
Grethe Bøe este o scenaristă şi regizoare 
norvegiană. A fost răsplătită cu numeroase premii 
internaţionale în domeniu. Filmul ei Operasjon Arktis 
a câştigat Premiul Amanda în 2015 şi a fost prezentat 
în cadrul mai multor festivaluri internaţionale. 

Grethe Bøe a lucrat şi ca asistent de cameraman 
alături de Steven Spielberg. Mayday este romanul ei 
de debut. 


Ylva Nordahl e una dintre puţinele femei care pilotează 
avioane de vânătoare. Când NATO anunţă că demarează 
cel mai amplu exerciţiu militar din zona arctică, Ylva e 
deopotrivă încântată să-şi demonstreze abilităţile, dar şi 
tulburată, pentru că ajunge prea aproape de casă şi de 
coşmarurile care nu-i dau pace. 

Trimişi să escorteze un elicopter hărțuit de un avion 
rusesc, Ylva şi comandantul ei, veteranul american John 
Evans, pierd controlul aeronavei lor F-16 şi cad periculos 
de aproape de o centrală nucleară rusească. Episodul 


declanşează o criză politică uriaşă, ambele tabere 
considerându-l un atac direct. 

Prinşi în spatele liniilor inamice, Ylva şi John au o 
misiune în aparenţă imposibilă: să străbată tundra pe jos, 
cu trupele Speţnaz pe urmele lor, ca să ajungă în Norvegia 
şi să oprească o catastrofă care ar putea declanşa Al 
Treilea Război Mondial. E o cursă contracronometru, în 
timp ce relaţiile dintre Rusia şi NATO ating punctul de 
îngheţ. 


„În război, adevărul este primul răpus.” 
Eschil 


Prolog 


Liniştea fremăta asupra pustiului de gheaţă densă. 
Cristale sclipitoare de zăpadă dansau delicat în jurul femeii 
care zăcea singură pe întinderea îngheţată. Respirația ei 
uşoară era abia perceptibilă. Se lupta să rămână 
conştientă. Pe când era mică, obişnuia să stea întinsă în 
linişte totală, în timpul nopţilor de iarnă, pândind orice 
zgomot. Aşa stătea şi acum, ascultând cu atenţie. Oare 
chiar poţi să auzi cum cad fulgii de zăpadă? 

Inţepenită, şi-a ridicat mâna, să vadă ce oră arată 
ceasul de la încheietură. Sticla se spărsese şi acele se 
opriseră, marcând momentul când totul explodase. Şi 
totuşi, busola supravieţuise, contrar tuturor aşteptărilor, 


iar acul ei indica nordul. Ylva a ridicat privirea. Urma să 
pornească spre nord, trebuia să ajungă acasă, în Norvegia. 

Frigul o răzbea până în oase. Trecuse multă vreme de 
când nu mai simţea nimic în degetele de la mâini şi 
picioare şi a început să tremure necontrolat. Pielea de pe 
faţă îi degerase. Iniţial simţise mâncărimi cumplite, dar 
acum abia mai conştientiza acest lucru. Faţa îi amorţea din 
ce în ce mai mult, ca şi cum nu-i mai aparţinea. 

Ylva a închis ochii. Fulgii de zăpadă pufoşi i s-au topit 
pe pleoape, oferindu-i puţină alinare. Somnul cu care se 
lupta de prea mult timp a învins-o treptat. Era ca o 
plapumă moale şi o cană de cacao fierbinte în faţa focului, 
era ca nişte trupuri goale, încălzite de soare, încolăcite 
leneş pe stâncile însorite. Simţea apa mării în păr, picături 
de transpiraţie pe frunte, aroma loţiunii de bronzat şi 
mirosul oceanului. Ylva zâmbea, în timp ce pielea ei 
absorbea razele soarelui. Simţea căldura. Radia dinăuntrul 
ei spre exterior, învăluind totul. De ce să nu-i cedeze? De 
ce să nu se lase în voia visului ademenitor, plin de lumină? 
Tot ce avea de făcut era să capituleze, nu mai simţea nicio 
durere. Dacă se abandona acum, coşmarul urma să se 
termine. lar ea ar fi găsit pacea. Respirația i s-a rărit, 
senzaţia căldurii s-a dizolvat înăuntrul ei şi a rămas, 
întinsă, neînsufleţită, pe gheaţă. 

S-a făcut linişte. 

— Trezeşte-te! 

O voce ascuţită a sfâşiat întunericul rece. Ylva şi-a 
deschis ochii şi a scrutat peisajul îngheţat, dar nu era 
nimeni prin preajmă. Nimeni. Era singură. 

— Dacă adormi acum, n-o să te trezeşti niciodată! 

lat-o din nou, aceeaşi voce. Era el. Era vocea tatălui ei, 
nu-i aşa? Dar era imposibil. El îşi pierduse viaţa, îl văzuse 
murind, era mort, nu? 


Ylva s-a uitat în jur. Nimic - doar câmpii albe, 
îngheţate, care umpleau orizontul mut. 

A scrâşnit din dinţi şi s-a chinuit să se ridice în 
genunchi. O durere sfâşietoare i-a izbucnit în ochi şi s-a 
clătinat când a simţit în gură gustul de fier al sângelui. 
Propriul ei sânge. 

La naiba, nu putea să mai suporte. Ochii i s-au umplut 
de lacrimi, iar peisajul mohorât s-a dizolvat în acuarele 
albastre, estompate. Lacrimile îi ardeau pielea subţire din 
jurul ochilor, iar înţepăturile aproape că o înnebuneau de 
durere. Şi-a trecut o mână peste faţă şi s-a forţat să-şi ţină 
ochii deschişi îndeajuns de mult pentru a vedea cum 
sângele  aburind e absorbit de cristalele mărunte, 
minuscule, de pe jos. Arăta frumos. A cuprins-o greaţa. 
Golul ademenitor i-a făcut din nou cu ochiul, a cuprins-o, 
era ca şi cum s-ar fi înecat într-o îmbrăţişare. 

Nu renunţa acum, trebuie să ajungi dincolo de graniţă, 
şi-a spus. Cu ultimul ei strop de putere, s-a forţat să se 
ridice în picioare şi a început să se împleticească prin 
tărâmul îngheţat. Un pas, doi paşi, graniţa era la mulţi 
kilometri distanţă, trei paşi... 

Corpul îi tremura, iar picioarele i-au cedat. Abia a 
remarcat senzaţia ascuţită de rece în obraz când capul i s- 
a izbit de crusta dură de zăpadă. Îşi pierdea capacitatea 
de a percepe durerea şi ştia prea bine ce înseamnă asta. 
Durerea era cel mai de încredere semn al vieţii, dar Ylva 
abia mai putea să simtă ceva. Ace uscate de chiciură 
pluteau peste câmpul de gheaţă şi au acoperit-o cu o 
pătură delicată, căreia i se spunea promoroacă. 

În străfulgerări de moment L-a văzut pe tatăl ei cum 
stătea întins pe podeaua pivniţei. Intindea mâna spre ea, 
braţele îi erau moi ca nişte tentacule neputincioase şi se 
chinuia să respire cu icnete superficiale, disperate. l-a 
văzut buzele mişcându-se, dar nu a ieşit niciun sunet. 


Colţul drept al gurii îi era contorsionat într-o grimasă 
cutremurătoare în timp ce şoptea răguşit. Şoptea ceva. 

Ylva nu izbutise niciodată să desluşească ce anume. 

Ce încercai să-mi spui, tată? 

Ylva a cuprins cu privirea pustiul sclipitor. Parcă s-ar fi 
aflat în interiorul globului de zăpadă primit cadou de la 
tatăl ei cu ocazia acelui ultim Crăciun. Acum, era întinsă ca 
un bebeluş nou-născut, dezbrăcat şi lipsit de apărare, 
înăuntrul sferei de sticlă subţire, chiar înainte s-o scuture 
cineva. 

Ghemuită în poziţie fetală, cu privirea rătăcită delirant 
în zare, Ylva a conştientizat brusc o umbră întunecată 
deasupra ei. Şi-a ridicat ochii spre cer, iar acolo, lunecând 
tăcut în cercuri din ce în ce mai joase, cu privirea alertă 
fixată asupra ei, a zărit un vultur auriu maiestuos. Pasărea 
de pradă avea o frumuseţe înspăimântătoare. Aripile 
maronii îi erau presărate cu pete palide, iar coada albă 
avea o dungă neagră în vârf. Ylva a zâmbit. Aripile păsării 
acopereau cerul şi aruncau o umbră grea asupra ei. A 
închis ochii. 

Exact în acel moment, vulturul auriu a atacat în picaj 
şi, cu ghearele lui lungi de cinci centimetri, i-a sfâşiat 
echipamentul de pilot, puloverul şi pielea. Cu o singură 
mişcare rapidă, şi le-a înfipt adânc în spatele Ylvei. Le-a 
simţit cum se freacă de coastele ei şi s-a azvârlit pe burtă, 
încercând să se salveze. Vulturul şi-a adaptat unghiul 
aripilor, încercând să se ridice în zbor cu prada. Ylva a 
simţit presiunea aerului din aripile lui puternice, dar s-a 
dovedit că era prea grea pentru el. Chiar şi aşa, vulturul 
auriu nu şi-a slăbit strânsoarea. Îi era foame şi avea nevoie 
să mănânce. Cu aripile desfăcute într-un evantai amplu, 
de doi metri, a privit în jos spre ea. Ylva nu mai avea 
puterea să-şi deschidă gura în forma unui urlet. Faţa şi 


buzele îi erau o mască albă, îngheţată. S-a uitat în sus, 
întâlnind privirea de chihlimbar a vulturului. 

Ylva auzise de vulturi care îşi iau zborul cărând pui de 
ren, ba chiar văzuse ciocul curbat şi ascuţit al unui vultur 
smulgând bucăţi suculente de carne din prada care se 
zvârcolea pe câmpie. Acum i-a simţit ghearele înfigându-i- 
se şi mai adânc în spate. Vulturul auriu a continuat s-o 
supravegheze, în timp ce ea a gemut în agonie. 

Apoi a atacat. 


Capitolul 1 


Cu o săptămână în urmă 


În mod ironic, exerciţiul Arctic Blizzard începuse într-o 
linişte mormântală. Implicând şaizeci de mii de soldaţi, era 
cel mai amplu exerciţiu de iarnă executat vreodată de 
NATO şi se răspândise în zona cea mai nordică a Norvegiei 
cu un impact imens. Deşi în decursul exerciţiului propriu- 
zis soldaţii fuseseră repartizaţi la diverse baze de pe toată 
întinderea regiunii, mulţi făcuseră călătoria până la Bodø 
ca să fie prezenţi la deschiderea oficială, iar micul oraş 
zbârnâia de viaţă. 

Piloții militari ai NATO urmau să primească instrucţiuni 
succinte la principala bază aeriană din Boda înainte ca 
exerciţiul să aibă un început exploziv în ziua următoare, 
iar Ylva Nordahl trebuia să se prezinte la ora 17 în cel mai 
mare hangar. Era în al nouălea cer de fericire. In timp ce 
se apropia de hangar, a auzit râsete reverberând printre 
pereţii de beton, colegi vechi care erau în mod evident 
încântați să se reîntâlnească. S-a oprit la intrare şi i-a privit 
pe cei treizeci şi şapte de piloţi militari din Programul de 
Antrenament Comun pentru Piloții de Vânătoare al Euro- 


NATO!, care avusese loc la Sheppard Air Force din Texas. | 
se părea ciudat să-i vadă pe piloţi în hangarul prin care 
alergase de colo-colo pe când era fetiţă. Trecând peste 
asta, revenirea în Boda era stranie, pur şi simplu. Pentru 
prima oară de când îşi obținuse permisul de pilot, era din 
nou în locul unde începuse totul. Totul era ca înainte, şi 
totuşi nimic nu mai era ca pe vremuri. 

Acum, hangarul părea mai mic, iar trecerea timpului îşi 
lăsase urmele. Tatăl Ylvei şi colegii lui piloţi militari 
dezbătuseră neîncetatele frământări ale lumii, în timp ce 
televizorul de pe perete scânteia pe fundal. Ştia că tatăl ei 
şi colegii lui se uitaseră la ştiri joi, în 9 noiembrie 1989, 
ziua când se prăbuşise Zidul Berlinului şi se născuse ea. 
Dacă ziua aceea nu reprezentase sfârşitul istoriei, în mod 
cert fusese o răsturnare masivă de situaţie pentru el şi 
pentru întreaga lume. 

Din acea zi, conducătorii din ambele părţi ale Cortinei 
de Fier nu mai fuseseră nevoiţi să-şi susţină legitimitatea 
unindu-şi poporul împotriva unui adversar extern comun. 
Toată lumea era acum în aceeaşi tabără. Democraţia şi 
mâna invizibilă a pieţei libere învinseseră într-un sfârşit. 
Deşi, numai cineva care nu a fost vreodată o femeie 
tânără la o petrecere cu băuturi alcoolice ar putea crede 
că mâinile invizibile sunt un lucru bun. 

Hangarul  cenuşiu fusese neglijat după sfârşitul 
Războiului Rece, putea să vadă asta. Dar, în pofida 
degradării fizice, atmosfera, mirosul şi pereţii solizi, gri, 
erau practic aceiaşi din zilele în care Ylva îşi petrecuse 
practic copilăria. 

Hangarul a fost cuprins brusc de linişte din momentul 
în care maiorul V. „Ajax” Armour a intrat în încăpere. Fiind 
primul ofiţer pilot militar de sex feminin şi de culoare al 
Statelor Unite, ridicase ştacheta foarte sus, iar cursurile ei 


1 ENJJPT, Euro-NATO Joint Pilot Training Program. (n. red.) 


de la Baza Forţelor Aeriene Sheppard erau populare. 
Maiorul a lăsat să treacă ceva timp, să le permită tuturor 
să se liniştească. Îi plăcea să-şi facă o intrare grandioasă. 

— Piloţi, bine aţi venit la Bodø şi la Exerciţiul Arctic 
Blizzard. 

Vocea ei a învăluit încăperea, iar piloţii o priveau cu 
respect. 

— Mulţi dintre voi v-aţi obţinut permisul de pilot la 
ENJJPT în această toamnă, şi vă cunoaşteţi bine unul pe 
celălalt. Dar acum aţi ieşit în lumea reală, iar aici nu ştiţi 
absolut nimic. 

În rândurile piloților creşteau suspansul, solemnitatea 
şi entuziasmul. 

— Fiecăruia dintre voi îi va fi repartizat propriul 
instructor aprobat de FWIT? şi veţi efectua cel puţin două 
zboruri operative pe zi. 

Un iureş de satisfacţie a clocotit prin încăpere, toată 
lumea era nerăbdătoare să se avânte spre ceruri. 

Toţi îşi doreau să zboare. 


La ora 17 şi 43 de minute, Ylva a pornit înapoi spre 
clădirea principală, unde urma să-şi întâlnească 
instructorul. Deja îi ştia numele; toată lumea îl cunoştea pe 
maiorul John „Stone” Evans. Să-ţi fie repartizat pe post de 
mentor era cel mai măreț vis şi totodată cel mai cumplit 
coşmar al oricărui pilot. Era unul dintre cei mai legendari 
piloţi militari ai NATO şi era adulat. Cu toate acestea, toată 
lumea îl ştia drept un nemernic mizantrop care prefera să- 
şi petreacă timpul de unul singur. 


În drumul ei prin pasaj, Ylva a trecut pe lângă o serie 
de aeronave F-35. Ceva mai încolo erau mai multe avioane 

F-16, Eurofighter şi AWACS. Şi-ar fi dorit să le piloteze pe 
fiecare în parte şi se simţea ca un copil în magazinul de 
jucării. Numai că acestea erau jucării mult prea scumpe ca 
să te joci cu ele. Cele cincizeci şi două de avioane F-35 noi 
achiziţionate de Norvegia de la Statele Unite costaseră 
mult peste 70 de miliarde de coroane norvegiene - iar 
acest lucru era doar o picătură în ocean, raportat la cele 
1,6 triliarde de dolari care se cheltuiau pe apărare la nivel 
mondial, în fiecare an. Ylva nu putea cuprinde cu mintea 
suma pe care o reprezenta acel număr. Un calcul pe care îl 
făcuse mai mult din amuzament, într-o noapte de vară din 
Texas, îi arătase că omenirea ar putea eradica fără 
probleme sărăcia şi majoritatea bolilor fatale cu 
aproximativ aceiaşi bani daţi pe apărare într-un an. Un 
singur an! 

Când Ylva a intrat în hol, el o aştepta deja. Reacţia ei 
iniţială a fost una de dezamăgire. Legendarul John Evans 
arăta ca oricare alt bărbat de vârstă mijlocie. Păr scurt, în 
jur de 1,85 metri înălţime, corp musculos, îmbrăcat cu o 
uniformă de zbor standard. Nu ştia exact la ce se 
aşteptase, însă era consternată de faptul că nu era mai 
înalt. Singurul lucru pe care l-a remarcat şi care putea 
sugera că bărbatul acesta bătrân avea ceva de oferit, 
până la urmă, era musculatura fălcilor lui. Muşchii se 
conturau ca nişte oase sub pielea bronzată, rasă 
impecabil, a feţei lui înguste, cu trăsături ascuţite. Privit de 
aproape, aducea mult cu o reptilă - cu un varan de 
Komodo. 

Toată lumea îi spunea Faţă de Piatră, iar acum putea şi 
ea să înţeleagă de ce. Cu ochii lui reci, albaştri ca gheaţa, 
îşi merita pe deplin porecla. Era extrem de improbabil că îi 
va câştiga respectul. Scopul ei era doar să-l facă s-o 
tolereze. Nu era câtuşi de puţin clar dacă urma să 
reuşească măcar atât. El a salutat-o tăios. 


— Sunt maiorul John Evans şi voi fi mentorul tău pe 
durata acestui exerciţiu. Ne vom întâlni aici mâine 
dimineaţa la ora 6. 

Şi nimic mai mult. Prea multă vorbărie. 

Ylva i-a studiat atent privirea în timp ce se prezenta. 
Era, oare, genul de macho care considera că femeile 
diluau respectul pentru frăţia sacră dintre masculii alfa ai 
forţelor aeriene? Oare din cauza asta s-a deranjat doar să-i 
arunce o privire fugară în timp ce îşi rostea ordinul? 

Nu avea cum să-şi dea seama. Omul era imposibil de 
descifrat. 

Şi ce dacă? Pe Ylva n-o interesa câtuşi de puţin viaţa 
interioară a maiorului John Evans. Ocazia de a zbura cu 
unul dintre cei mai buni piloţi militari ai Forţelor Aeriene 
ale Statelor Unite compensa lipsa lui de farmec. Îşi dorea 
să-i absoarbă cunoştinţele. Va trebui să se lupte pentru 
fiecare strop de respect. Işi dădea seama de asta. Nu 
degeaba era fiica tatălui ei. 


Capitolul 2 


Centrul de Arte Bodø fremăta de politicieni îmbrăcaţi 
elegant, generali în uniformă, reprezentanţi bine plătiţi ai 
complexului militar-industrial, ofiţeri şi consultanţi civili. 
Prezenţa presei era relativ modestă, dar Ylva a remarcat 
că NRK, TV2 şi câteva ziare internaţionale îşi asiguraseră 
locuri în apropierea scenei. Ministrul norvegian al Apărării, 
în ţinuta ei Armani, a urcat pe podium şi, în stilul obişnuit, 
anecdotic, a prezentat argumentele NATO pentru exerciţiul 
din acest an. 

— În acest moment, mai avem un minut până la miezul 
nopţii, a început ea. Conform Ceasului Apocalipsei, nu mai 
avem decât un minut, iar ăsta e lucrul care ne motivează. 


Ylva îi auzise adeseori pe politicieni făcând referinţe la 
imaginea simbolică a Ceasului Apocalipsei atunci când 
explicau probleme de securitate. Cercetătorii de la The 
Bulletin of the Atomic Scientists monitorizaseră impulsurile 
de autodistrugere ale omenirii din 1947 încoace şi 
introduseseră celebrul Ceas al Apocalipsei ca pe un 
instrument educativ, care să semnalizeze cât de aproape 
ne aflăm de metaforicul miez al nopţii: anihilarea totală. 
Iniţial, echipa de cercetători monitorizase doar riscurile de 
război nuclear, dar, pe măsură ce amenințările încălzirii 
globale şi descoperirile din ştiinţele biologice avansaseră 
până la nivelul la care riscau să stingă orice urmă de viaţă 
omenească, echipa începuse să includă în prognozele 
calculului autodistrugerii colective şi aceste activităţi 
specifice oamenilor. lar acum, conform ministrului Apărării, 
omenirea era la şaizeci de secunde de Armaghedon. 

Ylva a examinat publicul din locul în care era aşezată. 
Toată lumea era învăluită în lumina albastră a scenei, 
ascultând cu o tăcere respectuoasă discursul ministrului 
Apărării. Erau informaţii pe care le cunoşteau deja, dar era 
bine să le mai audă o dată. În definitiv, ameninţarea asta 
le plătea lor facturile. Amenințarea îi plătea şi Ylvei 
facturile. Scena fusese pregătită, sosise momentul să 
prezinte inamicul şi să definească misiunea. 

— O treime din resursele neexplorate de petrol şi gaze 
ale lumii, precum şi cantităţi considerabile de minerale 
valoroase, se află pe fundul Oceanului Arctic. Aceste 
resurse vor deveni accesibile pentru că încălzirea globală 
topeşte calota glaciară din tundră şi de pe ocean. In ultimii 
ani, Rusia a investit mai multe mii de miliarde de dolari în 
tehnică militară plasată în regiunea arctică, iar exerciţiul 
NATO din acest an ne va forma aptitudini valoroase de 
gestionare a intereselor noastre comune din regiunile 
nordice. 


Ministrul Apărării a făcut o pauză, a sorbit o înghiţitură 
de apă, apoi şi-a studiat publicul cu privirea. Ei au 
aşteptat-o să continue, ca nişte copii inteligenţi şi cuminţi. 
Ea a întors pagina. 

De obicei Ylva îi acorda atenţie, dar această cuvântare 
nu-i spunea nimic din ceea ce nu ştia deja. 

S-a ridicat în picioare, a ieşit tiptil şi s-a aşezat în 
foaier. Era prima oară când intra în noua clădire 
prestigioasă din Bodø. Ferestrele imense care într-o parte 
ofereau o privelişte asupra portului şi în cealaltă asupra 
orizontului maiestuos, unde marea întâlnea munţii, o 
întristau. Faptul că îşi părăsise oraşul natal nu fusese o 
întâmplare, iar faptul că acum fusese repartizată aici nu 
era ceea ce şi-ar fi dorit. 

S-a uitat la fereastră, unde ochii ei au întâlnit o figură 
fantomatică, propria ei reflexie, care se holba înapoi la ea 
pe tăcute. Şi-a mutat privirea chiar în momentul când o 
umbră a traversat panoul de sticlă. 

— Ylva! Tu eşti? 

A recunoscut de îndată vocea şi s-a întors. lată-l. Omul 
pe care tatăl Ylvei îl considerase cel mai apropiat prieten. 
Radia un zâmbet cald spre ea. Anii îşi lăsaseră semnele pe 
chipul lui, dar generalul George Rove era şi acum ofiţerul 
american jovial care o lăsa pe Ylva cea de zece ani să urce 
în cabina pilotului şi să se joace de-a zborul spre Texas. 
Părul lui des şi scurt încărunţise, avea chipul ridat, dar 
vocea sonoră, baritonală, îşi păstra autoritatea 
prietenoasă. Ea s-a ridicat din reflex şi l-a salutat 
milităreşte. 

— Să trăiţi, domnule Rove! 

Era oare modul potrivit să-l întâmpine? În copilărie îi 
spunea Goggo, dar probabil că nu se cuvenea să 
folosească această poreclă acum, când i se adresa 
generalului Rove. El a dat din cap în semn de aprobare. 


— Pilot militar în Forţele Aeriene Norvegiene. 

Ylva a luat poziţia de drepţi. li era aproape imposibil 
să-şi ascundă satisfacția, iar George Rove a zâmbit cald, 
cu o umbră de melancolie. 

— Geir ar fi fost tare mândru. 

Încă o durea să audă numele tatălui ei, deşi trecuseră 
atâţia ani de la moartea lui. Rove a studiat-o din cap până- 
n picioare. Avea capacitatea să-ţi dedice întreaga lui 
atenţie, de parcă erai cea mai importantă persoană din 
încăpere. 

— Uau, au trecut aproape douăzeci de ani! 

Ylva a dat din cap. 

— Da, domnule. 

El a zâmbit din nou şi a dat dezaprobator din mână. 

— George. Spune-mi George. 

Ylvei îi venea mai firesc să-l numească „Goggo”, 
„domnule” sau „domnule general Rove”. Nu-l cunoscuse 
niciodată ca George. 

— Sunteţi şi acum în serviciul Forţelor Aeriene ale 
Statelor Unite, domnule? 

El a zâmbit. 

— Ei, bine, după o scurtă pauză în care am plimbat 
hârtii la Carlisle Group, mi s-a făcut dor să mă întorc pe 
teren, ştii cum e. 

Ylva a surâs. Era un lucru bine cunoscut faptul că 
niciun militar activ pe teren nu se putea mulţumi ulterior 
cu un post de birou. 

— Am plecat la timp. Acum am propria mea companie 
de securitate şi lucrez pe post de consilier strategic pentru 
NATO. 

Dacă exista un om care să poată da sfaturi despre 
securitate şi strategie militară, acela era George Rove, ştia 
şi Ylva acest lucru. Revederea era dureroasă pentru ea, 
totuşi reprezenta şi o sursă de consolare. li amintea de 


tatăl ei şi de prezenţa lui puternică. Haosul venise val- 
vârtej după moartea lui. Rove şi tatăl ei fuseseră ca fraţii, 
şi nimeni nu se arătase mai mândru decât Geir când 
prietenul lui avansase în funcţie şi devenise general sau, 
mai exact, general cu trei stele. Geir îl admirase pe Rove, 
ea ştia asta şi putea înţelege de ce. Rove era incredibil de 
carismatic şi avea calitatea de a părea şi jovial, şi autoritar 
în acelaşi timp. O combinaţie pe care puţini oameni o 
stăpâneau. 

Ylva şi multdecoratul general s-au uitat unul la celălalt. 
Privirea lui Rove s-a aşternut asupra ei şi a zăbovit acolo 
de parcă ar fi aşteptat un răspuns, aşa cum făcuse 
dintotdeauna, de când îl cunoştea. 

— Ce mai face mama ta? 

Era normal s-o întrebe despre ea, nu-i aşa? Ce să-i 
răspundă Ylva? Că, în linii mari, îşi petrecea tot timpul pe 
canapea, înghițind pastile şi schimbând canalul la 
televizor? Că era atât de pierdută în labirintul negru ca 
smoala al minţii ei încât arareori ieşea din casă? Că şi ea, 
întocmai ca Ylva, credea că Geir nu murise în urma unui 
atac cerebral, ci fusese asasinat? 

Ylva a mimat un zâmbet lipsit de griji. 

— E bine. 

Privirea lui Rove nu s-a clintit. El voia să audă lucrurile 
pe care ea nu i le spunea şi, din acest motiv, Ylva îi 
turnase o minciună. 

— E cea mai blândă şi sensibilă persoană pe care am 
cunoscut-o vreodată, a spus el. 

Din păcate, avea perfectă dreptate în privinţa asta, s-a 
gândit Ylva, şi tocmai ăsta era motivul pentru care mama 
ei era condamnată la o viaţă de prizonierat în propria 
minte fragilă. Ylva încerca din răsputeri să evite să se 
transforme în mama ei, pentru că nu voia să îndure acelaşi 
destin nefericit. 


El a remarcat reacţia Ylvei. 

— A fost devastată după ce tatăl tău... 

Destul. Avusese diverse variante ale acestei discuţii cu 
toţi cei care îl cunoscuseră pe tatăl ei, dar nu fuseseră 
niciodată alături de ea după înmormântare. Ştia că toţi 
voiau să audă faptul că mama ei cea curajoasă suferă, dar, 
pentru că era o femeie bună şi o soţie loială, se adunase şi 
se pusese din nou pe picioare. 

Se mobilizase pentru rege şi ţară. 

— E minunată. 

Ylva a surâs şi şi-a păstrat privirea fermă. Era un talent 
al ei - învățase de la o vârstă fragedă să spună ce-şi 
doreau oamenii să audă şi să controleze ceea ce 
transmitea, până chiar şi modul în care transpira, respira şi 
îi bătea inima. Îşi putea îndeplini obligaţiile. După o tăcere 
scurtă şi confuză, urmată de zâmbete şi priviri de 
nepătruns, Rove s-a lăsat păgubaş. 

— Mă bucur să te revăd, Ylva. 

— Şi eu mă bucur să vă revăd, domnule. 

Ylva a înclinat din cap şi a zâmbit. A zâmbit şi a înclinat 
din cap. Cum făcea de fiecare dată. După ce Rove a pornit 
spre sala de conferinţe, a lăsat garda jos şi i-a permis 
inimii să bată cât simţea nevoia de tare. 

Douăzeci de ani reprezentau două treimi din viaţa ei, 
dar, brusc, s-a simţit de parcă abia ieri se jucase cu tatăl ei 
şi cu Rove în hangarul de la Aeroportul din Bodø. L-a 
urmărit pe Rove din priviri, în timp ce acesta se întâlnea cu 
maiorul Evans şi intra în sala de conferinţe alături de el. 
Doi eroi în vârstă din Trupele Aeriene ale Statelor Unite, 
extrem de devotați şi pregătiţi să salveze lumea încă o 
dată. Dar oare lumea îşi dorea să fie salvată de ei? 


Capitolul 3 


Ylva dârdâia în timp ce traversa piaţa. În larg, în 
Fiordul Bodø, valurile cu creste albe se umflau înainte să 
se prăbuşească în ele însele. Se întreba cum i-ar fi arătat 
viaţa dacă tatăl ei ar mai fi trăit încă. Cine ar fi fost ea? li 
semăna şi îşi dorea să fie ca el. 

— Unde te duci? 

Ylva s-a oprit brusc. Vocea aparţinea singurei persoane 
care o putea face să rămână fără aer. Adrenalina şi fluturii 
din stomac o ameţeau. Nici măcar mohoreala sumbră din 
centrul oraşului Boda nu reuşea să o readucă pe pământ. 
S-a întors, îar el era acolo, zâmbind, înconjurat de o 
volbură de fulgi care dansau ca nişte molii somnoroase 
sub stâlpii de iluminat. Storm ştia că Ylva nu doreşte să fie 
văzută cu el în public, dar stătea acolo şi rânjea, ca şi cum 
totul ar fi fost un joc pentru el. 

Storm lăsa întotdeauna impresia că nu are nimic de 
pierdut. Din câte ştia ea, chiar nu avea. După o singură 
noapte petrecută împreună, ea l-a acuzat că are o fire 
deranjant de încrezătoare, dacă ne gândim că lucra pentru 
CYFOR, Forţele de Apărare Cibernetică Norvegiană. 

— Linişteşte-te, sunt extrem de paranoic, a asigurat-o 
el. 

Folosea umorul pentru a se eschiva de la întrebarea 
sugerată. Storm dădea mereu răspunsuri ambigue, 
răspunsuri pe care ea le putea interpreta cum dorea. 

Ylva a continuat să traverseze piaţa. 

— Am plecat să o vizitez pe mama. 

— Pot să te duc eu cu maşina. 

— Nu e nevoie să faci asta. 

— Nu, nu e nevoie, dar îmi doresc s-o fac. 

Ea s-a oprit şi s-a uitat la el, care i-a zâmbit curtenitor. 

— Dorinţa ta e un ordin pentru mine, doamnă. 


Oare ar mai fi spus asta dacă dorinţele Ylvei ar fi fost 
altele decât ale lui? Era convinsă că nu. In timp ce-şi 
continua drumul, a remarcat ironic: 

— Prea multă muncă şi prea puţină joacă îl fac pe 
Storm un băiat plictisitor. 

Dar Storm a ignorat amuzat insulta. 

— Atunci va trebui să ne jucăm mai mult... 

Ylva s-a întors, s-a oprit şi a ridicat din nou privirea 
spre el. Era cel mai înalt bărbat pe care-l cunoştea. 
Restricţiile antropometrice ale forţelor aeriene stipulau că 
nicio persoană mai înaltă de 1,93 metri nu putea deveni 
pilot militar şi, prin urmare, printre colegii ei nu existau 
bărbaţi care să aibă aproape doi metri înălţime. Pe de altă 
parte, un bărbat ca Storm nu s-ar fi integrat nicicum în 
Forţele Aeriene. Nici un pilot militar nu ar fi îndrăznit să 
apară la serviciu cu o barbă de trei zile şi cu părul lung 
care îi cădea neglijent pe umeri. Niciun pilot militar nu ar fi 
făcut pe prostul ca să ascundă un coeficient de inteligenţă 
proporţional cu masa lui corporală considerabilă. El i-a dat 
la o parte cu delicateţe un fulg de zăpadă care-i aterizase 
pe obraz, înainte să o tragă mai aproape. Ylva i-a simţit 
imediat parfumul curat şi căldura corpului. Era minunat să- 
i fii aproape acestui bărbat, iar ea ura acest lucru. 

— În regulă, te conduc acasă la mama ta, apoi poţi să 
vii înapoi şi să te joci cu mine. 

Ylva îi simţea mâna ca o arsură pe talie, stârnindu-i un 
zbârnâit intens, fierbinte, în stomac. Puteai spune multe 
lucruri despre Storm Bure, dar ai fi greşit zicând că e un 
băiat plictisitor. 


Capitolul 4 


Duhoarea a izbit-o pe Ylva din momentul când a 
deschis uşa de la intrare. Murdăria, întunericul şi mirosul 


sufocant al degradării i-au spus tot ce trebuia să ştie: 
mama ei avea încă una din pasele ei proaste. Ylva a 
inspirat adânc şi a intrat în hol. 

Nu te gândi. Dacă începea acum să se gândească prea 
mult, nu ar mai fi avut puterea să intre în casă şi să fie 
fiica cea bună, aşa cum îşi dorea să fie. Dar mirosul şi 
aspectul holului au continuat să o tulbure. li era imposibil 
să ignore amintirile. 

Ylva a ridicat privirea spre scările care duceau la 
primul etaj. A păstrat garda sus în timp ce studia casa: 
putea să audă zgomote din camera de zi, în timp ce 
liniştea de la primul etaj plutea în jos şi se încolăcea în 
jurul ei. Ecourile zgomotelor care o treziseră cu douăzeci 
de ani în urmă încă persistau printre pereţi. 

Nu uitase niciodată acea noapte teribilă. Adormise cu o 
carte pe piept, Fratii Inimă-de-Leu?, când, deodată, a auzit 
voci care au smuls-o din visele ei. Se ridicase 
înspăimântată în capul oaselor, pe pat, cu inima bătându-i 
tare: era cineva pe afară? A aruncat o privire pe geam: 
liniştea era amplificată de zăpadă, care se lăsa învolburată 
cu delicateţe de adierile slabe sub lumina felinarelor din 
stradă. Ceasul de pe noptiera ei indica ora trei şi jumătate. 

Încă somnoroasă, se pregătea să se strecoare înapoi 
sub pilota călduroasă când a auzit din nou sunetele 
estompate. Veneau din pivniţă. Şi-a ţinut răsuflarea şi a 
ciulit urechile. Zgomotul devenise mai clar acum. Cineva 
şoptea. Apoi a auzit un foşnet ameninţător, un sunet 
produs de cineva care nu ar fi trebuit să fie acolo, cineva 
care nu-şi dorea să fie auzit. 

S-a strecurat spre coridor. Uşa de la camera părinţilor 
ei era întredeschisă. Din dormitorul lor, putea auzi 
respiraţia greoaie a mamei, iar în dunga de lumină din hol 

putea să vadă flacoanele cu medicamente de pe măsuţa 
de lângă patul ei, ca o menajerie de siluete lipsite de viaţă. 
Mama ei era adâncită într-un somn greu, fără vise, dar 
tatăl ei nu era în pat. Oare unde era? 

Picioarele desculţe ale fetiţei au lipăit pe linoleumul 
rece în timp ce se îndreptau spre scări cât de tiptil puteau. 
Uşa pivniţei era la rândul ei întredeschisă, lumina de jos nu 
fusese aprinsă, dar acum putea auzi ceva mai clar 
şoaptele. Ylva s-a furişat mai aproape. A simţit o rafală 
puternică de vânt izbucnind din întuneric. Tatăl ei a gemut 
greoi. Apoi, s-a lăsat liniştea. 

Ylva abia a avut timp să se ascundă în spatele uşii 
când o siluetă s-a năpustit în sus pe scările pivniţei. 
Curentul a ridicat perdelele din bucătărie, în timp ce uşa 
care ducea spre stradă s-a deschis, silueta a alunecat 
afară în noapte şi a dispărut. Uşa s-a închis fără zgomot în 
urma ei. Şi, deodată, liniştea s-a preschimbat, a devenit 
glacială şi imprevizibilă. De parcă întreaga casă veche de 
lemn îşi ţinea respiraţia. 

Liniştea din pivniţă i-a trimis fiori pe şira spinării. 
Picioare goale. Pijama albastră cu imprimeu de planete. A 
coborât pe furiş în pivniţă. Acolo, în lumina galbenă care 
cădea prin geamul pivniţei, l-a văzut. Zăcea pe podea cu 
ochii larg deschişi, holbându-se în aer fără să vadă nimic. 
Respirația venea în icnete greoaie, iar spasmele îi 
contorsionau corpul. Inspăimântată, Ylva s-a strecurat mai 
aproape şi s-a uitat în jos la tatăl ei. Părea un străin, un 
animal bolnav. El i-a şoptit ceva, iar ea s-a aplecat, 
apropiindu-şi urechea de gura lui. 

Respirația lui adia caldă lângă obrazul ei moale de 
copil, dar din gâtul lui a ieşit doar un horcăit răguşit. Ea a 
început să resimtă frigul, iar părul de pe ceafă i s-a ridicat. 
Ar fi vrut să fugă de acolo, dar mâna tatălui ei i-a apucat 
braţul subţire. Buzele lui se mişcau, dar printre ele nu 


ieşea niciun cuvânt. Ylva s-a zbătut până când s-a eliberat, 
prea înfricoşată să poată ţipa. El a întins mâna spre ea, 
buzele lui continuând să formeze cuvinte mute. Ce încerca 
să-i spună? Colonelul Geir Nordahl se uita în sus la fiica lui. 
Fetiţa sălbatică se holba înapoi la el, îngrozită, iar ochii ei 
se umpleau de lacrimi şi de confuzie. 

Ylva a văzut cum trupul tatălui ei alunecă greoi spre 
podea. Spasmele au încetat, o baltă de urină i s-a întins în 
jurul zonei inghinale şi moartea i s-a infiltrat în muşchi. 

Au sosit poliţia şi cei de la Urgenţe. Tatăl ei a fost 
întins pe o targă şi luat, în timp ce mama ei plângea 
isteric. 

Ylva s-a cutremurat, apoi a inspirat adânc, a alungat 
amintirile sfâşietoare şi a intrat în camera de zi. 

Televizorul împroşca divertisment stupid cu logouri la 
fel de stridente pe cât erau de jenante efectele sonore 
care le însoțeau. Mama Ylvei, Mary, dormea buştean pe 
canapea. Îmbrăcată în chimonoul ei de mătase albastru- 
închis, cu părul lung şi gri, despletit, arăta ca o variantă 
îmbătrânită a Persefonei. O persoană incompetentă din 
punct de vedere estetic, cum era Ylva, nu ar fi ştiut cine 
era Persefona dacă nu ar fi existat femeia de pe canapea, 
care o dusese cu forţa pe fiica ei la fiecare expoziţie de 
artă pe care a putut s-o găsească, de-a lungul întregii ei 
copilării. Ylva detesta povestea lui Hades, zeul Infernului, 
care se îndrăgostise de frumoasa Persefona. Ce clişeu - în 
loc să o ceară politicos în căsătorie pe doamnă şi să îi 
ofere o şansă adevărată să aleagă, Hades o răpise pe 
femeia tânără şi frumoasă şi o silise să-i fie soţie. Ylva nu 
ştia dacă Hades izbutise să trăiască fericit până la adânci 
bătrâneţi cu femeia traumatizată şi terorizată care făcea 
un pas în spate cu ură profundă ori de câte ori se apropia 
de ea, pentru că arareori petrecea prea mult timp 
ascultând poveştile interminabile ale mamei sale. 


Ylva nu fusese niciodată în stare s-o înţeleagă pe 
mama ei şi era iritată de faptul că aceasta refuzase ori să 
se integreze în viaţa unei soţii de pilot, ori să-şi asume 
responsabilitatea şi să îşi modeleze propria identitate, 
independentă de viaţa care venea la pachet cu locul de 
muncă al soţului său. În schimb, mama ei îşi reprimase 
adevărata personalitate, în mare măsură prin intervenţii 
farmaceutice, şi trăise o existenţă pasivă, într-o capcană 
permanentă, printre aşteptările oamenilor şi propriul ei 
caracter. Era rezultatul cel mai cumplit, îşi spunea Ylva - 
mama ei ajunsese să trăiască precum Persefona, 
prizonieră în Infern. 

Bazele militare prin care crescuse Ylva în diverse 
colţuri ale lumii erau straniu de asemănătoare. Nu conta 
unde pe glob era trimisă familia - parcă ar fi trăit 
întotdeauna în acelaşi loc. Problemele ca războiul, pacea şi 
afacerile erau rezolvate prin decizii luate în lumea 
bărbaţilor, în timp ce femeile erau marginalizate să ducă o 
viaţă de aplaudace decorative şi neînsemnate. 

În fiecare dimineaţă, Ylva o privise pe mama ei cum se 
îmbrăca în cele mai banale haine pe care le putea găsi, 
înainte să-şi prindă părul într-un coc strâns şi să iasă în 
lume. A trebuit să se reprime pe ea însăşi, să-şi ascundă 
adevărata personalitate şi să se străduiască să pară 
neatrăgătoare pentru a nu stârni gelozia altor femei, 
pentru a nu-i face pe cei mediocri s-o condamne şi pentru 
a nu atrage dorinţele stânjenitoare ale bărbaţilor. 

În nefericirea ei, totuşi, mama o învățase pe fiică două 
lecţii valoroase. Prima era că va trebui să fie întotdeauna 
capabilă să se întreţină de una singură. Ylva îşi dăduse 
seama că mama ei îşi însuşise această lecţie într-un mod 
brutal, pentru că fusese dependentă financiar de tată, şi, 
prin urmare, la cheremul lui. Nu avusese niciodată curajul 
să se elibereze şi să facă ceea ce o reprezenta. Niciun om 


care trăieşte din banii altora nu e vreodată liber cu 
adevărat. A doua lecţie pe care i-o imprimase mama ei era 
faptul că nu trebuia niciodată să se coboare pe sine pentru 
a-i satisface pe bărbaţi. Poate că bărbaţii urăsc femeile 
puternice, neîmblânzite, dar sunt complet înnebuniţi după 
ele. Se însoară cu aiurite, dar îşi doresc pisici sălbatice. 

Acum, Ylva stătea în cadrul uşii, privind-o pe mama ei 
cum sforăie răsunător. Chimonoul era pătat, mătasea era 
boţită şi fără luciu. Lumina televizorului pâlpâia şi proiecta 
licăriri stridente, albastre, prin cameră. Ministrul rus al 
Apărării i se adresa aparatului de filmat. Condamna 
exerciţiul NATO şi îl privea ca pe o provocare evidentă. 
Dimpotrivă, ministrul norvegian al Apărării îi asigura pe 
reporteri că exerciţiul fusese anunţat cu îndeajuns de mult 
timp în avans, în conformitate cu toate convențiile în 
vigoare. _ 

Ylva auzise suficient şi s-a îndreptat spre bucătărie. In 
frigider se aflau toate porţiile de mâncare gătită Fjordland 
pe care le cumpărase ea cu cinci zile în urmă, încă 
nedesfăcute şi aşezate ordonat pe rafturile pe care le 
lăsase Ylva. În faţa fiecărei caserole cu mâncare pusese un 
post-it cu menţiunea „luni”, „marţi”, „miercuri”, „joi” etc. 
Mama ei nu se atinsese de niciuna dintre ele. 

S-a întors în camera de zi, unde mama ei continua să 
doarmă buştean. Pe masă erau mai multe flacoane cu 
medicamente. 

— Mamă. 

N-a reacţionat. Ylva a scuturat-o cu delicateţe. 

— Mamă... 

Din nou, nicio reacţie. Ylva a mişcat-o din nou, puţin 
mai tare de această dată. 

— Mamă! 

Sonorul emisiunii de ştiri a început s-o enerveze pe 
Ylva, care a pornit să vâneze telecomanda printre cărţile, 


hainele vechi şi resturile de mâncare de pe canapea. De- 
abia atunci mama ei s-a trezit. Când s-a ridicat în şezut, 
panicată, s-a auzit un clinchet surprins al bijuteriilor şi 
brăţărilor. S-a holbat la Ylva de parcă ar fi fost complet 
străină. 

Ylva a descoperit telecomanda, care se ascundea sub 
corpul mamei sale, şi a oprit televizorul. 

— Bună, mamă. 

Mama Ylvei părea confuză, aproape speriată. 

— Am venit doar să adun câteva lucruri. 

Mama ei a dat din cap fără să spună nimic, apoi a luat 
telecomanda şi a pornit din nou televizorul. Camera s-a 
umplut iarăşi de lumină albastră şi murmur de voci. 

Stătea pe canapea ca un pui de pasăre costeliv şi 
istovit de puteri, cu o privire fixă şi apatică, în lumina 
televizorului. Ylva s-a dus în bucătărie şi a încălzit o porţie 
de mâncare în cuptorul cu microunde. Trebuia s-o 
convingă pe mama ei să mănânce ceva, dar Mary a împins 
la o parte tava atunci când Ylva i-a oferit-o. 

— Trebuie să mănânci, mamă. 

Mama ei a dat tăcută din cap, dar a continuat să se 
holbeze, ca hipnotizată, la lumina pâlpâitoare care venea 
spre ea. Ylva a scos un suspin de exasperare şi s-a uitat în 
jur, la dezordine, la cărţi, la resturile de mâncare şi la 
toată murdăria. Mama ei transformase camera de zi într-o 
reproducere fizică a haosului ei interior, iar Ylva a fost 
copleşită de iritare - ba nu, de repulsie. 

— Mamă, trebuie să plec la exerciţiul ăsta, dar când 
mă întorc, îţi promit că o să fac curat pe aici, bine? 

Mama ei nu părea s-o fi auzit. Ylva s-a uitat întristată la 
medicamentele ei. Câtă farma-psihoză putea să înghită o 
femeie nefericită? 

În mod cert, cantităţi nelimitate. 

— Ai nevoie de ceva? 


Niciun răspuns. 
Ylva a plecat. 


Capitolul 5 


John Evans dârdâia de frig. Nu izbutea să înţeleagă de 
ce s-ar chinui cineva să locuiască atât de departe înspre 
nord. Temperaturile aproape de punctul îngheţului îi 
făceau durerea cronică de spate să pulseze prin tot corpul 
Şi, deşi ajunsese să se obişnuiască cu zumzetul ei latent, 
totul se înrăutăţise din pricina frigului. John ştia că 
exerciţiul NATO fusese programat înadins în intens- 
detestatul sezon de iarnă arctică, tocmai pentru că soldaţii 
aveau nevoie să înveţe cum să facă faţă nopţii 
interminabile şi frigului care-ţi înţepenea oasele. John s-a 
întrebat dacă furtunile de zăpadă şi întunericul fără sfârşit 
erau mai rele decât canicula şi rafalele roşii ca sângele ale 
vântului ghibli din deşerturile libiene. 

Întâlnirea cu noua lui protejată, ambiţioasa locotenent 
Nordahl, îl făcuse să îşi dea seama cât era de surmenat. 
Puştanii ăştia afurisiţi erau plini de energie şi încredere în 
forţele proprii. Ce o făcuse pe o femeie tânără şi frumoasă 
ca Ylva Nordahl să opteze pentru viaţa de pilot militar? Era 
ceva absolut incredibil pentru John. Ar fi putut fi protejată 
şi purtată prin viaţă de bărbaţi care şi-ar fi dat bucuroşi 
viaţa pentru ea. Bărbaţi ca el. Pentru ce dracu' mai luptau 
bărbaţii, dacă femeile credeau că pot să lupte mai bine 
decât cei mai puternici, cei mai curajoşi şi cei mai 
disciplinaţi dintre ei? 

Armata ca instituţie nu fusese creată pentru femei. 
Fusese făcută pentru a-i transforma pe masculii alfa 
agresivi, maşinile de ucis cele mai însetate de sânge ale 
planetei, în luptători neclintiţi care să servească binele 
obştesc. John respecta femeile. Nu asta era problema. 


lubea femeile. În calitate de mame, iubite, prietene şi ca 
antidot pentru agresivitatea masculină. Dacă femeile îşi 
doresc cu adevărat să salveze lumea, a meditat John, ar 
trebui să încerce să fie un contrapunct corespunzător 
pentru brutalitatea bărbaţilor. Femeile ar trebui să-şi 
cultive feminitatea... 

John s-a oprit pe loc şi a mijit ochii spre conturul 
muntelui Steigtind, aflat la nord-est de pista de decolare. 
Aurora boreală traversa rapid cerul. S-a aprins o fărâmă de 
eternitate, şi, pentru o fracțiune de secundă, asta a fost 
tot ce a izbutit să simtă. 

— Îţi mulţumesc că ţi-ai făcut timp să ne întâlnim, 
John. 

George Rove se apropiase de el pe la spate, fără 
zgomot. Era punctual ca de fiecare dată. 

Rove fusese unul dintre oamenii care se zbătuseră cel 
mai mult să convingă Forţele Aeriene ale Statelor Unite şi 
NATO să-şi asume responsabilitatea pentru a-l salva pe 
John din Libia, unde fusese reţinut ca ostatic. Deşi nu se 
întâlniseră niciodată faţă în faţă până atunci, John ştia că 
Rove riscase totul pentru a-l salva. Citise raportul şi era 
conştient de loialitatea statornică a lui Rove, toţi pentru 
unul şi unul pentru toţi. În punctul în care politicienii şi 
birocraţii se spălaseră pe mâini, Rove demonstrase tărie. 
Pentru el, „nu lăsa niciun om în urmă!” era mai mult decât 
o lozincă frumoasă din pliantele de recrutare. 

— Cum ţi se pare viaţa de mentor al noilor piloţi? 

John n-a răspuns. In schimb, a continuat să privească 
aurora boreală care dansa deasupra munţilor. 

— E o misiune importantă, Evans. 

George Rove ştia că John se luptase din greu pentru a- 
şi putea păstra postul în cadrul Forţelor Aeriene, după 
episodul din Libia. Rolul de mentor pentru piloţii noi era o 


tentativă nereuşită de a masca faptul că marele erou era 
considerat un produs avariat. 

— Felicitări pentru Distinguished Flying Cross. Pentru 
Libia, nu-i aşa? 

Vocea răguşită a lui John era joasă şi dură. 

— Pentru Afganistan. 

George Rove a înclinat din cap. 

— Desigur. Binemeritată. 

John a tăcut iar. Scruta bezna. 

Întunericul astronomic poate fi experimentat cu 
adevărat doar când eşti departe de poluarea luminii 
artificiale. Tânjise după absenţa eliberatoare a luminii şi 
sperase să o găsească aici, în nord. Infricoşătorul sezon 
întunecat se dovedise contrar aşteptărilor lui. Preţ de 
câteva ore, în jurul prânzului, soarele, care atârna undeva 
sub linia orizontului, radia o lumină de iarnă pitorească, 
aproape magică. li auzise pe colegii lui vorbind despre 
lumina arctică, dar nu ar fi putut niciodată să-şi imagineze 
impactul pastelurilor blânde care învăluiau peisajul în 
timpul acestor ore impresionante. În timpul zilei nu se 
făcea niciodată lumină cu adevărat, dar nici complet 
întuneric. Nu fusese în stare nici să-şi imagineze efectul 
fermecătoarei aurore boreale care lumina noaptea. Mai 
văzuse acest fenomen până acum, bineînţeles, ca toată 
lumea, dar niciodată în acest mod. 

Rove a aruncat o privire piezişă spre John. 

— Evans, ştiu ce s-a întâmplat... cu familia ta. E greu. 
Îmi pare rău. 

În curând nu va mai rămâne niciun strop de întuneric 
pe planetă, s-a gândit John. Cât de departe spre nord 
trebuie să călătoreşti pentru a găsi un loc în care lumina 
artificială a omenirii nu polua noaptea? 

Unde putea întunericul să se apere cu adevărat 
împotriva luminii? 


— Prea mulţi dintre noi au trecut prin asta. Civilii nu 
înţeleg. E greu. 

Generalul Rove a tras aer în piept, apoi s-a aplecat 
complice spre John. 

— Ştiu. 

John s-a uitat la George Rove cu chipul golit de 
expresie. 

— Pe bune? 

Rove a dat din cap posomorât. 

— Da, din păcate. Şi eu am făcut faţă teribil de prost. 
Pe când eram militar în serviciu, viaţa de civil era singurul 
lucru la care visam. Un loc bun de muncă, salariu decent, 
timp petrecut alături de familie. Era tot ce-mi doream. O 
viaţă previzibilă printre civili paşnici, timp pentru hobby-uri 
şi prieteni. 

Rove a schiţat un zâmbet crispat. 

— Şi am detestat-o. 

John a dat din cap cu aprobare mută. 

— Onorurile şi locurile de muncă drăguţe de la birou nu 
compensează niciodată pierderea fraternității, pierderea 
lucrurilor pe care le-ai sacrificat, Evans. 

John a inspirat adânc. Il durea spatele şi s-a foit 
neliniştit. 

— Noi cunoaştem sacrificiile pe care le-ai făcut, a 
continuat Rove. 

Ultimele limbi subţiri ale aurorei boreale au 
străfulgerat peste lanţul de munţi Steigenfjellene, licărind 
ca nişte flăcări, ca nişte spirite, înainte să se destrame şi 
să dispară. 

— Imi făceam doar meseria. 

Vocea lui John suna dogit şi sec. 

— Eşti unul dintre cei mai curajoşi, iar ţara noastră ar 
trebui să îţi mulţumească pentru modul în care ai slujit-o 
cu mult mai mult decât doar cu medalii. 


John s-a uitat sceptic la general. Ce voia? De ce stătea 
aici, în noaptea îngheţată de iarnă, spunând toate lucrurile 
pe care John tânjise să le audă? 

Şi de ce îi ceruse Rove să se întâlnească aici, afară, în 
frig, între patru ochi? 

Rove a urmărit privirea lui John spre cerul nopţii, care 
devenise negru după dispariţia aurorei boreale. 

— Arctica e noul Orient Mijlociu. 

John i-a aruncat o privire fugară generalului, dar Rove 
vorbise fără vreo intonaţie dramatică, de parcă ar fi 
enunțat, pur şi simplu, un fapt de la sine înţeles. 

— Dacă Arctica e noul Orient Mijlociu, îmi imaginez că 
oamenii ca tine vor deveni foarte importanţi, a mormăit 
John în replică. 

— Şi bogaţi, a adăugat. 

Rove a zâmbit. 

— Nu „dacă”, ci „când”. Crede-mă, aici e locul în care 
vor face bani băieţii mari, în viitor. 

John l-a privit pe Rove cu chipul lipsit de expresie. Era 
neîncrezător în orice general cu trei stele care părăsea 
fraternitatea militară pentru un loc de muncă civil la vârf. 
Civilii, în general, şi marile companii, în particular, erau 
nişte şobolani oportunişti. Pur şi simplu ăsta era adevărul. 

Rove a părut că-i citeşte gândurile lui John, pentru că a 
zâmbit îngândurat. 

— Noi îi protejăm pe oameni, iar ei ne răsplătesc 
pentru asta. 

John a ripostat cu un râset amar. 

— Sunteţi nişte mercenari, nimic mai mult. 

Rove şi-a strâns haina în jurul corpului. John putea să 
remarce că falnicul general îngheaţă de frig. 

— Da, ai dreptate în privinţa asta, dar firmele de 
securitate ca a noastră sunt angajate să protejeze 
organizaţii caritabile, ambasadori şi oameni de afaceri în 


locuri unde armata nu are permisiune să intre sau nu 
îndrăzneşte. 

John cunoştea acest discurs. 

— Sau acolo unde armata nu doreşte să se implice din 
motive politice? 

George Rove a dat din cap. 

— E adevărat. Protejăm civilii din zone fără legi, de 
care nicio armată nu vrea şi nu îndrăzneşte să se apropie. 

Generalul a făcut o scurtă pauză, apoi a râs dezarmant 
şi şi-a aruncat mâinile în sus. 

— Şi câştigăm înfiorător de mulţi bani în timp ce facem 
asta, trebuie să recunosc. 

John nu s-a putut abtine să nu zâmbească. 

— Bună prezentare. 

— Noi ne protejăm clienţii. Atâta tot. 

John l-a privit glacial pe Rove. 

— Pentru bani. 

Rove a răspuns cu un zâmbet prietenos. 

— Dumneata munceşti pe gratis, domnule maior 
Evans? 

Problemele financiare ale lui John erau bine cunoscute 
şi, exact ca majoritatea oamenilor, avea şi el facturi de 
plătit. 

— Securitatea e o ecuaţie matematică bazată pe 
evaluarea amenințării confruntată cu efectul diverselor 
măsuri de combatere a ei. Dar siguranţa - ei bine, e cu 
totul altă mâncare de peşte. 

John l-a privit întrebător pe Rove. 

— Continuă. 

— Siguranţa e un sentiment. Percepția oamenilor că 
sunt în siguranţă nu se bazează pe probabilitate şi pe 
calcule matematice, ci pe convingere psihologică. Să oferi 
oamenilor securitate reală costă bani, presupune implicare 
pe termen lung, antrenament de specialitate, flexibilitate, 


echipament, precum şi abilităţi şi viziune. Dar politicienii 
nu-i pot vinde securitate publicului votant, nu au nici 
bugetele, nici timpul necesare pentru aşa ceva. În schimb, 
îi vând siguranţă. Sentimentul că se află în siguranţă. 
Oamenii vor sentimente, nu fapte. 

John a inspirat. Aerul rece i-a înţepat pieptul. 

— Oamenii sunt mult mai speriaţi de terorism decât de 
viespi, deşi în fiecare an mult mai mulţi sunt ucişi de viespi 
decât de terorişti. 

John a zâmbit. Rove era un om de vânzări excelent. 

— Politicienii le vând oamenilor sentimentul că sunt în 
siguranţă, în timp ce noi ne îmbogăţim vânzând 
politicienilor securitate, pentru că politicienii nu sunt 
proşti. 

John era conştient că Rove ştia mai bine decât oricine 
despre ce vorbea. In definitiv, omul era un erou de război 
care, după o perioadă petrecută la vârf în Washington, 
înființase cea mai mare firmă de securitate din Statele 
Unite. lar acum, şi-a zis John în gând, Rove pusese ochii pe 
Nord. 


Capitolul 6 


Ylva stătea întinsă, trează, ascultând respiraţia 
adâncă, ritmată, a lui Storm. Prefera să doarmă singură, 
era mai odihnitor şi mult mai confortabil. Dormea 
întotdeauna singură, indiferent cu cine avea o relaţie. S-a 
uitat prin cameră. Lumina anemică a lunii se strecura 
înăuntru prin fereastra cea mare care dădea spre nord-est. 
In afară de asta, totul era negru. Trecuse aproape o lună 
de la prima lor noapte împreună, care se presupunea că 
avea să fie şi singura. Numai că nu aşa merseseră 
lucrurile. 


Când îl vedea întins aşa, vulnerabil şi detaşat de tot ce 
era în jur, putea simţi căldura şi forţa pe care le emana. i 
putea simţi trupul gol încolăcit în jurul ei. Ea era rece. El 
era cald. Atinseseră un punct periculos. 

Cu un zâmbet, Storm acceptase refuzul Ylvei de a 
petrece noaptea acasă la el, faptul că sub nicio formă nu 
voia să se trezească lângă el a doua zi şi să ia micul dejun 
împreună. Nu voia să facă planuri pentru ziua, săptămâna, 
luna în curs sau pentru o viaţă în comun. Nu căuta 
siguranţă, nu avea nevoie de validare. Dimpotrivă, îşi 
dorea să fie independentă, liberă. El a spus că ăsta era 
exact lucrul care-i plăcea la ea. 

Ea a stabilit că, probabil, exact aceleaşi calităţi o 
atrăseseră şi pe ea la Storm de la bun început. Şi el părea 
îndeajuns de independent şi minunat de lipsit de 
complicaţii. 

Ylva îl remarcase la ora 2 şi 17 minute, într-o noapte 
de sâmbătă, în barul Nordlzendingen din Bodø. Domina cu 
cel puţin un cap restul clientelei relativ jerpelite a localului. 

Ajunsese la Nordleendingen cu un coleg pilot care 
credea că trebuie să-şi coboare standardele pentru a găsi 
cele mai atrăgătoare femei. Pentru că ei amândoi erau în 
căutare de femei, iar Storm nu era câtuşi de puţin feminin. 
Avea barbă şi un tricou negru, decolorat, imprimat cu un 
craniu rânjind, i se întindea peste pieptul lat, iar imprimeul 
cu litere mari albe şi roşii, MC MANIAC, îi dăduse Ylvei 
primul indiciu. Muşchii lui fioroşi, de puşcăriaş, şi 
avertismentul „Nu-ţi lăsa gura să te lase cu dinţii sparţi!” 
de pe spatele tricoului o convinseseră. Mai mult ca sigur 
era un membru al grupului Hell's Angels sau al unei găşti 
echivalente pseudo-masculine de motociclişti. Dacă nu ar 
fi fost atât de beată, ar fi observat că avea barba 
conturată cu grijă, că deodorantul lui era o marcă scumpă 
şi că mâinile lui mari erau îngrijite impecabil şi moi. Dar 


Ylva era ruptă de beată şi căuta senzaţii pe care 
motociclistul înalt de doi metri părea că i le poate oferi. 

Când plecase din Bodø cu patru ani în urmă, Ylva nu 
avea nimic de pierdut şi trebuia să demonstreze totul. 
Revenirea în mocirla plictisitoare care era Bodø, în calitate 
de pilot militar pregătit să ia parte la cel mai amplu 
exerciţiu de iarnă desfăşurat vreodată de NATO, era 
dulcea ei răzbunare împotriva oraşului care-i ucisese tatăl 
şi îi distrusese mama. Ylva fusese atât de entuziasmată şi 
nerăbdătoare să înceapă exerciţiul NATO, că avusese 
nevoie de un debuşeu pentru energia ei în exces. Tipul 
care stătea cu picioarele crăcănate, legănându-se pe 
Metallica cu ochii închişi, păruse o sursă de amuzament 
perfect acceptabilă înainte să înceapă aventura. Buzele lui 
se mişcau: 


„Trust | seek and | find in you 
Every day for us something new 
Open mind for a different view 
And nothing else matters.” 


Fără ezitare, Ylva se apropiase şi se aşezase chiar 
alături de el. Bărbatul aruncase o privire în jos spre ea, cu 
un zâmbet de cunoscător. Făcând un semn cu capul spre 
tricoul lui, ea ţipase peste muzică: 

— Din ce grup faci parte? 

— Mensa, strigase el înapoi. 

Evident, ea nu se aşteptase la una ca asta. 

El se înclinase şi o întrebase pe Ylva cum o cheamă. 
Muzica bubuia atât de tare încât se văzuse silită să se 
aplece şi mai aproape de el ca s-o audă. 

— Ylva! urlase ea. 

El dăduse din cap şi făcuse un semn spre sine. 

— Storm. 


Ylva se uitase la el. Încă stătea cu faţa apropiată de a 
ei, şi atunci, a trebuit să întrebe: 

— E numele tău sau o ameninţare“? 

El a zâmbit indescifrabil. 

— Asta depinde de tine! 

Treci la treabă, şi-a spus Ylva, şi au stat aşa, în timp ce 
muzica asurzitoare le tortura timpanele. Le era imposibil 
să-şi continue conversaţia, chit că nu mai erau foarte 
multe de adăugat. 

În cele din urmă, ea a răzbit prin gălăgie: 

— În regulă, Storm, hai să plecăm de aici. 


Trei săptămâni şi patru nopţi mai târziu, ar fi putut 
parcurge cu ochii închişi drumul până la apartamentul lui 
Storm, aşa cum ar fi putut ajunge pe jos de acolo şi până 
acasă tot cu ochii închişi. lar acum intenţiona să se 
întoarcă la cazarmă, să doarmă şi ea puţin. l-a ridicat cu 
grijă braţul de pe corpul ei şi s-a strecurat din îmbrăţişarea 
lui. El a expirat răsunător, iar Ylva s-a oprit din mişcare, 
temându-se că-l va trezi. Profilul lui era conturat cu 
delicateţe de lumina din exteriorul ferestrei, avea fruntea 
netedă şi buzele moi. Fără replicile prompte, râsetele şi 
părul lui vâlvoi, părea blând, aproape inofensiv. 

Ochii lui, care o ancorau întotdeauna în prezent, erau 
închişi. Căldura corpului său, ridicarea şi coborârea 
pieptului cu fiecare respiraţie aproape că au convins-o să 
se culce la loc. 

Pentru Ylva timpul se oprea în toiul nopţii, era aproape 
de parcă se prăbuşea, de parcă se scufunda printre nori 
negri şi se regăsea prizonieră într-un abis. Avea obiceiul să 
se concentreze pe singurul lucru care o ridica înapoi: 
sentimentul că e singură în cabina pilotului şi se 
năpusteşte pe pista de decolare în timp ce porneşte 


sni 


4 „Storm” înseamnă „furtună” în limba engleză. (n. red.) 


postcombustia şi se ridică în aer cu un vuiet. Cât mai sus 
în aer, acolo unde nimeni nu o putea atinge. 

Ylva s-a ridicat în şezut pe pat şi s-a uitat atent prin 
cameră, căutându-şi chiloţii, care ajunseseră undeva 
printre hainele lor de pe podea. 

— Tu nu dormi niciodată? 

In voce i se ghicea un zâmbet, chiar dacă el era 
somnoros. 

— Dorm mai bine singură. 

Ylva s-a strecurat grăbită jos din pat şi a început să-şi 
caute lenjeria de dantelă neagră, ascunsă undeva în 
întuneric. Storm s-a legănat leneş până la marginea 
patului şi a început să-şi plimbe degetele peste lupul care- 
şi arăta colții, tatuat pe gâtul ei. 

— Credeam că lupii sunt animale de haită. 

Ylva cotrobăia printre haine. Degetele lui au gâdilat-o 
uşor, iar ea a simţit cum i se ridică părul de pe ceafă. 

— Eu sunt un lup singuratic! a declarat ea. 

S-a împiedicat de piesele componente ale unui 
computer, pe care el probabil că îl desfăcuse, şi de vreo 
duzină de cărţi risipite pe podea. 

— Lupii singuratici sunt cei mai vulnerabili, a spus el. 

Ea i-a simţit zâmbetul crispat. Avea obiceiul să meargă 
prea departe cu metaforele. 

— Şi cei mai periculoşi, a ripostat Ylva. 

Dezordinea lui o enervase. 

— Credeam că voi, cei de la securitate cibernetică, 
aveţi nevoie de un simţ al ordinii. 

El s-a aplecat în faţă, a sărutat lupul de pe gâtul Ylvei 
şi o dorinţă pasională s-a aprins adânc înlăuntrul ei. La 
dracu'! El ştia că ea o să reacționeze aşa. Storm a şoptit: 

— Nu, suntem fani ai teoriei haosului. 

Barba lui a gâdilat-o, în timp ce el s-a strecurat în jos şi 
a început să se joace cu limba peste literele gotice scrise 


acolo unde ar fi trebuit să fie chiloţii ei. „Marcet sine 
adversario virtus”. YIva le tatuase în piele ca să nu uite 
niciodată: „Vitejia şubrezeşte fără un adversar.” Citatul din 
Seneca era acolo să-i amintească să nu se teamă niciodată 
de provocări şi să nu le evite, dimpotrivă, să le facă faţă şi 
să le domine. Ylva interpreta citatul şi în sensul de 
„pasiunea scade fără o provocare”, şi de aici provenea 
plasarea atât de incitantă. 

În cele din urmă şi-a găsit sutienul, dar unde erau 
blestemaţii ăia de chiloţi? 

— Îmi place ordinea, a mârâit ea, haosul e supralicitat. 

Tot ce-i rămăsese acum de făcut era să descopere opt 
centimetri pătraţi de dantelă neagră, aruncaţi pe undeva 
pe o podea de douăzeci şi cinci de metri pătraţi. 

— Haosul e doar unul dintre nenumăratele sisteme 
posibile, Ylva. 

Şi-a plimbat vârfurile degetelor în jos, de-a lungul 
coloanei vertebrale, apoi în sus, pe lateral şi în jurul sânilor 
ei. Ea s-a aplecat instinctiv spre el. El o mângâia cu 
măiestrie, iar pielea ei răspundea, trădătoare, degetelor 
lui. 

— Pentru fiecare acţiune există o reacțiune opusă şi 
contrară, i-a şoptit el în ureche. 

Ylva a gemut. Respirația lui era fierbinte. 

Era conştient de reacţiile ei, adora faptul că o poate 
excita atât de uşor. Era imposibil de îmblânzit, dar uşor de 
aţâţat. 

— Haosul e extrem de atrăgător, tocmai pentru că e 
extrem de sensibil la context, a surâs el. 

Ylva a icnit, în timp ce el şi-a frecat degetele de 
stomacul ei. 

— Dacă ai catalizatorul sub control, atunci controlezi 
cursul acţiunii. Dacă ai cursul acţiunii sub control, atunci 


controlezi haosul, iar dacă ai haosul sub control, lumea e a 
ta. 

Ylva tremura şi gemea. Îl dorea atât de tare! Lumina 
de afară era albastră precum cerneala şi rece, pe când aici 
era cald. Nu o aştepta nimeni. 

Storm reprezenta riscul, vulnerabilitatea, era 
obligatoriu să-l îndepărteze din viaţa ei. Dar era prea 
târziu să se ridice şi să se ducă acasă acum, nu-i aşa? 

A alunecat lent înapoi sub plapumă, înapoi la pielea lui 
senzuală, înapoi la corpul lui puternic şi la dorinţa 
înflăcărată, anarhică, pe care i-o trezea. Şi-a îngropat 
degetele în părul lui ciufulit şi şi-a plimbat unghiile pe şira 
spinării lui. El a zâmbit, iar Ylva l-a tras mai aproape, 
pentru o ultimă oară. 


Capitolul 7 


Murmansk nu e doar cel mai mare oraş din lume din 
regiunea arctică - e o stare de spirit împărtăşită de 
320.000 de fatalişti care au îndurat multe suferinţe şi 
supraviețuitori îndârijiţi care în fiecare iarnă se resemnează 
să rabde patru luni de frig necruţător şi întuneric complet. 
Motivul pentru care acest oraş există este portul său 
cenuşiu, sumbru şi mereu gălăgios care, datorită 
Curentului Golfului, rămâne neafectat de gheaţă chiar şi 
atunci când afară e un frig care ar îngheţa Infernul, cum se 
întâmplă frecvent. Zona portuară imensă e în cotul unui 
fiord din Marea Barents. Şaisprezece milioane de tone de 
mărfuri îl tranzitează în fiecare an, livrând ruble, dolari, 
arme şi droguri unor oameni care au prea puţine scrupule. 


Igor Serkin alerga prin posomorâtul oraş industrial. 
Aerul umed şi rafalele îngheţate dinspre Marea Barents 
garantau faptul că muşcătoarea temperatură de -12 grade 


Celsius se resimțea în dimineaţa aceea ca un frig care-ţi 
înţepenea oasele. A trecut pe lângă clădiri sovietice terne 
şi malluri pentru cei îmbogăţiţi recent, azvârlite laolaltă 
într-o mlaştină vulgară, distopică, motivul pentru care Igor 
iubea acest oraş. Construcţiile din fier ruginit, blocurile din 
beton care stăteau să cadă, tărăboiul constant din port şi 
interlopii dubioşi îi confereau Murmanskului un farmec 
contagios ca gonoreea. 

— Cum poţi să-ţi dai seama dacă oamenii din Prichaly 
mint? 

Igor şi-a amintit de ochii albastru-oţel ai bunicului său, 
care sclipeau de veselie de câte ori îi punea această 
întrebare. 

— Deschid gura. 

Vechea glumă stârnea hohotele de râs răguşit şi 
horcăitul bunicului său de fiecare dată, iar Igor trebuia să 
zâmbească, deşi mai auzise poanta de o sută de ori. 
Bunicul era un matelot bătrân care ajunsese să iubească 
robusteţea şi brutalitatea caracteristice tinerilor 
aventurieri care îşi făceau ucenicia marinărească la Marea 
Barents şi îşi dorea să-i transmită aceste calităţi lui Igor, 
singurul său nepot. 


Era ora 6:35 dimineaţa, iar Igor alerga de parcă ar fi 
fost în transă. Pam... pam... pam... „Futurama” lui Nikita 
Legostev îi bubuia în căşti. Alergând pe ritmul acestui 
Eminem al Rusiei, Igor trecea pe lângă indivizi matinali 
îmbrăcaţi călduros, dar cocoşaţi, care se duceau la muncă 
de parcă s-ar fi îndreptat spre eşafod. Traseul îl făcea să 
treacă şi pe lângă segmentul de populaţie care se 
înmulţea cel mai rapid în Murmansk, persoanele fără 
adăpost pe care le putea găsi la orice oră a zilei, stând ca 
nişte stâlpi de sare prin preajma staţiei centrale a oraşului, 
aşteptând. Şi aşteptând. Şi aşteptând. 


Pam... pam... pam... 

Igor a trecut în fugă pe strada Vorovski, unde a depăşit 
doi bărbaţi care îndreptau o lampă de sudură spre un lacăt 
îngheţat. Noaptea fusese friguroasă, iar ziua urma să fie la 
fel. 


Igor menținea un ritm bun. A luat-o spre stânga, spre 
strada  Cioliuskinţev, a trecut pe lângă monumentul 
construit în cinstea soldaţilor şi şi-a continuat drumul pe 
lângă biserica Mântuitorului de pe Ape. Apoi a urmat 
porţiunea abruptă, unde s-a abătut de pe stradă şi s-a 
avântat spre zona de câmp deschis. A menţinut un ritm 
constant prin stratul gros de zăpadă, pe panta care urca 
spre statuia lui Aloişa, care avea 35 de metri înălţime. Un 
monument grandios din beton armat care comemora 
sacrificiul patriotic al soldatului necunoscut în timpul celui 
de Al Doilea Război Mondial. Se spunea că rămăşiţele 
pământeşti ale soldatului erau înhumate sub flacăra 
eternă, încărcată de semnificaţii simbolice, plasată chiar în 
faţa statuii. Igor se oprea întotdeauna în acest loc ca să se 
bucure de priveliştea oraşului Murmansk, îngrămădit sub 
ochii lui. Pulsul îi vibra la tâmple, iar răsuflarea i se 
accelerase ca o coloană de aburi. A oprit muzica pentru a 
savura zgomotele oraşului care nu doarme niciodată. 

Faţa de piatră a statuii lui Aloişa era întoarsă spre vest, 
spre Valea Onoarei, în calitate de martor tăcut al zilei când 
nemernicii de nemți înduraseră întreaga forţă a oţelului 
rusesc. Fusese o zi de iarnă insuportabil de friguroasă, în 
1942. Igor se simţea de parcă ar fi fost acolo în persoană 
şi de parcă ar fi trăit fiecare minut al războiului. Bunicul îi 
relatase nenumărate povestiri din război. În mod deosebit 
îi plăcea să descrie cu detalii elocvente baia de sânge 
fatală care pecetluise brutal soarta germanilor în regiunea 
arctică. 


Străbunica lui Igor trimisese la război patru feciori. 
Asistase, plângând şi rugându-se, la momentul în care 
copiii ei, marea ei fericire şi iubire în viaţă, se 
îndepărtaseră pe şosea, pregătiţi să-şi facă datoria. Patru 
fraţi ruşi plecaseră la război în acea iarnă şi numai unul se 
întorsese acasă. 

Nebunia omenirii, disponibilitatea pentru sacrificiu şi 
iadul se dezlănţuiseră toate în timpul bătăliei împotriva 
naziştilor, în Marele Război Patriotic, dar factorii care 
declanşaseră în cele din urmă Ragnar6kul fuseseră frigul 
siberian, întunericul şi iarna. Dintre cei peste trei milioane 
de soldaţi germani care intraseră mărşăluind pe teritoriul 
Uniunii Sovietice în 22 iunie 1941, 67.000 fuseseră trimişi 
spre nord, să ocupe Murmansk. Puţini se întorseseră. 

Naziştii luaseră în calcul rezistenţa rusească, dar nu şi 
efectul diabolic pe care îl vor avea asupra soldaţilor lor 
lunile de întuneric, săptămânile de furtuni de zăpadă 
interminabile, asurzitoare, şi frigul cumplit. Liniile de 
aprovizionare li se prăbuşiseră, liniile de comunicaţii se 
întrerupseseră, şi nici uniformele, nici echipamentul lor nu 
fuseseră concepute pentru a-i ajuta pe soldaţii germani să 
se lupte cu intemperiile regiunii arctice. Prin apropiere, 
peste graniţă, în Norvegia invazia germanilor fusese un 
succes şi mai mult de şaizeci de mii de ruşi erau prizonieri 
în lagărele de muncă de la Finnmark. Planul fusese ca 
soldaţii germani din Rusia să cucerească Murmansk şi, 
împreună cu frontul german din Finnmark, să consolideze 
autoritatea Germaniei în nord. Fusese un plan bun. Pe 
hârtie. 

Bunicul lui Igor şi fraţii lui se oferiseră voluntari să se 
înroleze în Armata Polară. Strategia conducătorilor ruşi 
fusese una îndelung încercată şi demonstrată: mai întâi 
vor aştepta ca frigul iernii, lipsa de alimente, plictiseala şi 
dorul de casă să-i demoralizeze pe soldaţii germani tineri, 


insuficient antrenați; apoi, când furtunile de zăpadă vor 
atinge punctul culminant, ruşii vor ataca trupele germane 
cu o brutalitate necruțătoare. Generalii germani erau 
nepregătiţi şi intraseră în panică. Ordonaseră tuturor 
bărbaţilor să înfrunte furtuna de zăpadă şi să lupte. 

Bunicul lui îşi amintea întregul moment ca pe un 
coşmar alb. Nimeni nu vedea la un braţ distanţă în faţa lor 
şi nu putea auzi vocile celorlalţi. În curând, nu şi-au mai 
dat seama cine cu cine se luptă, şi, încă din prima zi de 
bătălie, mulţi bărbaţi au murit de frig, de ambele părţi ale 
frontului. 

Fratele lor mai mic, Alexei, a primit ordinul să apere 
liniile de aprovizionare. Pentru că era cel mai tânăr, cu o 
constituţie ceva mai delicată, fraţii au crezut că îi va fi mai 
bine să rămână în ultimul loc unde s-ar putea extinde 
bătălia. Era punctul cel mai sigur. De-abia după mai multe 
zile, după încheierea războiului, a fost găsit împreună cu 
doi soldaţi germani, morţi din cauza gerului. Cei trei tineri 
se înghesuiseră unul în celălalt, să-şi ţină de cald. Zăceau 
agăţaţi unul de altul ca nişte căţeluşi, într-o încercare 
disperată de a supravieţui furtunii de zăpadă. 

Pe front, cei trei fraţi mai mari luptaseră umăr la umăr. 
Gloanţele şuierau pe lângă ei, iar obuzele care explodau 
pictau infernul în nuanţe de negru cărbune şi portocaliu. 
Pocnete răsunătoare, clănţănitul mitralierelor şi răgetul 
vijeliei de iarnă se amestecau cu sunetele scoase de 
bărbaţii care se luptau şi mureau. Zăpada şi gheaţa se 
infiltrau prin fiecare crăpătură, le alunecau în sus pe 
mâneci, în jos pe gât şi în cizme. Frigul ustura şi îi storcea 
pe toţi de puteri. Bărbaţii care luptau erau ameţiţi şi 
confuzi. Cine le era prieten? Cine le era duşman? De unde 
veneau gloanţele? De când duceau această luptă? 

Toate simţurile le erau amorţite. Ucideai pe oricine se 
nimerea. Bunicul îi mărturisise lui Igor că simţise cum 


durerea îi arde întregul corp în momentul când fratele său 
geamăn fusese ucis, la peste o sută de metri mai în spate, 
în rândurile frontului. Panicat, o rupsese la fugă înapoi să- 
şi salveze fratele, pe deplin conştient că risca să fie 
împuşcat de unul dintre camarazii lui, ca un ins lipsit de 
onoare sau ca un dezertor. Dar, în mijlocul haosului, nimic 
din toate astea nu conta. Deodată a văzut cum jumătate 
din fratele lui se holbează la el cu un singur ochi înfricoşat 
şi o gură căscată, în timp ce cealaltă jumătate se 
prăbuşise sub gloanţe. 

Un şiroi vâscos de sânge şi bucăţi de creier se revărsa 
din craniul despicat, în timp ce ochiul care supravieţuise îl 
fixa cu teroarea morţii. De câte ori bunicul îi povestea 
despre alegerea răvăşitoare între a continua să lupte sau a 
alerga spre fratele său geamăn mort se iveau lacrimile. Și 
furia. Acest bărbat puternic amuţea, cuvintele erau 
insuficiente, dar pumnul i se încleşta atât de tare, încât i 
se albeau încheieturile degetelor. Fratele său mai în vârstă 
murise ceva mai târziu de septicemie, după ce o aşchie 
dintr-un obuz îi pătrunsese în ochiul stâng şi rămăsese 
înfiptă acolo. 

După trei zile de vreme oribilă şi lupte haotice, mai 
mult de opt mii de soldaţi ruşi zăceau morţi pe câmpul de 
luptă. Muriseră mult mai mulţi germani, dar nimeni nu s-a 
deranjat să-i numere. Numai copiii rămaşi fără tată, 
iubitele chinuite de dor şi mamele cu inimi făcute zob 
cunoşteau proporţiile înfrângerii germanilor. Pe moment, 
războiul din regiunea arctică se terminase. 


Igor nu putea petrece prea mult timp acolo, momentul 
culminant al alergării lui zilnice urma abia acum. A coborât 
dealul în fugă spre Semionovskoe, lacul în care el şi ceilalţi 
înotători locali tăiaseră cu fierăstrăul o gaură cu o lungime 
de cincisprezece metri şi o lăţime de cinci în gheaţa 


groasă. Odată ajuns pe malul lacului, Igor şi-a aruncat pe 
jos rucsacul în care avea prosopul şi s-a dezbrăcat de 
hainele de alergare. Vântul îngheţat i-a biciuit pielea 
dezgolită. Apoi a inspirat adânc şi s-a azvârlit în apa rece 
ca gheaţa. 

Când a străpuns suprafaţa apei şi a dispărut în abisul 
întunecat, frigul l-a înhăţat de îndată şi creierul i-a 
explodat de durere. Fiecare pornire instinctuală îi spunea 
să iasă din apă, dar Igor a continuat să înoate nepăsător. 
Când capul lui a despicat din nou suprafaţa, a inspirat pe 
nas, cu un calm forţat, şi apoi a expirat pe gură. Dacă ar fi 
intrat în panică acum, corpul lui ar fi fost absorbit de ape, 
iar el s-ar fi înecat. Igor nu a intrat în panică. După puţin 
timp chipul i-a amorţit de frig. Simţea ca şi cum nişte ace i- 
ar fi pătruns prin fiecare por al pielii. În cele din urmă a 
venit valul de adrenalină, iar Igor a găsit puterea să mai 
execute încă o tură de înot. 

A înotat de patru ori în lung, numai vreo şaizeci de 
metri, dar trebuia să se mulţumească cu atât pe ziua de 
azi. S-a căţărat pe stratul de gheaţă, a deschis rucsacul şi 
şi-a frecat apăsat, meticulos, corpul cu prosopul, apoi şi-a 
stors hainele de alergare şi le-a îmbrăcat. Nu avea voie să 
se oprească din mişcare. Dacă o făcea, îl dobora frigul. 
Lumina palidă a soarelui, care încă nu izbutise să răsară cu 
adevărat, contura o dungă aurie pe linia orizontului. Igor a 
alergat spre lumină şi spre blocurile sovietice 
inconfundabile care înconjurau lacul. 

Fuga spre casă. A făcut un sprint pe cărarea spre 
blocurile cenuşii, prin uşa principală, în sus pe scări, apoi 
în locuinţa în care familia lui tocmai terminase micul dejun. 

— Bună dimineaţa, prichindeilor! 

Igor şi-a scos hainele de exterior şi pantofii înainte să 
intre în micul apartament şi să-şi sărute soţia pe partea 
din spate a gâtului. Ea a scos un țipăt. 


— Ai nasul rece ca gheaţa! 

Ochii ei năzdrăvani, albaştri, îl făceau să zâmbească 
întotdeauna. 

— Restul corpului e cald, i-a şoptit el şi a gâdilat-o. 

Tatăl lui Igor, Alexei, era aşezat în camera de zi 
îngustă. Îşi crease un mic spaţiu personal alcătuit din cărţi, 
ziare şi un computer vechi. Ca de obicei, urmărea ştirile pe 
internet. 

— Fii atent, au aliniat mai mult de şaizeci de mii de 
soldaţi NATO chiar de-a lungul graniţei. Mă gândesc că au 
terminat de jecmănit şi de tâlhărit Orientul Mijlociu şi 
acum au venit aici. 

Nataşa a zâmbit calm, în timp ce făcea curat pe masă. 

— Copii, îmbrăcaţi-vă. 

Copiii au fugit de lângă masă, iar Igor s-a dus la baie. 

— NATO înaintează spre Rusia. la uită-te aici! 

Tatăl lui i-a făcut semn furios către o hartă a Rusiei 
care arăta cât se poate de clar cum ţara este înconjurată 
de baze NATO. Marcase minuţios fiecare bază cu un 
cerculeţ roşu ca sângele. 

— Linişteşte-te, e doar un exerciţiu, a zâmbit Nataşa. 

— Asta spun ei, într-adevăr. Poţi să ajungi până la 
capătul lumii cu minciuna, dar de întors nu te mai poţi 
întoarce, a mârâit Alexei. 

A moştenit asta de la tatăl lui, a meditat Igor în timp ce 
intra în duş şi pornea apa. Şi-a amintit că bunicul îi 
insuflase întotdeauna această idee: „Igor, poţi ajunge până 
la capătul lumii cu minciuna, dar de întors nu te mai poţi 
întoarce.” 

În acel moment, tatăl lui habar n-avea că vorbele 
acelea urmau să-i pecetluiască lui Igor soarta. 


Capitolul 8 


Care a fost originea mitului? 

Când a încetat John Evans să fie unul dintre mulţii piloţi 
militari ambiţioşi şi a devenit legenda John Evans? În 
timpul inspecției avionului, Ylva s-a întrebat cum o fi fost 
Evans în copilărie. Şi-l putea imagina cu uşurinţă drept un 
băiat serios şi plin de pasiune, care se uita la joaca lipsită 
de griji a altor copii cu o expresie bine controlată, în timp 
ce se asigura că el nu se pierde niciodată în farmecul 
momentului. Când o fi învăţat tânărul John că, pentru a 
supravieţui, nu trebuie să arate niciodată frică, milă sau 
slăbiciune? Când a început să-şi încleşteze dinţii atât de 
tare încât muşchii încordaţi ai bărbiei lui să devină dovezi 
ale unei lupte înverşunate, de-o viaţă, împotriva lumii? Ai 
cum să detectezi aşa ceva în stadiu incipient? In cazul lui 
John Evans, Ylva era tentată să creadă că acesta venise pe 
lume pe deplin echipat cu un spirit nestăpânit de luptător 
şi cu un autocontrol de fier. 

Indiferent ce se întâmplase, tânărul John devenise un 
pilot militar competent, la fel de rece, de dur şi de 
concentrat ca un proiectil tras cu un singur scop: acela de 
a ucide. Pe chipul maiorului Evans nu exista nicio urmă a 
copilului-John, iar adultul-john era imposibil de descifrat. In 
schimb, pilotul John Evans insufla tot respectul, iar acest 
lucru era uşor de remarcat. 

Maiorul s-a uitat la ceas; un ceas de mână vechi şi 
deteriorat, de pilot. 

— Pregătită de decolare? a zis el. 

— Credeam că nu mă mai întrebaţi, a răspuns ea, 
incapabilă să-şi ascundă entuziasmul. 

Maiorul Evans s-a uitat la ea fără nicio sclipire de 
amuzament. Stânjenitor. 

Ylva a remarcat că el îşi purta ceasul pe încheietura 
dreaptă şi s-a întrebat dacă e stângaci. 

— Tatăl meu avea unul aşa. 


— Un Benrus? 

— Nu ştiu specificaţiile, doar faptul că era un ceas 
similar, cu o singură funcţie, purtat în jurul încheieturii ca 
un semn de identificare şi un obiect care să indice timpul. 

Maiorul Evans s-a uitat la ea fără expresie. 

— De câte funcţii ai nevoie ca să vezi cât e ceasul? 

După asta, cu o faţă întunecată, Evans s-a dus în zona 
din spate a hangarului să se echipeze. Ylva şi-a notat în 
gând că glumele nu erau o strategie de socializare care să 
aibă succes cu faimosul ei instructor. In regulă, putea să 
nu se mai deranjeze cu asta. Tot ce conta era să se ridice 
în aer cât mai repede. În linişte, au îmbrăcat amândoi 
lenjerie din lână, un costum de imersiune, pantaloni 
antigravitaţionali şi o vestă antiglonţ. Toate hainele 
purtate de ei erau produse de înaltă tehnologie, iar Ylva 
era încă suficient de novice să se entuziasmeze de 
calităţile multifuncţionale ale uniformei. 

A încercat să se comporte relaxat în timp ce trăgea în 
sus fermoarul solid din interiorul cracului pantalonilor, 
temându-se să nu pară neîndemânatică încă din acest 
stadiu timpuriu. Momentul când îşi îmbrăca costumul de 
pilot era de fiecare dată special pentru ea. Totul revenea 
la normal. Îi plăcea sentimentul pe care-l avea când îl 
purta. Parcă devenea altă persoană. Devenea ea însăşi. 


Ţinând căştile de pilot sub braţ, au pornit spre avionul 
F-16, care era acum pregătit de zbor. Ambii au alunecat 
uşor în scaunele lor. John s-a aşezat pe locul din spate. 
Sarcina lui era s-o urmărească pe Ylva în timp ce aceasta 
pilota, iar ea era hotărâtă să o facă într-un mod care să-l 
impresioneze. Şi-au pus căştile, iar vocea maiorului a 
pârâit prin interfon. 


— Pentru cultura ta generală, Benrus este un 
instrument cu două funcţii: e echipat şi cu o busolă 
analogică. _ 

Ylvei i-a venit să zâmbească. In regulă, deci până la 
urmă avea simţul umorului. Tare. 

— Nu e rău pentru un ceas vechi, a ripostat ea. 

El nu a răspuns. Hopa, întrecuse măsura? | se întâmpla 
deseori când intra într-un joc al persiflărilor, iar de data 
asta nici măcar nu încercase să fie obraznică. 

Ylva a pornit motorul şi a început să ruleze pe pista de 
decolare, în timp ce se gândea la multele misiuni în care 
zburase Evans. Nu avea să fie uşor să-l impresioneze, iar 
ea ştia asta. Scopul Ylvei în viaţă era să rămână 
întotdeauna în aer, indiferent de situaţia bătăliei, aşa cum 
o făcuse întotdeauna şi John Evans. Sau, cu o singură 
excepţie - Libia. Libia era arareori menţionată. Era prea 
umilitor pentru toţi cei implicaţi faptul că pilotul cel mai 
bun al Forţelor Aeriene ale Statelor Unite fusese doborât, 
ţinut prizonier şi torturat timp de opt luni de oponenții lui 
Gaddafi care, până la urmă, fuseseră chiar oamenii pe 
care SUA şi NATO îi susțineau în luptă. Situaţia de la faţa 
locului nu e niciodată ca aceea pe care politicienii şi 
birocraţii o văd în rapoartele lor şi pe imaginile din satelit. 
Pe pământ, alianțele se schimbă mai repede decât îşi 
schimbă oamenii hainele. Grupul care îl ţinuse ostatic pe 
John Evans nu opera pe baze ideologice. O făceau pentru 
bani; atât şi nimic mai mult. Problema era, desigur, că şi 
SUA, şi NATO refuzaseră oficial să plătească sume pentru 
răscumpărare teroriştilor. „Nu lăsăm niciun om în urmă” 
se dovedise a fi o lozincă goală, pe care elita adora s-o 
răspândească de jur-împrejur pentru a ridica moralul şi a 
îmbunătăţi părerea proastă a publicului la adresa 
complexului militar-industrial. Politicienii erau încântați să 
înmâneze medalii şi titluri onorifice la nimereală, dar când 


venea vorba de ajutor propriu-zis atunci când iadul 
erupea, nu puteai avea aşteptări. 

Spre uşurarea enormă a politicienilor, articolele din 
presă care tratau soarta înfricoşătoare a lui John Evans s- 
au înecat în avalanşa de ştiri care a urmat după atacul din 
Benghazi. În infernul stârnit de colapsul Libiei, un pilot 
doborât era doar o simplă victimă colaterală. Haosul 
domnea. Când Evans a reapărut în Tanger, opt luni mai 
târziu, în libertate, nimeni nu a pus nicio întrebare despre 
ce se întâmplase. Cel puţin nu oficial. 

Pe pistă, Ylva simţea fluturi în stomac - anticiparea 
minunată de dinainte de decolare. Şi-a scos tabelul de 
control. 

„Luminile exterioare - conform specificaţiilor.” 

„Profundor - pe centru.” 

„Presiune - verificată.” 

„Altimetru - setat.” 

„Luminile de avertisment / semnalizare - verificate”. 

Era ca muzica. Ritmată, previzibilă, hipnotizantă. În 
timp ce alţi piloţi se bazau pe talismane sau cămăşi 
preferate, Ylva avea tabelul ei de control. Era ca o mantră, 
ca o meditaţie. O repeta adeseori şi în timpul nopţii, când 
o ajuta să ţină sub control şi cele mai sângeroase 
coşmaruri. 

„Frânele centrifuge - închise.” 

„Lumina de aterizare - pornită.” 

„Senzorii externi de temperatură - porniţi.” 

„Scaunul ejectabil - activ.” 

Avionul şi-a continuat lent drumul, iar la capătul pistei 
l-a îndreptat împotriva vântului. Ylva a contactat turnul de 
control. 

— Turn Bodø, Lion 35, pregătit de plecare. 


— Lion 35, pista 25, liber pentru decolare, contactaţi 
baza după ce treceţi de un kilometru şi jumătate 
altitudine. 

— Cu viteză maximă. 

Ylva a pornit acceleraţia, iar avionul a răspuns cu un 
vuiet, în timp ce motorul cu reacţie se activa. Ylva s-a 
pomenit trântită în spate de forţa violentă a gravitaţiei, în 
timp ce luminile pistei treceau în viteză pe lângă ea, din ce 
în ce mai repede. 

La sediul CYFOR, Storm chicotea în sinea lui, urmărind 
avionul pe ecran. 

— Ah, îmi place când femeia mea porneşte spre ceruri! 


Capitolul 9 


Preşedintele şi-a început ziua cu ritualul lui obişnuit, cu 
o excepţie: era şapte şi un sfert când s-a trezit. Fiind 
pasăre de noapte cu acte în regulă, în acel moment al 
dimineţii avea obiceiul să doarmă. Din acest motiv, a 
apreciat priveliştea rară - pentru el - a razelor roşii ale 
soarelui care se înălța chiar sub linia orizontului, peste 
măreţul râu Moscova. De pe terasa orientată spre est a 
savurat lumina blândă şi tăcută în timp ce se destrăma 
întunericul. Deşi prefera, fără îndoială, lumina pură şi 
limpede a lunii, era înduioşat de acest moment paşnic, 
când inocenţa zorilor vopsea în roşu sângeriu zidurile 
înalte de şase metri ale Palatului Novo-Ogariovo. 

Metodic, ca şi cum ar fi fost un ritual sacru, şi-a 
îndeplinit fiecare pas al rutinei de dimineaţă. Oricine îl 
cunoştea pe Preşedinte ştia că stăpânirea de sine, 
disciplina şi controlul îl transformaseră în bărbatul puternic 
care era azi. Echipa lui era obişnuită să vină punctual la 
muncă la ora opt dimineaţa, numai ca să trebuiască să-l 
aştepte răbdătoare ore în şir să se trezească şi să-şi 


execute cele patruzeci de minute de înot, antrenamentul 
cu greutăţi şi să-şi ia micul dejun înainte să se întâlnească 
cu ei. 

Ştiau că noaptea în Moscova era o sursă de inspiraţie 
pentru el. Când alţi oameni dormeau, se făcea îndeajuns 
de linişte pentru ca el să lucreze, să se gândească şi să se 
concentreze la scopurile strategice, pe termen lung. 
Singur. Alteori, lua o pauză de la muncă şi hoinărea prin 
grădinile palatului, sau se aşeza pe canapeaua simplă din 
biroul lui şi se uita la ştiri, la televizor. În ultima vreme, se 
întâmpla foarte rar să călătorească până la biroul din 
centrul Moscovei. Prefera viaţa rustică pe care o ducea în 
timpul nopţii pe malul râului Moscova. In comparaţie cu 
vecinii lui, ducea un trai modest. Dincolo de pereţii 
protectori care-l înconjurau, parveniţii proaspăt îmbogăţiţi 
ai Rusiei erau baricadaţi în palatele lor extravagante, pe 
după ziduri şi uşi de oţel, cu o armată de agenţi de pază. 
Acesta era preţul pe care erau siliţi să-l plătească pentru 
averea lor recent acumulată. Companiile private de 
securitate se bucurau de momentul lor de prosperitate pe 
tot întinsul lumii, inclusiv în Rusia, iar preşedintele era cât 
se poate de conştient de asta. 

Nu era un cititor pasionat, cu excepţia cărţilor de 
istorie rusă; acelea îi plăceau. Şi când alesese Palatul 
Novo-Ogaryovo drept reşedinţă, originea şi trecutul 
dramatic ale acestuia reprezentaseră un factor major de 
atracţie. Dorea să locuiască în acel loc tocmai din cauza 
istoriei lui sângeroase, să nu uite niciodată lecţiile pe care 
le învățase astfel. 

Această „dacea”” deosebită atesta simbolic cât de 
repede era dispusă gloata să asasineze orice conducător, 


> Casă de vacanţă, din provincie, aflată de obicei la marginea unei 
zone metropolitane. Iniţial mici proprietăţi dăruite de ţar vasalilor 
credincioşi lui. (n. red.) 


în semn de mulţumire pentru libertatea pe care acesta le-a 
oferit-o. Un zâmbet lipsit de voioşie a trecut fugar peste 
chipul aspru al Preşedintelui. Palatul iniţial se afla într-un 
loc splendid de pe malul râului Moscova şi fusese construit 
de nimeni altcineva decât Ţarul Alexandru al lIl-lea, 
cunoscut şi drept Alexandru Eliberatorul. În pofida 
preferinţei lui decadente în ceea ce privea reşedinţele, 
ţarul fusese un conducător liberal care eliberase toţi şerbii 
în 1861 - o decizie care, profitând de privilegiul 
retrospectivei, se dovedise a fi neînţeleaptă. În timp ce 
opulenta „dacea” se înălța cu turnurile ei ascuţite şi 
arcurile gotice, ţăranii nou-eliberaţi au început să caute 
muncă plătită pentru a supravieţui. Şomajul a devastat 
satele, iar oamenii au evadat spre oraşe, să-şi caute 
norocul pe acolo. Nu l-au găsit. Dimpotrivă. Acestea au 
fost consecinţele atât de greu de înţeles în sălile poleite cu 
aur ale ţarului, iar Eliberatorul şerbilor a fost asasinat, din 
acest motiv, de supuşii săi liberi, dar dezamăgiţi, în 1881. 
Preşedintele îl dispreţuia pe Alexandru Eliberatorul. Omul 
fusese un idiot şi pentru că în 1867 vânduse Alaska 
Statelor Unite pentru 7,2 milioane de dolari. Era de 
necrezut! Ţinând cont de situaţia geopolitică a zilelor 
noastre, era mai mult ca sigur că fusese cea mai proastă 
decizie luată vreodată de un conducător rus. 

Vila neoclasică galben-muştar în care îşi petrecea 
acum Preşedintele mare parte a timpului fusese construită 
de Gheorghi Malenkov, cel mai loial lacheu al lui Stalin. 
Pentru Preşedinte, soarta acestuia era încă o lecţie 
nepreţuită de artă a politicii de stat ruseşti. Dacă un 
conducător va exprima vreodată cea mai neînsemnată 
intenţie de a schimba ceva, va fi executat de tovarăşii săi. 

Gheorghi Malenkov fusese un funcţionar public 
răbdător şi muncitor, nu exista nicio îndoială în privinţa 
asta. Până la finalul lui 1940, eliminase aproape toţi 


generalii Uniunii Sovietice şi mai mult de jumătate dintre 
ofiţeri. Devenise un lucru necesar pentru că Stalin 
descoperise că acest gen de oameni, mai ales, tind să 
pună întrebări destul de obositoare legate de stilul lui de 
conducere. Din nefericire, lichidarea eficientă a propriilor 
lideri militari de către Malenkov îl inspirase pe Herr Hitler 
să invadeze Mama Rusie în următorul an. Convins de 
victorie, Fuhrerul anunţase că soldaţii germani aveau să se 
întoarcă la familiile lor în timp util pentru Crăciun. Fusese 
cea mai mare eroare de calcul a lui Hitler. 

Preşedintele admira atitudinea pragmatică a lui 
Malenkov în privinţa numerelor. Malenkov nu se 
emoţionase câtuşi de puţin în privinţa celor 27 de milioane 
de vieţi ruseşti care trebuiseră sacrificate pentru a-i 
învinge pe germani. Pentru că, deşi Germania a pierdut 
„numai” 5,2 milioane de soldaţi pe Frontul de Est, Uniunea 
Sovietică a câştigat războiul. Dar, cum se întâmplă atât de 
frecvent în istoria Rusiei, Malenkov, eroul de război, urma 
să fie invariabil trădat de cei mai apropiaţi de el. Plin de 
speranţă în privinţa viitorului şi atins de hybris, s-a apucat 
să modernizeze practicile agricole complet depăşite 
tehnologic ale Rusiei comuniste. Acest lucru i-a supărat pe 
plimbătorii de hârtii de la Kremlin şi, pe nepusă masă, 
tovarăşul Malenkov a fost declarat inamic al poporului rus, 
un titlu care, trebuia s-o recunoască, era uşor de obţinut în 
zilele acelea. Detestat şi dezonorat, a intrat în istorie drept 
încă o dovadă a faptului că, dacă vrei un prieten loial şi 
credincios, e cazul să-ţi iei un câine. 

Pe de altă parte, Palatul Novo-Ogariovo se dovedise un 
loc foarte bun, deşi Preşedintele nu şi-ar fi permis 
niciodată să se familiarizeze cu numeroasele lui parcuri 
sau aleile care înconjurau ademenitor oaze cu lacuri 
artificiale şi vile luxos ornamentate. Era şi avea să rămână 
întotdeauna un copil al străzii bătăuş, născut în cel mai 


periculos cartier al Leningradului. Întinderea vastă a 
luxului extravagant în care trăia acum i se părea imposibil 
de gestionat, comparativ cu cămăruţa de patru pe cinci 
metri din apartamentul pe care familia lui îl împărțea cu 
alte două familii. Parfumul din palat, compus din arome de 
piele fină, lemn de mahon şi produse delicate pentru 
curăţat, încă i se părea din altă lume, deşi îl separa o viaţă 
de duhoarea de frică, violenţă, putreziciune şi degradare a 
copilăriei lui. 

Nu, în loc să se răsfeţe în hedonismul narcisist, îşi 
crease climatul perfect de muncă, iar ritualul lui zilnic era 
întrerupt doar de contactul cu oamenii care aveau legătură 
cu treburile lui oficiale. Singura lui bucurie era să 
muncească având deplin control şi cu un calm 
imperturbabil. Nu avea nevoie de prieteni apropiaţi sau de 
ceva atât de ridicol cum era iubirea romantică. Toţi cei din 
cercul lui ştiau că puteau fi sacrificați în orice moment 
dacă eşuau în a răspunde solicitărilor lui cu devotament 
total. Preşedintelui îi plăcea să spună că nevoia lui de 
iubire era satisfăcută de poporul Maicii Rusii - deşi asta 
era doar una dintre nenumăratele lui minciuni pe care 
nimeni nu le credea. 

Aflat pe la jumătatea ritualului său matinal, 
Preşedintele a înotat în stil crawl, cu mişcări ritmate, 
puternice, prin apa răcoroasă din bazinul olimpic al 
palatului. Avea nevoie de acest moment de singurătate în 
apă. Era locul în care făcea mare parte din planificarea 
strategică a imperiului. Antrenamentul său de dimineaţă a 
fost urmat de un mic dejun care consta în brânză din lapte 
de vacă, omletă şi suc de fructe. Şi aici era singur. 

În mod normal, ar fi lucrat într-un ritm constant, dar azi 
pe coridoarele palatului era neobişnuit de multă agitaţie. 
Echipa lui conştiincioasă se afla deja la muncă de mai 
multe ore, iar personalului de la Apărare din Moscova i se 


amenajase un al doilea birou, într-una dintre vilele 
palatului. Toată lumea era încordată. Era o zi mare, pentru 
care se pregătiseră de mai mult de un an. După ce şi-a dus 
la bun sfârşit ritualul matinal, Preşedintele a fost servit cu 
o ceaşcă de cafea neagră, pe care a savurat-o în linişte, 
înainte să comande mobilizarea totală a 65.000 de cadre 
militare, inclusiv 57 de vapoare, două submarine şi 120 de 
avioane de luptă, spre graniţa dintre Norvegia şi Rusia, în 
zona arctică. 

La ora 8:54, ministrul rus al Apărării a dat publicităţii 
un comunicat de presă în care anunţa că Rusia răspunde 
agresiunii NATO cu un exerciţiu militar spontan în 
apropierea graniței cu Norvegia. Exerciţiul urma să 
înceapă la 9, ora Moscovei, şi, în mai puţin de 24 de ore, 
avea să demonstreze fără echivoc capacitatea Rusiei de a 
se apăra împotriva amenințărilor de securitate din ce în ce 
mai grave din regiunea arctică. 

A început dezastrul. Toţi liderii din Occident erau 
dureros de conştienţi de faptul că invadarea Georgiei şi a 
Crimeei de către Rusia fuseseră realizate tot sub pretextul 
unui exerciţiu spontan, iar incertitudinea pe care o genera 
acum acest exerciţiu făcea în mod deliberat parte din 
planul Preşedintelui. Scopul era să provoace confuzie şi 
frică. E mai uşor să acţionezi când inamicul tău e buimăcit. 
Cei mai utili idioţi ai Occidentului, membrii presei, erau din 
nou nerăbdători să slujească interesele Kremlinului, iar la 
câteva minute după publicarea comunicatului de presă, 
titlurile cu litere de-o şchioapă de pe paginile principale 
afirmau că Rusia era pregătită să utilizeze armamentul 
nuclear al ţării pentru a înfrunta prezenţa NATO în 
regiunea arctică. 

Preşedintele a urmărit tărăboiul care se desfăşura în 
Occident la televizorul din biroul său şi a tras concluzia că 
totul mergea conform planului. Apoi a oprit volumul şi s-a 


uitat în jos la labradorul negru care se bucura de un somn 
netulburat sub biroul masiv din lemn de mahon. 
Labradorul a căscat şi s-a întins nepăsător. 

— Konnie, începi să te leneveşti, a murmurat afectuos 
Preşedintele. 

Căţeaua şi-a arcuit în sus urechile de cum şi-a auzit 
numele. El i-a ciufulit blana, iar ea s-a rostogolit pe spate, 
sperând că va avea parte de un scărpinat pe burtă. 

— Nu acum, podruski, tati trebuie să muncească. 


În lumea din exterior, în birouri aglomerate, săli de 
conferinţe şi redacţii de presă cuprinse de panică, era un 
zumzet de activitate intensă, în timp ce în palatul de lângă 
râul Moscova continua să domnească liniştea. Membrii 
personalului comunicau într-un mod calm şi controlat, în 
timp ce îndeplineau planurile pe care le exersaseră până 
la perfecţiune. Preşedintele avea controlul total. 

În ceea ce-l privea, începuse să se gândească la toate 
astea ca la încă o rutină. De-a lungul ultimilor doi ani 
condusese mai mult de o duzină de exerciţii spontane şi, 
de fiecare dată, NATO începea să ţipe şi să urle că 
exerciţiile contraveneau principiilor Documentului de la 
Viena. Indignaţi, arătau cu degetul spre acordul din 2011, 
prin care toate părţile implicate promiseseră transparenţă 
cu privire la operaţiunile militare din Europa. Ce glumă, de 
parcă n-ar fi ştiut deja ce spunea acordul - până la urmă, 
el îl semnase! 

Ar trebui oare să scoată căţeaua la plimbare, până la 
urmă? Ca prin telepatie, Konnie şi-a ridicat din nou 
urechile şi s-a întors spre el nerăbdătoare. Amândoi aveau 
nevoie de nişte aer curat. Adevărul era că se plictisise deja 
de agitaţie. Căţeaua s-a ridicat în picioare şi s-a uitat la el 
cu ochi căprui, plini de viaţă. Îşi putea da seama că, în 


adâncul sufletului, tăticul ei ar fi vrut să scape de toate 
astea. Pentru totdeauna. 

Dar el ştia că, dacă slăbea vreodată frâul, dacă lăsa 
chiar şi cea mai vagă impresie de frică sau de extenuare, 
castelul lui din cărţi de joc se va surpa brusc, iar ţara se va 
sfâşia în bucăţi. Preşedintele îşi spunea în gând că, dacă 
se va întâmpla una ca asta, putea în cel mai fericit caz să 
spere că va fi asasinat de toţi acei „prieteni apropiaţi şi 
loiali” care avansaseră în carieră şi se îmbogăţiseră pe 
parcursul drumului străbătut de el spre culmile puterii şi 
care, acum, îl invidiau pentru privelişte. 

S-a ridicat, iar labradorul i s-a alăturat de îndată. Au 
ieşit împreună în grădini. Lumina soarelui se spărgea în 
miliarde de reflexii scânteietoare pe zăpada aşternută pe 
jos şi pe zăpada care îngreuna crengile copacilor. A 
inspirat adânc. 

Da, o să scot căţeluşa la plimbare, a decis el. 


Capitolul 10 


Unele momente surprind tot ceea ce ţi-ai dorit în viaţă, 
scopul pentru care ai luptat. Momente când fericirea 
soseşte cu euforie efervescentă, iar tu ştii că faci exact 
lucrul pe care te-ai născut să-l faci. Lăsându-se confortabil 
pe spate, la un unghi de 30 de grade, şi cuibărită în 
scaunul de pilot al USAF, Ylva se bucura de o imagine 
panoramică a lanţului montan Lyngsalpene. Piscurile 
neregulate păreau că plutesc în aer, dominând norii de 
altitudine joasă ai dimineţii, iar lumina rece a iernii picta 
munţii înzăpeziţi în purpuriu. Liniştea dinăuntrul căştii ei 
crea un contrast izbitor cu vuietul care umplea aerul din 
jurul avionului F-16. Tot ce putea Ylva să audă era propria 
ei respiraţie din interiorul măştii. Corpul ei tremura exact 
ca atunci când, copil fiind, obişnuia să zboare pe acest 


traseu împreună cu tatăl ei. E adevărat că se plimbaseră 
într-un avion vechi Saab Safari şi nu parcurgeau decât 200 
de kilometri amărâţi, dar Ylva se simţise chiar şi atunci cel 
mai şmecher pilot de primă mână. 

Acum plutea, relaxată dar concentrată, la o viteză de 
640 de kilometri pe oră. Mâna ei stângă stătea cu 
încredere pe acceleraţie, iar mâna dreaptă manevra 
manşa. Dispozitivele de control păreau o extensie naturală 
a corpului ei şi răspundeau cu supunere la cea mai uşoară 
atingere. 

Ylva crescuse prin preajma acestui tip de aeronavă şi 
încă putea să-şi aducă aminte cum piloţii spuneau că în 
opinia lor sistemul electronic sensibil era motivul principal 
pentru care fuseseră construite mai multe F-16 Fighting 
Falcon decât oricare alt tip de avion de luptă din lume. 

O ajustare uşoară a mâinii ei stângi, iar motorul cu 
reacţie a propulsat avionul de vânătoare de şapte tone 
prin aer, ca pe un şoim. Maiorul Evans era pe scaunul din 
spatele ei, iar ea ştia că îi urmăreşte fiecare mişcare, 
pregătit să-i pună în vedere orice greşeală. Abia dacă 
vorbise cu ea după ce se prezentase, iar acest fapt era 
descurajant în sine. Făcea oare chestia asta doar ca s-o 
încurce? 

— Locotenent Nordahl, îţi supraveghezi altitudinea? 

Ylva a aruncat o privire la ecranul de deasupra capului. 

— Da, domnule. 

Maiorul Evans a mâărâit irascibil prin interfon. Nu oferea 
consemnări pozitive, doar indicaţii morocănoase în privinţa 
unor banalităţi şi proceduri evidente. Ylva a tras concluzia 
că încearcă să o năucească şi să o facă să se îndoiască de 
sine. Bănuia că e un adept al vechii metode pedagogice, 
care presupunea să demolezi oamenii pentru a-i reconstrui 
după propria-ţi asemănare. Ylva nu avea nicio intenţie, nici 
acum, nici altcândva, să permită cuiva s-o demoleze, dar 


era în stare să ia în calcul aşteptările altora şi să se 
prefacă îndeajuns de demolată pentru ca oamenii să mai 
scadă din presiune şi să-i dea mai puţină bătaie de cap. La 
asta se pricepea. 


Cinci sute de kilometri mai departe, spre nord-est, un 
elicopter de aprovizionare Bristow se apropia de platforma 
petrolieră Hoop Viking, amplasată în bazinul Hoop cel 
deschis de curând, aflat la marginea calotei glaciare şi în 
apropierea graniţei cu Rusia. Vremea era frumoasă şi 
vizibilitatea bună. Cu excepţia unui elicopter al gărzii de 
coastă care opera prin Bjarnaya, nu fusese raportat niciun 
fel de trafic suplimentar prin regiune, iar călătoria părea că 
va fi un zbor de rutină. Căpitanul Eriksen era relaxat. 
Parcursese traseul acela cu regularitate, timp de doi ani, 
iar predictibilitatea lui îi oferise o oază binevenită de calm 
şi seninătate. Având trei copii de sub şapte ani, timpul pe 
care îl petrecea în cabina pilotului era singura lui pauză 
adevărată. 

Ochii lui experimentați au examinat dispozitivele. Totul 
afişa lumină verde, erau pregătiţi pentru aterizare şi-şi 
începuseră coborârea. A aruncat o privire spre copilotul 
său. 

— Poţi să te bucuri de privelişte, Bjørn, preiau eu 
controlul. 

— În regulă, ai controlul. 

Eriksen a preluat comanda şi s-a concentrat pe 
dispozitive. Apoi a început calm coborârea. 

Însă calmul a fost întrerupt brutal. 

Cu un vâjâit, un avion de luptă a trecut chiar prin faţa 
lor. Eriksen a sărit în sus pe scaun, înainte să angajeze 
rapid elicopterul într-un viraj brusc spre stânga. Aeronava 
s-a clătinat şi lamele rotorului au pârâit în timp ce 


traversau valul de aer care se formase în urma avionului 
de luptă. 

— Ce dra... 

Eriksen a ridicat privirea de pe panoul de comenzi ca 
să-l identifice pe noul venit. Cei doi piloţi au privit avionul 
dispărând. Îi puteau zări luminile din spate strălucind în 
amurg. 

— Asta era un rus. De unde dracu’ a venit? 

— Operator Hoop 204, aproape că ne-am ciocnit de un 
avion de vânătoare rusesc. 

A observat cum la orizont avionul de luptă se întorcea. 
Se făcea din ce în ce mai mare, pe măsură ce se apropia 
de elicopter cu o viteză turbată. 

— Ce dracu’... Se-ntoarce! Incepe aterizarea! 

Eriksen a împins în jos controlul colectiv şi elicopterul 
s-a repezit spre mare. Cu un alt vuiet, avionul de luptă a 
trecut din nou pe lângă ei, de astă dată la doar câţiva 
metri deasupra elicopterului. 


Igor Serkin a zburat atât de aproape de elicopterul de 
aprovizionare încât a putut savura în trecere imaginea 
feţelor consternate ale piloților. S-a lăsat pe spate, 
confortabil, şi, cu mişcări dibace, şi-a condus avionul 
Fullback? să se mai întoarcă o dată. Elicopterul de 
aprovizionare norvegian zbura foarte aproape de graniţa 
rusească şi, în contextul situaţiei tensionate create de 
exerciţiul NATO, era treaba lui Igor să îl alunge cât se 
putea de departe de graniţă. A accelerat şi a simţit avântul 
supersonic adânc în stomac când Fullback-ul a pornit. 


Ylva se bucura de linişte şi de priveliştea magnifică de 
sub ea. Deşi parcursese traseul spre Lyngsalpene de 
nenumărate ori, încă simţea un fior de emotie de fiecare 

dată când traversa peste Storfjord şi vedea munţii cum 
coboară abrupt pe o înălţime de 1883 de metri şi drept în 
marea înspumată de dedesubt. 

În timpul antrenamentului, Ylva  dovedise o 
autodisciplină şi o rezistenţă extraordinare. Instructorii 
bazei fuseseră în mod vizibil impresionați. Şi totuşi, 
maiorul Evans nu era convins. Ea învăţa totul foarte 
repede şi fiecare test demonstra faptul că avea orientare 
spaţială maximă - iar, de obicei, acest lucru nu era o 
calitate genetică feminină, a meditat el. Toate dovezile 
indicau faptul că era neînfricată, avea abilitate peste 
medie să conştientizeze situaţia şi putea stabili priorităţi 
cu viteza luminii. In comparaţie cu piloţii bărbaţi, era la fel 
de agresivă, de încrezătoare în sine şi de promptă în 
decizii. Dar îi întrecea uşor pe bărbaţi când venea vorba de 
rezistenţă şi de motivaţie. Cine dracu' are o voinţă atât de 
înverşunată şi de infernală? Pentru ce compensa? Ceruse 
în mod special să zboare cu ea în timpul exerciţiului NATO 
şi, spre iritarea lui, maiorul Armour îi înălţase fetei osanale. 

Deşi Ylva trecuse de antrenament cu rezultate 
remarcabile şi primise deja permisul de pilot, el avea 
sentimentul că era ceva ce nu se lega. Exista o disonanţă. 

Ylva a îndreptat avionul F-16 direct spre cel mai înalt 
vârf din centrul lanţului muntos. Evans a văzut munţii 
apropiindu-se şi a mormăit previzibil: 

— Nordahl, fii atentă la relief. 

Ylva nici n-a tresărit, ştia ce face, bineînţeles că ştia. A 
accelerat, iar avionul de vânătoare s-a năpustit spre 
muntele ameninţător. Ciocnirea părea inevitabilă, dar 
maiorul Evans n-a intervenit. Tare, şi-a spus ea, omul era 
exact atât de dur pe cât sperase. 

In ultima secundă, Ylva a făcut o manevră abruptă la 
90 de grade care a condus avionul F-16 vertical, paralel cu 
panta muntelui, şi, în timp ce ţâşneau pe deasupra 


piscurilor, a întors brusc la 180 de grade şi s-au pomenit 
zburând pe panta opusă, în direcţia stâncii. În timp ce se 
prăbuşeau spre pământ a sosit momentul să accelereze, o 
măsură care ar fi părut atât de evident contraintuitivă, dar 
gazele roşii şi fierbinţi ale motoarelor trebuiau să se 
dezlănţuie cu forţă maximă pentru a propulsa avionul în 
sus, paralel cu panta următorului munte. Dacă intra în 
panică acum, erau morţi. Ylva nu a intrat în panică, a 
accelerat la maximum. În timp ce aeronava plonja în jos, 
viteza i-a întors pe dos stomacul lui John. Acesta a zâmbit. 

Fata nu era prea rea, până la urmă. 

N-au mai existat comentarii negative din partea 
maiorului Evans, iar Ylva a considerat că acesta era cel 
mai preţios compliment pe care i-l putea oferi el. 

— Tiger 13! 

li apelase o voce de la radarul de control Sørreisa. 

— Un elicopter civil este hărțuit de un avion de luptă 
rusesc. Are nevoie să fie escortat din bazinul Hoop înapoi 
pe continent cât mai repede. Sunteţi cea mai apropiată 
aeronavă. 

Ylva l-a aşteptat pe Maiorul Evans să răspundă, dar el 
a rămas tăcut, lăsându-i astfel Ylvei autoritatea să 
acţioneze în calitate de ofiţer la comandă. S-a simţit cât se 
poate de tare când a răspuns: 

— Când pleacă din Hoop? 

— Ora planificată e 8:30. 

O privire rapidă aruncată indicatorului pentru nivelul 
combustibilului a confirmat că aveau suficient pentru 
călătoria lor de escortă. 

— Confirm, misiune acceptată. 

Ylva a dirijat avionul într-un cerc larg, ascendent, 
deasupra mării, întorcându-i botul spre nord-est. 


Capitolul 11 


Maiorul Ivana Hodrokovski era încă la lucru, la Baza 
Aeriană  Monciogorsk. În ciuda exerciţiului spontan, 
treburile de acolo erau relativ calme, chiar şi o mobilizare 
în masă ca aceasta devenise o rutină pentru forţele 
armate ruseşti. A studiat ecranul radarului, care arăta că 
tot traficul din spaţiul internaţional dintre Norvegia şi Rusia 
era normal. Un punct roşu aflat în imediata apropiere a 
bazinului Hoop, pe latura norvegiană, i-a atras atenţia. 
Coordonatele lui, împreună cu viteza de deplasare, duceau 
la concluzia că era un elicopter de serviciu norvegian care 
se îndrepta spre instalaţia de foraj. S-a uitat la ceas. Da, se 
potrivea cu orele de aprovizionare pe care le 
înregistraseră mai devreme. Era acelaşi elicopter, cel pe 
care îl sâcâiseră mai devreme. Un ţârâit ascuţit al liniei 
interne a smuls-o brusc din reverie. Maiorul a luat din 
instict poziţia de drepţi când a văzut că apelul venea pe o 
linie directă de la Ministerul Apărării din Moscova. Şi-a dres 
vocea şi a răspuns. 

— Maiorul Hodrokovski. 

A auzit o voce baritonală la celălalt capăt. 

— Hodrokovski, ai ordin de sus să intervii la 75,26 
grade nord, 39,32 grade vest. 

Ivana a aruncat din nou privirea pe ecran şi a văzut că 
Fullback-ul lui Igor se întorcea deja spre Monciogorsk. 

— SU-34 părăseşte regiunea chiar acum. 

— Spune-i să se întoarcă imediat. 

lvanna a rămas tablou. S-a întrebat cât combustibil 
mai avea Igor. Să adauge o deviaţie de la curs în clipa 
aceea putea fi complicat. 

— SU-34 Serkin nu are suficient combustibil şi se 
întoarce la bază. ÎI voi trimite rapid pe Artiom pentru 
această misiune. 

— Negativ. SU-34 Serkin se va întoarce în zonă, acesta 
e un ordin. 


Ivana a protestat imediat. 

— Asta încalcă protocolul, nu ar trebui... 

A auzit că apelantul închide. Înmărmurită, Ivana s-a 
holbat la căşti. Care era numele bărbatului care îi dăduse 
ordinul? Oare spusese măcar vreun nume? 

Ivana a simţit că i se usucă gura. Detesta să încalce 
protocolul. Oare avea vreo legătură cu elicopterul acela, 
ceva ce ea ar fi trebuit să ştie? De ce erau dispuşi să rişte 
pierderea unui avion şi a unui pilot doar pentru a hărţui un 
elicopter? 

S-a ridicat şi s-a îndreptat spre toaletă. | se întâmpla 
rar să ezite înainte să urmeze ordine, dar avusese un 
presentiment rău din momentul în care auzise vocea de la 
celălalt capăt al firului. În timp ce traversa biroul, l-a rugat 
pe subalternul ei imediat să verifice cine a sunat-o din 
Moscova. Mesajul ciudat era probabil parte a exerciţiului 
spontan. Baza Aeriană Monciogorsk era în plină degradare 
şi, în baie, se simţea acut mirosul putregaiului care 
distrugea pereţii. Ivana a urinat, apoi s-a spălat pe mâini şi 
a decis că, probabil, ordinul era un test al vitezei de 
reacţie a echipei. Trebuia, categoric, să-i transmită ordinul 
locotenentului Serkin, fără alte tergiversări. 


Capitolul 12 


La trei ore distanţă de continent, sclipind intens în 
mijlocul unei mări de furtuni vijelioase şi frig muşcător, se 
întindea platforma petrolieră norvegiană Hoop Viking. 
Căpitanul Eriksen tocmai decolase de pe heliport şi se 
îndrepta spre sud-vest. Lapoviţa biciuia ferestrele, iar 
Eriksen putea simţi cum vântul pune stăpânire pe vehicul. 
Dispoziţia din interiorul cabinei nu era nici pe departe atât 
de relaxată ca mai devreme. 


La Baza Aeriană din Monciogorsk, maiorul Hodrokovski 
urmărea pe ecran elicopterul. Acum putea observa două 
puncte care se mişcau spre sud, aproape de graniţa 
rusească. Unul dintre puncte se deplasa vizibil mai rapid 
decât celălalt. 

— Avem un grăbit. 

Maiorul Hodrokovski s-a uitat la Oleg, tânărul sergent 
care observase acelaşi lucru ca şi ea. 

— O escortă? s-a întrebat el în gura mare. 

Ea a dat din cap. Era evident că norvegienii 
repartizaseră un avion de luptă să conducă elicopterul în 
siguranţă înapoi pe continent. Probabil anticipaseră că 
elicopterul va fi hărțuit şi pe drumul de întoarcere. Maiorul 
Hodrokovski a oftat. Asta îi dădea lui Serkin ocazia să 
demonstreze cât de uşor şi de elegant era avionul lui 
Fullback în comparaţie cu F-16, bătrâna mâărţoagă de 
povară. li va plăcea asta, s-a gândit ea şi a clătinat din 
cap. Ţinea la Serkin, chiar dacă acesta era un copil mare. 

Ylva s-a uitat la cerul superb, suprarealist, în timp ce 
descria cercuri line în jurul elicopterului lui Eriksen. Cerul 
albastru-închis se contopea cu norii imenşi şi negri care se 
rostogoleau cu mişcări lente. Arătau ca o cerneală neagră 
care se revărsa pe o pânză amplă, albastră. Era suficient 
de norocoasă ca să experimenteze lumea din perspectiva 
lui Dumnezeu. Acest lucru o umplea de venerație şi îi 
amintea cât de mici şi de vulnerabile erau fiinţele umane. 

Înaintea ei, elicopterul mic şi lent se târa în ritmul 
insuportabil al unui melc. Maiorul Evans era în continuare 
tăcut, o lăsa să păstreze controlul, iar ea era mulţumită de 
asta, însă atmosfera din cabină era tensionată. Începuse 
să se întrebe dacă nu cumva maiorul Evans adormise, dar 
a avut confirmarea că îi monitorizează cu grijă fiecare 
mişcare când l-a auzit mârâind dezaprobator prin interfon. 
Părea neliniştit, aproape îngrijorat, de parcă anticipa ceva 


iminent. Era faimosul John Evans speriat de o posibilă 
interceptare din partea ruşilor? Tensiunea creştea din ce în 
ce mai mult şi, cu toate că Ylvei îi plăceau zborurile cu 
intercepţii în timpul exerciţiilor, şi ea putea să simtă 
presiunea. Însă mai bine să nu-şi facă speranţe prea mari. 
În definitiv, încă nu văzuseră niciun avion rusesc şi nici nu 
părea probabil că va apărea vreunul la orizont. 

Pentru a detensiona starea de spirit încordată, Ylva a 
făcut o ultimă tentativă chinuită de conversaţie: 

— De când aţi început să zburati? 

— De dinainte să te naşti tu. 

— Uau! 

— Cu alte cuvinte, nu de foarte mult timp. 

Ylva n-a mai spus nimic. Câţi ani avea el, de fapt? 

Maiorul Evans s-a uitat obosit la norii care se acumulau 
pe linia orizontului. Sub ei, valurile se înălţau şi mai sus. 
Pe-aici, o furtună putea să se declanşeze în numai câteva 
minute. Ylva primise o prognoză meteo înainte să 
pornească, iar aceasta anunţa furtună violentă. Tot ce-şi 
dorea era să însoţească bătrânul bărzăune până înapoi la 
Kirkenes, pentru ca, după aceea, să se ducă spre 
aeroportul Lakselv, să facă plinul. Păcat că totul mergea 
atât de incredibil de încet, Sfinte Dumnezeule, cum le era 
posibil să rămână în aer cu o asemenea viteză? Ylva de- 
abia terminase acest gând când a observat un Fullback 
rusesc venind pe furiş din spatele lor. 

— Domnule, avem musafiri. 

Fullback-ul lui Igor a trecut pe lângă ei cu un vuiet. 
Ylva a respirat calm, a urmărit cum aeronava face o 
întoarcere la 180 de grade şi zboară înapoi spre ei. A simţit 
o exaltare tăcută. În regulă, e pe cale să-nceapă. În 
imaginaţie participase la acest tip de misiune de 
nenumărate ori, iar acum urma să le arate lui Evans şi 
rusului ăluia cine-i şefa. 


— Domnule, cer permisiunea să ripostez. 

— Negativ. Suntem în spaţiul aerian internaţional, are 
acelaşi drept să fie aici ca şi noi. 

Rusul a alunecat cu Fullback-ul pe deasupra avionului 
NATO. Ylva a privit în sus prin sticla tavanului şi a întâlnit 
privirea pilotului în timp ce acesta ridica mobilul şi îi făcea 
o poză. Idiotul era în mod evident acolo să le pună nervii la 
încercare. Igor şi-a lăsat avionul să cadă în faţa lor şi, cu 
măiestrie, a redus viteza şi s-a întors de pe o parte pe alta, 
de parcă ar fi făcut valuri. Ylva a simţit că o cuprinde frigul 
de furie, dar şi-a recăpătat rapid echilibrul. Trebuia să aibă 
controlul deplin înainte să riposteze. 

Brusc, Igor şi-a pornit postcombustia în faţa lor şi 
turbulenţa creată a făcut avionul F-16 să se scuture 
violent. 

— Nordahl, nu pierde controlul! 

Vocea mecanică a lui John, venind prin interfon, a 
iritat-o intens. Cine-şi pierdea controlul pe-aici? Alo, ea nu- 
şi pierdea niciodată controlul. Ea îşi găsea pacea în astfel 
de situaţii. A accelerat, a pornit elegant în sus, în paralel 
cu rusul, şi s-a stabilit în apropierea lui. Putea vedea uşor 
expresia îngrijorată a pilotului şi, cu o satisfacţie 
răutăcioasă şi rece ca gheaţa, a scos la rândul ei telefonul 
să-i facă o poză. Mănuşile erau aruncate, bătălia începuse. 

Ylva a accelerat la maximum, F-16 a ţâşnit înainte, iar 
în timp ce a ridicat botul avionului forţa gravitaţională a 
împins-o atât de brutal în scaunul încât o durea să respire. 
Adrenalina i-a invadat corpul de îndată şi şi-a încordat 
instinctiv muşchii picioarelor şi abdomenul ca să 
contracareze efectul gravitaţiei, care îi împingea spre 
picioare sângele din partea superioară a corpului şi din 
creier. În acelaşi timp, pungile cu aer gonflabile din 
pantalonii antigravitaţionali s-au activat şi au sporit la 
rândul lor presiunea, iar sângele i-a fost trimis cu forţa 


înapoi în creier. Acolo unde avea nevoie de el în acest 
moment. Valul de adrenalină a scăzut şi a fost urmat de 
senzaţia nou-infiltrată a unui val de endorfine. Acesta era, 
într-adevăr, cel mai minunat sentiment din lume. Era mai 
bun decât sexul. Respirația i s-a reglat în timp ce ea 
zâmbea de plăcere. O, da, chestia asta era clar mai bună 
decât sexul. 

Şicanele au evoluat rapid într-un duel în decursul 
căruia ambele avioane zburau agresiv, ca să-l forţeze pe 
celălalt să facă loc. Se îmboldeau reciproc să-şi asume 
riscuri tot mai mari. John urmărea totul, era exact lucrul la 
care se aşteptase. Din nefericire, el ştia deja cum avea să 
se sfârşească. 

— Nordahl! Calmează-te! 

Ylva a trecut pe lângă Fullback-ul lui Igor cu 
postcombustia la maximum. Fullback-ul s-a împleticit. 
Acum el era cel hărțuit. Ea putea simți în gură gustul fricii 
lui, ca fierul rece. În spatele ei, maiorul Evans fixa din 
priviri indicatorul nivelului de combustibil, care continua să 
scadă. În această încăierare cu postcombustia la 
maximum, F-16 avea un nivel de consum ridicat. Maiorul 
Evans a făcut rapid calculul şi a lăsat-o pe Ylva să 
continue. Din nefericire, totul se petrecea cum scria la 
carte. 

Înfuriat, Igor s-a poziționat încă o dată în spatele 
avionului NATO. Ylva a reacționat accelerând agresiv, 
înainte să o cotească brusc spre dreapta. John şi Ylva de- 
abia se puteau mişca din cauza forţelor gravitaționale 
violente generate de manevră, şi, din nou, John a simţit 
cum gravitația îi stoarce sângele din creier şi partea 
superioară a corpului spre picioare, fese, braţe şi coate. 
Dacă Ylva solicita avionul F-16 la maximum, acesta urma 
să se înalțe, crescând de nouă ori forţa gravitaţională, iar 
atunci modestele lui 85 de kilograme urmau să devină 


echivalentul a 756 de kilograme. Desigur că ea mergea cu 
acceleraţie maximă. Viteza avea un impact considerabil 
asupra corpului şi capului său, chiar şi pleoapele îi 
deveniră grele şi se închiseră. Pielea îi ardea şi îl ustura, 
iar John ştia că are mici hemoragii acolo unde capilarele 
subţiri din piele i se spărseseră din cauza presiunii 
enorme. 

Durerea era familiară, îi păstra capul limpede şi îl ajuta 
să se concentreze. Fără să clipească, a remarcat că Ylva a 
tras manşa mai tare, să scape de păduchele rusesc, dar 
bineînţeles că rusul a accelerat la rândul său. Din nou, 
Fullback-ul a apărut în spatele lor. 

John a simţit că i se ridică pulsul. Acum avea de luat o 
decizie: putea s-o lase pe Nordahl să se mai umfle în pene 
puţin, să-şi marcheze teritoriul, apoi să scape de rus şi să 
zboare acasă, simțindu-se extrem de mândră de ea. Aceea 
ar fi fost opţiunea inteligentă, iar ea conducea avionul cu 
deosebită măiestrie. 

Igor a venit mai aproape. John putea citi modul cum 
zboară un avion, aşa cum părinţii pot citi feţele copiilor lor. 
Pilotul rus era imatur, iar John n-a fost surprins când Igor a 
activat postcombustia. A simţit că rusul era absorbit de 
bătălie. 

John a scrâşnit din dinţi. Picături de sudoare i s-au 
prelins pe spate. Era tentant să nu facă nimic, dar nu de 
asta era el aici. Sarcina lui nu era să stea pe-acolo ca o 
babă şi să spere că totul va fi bine. S-a uitat în spate, rusul 
descrisese un cerc amplu şi acum venea din nou spre ei. 
Dacă era să intervină, acum era momentul. Clipa fatală 
sosise, iar el era pregătit. 

— Nordahl, preiau controlul. 

— Ce? 

Inainte ca Ylva să aibă timp să răspundă, John a 
preluat controlul avionului F-16. Igor n-a izbutit să 


anticipeze schimbarea de ritm când John a redus viteza cu 
frânele şi a avut mai puţin de o secundă să reacționeze. 
lute ca fulgerul, a virat pentru a evita avionul NATO, dar 
nu suficient de repede. Fullback-ul s-a smucit, iar aripa lui 
a retezat partea de dedesubt a aripii stângi a avionului 
NATO. Sunetul a fost strident şi intens, iar John l-a simţit ca 
pe o gheară rece în stomac. Exact acest loc, cel de sub 
aripa stângă a lui F-16, era călcâiul lui Ahile, singurul punct 
vulnerabil dintr-un blindaj aproape perfect în rest. Care 
erau şansele să se întâmple asta? 

Un bubuit răsunător a erupt din sistemul nervos 
central al aeronavei. Computerul care controla sistemul 
electronic s-a scurtcircuitat. Şi cu asta, soarta lor era 
pecetluită. John ştia că orice urma să se întâmple de acum 
încolo urma să fie un coşmar mult mai cumplit decât cel 
căruia îi supravieţuise în Libia. Acum nu mai avea cale de 
întoarcere. 

Dispozitivele de comandă s-au scurtcircuitat şi ele, iar 
reţeaua GPS şi componentele electronice din panoul de 
control s-au închis. John a aruncat o privire afară. Din 
ruptura de sub aripă ieşeau flăcări, iar fumul negru se 
revărsa în spate, în timp ce dispozitivele electrice se 
defectau. Avionul se rostogolea necontrolat. John se lupta 
să păstreze controlul, dar sistemul de operare nu 
răspundea. Aeronava a început să se clatine intens şi şi-a 
schimbat direcţia. In timp ce pierdeau altitudine şi oceanul 
înspumat se apropia din ce în ce mai mult, a luat încă o 
dată în calcul opţiunea de a ceda şi de a aştepta pur şi 
simplu ca avionul să se izbească de valurile furioase, să se 
spargă în bucăţi şi să se scufunde până în adâncuri. Totul 
s-ar fi terminat în câteva secunde, un final al tuturor 
durerilor. John şi-a ţinut respiraţia. Câteva secunde de 
ezitare şi totul s-ar fi terminat. Însă nu a ezitat, instinctul 


lui de supravieţuire s-a activat automat, iar el şi-a 
recăpătat stăpânirea de sine. 

Igor tremura din cauza şocului când s-a plasat în 
spatele avionului F-16 ca să studieze nivelul daunei pe 
care o provocase. Un fior rece i-a străbătut şira spinării 
când şi-a dat seama ce făcuse. Ordinul primit de el fusese 
să hărţuiască, nu să distrugă avionul NATO. Consecințele 
stricăciunii, posibil ale prăbuşirii unui avion NATO aflat 
într-o misiune paşnică de escortă în spaţiul aerian 
internaţional, i-ar fi compromis cariera şi ar fi umilit Rusia. 
Igor a simţit cum i se intensifică panica, dar nu putea 
repara ceea ce făcuse. A oprit postcombustia şi a demarat 
în viteză de la faţa locului. 

Ylva a avut nevoie de câteva secunde să-şi revină din 
şoc. A aruncat o privire pe geam. Bucăţi din porţiunea 
inferioară a aripii se desprinseseră şi se prăbuşiseră în 
marea îngheţată de sub ei. Aripa stângă fusese tăiată, 
rezervorul de combustibil era perforat, având o scurgere 
gravă. Gândurile i se învârteau în minte. Chiar încercase 
rusul să-i facă să se prăbuşească? De ce? Erau de partea 
norvegiană a frontierei şi efectuau un zbor de însoţire 
absolut normal. Inima îi bătea nebuneşte în timp ce se uita 
cum Fullback-ul rusului îi lasă în urmă. 

Era complet paralizată de panică, dar şi-a dat seama 
că John izbutise să vireze lent spre stânga cu avionul. Cu 
sistemul electronic de conducere defect, F-16 era aproape 
imposibil de manevrat. Ylva trebuia să-şi regăsească 
autocontrolul, se simţea ca şi cum totul se întâmpla în 
exteriorul ei, ca şi cum se uita la nişte evenimente care se 
derulau cu încetinitorul. „Trage aer adânc în piept, nu te 
panica. Am nevoie să mă concentrez.” A respirat mai calm. 
„E în regulă. Treci în revistă tabelul de control, avem 
nevoie să facem sistemele de comandă să funcţioneze”, 
şi-a spus Ylva calm, în timp ce pregătirea ei profesională s- 


a reactivat. Îşi imaginase această situaţie de nenumărate 
ori, gândindu-se la modul în care ar fi procedat dacă era 
vreodată doborâtă. Ştia că mai are la dispoziţie doar 
câteva secunde, astfel că a verificat siguranţele din cabină 
în încercarea de a reporni sistemul de control. Niciun 
răspuns, totul era complet mort. 

Având sistemul electronic defect, nu puteau să 
comunice sau să ceară ajutor. Cu toate acestea, a 
încercat, la început calm şi insistent, apoi cu o disperare 
din ce în ce mai profundă: 

— Mayday, mayday, mayday. Tiger 13, coliziune în aer. 
Avion dificil de controlat. Pierderi grave de combustibil. 
Mayday, mayday, mayday. 


În Monciogorsk, maiorul Hodrokovski urmărea situaţia 
cu o îngrijorare crescândă. Avionul NATO trecuse în zigzag 
prin spaţiul internaţional înainte să traverseze de partea 
rusească a frontierei. Ce naiba aveau ei impresia că fac? 
Păreau că vânează Fullback-ul lui Igor până în Rusia! Işi 
pierduseră minţile? 

Oripilată, maiorul Hodrokovski a continuat să privească 
ecranul. Din câte se vedea, avionul NATO se îndrepta ţintă 
spre baza nucleară. Nu anticipase niciodată aşa ceva. Era 
oare un test? O parte a exerciţiului spontan al ruşilor? A 
inspirat adânc, avea nevoie să gândească limpede. 
Procedura era clară şi fără echivoc. 

— Avion de luptă F-16 NATO, identifică-te şi declară-ţi 
misiunea, sau vei fi doborât. Terminat. 

A ascultat liniştea de pe reţea. Niciun răspuns. 

Secundele treceau, avionul NATO putea ataca baza 
nucleară în orice moment, nimicind orice formă de viaţă 
pe o rază de peste şapte sute de kilometri. L-a contactat 
pe locotenentul Igor Serkin, care urma să zboare deasupra 
Murmanskului cât de curând. 


— SU-34, aici Monciogorsk. Un avion de luptă NATO a 
trecut frontiera şi a pătruns în spaţiul aerian rusesc. Stai 
pe-aproape şi fii pregătit să te implici. 

Igor a îngheţat de groază. Ce? Il urmăreau? 

A scrâşnit din dinţi, şi-a încărcat armele şi a examinat 
radarul, în timp ce întorcea avionul. Pregătit, gata să-l 
doboare pe intrus, degetul lui Igor se odihnea pe 
declanşator. 

Ylva continua să ceară ajutor pe frecvenţa de urgenţă, 
dar ştia că nu va exista niciun răspuns. Gândurile ei 
galopau. Dacă ajungeau până la Peninsula Varanger, 
puteau să se paraşuteze acolo. S-a uitat la linia orizontului, 
în speranţa că va vedea pământ, dar vizibilitatea era 
redusă, ningea, iar vântul era din ce în ce mai puternic. 
Furtuna de zăpadă începuse şi, din cauza ei, Ylva de-abia 
mai putea să vadă aripile avionului. 

John nu reuşea decât să menţină avionul în aer. Prin 
ninsoare, putea desluşi contururile de pe pământ şi se 
orienta după ceea ce izbutea să vadă. Furtuna de zăpadă 
putea fi la fel de bine o furtună de nisip. Sunetele 
anormale ale avionului care se clătina şi pierdea viteză îi 
erau întipărite în sistemul nervos. Busola auxiliară din 
cabină indica faptul că erau ceva mai la est faţă de traseul 
pe care ar fi trebuit să se afle, dar unde erau mai exact? 
Cât de departe spre est zburaseră? 

Un zgomot metalic dinspre motor le-a indicat că 
avionul rămăsese fără combustibil. În timp ce John dirija 
avionul într-o coborâre uşoară, motorul s-a oprit complet. 
Avionul s-a scufundat printre nori şi a fost înghiţit de o 
masă cenuşie de grindină şi gheaţă. 

Ylva se uita la altimetru şi la busola auxiliară. Pământul 
de sub ei era dificil de văzut din cauza vremii îngrozitoare, 
dar, într-o fracțiune de secundă, a observat un şir de munţi 


în formă de potcoavă de cal pe care îi ştia foarte bine. 
Fusese acolo de mai multe ori. 

Dar era imposibil. Cum de ajunseseră atât de departe 
spre sud-est? Trecuseră dincolo de Murmansk şi de Baza 
Aeriană Monciogorsk. 

— Domnule, suntem deasupra satului Lovozero, acolo 
sunt munţi. Ar trebui să sărim. 

Ylva s-a uitat peste umăr să vadă dacă John o auzise. 
El i-a făcut un semn de încuviinţare. Cu coada ochiului, 
Ylva a remarcat o dâră cenuşie de condens chiar în spatele 
lui. O rachetă se apropia în viteză de ei. Cu viteza luminii, 
John a smucit manşa spre dreapta şi avionul de luptă a 
evitat racheta în ultima secundă. Ylva a văzut-o la 
jumătate de metru de cabina pilotului. 

— Evans! Sărim! 

Ylva a tras cu forţă maneta pe care o avea între 
picioare şi după o fracțiune de secundă au fost proiectaţi 
afară din avion, într-un nor dens şi cenuşiu de grindină 
compactă şi lapoviţă. 

Presiunea a izbit-o pe Ylva ca un zid şi i-a golit 
plămânii. A icnit disperată după aer în timp ce se prăbuşea 
spre pământ cu o viteză mai mare de 200 de kilometri pe 
oră. 

Instinctiv, s-a aşezat în poziţia „box”, o poziţie de 
cădere liberă neutră, cu burta în jos, braţele şi picioarele 
întinse. Frica îi inducea valuri de greață în timp ce ea era 
împinsă de colo-colo în tumbe sălbatice. Neputincioasă, se 
prăvălea ca un proiectil uman, neştiind ce anume era în 
sus sau în jos. 

Pentru a-şi recăpăta stăpânirea de sine, a continuat să 
vorbească de una singură pe un ton calm: 

— Am o stare de vertij, trebuie să număr. O mie unu, o 
mie doi... 


A calculat rapid la ce altitudine se aflau în clipa 
catapultării. Probabil că la momentul respectiv erau la o 
înălţime de 3000 de metri, sau pe acolo. Trebuia să-şi 
deschidă paraşuta după cincizeci de secunde de cădere 
liberă. 

Rafale de vânt o împingeau în toate direcţiile, ca pe o 
păpuşă de cârpă. Se învârtea în spirală la o viteză 
nebunească. | s-a întors stomacul pe dos şi a început să 
vomite. 


Igor a năvălit după avionul NATO care dispăruse 
printre vârtejurile de zăpadă. Înfuriat de faptul că ratase 
prima oară, a tras o a doua rachetă. Când aceasta a izbit 
avionul F-16 câteva secunde mai târziu, suflul exploziei a 
lăsat-o pe Ylva fără aer şi a smucit-o pe orizontală. O sută 
de metri mai jos, John a observat că epava în flăcări a 
avionului se prăbuşeşte spre el. A încercat să se dea lao 
parte, dar o durere ascuţită l-a absorbit cu totul când o 
bucată de metal i-a izbit gamba şi s-a înfipt în ea. John a 
urlat şi s-a chircit în poziţia ghemuit. Durerea era 
copleşitoare, dar răcnetele lui s-au înecat în detunătură 
când avionul F-16 a explodat la sol. 

înconjurată de un infern ireal de zăpadă, nori, fum, 
bucăţi de metal şi flăcări, Ylva a căutat să-şi regăsească 
stăpânirea de sine înainte să desfacă paraşuta. Aceasta s- 
a deschis cu un pocnet deasupra ei şi, brusc, s-a lăsat o 
linişte înfiorătoare. Scaunul pilotului, de care corpul ei 
fusese prins cu curele până în momentul deschiderii 
paraşutei, s-a dezlegat automat şi s-a prăbuşit spre 
pământul de sub ea. 

Acum corpul îi era mai uşor, şi s-a concentrat să 
menţină controlul asupra paraşutei în ciuda vântului 
puternic. Coborârea i s-a transformat într-o plutire lină, 
suprarealistă, printre norii pufoşi. 


Igor a privit explozia cu un calm remarcabil. Bucăţile în 
flăcări ale avionului NATO s-au prăbuşit, parcă date cu 
încetinitorul, spre pământul îngheţat de sub el, şi au rămas 
acolo, strălucind incandescente. Temperatura ridicată a 
exploziei a creat o deschidere în furtuna de zăpadă şi a 
izbutit să vadă că avionul F-16 se prăbuşise la periferia 
unui oraş. L-a cuprins groaza când şi-a dat seama că acel 
oraş era Apatiti, avea rude acolo. 

Inima îi bătea tare când a contactat Monciogorsk şi s-a 
auzit pe sine livrând raportul. Avea vocea sigură, era în 
control. 

— Confirm avion doborât, NATO F-16. 


Capitolul 13 


Vremea urâtă l-a împiedicat pe John să calculeze 
distanţa până la pământ, prin urmare a fost complet 
nepregătit când s-a izbit de un troian imens de zăpadă. 
Bucata de metal înfiptă în gamba lui a fost împinsă mai 
adânc atunci când a aterizat, iar el a urlat de durere. A 
rămas pe sol câteva secunde, încercând să-şi recapete 
suflul. Deasupra lui, zăpada era purtată de vânt, ca în 
furtunile ghibli, dar frigul îl ardea mai tare decât deşertul 
fierbinte de 45 de grade Celsius. Ameţit, şi-a scos casca, 
dar în momentul în care s-a ridicat în picioare să 
descopere unde se află vântul i-a înşfăcat paraşuta, care 
unduia ca o pânză de corabie în spatele lui. John a fost 
răsturnat şi târât fără milă de-a lungul tundrei aspre şi 
îngheţate. 


La nici două sute de metri mai încolo, Ylva a aterizat 
într-un morman adânc de zăpadă, cu paraşuta fluturându-i 
pe pământ. A adunat-o rapid sub ea şi a strâns-o. De-abia 


după ce a securizat paraşuta şi-a scos casca şi şi-a puso 
cagulă, s-a ridicat în picioare şi s-a uitat împrejur. 

Unde era maiorul Evans? 

Vijelia era încă în toi şi nu putea să-l vadă pe nicăieri. 

— Domnule maior Evans! 

S-a întors cu spatele spre vânt şi şi-a făcut palmele 
pâlnie în jurul urechilor, încercând să audă vocea maiorului 
prin furtună. Niciun răspuns. Indiferent de direcţia în care 
se întorcea, tot ce putea să audă era vuietul furtunii. 

S-a oprit pentru un moment, confuză şi deznădăjduită. 
Nu avea niciun sens să-l caute pe o vreme ca asta. Putea 
să fi aterizat oriunde. S-a îndreptat de spate. Vântul bătea 
dinspre nord-vest, aceeaşi direcţie din care veniseră ei. 
John fusese catapultat cu o fracțiune de secundă înaintea 
ei, prin urmare trebuie să fi aterizat în direcţia în care 
bătea vântul. Şi-a dezlegat pluta de salvare, care era în 
continuare prinsă de rucsac după ce scaunul pilotului se 
detaşase. A decis să o ia cu sine, apoi a început să meargă 
împotriva vântului. Era singura ei speranţă. Icnind, a ajuns 
în vârful unei creste abrupte şi de acolo, de sus, a zărit o 
siluetă care zăcea nemişcată ceva mai la vale, de cealaltă 
parte a crestei. Ylva a rupt-o la fugă în timp ce îl striga: 

— Domnule maior Evans! 

El nu a răspuns, iar ea a trebuit să îşi croiască anevoie 
drumul prin zăpada adâncă, să ajungă la silueta chinuită, 
nemişcată. 

— Domnule maior Evans, sunteţi în regulă? Domnule? 

De-abia când a ajuns la el l-a auzit gemând. 

— Arăt ca şi cum aş fi în regulă? 

Pământul pe care zăcea el era neregulat, iar 
pietroaiele se întrezăreau de sub el. John a încercat să se 
ridice, dar s-a prăbuşit pe jos. Ylva a reuşit să observe că 
sângera dintr-o rană pe care o avea în zona cefei şi că din 
gambă îi ieşea o bucată fierbinte de metal. 


— Domnule, permiteţi-mi... 

S-a ghemuit şi a atins cu grijă fragmentul de metal. 
John şi-a tras piciorul atât de repede încât a dat-o pe Ylva 
pe spate. Ea l-a privit. John era palid şi picături de 
transpiraţie i-au apărut pe frunte. 

Ylva s-a ridicat în picioare. 

— Domnule, trebuie să vă examinez rana de la cap şi 
apoi să vă scot fragmentul de metal din gambă. 

John tremura. Avea buzele albastre de frig. Apoi a dat 
scurt din cap. 

— Dar mai întâi trebuie să reducem pierderea de 
căldură. 

S-a uitat în jurul ei. Chiar în apropierea lor se afla un 
troian mare de zăpadă, a cărui latură de vest putea să-i 
adăpostească de vânt. Ea a încropit rapid o tranșee 
suficient de adâncă încât să-l încapă pe John, apoi i-a 
strâns paraşuta. Materialul acesteia, cu un diametru de 
zece metri, putea oferi o oarecare izolaţie împotriva 
frigului. L-a ajutat cu grijă pe John să se ridice în picioare, 
apoi l-a condus spre tranşee. El s-a prăbuşit greoi, dar 
faptul că era protejat de vânt l-a ajutat. 

Ylva a verificat rapid că nici zăpada, nici gheaţa nu 
apucaseră să i se strecoare lui John pe gât, prin 
deschizăturile de la încheieturi sau în cizme. Ylva ştia că, 
deşi purtau lenjerie specială, costume de supravieţuire 
Gore-Tex şi pantaloni antigravitaţionali, frigul arctic urma 
să se dovedească fatal în scurt timp dacă s-ar fi udat. 
Când s-a asigurat că nu intrase niciun strop de zăpadă în 
orificiile din îmbrăcămintea lui, a examinat rana de la 
ceafa lui Evans. Din fericire era doar o julitură, care se 
oprise deja din sângerat. 

— Puteţi să vă puneţi cagula, domnule, e doar o 
zgârietură. 


l-a găsit cagula în rucsac şi l-a ajutat să şi-o pună. 
Maiorul părea stânjenit, ba chiar la limita iritării, pentru că 
trebuia să accepte ajutor. 

Ea a aruncat o privire îngrijorată la fragmentul de 
metal care încă îi ieşea din picior. 

— Domnule, am recunoscut lanţul muntos unde am 
fost azvârliţi. Suntem aproape de Lovozero, în Rusia. 

John s-a holbat la ea. 

— Unde? 

— Lovozero... În Rusia. 

Şi abia atunci l-a izbit realitatea. Zburaseră prea 
departe spre est şi acum se pomeniseră în capcană, în 
spatele liniilor inamice. Era ca un dâjă-vu de coşmar, iar el 
avea nevoie de un moment ca să-l poată înţelege. 

— Domnule, aţi auzit ce am spus? 

john a dat din cap posomorât. Simţea o durere 
cumplită în picior şi pe moment a intrat în panică. Nu voia 
să continue, nu putea să mai treacă prin asta încă o dată, 
inima lui bătea nebuneşte şi se străduia să-şi controleze 
emoţiile. S-a uitat în sus spre Ylva, care stătea aplecată 
deasupra lui. Privirea ei era concentrată, se gândea. 
Atitudinea Ylvei era contagioasă. A simţit că-i scade panica 
şi a comutat pe instinctul de supravieţuire. 

— Lasă gargara. Treci la treabă, a mormăit el irascibil. 

Ylva s-a ghemuit lângă el. l-a inspectat piciorul. 
Fragmentul de metal avea o lungime de vreo zece 
centimetri, forma unei săgeți şi dispărea în gamba lui John. 
Sângele se scurgea din rană, pătându-i cu roşu pantalonii 
şi paraşuta. 

— Cea mai mare provocare e să vă aducem piciorul 
într-o stare îndeajuns de bună încât să suportaţi drumul 
înapoi. 

John s-a întors şi a şuierat furios spre ea: 


— Cea mai mare provocare e să nu fim prinşi de forţele 
speciale ruse. Fac pariu cu tine că Speţnaz ne vânează 
chiar acum. Asta e curtea lor din spate. Suntem în rahat 
pân' la gât. 

Ylva s-a aşezat, adăpostită de vânt, şi-a scos vesta 
antiglonţ şi şi-a desfăcut uniforma de luptă. Apoi i-a 
dezlegat bocancul lui John şi i-a lipit piciorul de burta ei 
goală. John a tresărit când a simţit pe talpă căldura pielii 
Ylvei. l-a radiat în corp. Era o intimitate stranie, care-l 
alina. 


John s-a lăsat să alunece pe spate şi s-a holbat 
neputincios la vârtejul de zăpadă de deasupra lui. Mai 
fusese în această situaţie, întins pe spate, grav rănit, în 
spatele liniilor inamice. Însă atunci se holbase la o furtună 
de nisip care ascundea soarele necruţător din nordul 
Africii. Pe vremea aceea, John era un om diferit, un om de 
un idealism, o combativitate şi un curaj care nu cunoşteau 
limite. Acum, simţea frigul şi deznădejdea. Nimeni nu se 
aventura în tundra arctică, cu excepţia forţelor speciale 
ruse - nu în toiul iernii. Ce aveau să facă ruşii când puneau 
mâna pe piloţii care se îndreptau în zbor spre cea mai 
mare bază aeriană militară nucleară a Rusiei? Putea doar 
să-şi imagineze. Dar şi asta făcea parte din obligaţiile lui, 
şi-a amintit lui însuşi, începând să înţeleagă consecinţele a 
ceea ce făcuse. 

Ylva a izbutit să ridice cracul pantalonilor lui Evans 
până deasupra bucății de metal fără să fie nevoită să taie 
materialul. A examinat suprafaţa rănii. A întors cu grijă 
bucata de metal. N-a ieşit decât o cantitate mică de sânge. 
Bun. 

— Domnule, se pare că n-a atins nicio arteră. 

John nu a avut energie să răspundă. Ylva a găsit 
bricheta şi cuțitul, care făceau parte din trusa de 


supravieţuire, şi le-a aşezat pe jos, în faţa ei. Abia după 
aceea şi-a scos mănuşile şi a cuprins glezna lui John cu 
mâinile. S-au uitat unul la celălalt. John a dat din cap, ştia 
ce trebuia ea să facă. Cu blândeţe, a încercat să clintească 
fragmentul de metal, să-l desprindă. Durerea l-a sfâşiat. A 
urlat de disperare, dând din braţe în toate direcţiile şi 
arcuindu-şi spatele. Ylva a evitat cu dibăcie loviturile. Le-a 
anticipat şi a lăsat durerea să se atenueze înainte să 
continue. Dar nu era de niciun folos. Bucata de metal era 
prea adânc înfiptă în gamba lui ca să poată fi extrasă atât 
de uşor. 

— Ţineţi-vă bine, domnule. 

John s-a holbat furios la Ylva, apoi s-a controlat. Vântul 
îi crea dificultăţi în încercarea ei de a aprinde bricheta, 
dar, în cele din urmă, a reuşit. Cu spatele spre vânt, a 
protejat flacăra în timp ce o ţinea lipită de lama tăioasă a 
cuţitului, ca să-l sterilizeze. S-a uitat în jos spre John. 

— Pregătit? 

El şi-a încleştat dinţii şi a dat din cap. 

Ylva a aşezat lama paralel cu schija şi a creat cu ea un 
spaţiu intre metal şi carne. A încercat să estimeze cam cât 
de adânc era nevoită s-o împingă pentru a atinge vârful 
fragmentului. Lama a alunecat aproximativ patru 
centimetri în gamba lui Evans, apoi Ylva a simţit punctul în 
care metalul cel tare se termina iar cuțitul atingea doar 
ţesut moale. Ylva a observat cât de mult îşi încorda John 
maxilarul, apoi, fără ezitare, a întors lama, iar bucata de 
metal s-a ridicat spre ea. Cu degete înţepenite, îngheţate, 
a încercat să înhaţe fragmentul şi să îl extragă cu totul, 
dar era acoperit de sânge şi prea alunecos. Evans a gemut 
şi s-a zvârcolit de durere. 

— Domnule, va trebui să împing mai mult bucata de 
metal, să reuşesc s-o prind cum trebuie. 


John a dat din cap. Din nou, Ylva a îndreptat flacăra de 
gaz spre cuţit. Duhoarea şi sunetul emanate de sângele lui 
John, în timp ce se frigea, au făcut-o să icnească de 
greață. Ar fi vrut să-şi întoarcă privirea, dar a reuşit să se 
stăpânească. După ce cuțitul s-a răcit puţin, l-a împins mai 
adânc în gamba lui John ca să îl strecoare sub fragment. 
Prin rafalele de vânt putea auzi bolborositul cărnii şi 
sângelui sub presiune. A trebuit să apese zdravăn cuțitul 
pentru a ridica suficient bucata de metal, ca s-o poată 
prinde cum trebuie. A strâns-o ferm cu degetele îngheţate 
şi, cu o smucitură brutală, a izbutit s-o extragă. Urletele lui 
John au acoperit vuietul furtunii. Apoi a amuţit, şi n-au mai 
putut auzi decât şoapta îndoliată a fulgilor de zăpadă care 
se fugăreau unii pe alţii pe toată întinderea tundrei, ca 
nişte fantome bântuind. 

După ce bucata de metal a ieşit din carne, Ylva a văzut 
un val proaspăt de sânge care se revărsa din rană şi a fost 
uşurată. Acest lucru indica faptul că scosese toată schija. 

Cu degete tremurătoare, a apăsat rana căscată, dar 
acum, sângele ţâşnea într-un şuvoi gros. Avea degetele 
înţepenite de frig şi amorţite şi nu reuşea să aplice 
suficientă presiune pentru a opri sângerarea ca să poată 
bandaja rana. John era palid ca moartea, iar corpul îi era 
scuturat de spasme. 

— Trebuie să cauterizez rana, domnule. 

El ştia ce înseamnă asta. Expunerea cărnii şi sângelui 
la o temperatură foarte ridicată urma să lege proteinele, 
cam cum se întâmplă atunci când prăjeşti un ou. Ştia că 
acest lucru va opri sângerarea. Singura problemă era că 
arsurile din țesuturile înconjurătoare aveau să-i crească 
riscul de septicemie. Cauterizarea rănii i-ar fi procurat lui 
John câteva zile să ajungă la un doctor, înainte ca infecția 
să devină fatală. Mai ştia şi că n-are de ales. 

— Fă-o, Nordahl, hai să terminăm cu asta. 


Din nou, a lăsat flacăra brichetei să lingă lama cuţitului 
până când acesta a devenit roşu incandescent şi, de 
această dată fără să-l lase să se răcească, a înfipt cuțitul 
în rana deschisă... sfrrr... 

John s-a holbat la Ylva într-o agonie disperată. l-a 
cuprins mâna şi a încercat să-i smulgă cuțitul cu de-a sila. 
Ylva şi-a impus să fie tare. Nu putea să-i dea drumul acum. 
L-a imobilizat pe John cu o privire hotărâtă, în timp ce 
cuțitul incandescent pârjolea țesutul afectat şi închidea 
rana. Sfârâia fioros, iar carnea şi sângele ardeau, 
transformându-se într-o crustă subţire, carbonizată. Furia 
lui izvorâtă din durere s-a potolit, iar când nivelul de 
adrenalină i-a scăzut John şi-a pierdut cunoştinţa. 

Ylva a extras lama însângerată, a curăţat-o în zăpadă, 
apoi s-a aşezat calmă. Vântul se liniştise şi a observat că 
erau înconjurați de o lumină albă, limpede. A tăiat o fâşie 
din paraşută şi a bandajat rana. 

John Evans zăcea palid şi liniştit. Cu excepţia câtorva 
convulsii reflexe, părea profund stors de vlagă. Pe pământ, 
lângă el, era bucata însângerată de metal, iar Ylva a 
examinat-o cu atenţie, înainte s-o adulmece. Duhoarea 
dezgustătoare de sânge şi de combustibil era imposibil de 
confundat. Doar aşa, să se convingă, a aprins bricheta şi a 
îndreptat flacăra spre metal. Acesta a început să ardă cu 
un foc albastru, intens. Bucata de metal venea din 
rezervorul de combustibil. John a deschis ochii şi s-a uitat 
cu coada ochiului, neputincios, spre flacăra sinistră. Ştiau 
amândoi ce însemna asta. Intrebarea nu mai era dacă 
urma să facă septicemie, ci când. 

Având rana bandajată, John s-a ridicat în picioare. Era 
mai rău decât o furtună ghibli, şi-a dat el seama. Mult mai 
rău. Nu avea niciun motiv să se certe, el era singurul 
vinovat pentru situaţia în care se afla. Acum trebuia să se 


gândească la o soluţie. A aruncat o privire spre Ylva, care 
se ridicase şi cerceta împrejurimile. 

— Domnule, avionul nostru a fost doborât la mai mulţi 
kilometri în sud-est faţă de locul în care ne aflăm noi 
acum. Ruşii vor începe să caute acolo. Asta ne dă un 
avans. 

El a dat din cap. Ylva s-a uitat în sus spre lumina care 
se prelingea printre norii încărcaţi de zăpadă. Soarele era 
spre nord. Trebuia să fie în jur de zece dimineaţa. Asta le 
oferea o idee legată de direcţia în care se afla vestul. John 
a aruncat o privire spre ceas. Sticla se spărsese, iar acele 
erau îndoite, dar busola funcţiona în continuare, iar 
săgeata indica nordul. 


Capitolul 14 


Preşedintele era furios. Acesta nu era un accident. Un 
avion de luptă al NATO nu avea cum să zboare direct spre 
cea mai mare bază nucleară a Rusiei din întâmplare. Fără 
să exprime vreo urmă de emoție, a ascultat raportul greu 
de crezut al echipei, primit din Monciogorsk, în timp ce 
gândurile i se mişcau cu repeziciune prin minte. Cu 
siguranţă incidentul fusese înscenat de cineva care-şi 
dorea să târască regiunea arctică într-un război dubios din 
umbră. Cine ar fi avut intenţia să creeze anarhie în 
regiunea Barents? Cine avea resursele pentru a pune în 
scenă o asemenea operaţiune? 

Frenezia mediatică obişnuită a Occidentului pâlpâia pe 
toate ecranele de televiziune din spatele lui. Ce batjocură 
la adresa liberei expresii! Un tărăboi interminabil al 
prezentatorilor de ştiri stereotipici, al elementelor grafice 
ieftine, al  pompoşeniei plictisitoare şi al teoriilor 
conspiraţioniste hiperbolice. 


„Avionul NATO doborât de Rusia în timpul exerciţiului 
NATO.” „Atacul rusesc la adresa NATO impune un răspuns 
ferm!” „E Finnmark noua Crimee?” îmbătaţi de propria lor 
importanţă, conspiraţioniştii şi ghicitorii politici însetaţi de 
publicitate se umpluseră de spume. Pretindeau că se 
aşteptaseră la una ca asta de mult timp. Rusia se tot 
înarmase pentru a susţine un război împotriva 
Occidentului. Vedeţi, v-am spus noi! Aroganţi şi 
triumfători, devorau cerşetoria de atenţie mediatică în 
timp ce explicau lumii că incidentul cu avionul F-16 fusese 
evident înscenat de Kremlin pentru a legitima un atac 
plănuit cu grijă asupra graniţei NATO din nord. 
Preşedintele a pufnit batjocoritor - de parcă el ar recurge 
vreodată la asemenea tactici de amatori. 

Detesta acest expozeu ultracomercializat de emoţii în 
exces. Isteria în masă. Învăţase cum poate să se joace cu 
circul media occidental, bineînţeles. Se şi distrase făcând 
asta, dar îl dispreţuia cu atât mai mult. Într-adevăr, 
aparatul de propagandă occidental îl învățase tot ce 
trebuia să ştie despre manipularea maselor şi influenţa 
percepţiei colective. SUA şi aliaţii acesteia erau maeştri în 
a-şi bombarda excesiv victimele cu informaţii înşelătoare 
şi contradictorii, până când oamenii îşi pierdeau în cele din 
urmă încrederea în autorităţi, în agenţiile de presă şi în 
propria lor capacitate de a discerne. Işi dăduse seama că 
„libertatea de exprimare” a Occidentului nu era altceva 
decât un spectacol regizat cu grijă constând din ştiri false, 
povestioare de divertisment superficial şi momeli pentru 
clickuri, al căror singur scop era să instige diverse grupuri 
unele împotriva celorlalte pentru a distrage atenţia 
oamenilor şi a-i ţine ocupați. Presa devenise psihopatul 
perfect, al cărui haos de informaţii îi făcuse pe oameni să 
nu mai aibă încredere în propriii lor ochi şi propriile urechi 
şi să pună la îndoială orice informaţie, inclusiv faptele. Mai 


ales faptele. Încă din anii '90 fusese fascinat de modul în 
care presa îşi zăpăcea publicul, creându-i confuzie, 
inducându-l în eroare şi epuizându-i capacitatea de 
gândire critică, astfel nimicindu-i capacitatea de a acţiona. 
Ba chiar invitase strategi media de top şi consilieri de 
imagine din Occident la Sankt Petersburg ca să poată 
învăţa de la cei mai buni. 

— Războiul este epistemiologic. Cel care controlează 
povestea câştigă războiul, îi spuseseră ei. 

— Câştigătorul este acela a cărui versiune de adevăr 
este acceptată ca fiind adevărată. Faptele nu contează. 
Dacă repeţi o minciună de îndeajuns de multe ori, însăşi 
familiaritatea ei o va face credibilă. Oamenii doresc 
siguranţă. Dacă le spui aceeaşi poveste, iar şi iar, vor 
începe s-o creadă. Familiaritatea generează credibilitate. 

Aşadar, care era povestea aici? 

Raportul trimis de maiorul Hodrokovski indica faptul că 
totul decursese normal până când, deodată, avionul NATO 
începuse să urmărească Fullback-ul rusesc. Aeronava F-16 
nu răspunsese la apelul maiorului după ce traversase 
frontiera rusească; în schimb, îşi continuase drumul, 
îndreptându-se ţintă spre baza nucleară din MonciogorsKk. 
Aeronava NATO fusese doborâtă deasupra oraşului Apatiti, 
iar numărul de victime de până acum se ridica la 37. Acest 
număr era de aşteptat să crească. Imaginile din Apatiti 
scăpărau pe ecranele televizoarelor. Cadrele erau 
groaznice, pentru că epava în flăcări stârnise un incendiu 
într-un spital şi într-un bloc din apropiere. Pozele cu 
pacienţi carbonizaţi şi civili acoperiţi de arsuri alimentau 
setea de conflict de ambele părţi ale frontierei. Armata 
descoperise deja rămăşiţele scaunelor piloților, prin 
urmare piloţii înşişi nu aveau cum să fi ajuns prea departe. 
Soldaţii Speţnaz erau deja pe drum. 


Situaţia era  volatilă şi instabilă, s-a gândit 
Preşedintele. Piloții trebuiau capturați. Nu aveau cum să 
iasă vii din treaba asta până când nu-i livrau toate 
informaţiile legate de cei care erau în spatele acestei 
acțiuni, modul în care fusese planificată operaţiunea şi 
motivul ei. Apoi îi va lăsa să moară liniştiţi - în definitiv, nu 
era complet lipsit de inimă. 

Deşi luat pe nepregătite de modul cum se întâmplase 
treaba asta, nu era surprins de acţiunea în sine. 
Preşedintele ştia că nivelul relativ înalt de pace 
internaţională, cooperare şi guvernare pe baza legilor, 
care definise ultimii 70 de ani de după cel de-Al Doilea 
Război Mondial fusese, din punct de vedere istoric, 
excepţia, nu regula. Haosul constant era regula. Aceasta 
era calea naturii: totul trebuia distrus pentru a renaşte. lar, 
iar, iar şi iar. Viaţa era un vârtej al haosului etern. 

Invăţase de mic copil arta supravieţuirii printre umbre 
şi haos, acolo unde nimic nu era sigur. Ajunsese să 
accepte că nu poţi avea încredere în nimeni niciodată. 
Nimic nu era aşa cum părea şi totul era o luptă. In 
copilărie îşi dăduse seama şi de faptul că, odată ce renunţi 
la iluzia siguranţei, lumea se deschide şi totul devine 
posibil. După ce devii dispus să îmbrăţişezi haosul, după 
ce descoperi seninătate, claritate şi putere în nebunia 
anarhică, nemiloasă şi nihilistă, eşti un om liber. 

Educaţia lui pe străduţele lăturalnice brutale din Sankt 
Petersburg îl adusese direct până în vârful puterii, iar el nu 
uitase niciodată lecţiile pe care le învățase acolo. Dar, aşa 
cum foştii proprietari ai acestei „dacea” uitaseră să ia în 
calcul brutalitatea vieţii reale, oamenii obişnuiţi uitaseră 
adevăratul mod în care funcţionează lumea, de fapt. Le 
mergea prea bine. Işi adormeau mintea cu telenovele 
infantile în timp ce se aşteptau ca politicienii şi funcţionarii 
publici să-i protejeze. li lăsau pe adulţi, pe cei puternici, 


să-şi asume responsabilitatea pentru acţiunile lor, în timp 
ce ei se amorţeau cu tentaţii hedoniste, divertisment şi 
plăceri. Li se părea că siguranţa şi prosperitatea sunt 
lucruri de la sine înţelese. 

Preşedintele s-a dus la fereastră şi a aruncat o privire 
afară, spre duzinele de specialişti în politică externă care 
năvăleau în clădirea administrativă. Un Mercedes negru s- 
a oprit în faţa intrării, iar din el a coborât Tom Erik Gran, 
ambasadorul impunător şi jovial al Norvegiei. Preşedintele 
l-a privit cu atenţie. Părul ambasadorului era ciufulit, 
sacoul era descheiat, iar el părea dezorientat. Stresat. 
Interesant, asta sugera că norvegienii erau la fel de 
nepregătiţi pentru excursia avionului NATO la 
Monciogorsk. Aşadar, americanii erau în spatele afacerii - 
dar care clică internă din Washington era acum la cârmă? 
Preşedintele lor nu era altceva decât un idiot util, iar 
generalii din jurul lui tindeau să fie relativ previzibili. Deci, 
cine altcineva din Washington ar fi fost în stare să dea un 
astfel de ordin? 

Era greu de crezut că exerciţiul spontan pe care îl 
comandase el cu câteva ore mai devreme ar fi putut să 
provoace un asemenea răspuns. Să trimiţi un avion de 
luptă NATO spre cea mai mare bază nucleară a Rusiei 
trebuia să fi fost o acţiune atent planificată şi aprobată cu 
mult timp în avans. 

Preşedintele s-a blestemat pentru că nu anticipase 
factorii care puseseră în mişcare acest şir de evenimente. 
Ei bine, se părea că va trebui să amestece din nou cărţile. 


Capitolul 15 


Ylva simţea că privirea maiorului Evans îi arde spatele. 
De câte ori îşi plasa greutatea pe piciorul rănit, îl auzea 
respirând cu icnete scurte şi furioase. Furtuna se liniştise, 


iar ea a fost uşurată să descopere că făcuse corect 
calculele. Ştia unde se află, mai fusese aici şi înainte. 

Drumul lung şi obositor peste lacul îngheţat Seidozero 
era un coşmar superb. Lacul era orientat spre sud, iar 
vântul de nord lăsase în urmă troiene de zăpadă adânci, 
cu o crustă îngheţată care se spărgea şi ceda la fiecare 
pas. Ylva aproape că simţea durerea care îl pătrundea 
nemilos pe maiorul Evans de fiecare dată când piciorul lui 
rănit trecea prin crustă şi se lovea de gheaţa densă. Chipul 
lui nu afişa nicio emoție, dar muşchii încordaţi ai 
maxilarului, picăturile de  transpiraţie de pe buza 
superioară şi faţa lui gri-palidă spuneau tot. 

Au păstrat un ritm bun şi, în pofida zăpezii adânci şi a 
unui vânt diabolic care venea din faţă, au izbutit să treacă 
peste lac în câteva ore. 

— Domnule, dacă ne continuăm drumul încă trei sau 
patru ore o să ajungem la peşterile de sus, din munţi. Ne 
putem odihni acolo. 

John s-a holbat la Ylva. Ţurţuri minusculi îi atârnau de 
marginea genelor şi sprâncenelor. Făcuse deja bube 
usturătoare pe marginea unei pleoape. Şi-a ridicat mâna 
spre faţă. 

— Nu le atingeţi! 

— Poftim? 

— Vă veţi irita canalele lacrimale, aveţi deja degerături 
în jurul ochilor. Nu le atingeti. 

John n-a dat niciun răspuns, dar a continuat să 
meargă, îndârjit şi tăcut. Avea o expresie furioasă pe chip. 
Ylva a scos un suspin de iritare. Nu izbutea să vadă rostul 
acestei ostilităţi taciturne. Ce lipsă josnică de spirit de 
echipă! În calitate de ofiţer superior, el era responsabil de 
moral, el trebuia să stabilească tonul. Maiorul Evans era un 
singuratic neprofesionist şi egoist. Nu-i nimic, putea să 


aibă grijă de propria persoană şi trebuia doar să-l ignore 
pe bătrânul morocănos. 

Vântul din nord îi biciuia cu ace de gheaţă ascuţite şi, 
deşi mergeau cât de repede puteau, frigul şi-a întins în 
curând stăpânirea peste feţele lor, peste degetele de la 
mâini şi cele de la picioare. În cele din urmă liniştea a 
început s-o calce pe nervi pe Ylva. Disconfortul fizic şi 
iritarea mintală se accentuau. Ce sens avea să nu 
vorbească? Era un război al încăpăţânării? Se tot întreba 
ce se întâmplase, de fapt, în timpul coliziunii, dar nu 
fusese în stare să-şi formeze o imagine clară. Ce făcuse 
greşit? Nu putea să-şi dea seama. Situaţia era ireală şi îi 
era groază să se gândească la ce se întâmpla acum în 
lumea din exterior. 

— Domnule, credeţi că pilotul rus va spune ce s-a 
întâmplat? Că noi... că această... 

Ce întreba de fapt? Chiar credea că pilotul rus va 
recunoaşte că momentul în care îi hărţuise se terminase 
prost, că prima oară se ciocnise de avionul NATO în spaţiul 
internaţional, iar apoi îl doborâse peste Murmansk? Sau 
poate că ruşii înscenaseră incidentul. Era oare posibil? 

— Şoimii au fost provocaţi. Nu vom obţine un 
aranjament ca Powers. 

Maiorul Evans avea un ton amar. Francis Powers, un 
pilot cu o aeronavă U2, fusese doborât deasupra Uniunii 
Sovietice în 1960, în timp ce se îndrepta spre Boda de la o 
bază NATO din Pakistan. Fusese luat prizonier şi 
condamnat la zece ani de închisoare pentru spionaj. 
Povestea cu U2 îl determinase pe preşedintele sovietic 
Hruşciov să-şi anuleze participarea la un summit de pace 
care urma să aibă loc în scurt timp la Paris. A ameninţat 
chiar că o să arunce o bombă nucleară peste Bodø. 
Datorită diplomaţiei de cea mai bună calitate a ambelor 
părţi, SUA a reuşit să convingă Rusia să-l returneze pe 


Powers, iar incidentul nu a dus la o criză politică sau 
militară de lungă durată. John nu credea că operatorii 
politici de acum ar fi avut abilitatea sau disponibilitatea să 
gestioneze o situaţie ca asta într-un mod la fel de raţional. 

Mergeau în linişte, iar lumina scădea rapid. Ştiau 
amândoi că, nu prea departe, şaizeci de mii de soldaţi 
erau aliniaţi la graniţă, iar ruşii, la rândul lor, mobilizaseră 
şi mai mult personal înarmat şi pregătit de luptă. Ylva şi 
John erau ca două chibrituri într-un butoi de pulbere. 

John s-a oprit şi s-a uitat în jur. Priveliştea era scăldată 
într-o ceaţă rece, lăptoasă, care ştergea linia orizontului 
între cer şi pământ. Dacă n-ar fi fost atât de cumplit de 
frig, ar fi fost chiar plină de serenitate. 

— Unde suntem? Ş 

Ylva i-a urmărit privirea peste lacul îngheţat. In timpul 
verii, apa clipocea ca plumbul lichid şi reflecta munţii din 
jur. 

— Acesta este lacul Seidozero. 

Maiorul Evans s-a uitat posomorât la masivul montan 
abrupt. 

— Ai putea să dai detalii mai clare, Nordahl? 

— Domnule, suntem cu aproximativ 183 de metri 
deasupra nivelului mării, 67,49 grade latitudine nordică şi 
34,51 grade longitudine estică, la marginea lacului 
Seidozero şi a masivului Hibini. Aceia de acolo sunt munţii 
Angvundaschorr. 

A indicat spre vârfurile montane care se înălţau 
deasupra lor. 

— Cel mai înalt pisc are aproximativ 1200 de metri 
deasupra nivelului mării, dar îl putem ocoli la o altitudine 
mai scăzută. Pe partea cealaltă se află în mare parte 
tufişuri şi tundră până la oraşul Raiakoski, care se întinde 
în apropierea graniţei norvegiene. 

Maiorul Evans a dat scurt din cap, apoi a reluat drumul. 


Deşi protejaţi de vântul din nord după ce au ajuns la 
munţi, în acelaşi timp s-a făcut mult mai frig. Ylva a 
examinat lumina albastră şi a estimat că trebuia să fie 
undeva între ora trei şi patru după-amiaza. Lumina avea 
să dispară în curând, iar terenul urma să devină imposibil 
de parcurs. Lacul era înconjurat de munţi impresionanţi şi 
defileuri. Aveau de traversat canioane abrupte şi trecători 
periculoase, pline de stânci, ca să ajungă pe partea opusă 
a masivului. Însă muntele le oferea totodată adăpost şi 
locuri în care se puteau ascunde, iar ei urmau să aibă 
nevoie de ele pentru că, în curând, soldaţii ruşi aveau să 
scotocească fiecare colţişor vânându-i pe piloţii NATO, 
după ce constatau că trupurile lor nu se află printre 
rămăşiţele avionului. 

După o bucată de drum pe panta ascendentă Ylva s-a 
oprit, s-a uitat în sus spre faţa de piatră care se înălța 
deasupra lor şi a zâmbit. Maiorul Evans s-a oprit la rândul 
lui, apoi s-a uitat nedumerit la ea. 

— Nordahl? 

— Domnule, ştiţi cine este acesta? 

A urmărit privirea Ylvei şi a holbat ochii. În lumina de 
un albastru intens a după-amiezii a văzut contururile unui 
uriaş, înalt de aproape 80 de metri, care se înălța 
deasupra lor. 

Lumina era perfectă, iar creatura enormă, 
antropomorfa, arăta de parcă s-ar fi desprins din munte şi 
se îndrepta spre ei. 

— Acesta este Kuiva. 

— Kuiva? 

— Conform mitologiei sámi, acesta este Uriaşul Kuiva. 
Ei credeau că locuieşte în acest munte. 

Maiorul Evans s-a uitat cinic la Ylva. 

— E unul dintre locurile cele mai sfinte pentru etnicii 
sámi. 


— De unde ştii tu chestia asta? 

— Am locuit prin apropiere pe când eram copil. 

— Nu-mi spune că eşti o blestemată de rusoaică! 

Ylva a ignorat tonul acuzator din remarca lui. 

— Familia mamei mele e din această regiune, iar noi 
am locuit cu ei câteva luni după ce tatăl meu a murit. 

Privirea pe care maiorul Evans i-a aruncat-o Ylvei era 
imposibil de descifrat. Ochii lui înguşti, cenușii, au ţintuit-o 
prin gheaţa care i se depusese pe gene. 

— Se spune că de aici vin hiperboreenii, a continuat 
Ylva. 

Privirea lui a rămas fixată pe ea, apoi s-a uitat încă o 
dată în sus, la silueta care părea încremenită în timp. Apoi 
şi-a trecut o mână extenuată peste faţă. 

— Continuă. 

— Există multe superstiții şi multe legende legate de 
această regiune. Numai în ultimii zece ani au dispărut pe 
aici peste o sută de oameni. Nimeni nu ştie cum şi de ce. 

Maiorul Evans a oftat nerăbdător. 

— Voiam să spun continuă să mergi, Nordahl! 

Înţeleaptă, ea a tăcut şi a început să meargă. 

Întunericul se lăsa greu peste peisaj în timp ce se 
chinuiau să urce muntele. Deşi maiorul Evans nu spunea 
niciun cuvânt, Ylva simţea că e epuizat. 


Nimeni nu ştia mai bine decât el cum durerea îţi poate 
devora toate gândurile. Secundele se estompau, fiecare 
minut pătrunzător şi agonizant se transforma într-o 
eternitate. Dar putea s-o îndure. Printre ruinele fumegânde 
din Fezzan, medicul priceput care colabora cu cei care-l 
torturau nu putea să-şi creadă ochilor. John a strâns din 
dinţi şi a suportat sacul pe cap şi apa care era turnată 
peste el fără cruţare. Foarte puţini oameni pot îndura 
înecarea simulată. La asta se adăugau lipsa de somn, 


rănile cauzate de prăbuşirea avionului, infecțiile, foamea, 
setea. De asemenea, John câştigase şi respectul bătrânilor 
mujahedini, mercenari lipsiţi de inimă şi însetaţi de sânge 
din cele mai crunte războaie purtate în Afganistan, şi care 
acum erau angajaţi să lupte în Libia. Aceştia văzuseră şi 
experimentaseră cele mai teribile orori. Dar, cu excepţia 
unei  răscumpărări substanțiale asigurate de un 
binefăcător necunoscut după opt luni de captivitate, rebelii 
libieni nu scoseseră nimic de la John Evans. Suportase 
insuportabilul şi supravieţuise imposibilului. 

Dar aici era mai rău. Nu din cauza durerii care-i 
zvâcnea în piciorul rănit sau din cauza spatelui lovit. Nu, 
era din cauza frigului. Deja i se formaseră ţurţuri pe gene 
şi sprâncene, fiecare inspiraţie îi găurea şi îi înţepa 
plămânii. Pierduse orice senzaţie din degetele de la 
picioare şi de la mâini. S-a uitat la prichindelul ăla de fată 
care se chinuia să urce pe munte, în faţa lui. Era oare 
rusoaică? Nu găsise nicio menţiune legată de acest lucru 
în dosarul ei, doar o precizare că ştie ceva rusă, iar el nu îi 
acordase prea multă atenţie. Cine era, de fapt? John făcea 
eforturi să ţină pasul cu ea. A hotărât să afle tot ce putea 
despre ea şi să o folosească cum putea mai bine, până 
veneau să-l recupereze. 


Capitolul 16 


Secretarul General NATO era un om raţional, care mai 
trecuse prin situaţii de criză complexe până atunci. Putea 
face faţă presiunii, găsea inspiraţie în provocări şi arareori 
se lăsa subjugat de emoţii. Acum, stătea foarte calm în 
timp ce îi asculta pe experţii de vârf ai lumii în materie de 
tactici, securitate geopolitică şi strategie militară. 

— Care e stadiul misiunii de căutare şi salvare? a dorit 
el să afle. 


Reprezentantul permanent al Norvegiei în Consiliul de 
Securitate NATO şi-a dres vocea şi s-a ridicat în picioare. 

— Domnule Secretar General, operaţiunea de căutare 
şi salvare e în curs de desfăşurare în regiunea Hoop, iar un 
elicopter SAR Queen al Escadrilei 330 din Banak e la 
aceleaşi coordonate, căutând epava. De asemenea, am 
repartizat o fregată din Mehamm, iar KV Senja a plecat din 
Bjørnøya, ambele cu destinaţia Hoop. Exerciţiul Arctic 
Blizzard a fost anulat, desigur, dar toate trupele vor 
rămâne în regiune, pregătite de serviciu activ. 

— Şi ruşii? 

S-a uitat în partea opusă a mesei, spre liderul 
Comitetului de Apărare NATO, care a clătinat din cap 
extenuat. 

— Încă încercăm să-l contactăm pe preşedintele rus, 
dar până acum fără succes. Ruşii pretind că n-au idee ce 
anume a declanşat asta. 

Secretarul General şi-a mascat impecabil nerăbdarea 
şi a ascultat cu atenţie în timp ce echipa de experţi a oferit 
opinii bine argumentate despre ce ar trebui să facă NATO 
de-acum încolo. 

Ar trebui oare să arate disponibilitate de a acţiona, să- 
şi mobilizeze trupele terestre şi să atace la rândul lor? Sau 
să fie flexibili şi să adopte o politică a aşteptării, să vadă 
ce se întâmplă? Era mai bine să fie transparenti şi să 
iniţieze un dialog? Sau să fie strategici şi să păstreze 
cărţile strânse la piept? 

Cu o expresie indescifrabilă, Secretarul General studia 
feţele care se uitau la el pe ecranele de pe perete şi în 
jurul mesei de şedinţă. Cuvinte, cuvinte, cuvinte. Au fost 
prezentate rapoarte, analize, fapte şi informaţii 
confidenţiale. Toată lumea a oferit evaluări inteligente şi 
rezonabile. Bineînţeles - doar erau oameni inteligenţi şi 


rezonabili. Dar nimic din toate astea nu suna convingător. 
Cumva, calculele îi dădeau cu virgulă. 

Gândurile Secretarului General au rătăcit spre o casă 
veche de la ţară pe care o cumpărase recent, pentru când 
avea să iasă la pensie. li plăcea aspectul rustic al casei şi 
era cucerit de autenticitatea şi simplitatea ei - sau, cel 
puţin, asta îi plăcea să creadă. După o carieră pe 
coridoarele de putere cele mai exclusiviste ale lumii, se 
obişnuise să fie înconjurat de cel mai sublim rafinament. 
Toate obiectele, toată lumea din jurul lui erau de cea mai 
bună calitate, totul era lustruit şi funcţiona cu precizia unui 
ceas. Din când în când se simţea iar ca un intrus în 
mijlocul acestei eleganţe cosmopolite şi-şi spunea că-i e 
dor de viaţa simplă. Dar oare chiar îi era? Hotărâse să-şi 
acorde timp, o grămadă de timp, să descopere ce-i plăcea 
cu adevărat, după ce avea să fie pregătit să se retragă şi 
să se mute în casa veche de lemn. Era trist, într-adevăr, 
faptul că nu ţi se oferea timp de autocunoaştere şi de 
reflecţie decât spre finalul vieţii. Ce putea face un om 
bătrân cu înţelegerea lui profundă, deşi recent căpătată, 
de vreme ce lăsase în urmă toate funcţiile şi, în esenţă, îşi 
depăşise data de expirare? 

— La ce vă gândiţi, domnule? 

Întrebarea venea din partea lui David Grant, directorul 
de operaţiuni NATO. Secretarul General a ridicat capul. La 
ce se gândea? Persoanele familiarizate cu stilul de 
conducere al Secretarului General ştiau că acesta nu-şi 
trâmbiţa niciodată gândurile şi opiniile, ci, înainte de toate, 
asculta contribuţiile tuturor, ca să pună situaţia în lumină 
din cât mai multe unghiuri posibile. Nu i-a plăcut 
întrebarea, iar acum, când toată lumea se uita la el, putea 
simţi cum tensiunea creşte în încăpere. 

Secretarul General a aruncat o privire spre consilierul 
său pe teme de strategie militară, un bărbat tânăr şi 


ambițios, cu un potenţial imens. Consilierul şi-a dat seama 
că şeful lui mai are nevoie de informaţii înainte să 
răspundă la întrebare şi a profitat de ocazie: 

— Cel mai important lucru în acest moment e să ne 
păstrăm calmul şi să obţinem un tablou complet... 

Răspunsul era atât de evident încât nimeni din 
încăpere nu a remarcat tonul tăios pe care tânărul şi-l 
permisese faţă de un general decorat. 

Cine nu şi-ar dori calm şi un tablou complet? s-a gândit 
în sinea lui Secretarul General. Majoritatea deciziilor luate 
precipitat duc la şi mai mult haos. Dar, până acum, acest 
tablou complet se remarcase prin absenţă, şi o nelinişte 
din ce în ce mai acută cuprindea şedinţa - sau poate era 
mai mult decât nelinişte: o frică din ce în ce mai mare. 

Grant, bătrânul general al cărui potenţial era în mod 
evident depăşit, s-a înfuriat şi s-a umflat în pene. 

— Cu tot respectul, domnule, asta e o posibilă 
declaraţie de război, nu o conferinţă teoretică despre 
strategie. Dacă va exista un război, noi trebuie să fim în 
ofensivă. Trebuie să preluăm iniţiativa. 

— Dacă asta e o declaraţie de război din partea ruşilor, 
cu siguranţă ei au luat deja iniţiativa, a remarcat tânărul 
consilier. 

Secretarul General a zâmbit. Da, îi plăcea tânărul. Dar 
acum, ochii tuturor erau din nou aţintiţi asupra lui. Voiau 
să audă opinia Secretarului General. A oftat, s-a uitat cu 
oarecare îngrijorare la participanţii cei mai agitaţi, dar n-a 
spus nimic. A aşteptat. O expertă în apărare cibernetică şi- 
a dres discret vocea pe unul dintre ecrane. El a văzut în 
spatele ei sclipiri ale panoramei de zgârie-nori din New 
York. Secretarul General a înclinat din cap şi a spus: 

— Continuati. 

— Domnule, dacă reacționăm exact cum se aşteaptă 
ei, probabil că ruşii vor recurge la un model de ripostă la 


fel de previzibil la adresa noastră. Trebuie să fim precauţi, 
să nu stârnim sau să nu provocăm reacţii imprevizibile din 
partea adversarului ci, mai degrabă, să începem prin a 
identifica motivele şi necesităţile din partea opusă. 

— In regulă, şi care e motivul Rusiei în acest caz? 

— Să domine regiunea arctică, a intervenit generalul 
Grant. 

Tânărul consilier al Secretarului General a zâmbit 
politicos, dar vocea lui a fost tăioasă când l-a întrerupt 
încă o dată pe general. 

— Deja fac acest lucru. Prin virtutea faptului că sunt 
cea mai mare putere arctică a lumii, deţin controlul deplin 
asupra regiunii. Intrebarea ar fi de ce ar vrea să 
destabilizeze o situaţie care lucrează deja în favoarea lor? 

S-au auzit şoapte în jurul mesei. În cele din urmă, 
aceasta era întrebarea cheie - de ce făceau ruşii chestia 
asta acum? Generalul Grant şi-a izbit palma de masă şi a 
atras atenţia tuturor. S-a uitat hotărât la Secretarul 
General. 

— Domnule, ruşii sunt ocupați să mobilizeze 65.000 de 
soldaţi la graniţa cu Norvegia, nu putem să-i aşteptăm să 
termine mobilizarea înainte să ripostăm! 

A aşteptat ca vorbele lui să-şi facă efectul înainte să 
continue, de această dată mai calm şi pe un ton mai 
didactic: 

— Dacă se află cu adevărat în spatele acestui gest, 
probabil că ruşii sunt bine pregătiţi. Noi trebuie să fim în 
ofensivă şi să punem toată presiunea de care suntem în 
stare asupra lor ca să provocăm o reacţie. Trebuie să-i 
forțăm să ne arate ce au în mână şi ce sunt dispuşi să 
sacrifice. 

Secretarul General l-a ascultat. Ceea ce spunea avea 
sens. Nu dorea să transmită impresia de slăbiciune, nu în 
faţa ruşilor. Le-ar fi putut da idei. 


— Ce propuneţi? 

Generalul Grant era în formă. 

— Trebuie să-i atacăm atunci când se aşteaptă mai 
puţin. 

S-au auzit şi mai multe şoapte în jurul mesei, iar 
Generalul a continuat: 

— Ruşii sunt ocupați să-şi mobilizeze resursele militare 
la graniţa norvegiană, pe asta se concentrează ei. Prin 
urmare, ar trebui să ne punem bazele NATO din sud-vest 
în alertă. 

Şoapte noi în jurul mesei - ce legătură aveau bazele 
NATO din sud-vest cu problema asta? 

— Arta e să ştim când să luptăm şi când să nu luptăm, 
a intervenit tânărul cu mare potenţial. 

Generalul a zâmbit sarcastic. 

— Mai ai şi alte platitudini de oferit? 

— De cât timp avem nevoie să pregătim un atac? şi-a 
pus întrebarea Secretarul General cu voce tare. 

Discuţii înfundate în tot grupul. 

— Asta depinde de genul de atac pe care-l avem în 
minte. Atacurile convenţionale presupun timp, dar 
operaţiunile psihologice, atacurile aeriene şi cele 
cibernetice sunt mai uşor de mobilizat. În acest caz 
concret, ar trebui să pregătim un atac hibrid, cu contribuţii 
din partea forţelor PSYOP, cibernetice, aeriene, maritime şi 
terestre, a răspuns generalul. 

Secretarul General a înclinat din cap. 

— Vă mulţumesc, vă mulţumesc pentru contribuţiile 
voastre, ne vom pune toate forţele în alertă, vom pregăti o 
strategie care să fie implementată peste tot, apoi vom 
aştepta până când vom avea mai multe informaţii. 

Cu alte cuvinte, răspunsese „da, vă rog” la adresa 
ambelor propuneri. S-au mai auzit murmure şi încercări de 


a deschide alte discuţii, dar Secretarul General a indicat că 
şedinţa se terminase şi toată lumea a plecat. 

Toată lumea era de acord să fie în dezacord, cu multă 
încântare. În definitiv, asta era NATO. 


După plecarea tuturor, Secretarul General avea o 
pauză de treisprezece minute înainte de următoarea lui 
şedinţă. Şi-a verificat telefonul. Nu avea mesaje. 

De când primise vestea că ruşii au doborât avionul 
NATO, aşteptase să fie contactat de bunul său prieten, 
Tom Erik Gran, ambasadorul Norvegiei la Moscova. Prim- 
ministrul Norvegiei îl trimisese pe  experimentatul 
ambasador la o întrevedere cu Ministerul de Externe rus, 
la scurt timp după ce avionul fusese doborât. Dacă cineva 
putea linişti apele tulburate, acel om era Tom Erik Gran. 

Cu experienţa lui, ar fi putut să-şi dea repede seama 
dacă soarta avionului NATO fusese rezultatul acţiunilor 
ruseşti. Cu toate acestea, politica era un joc, iar Secretarul 
General ştia că ar fi greu să pună bază în orice s-ar fi 
discutat pe parcursul întrevederii şi, din acest motiv, ceea 
ce aştepta el să audă cu nerăbdare era impresia personală 
a lui Gran legată de starea de spirit a ruşilor. Multe 
amănunte puteau fi adunate din priviri neliniştite sau 
dintr-o reticenţă neobişnuită printre funcţionarii publici 
ruşi. Dar, mai presus de toate, dorea să audă dacă 
Ministerul de Externe rus avusese o atitudine directă şi 
informală, sau una încordată şi evazivă. Dar cum să 
interpreteze aceste comportamente? O atitudine directă şi 
informală ar putea fi cu uşurinţă o tactică de diversiune 
pentru evitarea suspiciunilor. În mod similar, o atitudine 
încordată şi evazivă putea însemna faptul că şi ruşii 
fuseseră luaţi pe nepregătite şi că erau speriaţi, la fel de 
speriaţi cum era NATO. Ambasadorul se pricepea extrem 
de bine să citească oameni, iar Secretarul General avea 


încredere în părerea lui. Până atunci nu puteau decât să 
aştepte, în timp ce se pregăteau pentru toate scenariile 
posibile, inclusiv pentru cel mai cumplit - mai ales pentru 
cel mai cumplit. 

A expirat adânc, îl durea spatele după orele petrecute 
stând în şedinţe şi la conferinţe video. Tipic pentru el, 
atunci când muncea era atât de absorbit încât nu mai 
simţea foamea, oboseala sau durerea, dar de cum lua o 
pauză acestea îl izbeau din plin. S-a ridicat cu trupul 
înţepenit şi a încercat câteva întinderi, dar acestea n-au 
făcut decât să înrăutăţească lucrurile. Săgeţile de durere 
de-a lungul nervului său sciatic i-au stârnit un val de 
iritare. Ce căuta avionul NATO atât de departe în spaţiul 
aerian rusesc? Şi de ce nimeni din partea occidentală nu 
avea idee de ceea ce se întâmpla? A 

Chestia asta în sine era suspectă. Intotdeauna cineva 
ştie ceva - dar cine? 


A rămas să urmărească simulările, programele 
computerizate care dezvoltau posibilele scenarii. li plăcea 
această abordare. Capacitatea enormă a inteligenţei 
artificiale de a procesa cantităţi vaste de date şi de 
variabile era cel puţin impresionantă. Niciun creier uman 
nu ajungea nici pe departe la acest nivel. Dezavantajul, 
însă, consta în faptul că, deşi simularea oferea diverse 
posibile consecinţe, acestea erau limitate de parametrii 
expliciţi pe care îi programaseră în computer fiinţe umane 
supuse în mare măsură greşelii. Aşa că, în ultimă instanţă, 
nu a aflat nimic nou. 

În definitiv, situaţia asta nu era decât un joc pretenţios 
al supoziţiilor. Defectul inteligenţei artificiale rezida taman 
în faptul că aceasta era, ăăă... artificială. Intre oameni 
putea fi mereu război sau pace. Oamenii sunt făpturi 


iraționale, reactive şi emoţionale - iar acesta e călcâiul lui 
Ahile al inteligenţei artificiale. 


Telefonul a sunat. Secretarul General a verificat 
numărul, dar a decis să lase apelul să intre în mesageria 
vocală. Era secretara de presă NATO, care avea nevoie de 
mai multe informaţii. Presiunea creştea de la o oră la alta, 
oamenii voiau răspunsuri, îşi doreau să ştie care avea să 
fie următorul pas. NATO trebuia să răspundă, era de acord 
cu asta. NATO trebuia să dea cel mai bun răspuns, 
desigur. Dar la ce anume răspundeau, de fapt? 

Secretarul General s-a gândit instinctiv că avea nevoie 
de o soluţie raţională pentru incident, dar apoi l-a izbit 
revelaţia că exact în direcţia asta munceau toate 
simulările pe computer şi toţi analiştii. Aspectele raţionale 
erau explorate în profunzime, dar cum stătea treaba cu 
elementele iraționale aflate în joc? Pe acelea cum ar putea 
ajunge să le înţeleagă? 

Şi-a frecat spatele cuprins de durere. Piciorul drept 
aproape că-i amorţise cu totul. Nimeni nu ducea lipsă de 
teorii şi de analize, dar ceea ce trebuia să acceseze el 
acum erau emoţiile şi intuiţia. Acest lucru era întotdeauna 
mai complicat. Dar nu conta. Avea câteva minute libere de 
irosit şi a hotărât să facă o încercare. Oare ce simţea acum 
Preşedintele rus? Ce impulsuri şi ce motivații mai profunde 
îl animau? Care erau speranţele lui? Dar temerile? 

Se întâlniseră personal de mai multe ori de-a lungul 
anilor, iar interacţiunile lor fuseseră de cele mai multe ori 
profesioniste şi curtenitoare. Preşedintele i se păruse 
viclean, stăpân pe sine şi raţional, iar Secretarul General 
îşi formase impresia că acesta se teme să nu pară stupid, 
emoţional şi irațional. De aici reieşea faptul că-i păsa de 
imaginea lui şi de ceea ce credeau oamenii despre el. 
Investea o cantitate semnificativă de timp şi de resurse 


pentru a se prezenta drept un mascul alfa puternic şi nu ar 
fi făcut niciodată nimic care să lase impresia că e un prost. 
Acesta era un punct bun de pornire. Nu aveau voie să facă 
nimic care să-l umilească în public. 

Şi-a amintit de prima lor întâlnire. Fusese o zi caldă de 
septembrie, în anul 2000, iar lumina tomnatică a soarelui 
care se pregătea să apună învăluia New York-ul într-o 
strălucire aurie. 

În timp ce lumina blândă se revărsa prin geamurile 
înalte ale sediului Naţiunilor Unite, el participase pentru 
prima oară la Adunarea Generală a ONU, în calitate de 
prim-ministru al Norvegiei proaspăt numit. Îşi amintea 
încordarea pe care o simţise. In calitate de lider al 
guvernului prezent în Adunarea Generală gestiona multă 
putere, iar odată cu ea venea responsabilitatea aferentă. 
Era cât se poate de conştient, totodată, de faptul că în 
cadrul Naţiunilor Unite va fi înconjurat de cei mai 
competitivi conducători pe care îi va întâlni vreodată şi, în 
cel mai scurt timp, a avut ocazia să simtă acest lucru. Dar 
îi plăceau puterea, provocările şi jocul. La fel cum îi 
plăceau şi omologului său, Preşedintele rus. 

Ambii ajunseseră să preia puterea după ce-i făcuseră 
pe alţii să capituleze, ambii erau oportunişti strategi şi 
răbdători, niciunul dintre ei nu era revoluţionar, la urma 
urmei, sau predispus să amplifice crize. Când se 
întâlniseră prima dată, cu douăzeci de ani în urmă, starea 
de spirit era definită de „g/asnost” şi de cea mai relaxată 
relaţie între Rusia şi Occident de mai bine de un secol. Dar 
acum, dacă era să compare, situaţia devenise mai 
complexă şi mai tensionată decât în cel mai glacial 
deceniu al Războiului Rece. 

Să-ţi păstrezi calmul în asemenea circumstanţe se 
dovedise o calitate nepreţuită. 


Secretarul General şi-a adus aminte de Stanislav 
Petrov, locotenent-colonelul rus care prevenise un posibil 
război nuclear în 1983. Nivelul de tensiune dintre Rusia şi 
Occident ajunsese la apogeu când Petrov, ofiţerul de 
serviciu al centrului de comandă pentru sistemul de 
avertizare al Uniunii Sovietice în privinţa potenţialelor 
atacuri cu arme nucleare din partea americanilor, primise 
o alertă din partea unui satelit de supraveghere cum că 
Statele Unite lansaseră cinci rachete nucleare asupra 
URSS. Ordinele pe care le avea spuneau că, dacă identifică 
un atac nuclear, trebuia să lanseze un contraatac cu toate 
armele nucleare ale Uniunii Sovietice. Petrov a trebuit să 
ia o decizie care urma să influenţeze soarta omenirii. In loc 
să se supună ordinelor, a decis să investigheze mai întâi 
dacă vreun radar de supraveghere sovietic înregistrase 
rachetele. Nu o făcuseră. Să aibă încredere în radarele 
terestre sau în supravegherea din satelit? Petrov a tras 
concluzia că nu putea să rişte să înceapă un război nuclear 
bazat doar pe o alertă trimisă de satelitul de supraveghere 
şi a amânat acţiunea. Cele cincisprezece minute pe care 
ruşii le-au petrecut aşteptând fără să ştie dacă urmau să 
fie supuşi unui atac nuclear sau nu au părut, probabil, o 
eternitate, dar, când nu a venit nicio rachetă nucleară, au 
tras concluzia că fusese, mai mult ca sigur, o alarmă falsă. 
Ulterior s-a dovedit că un satelit sovietic interpretase 
reflexiile luminii solare din apropierea statului american 
Montana ca pe o rachetă care tocmai se lansa. 

Pe atunci, în 1983, aveau în jur de 30 de minute să 
riposteze în cazul unui atac nuclear. Acum, aveau cel mult 
cinci minute. Dacă a meritat cineva vreodată un Premiu 
Nobel pentru Pace, acela era locotenent-colonelul Petrov, 
şi-a spus Secretarul General. 


Capitolul 17 


Mergeau în tăcere. Singurul sunet pe care-l produceau 
era scârţâitul proaspăt al crustei îngheţate de zăpadă cu 
fiecare pas pe care-l făceau. După moartea tatălui ei, Ylva 
cutreierase deseori această regiune împreună cu verii ei 
mai aventurieri. Munţii şi lacul erau doldora de mituri, iar 
verii ei câştigaseră câteva ruble arătându-le obsedaţilor de 
OZN-uri şi turiştilor hiperboreeni drumul spre vârful 
muntelui. Acum încerca să-şi aducă aminte cel mai scurt 
traseu care ocolea vârful şi cobora pe masivul de pe latura 
vestică, o zonă în care nu fusese niciodată. 

Perioada de după moartea tatălui său fusese cea mai 
cumplită, dar, posibil, şi cea mai bună din viaţa Ylvei. Nu-şi 
aducea prea bine aminte ce se întâmplase după ce-l 
găsise pe tatăl ei muribund pe podeaua pivniţei. Totul 
fusese un haos. Mama ei demonstrase, în mod neaşteptat, 
o stăpânire de sine considerabilă în momentele imediat 
următoare. Când Ylva îi povestise despre umbra zărită cu 
câteva secunde înainte ca tatăl ei să moară, mama ei o 
crezuse fără rezerve. Cu toate astea, poliţia nu găsise 
dovezi. Nicio urmă de ADN, nimic care să sugereze că tatăl 
ei fusese victima unei crime. Pe de altă parte, din moment 
ce sunt supuşi unor diferenţe extreme de presiune şi forţă 
gravitaţională, piloţii prezintă un risc accentuat pentru 
diverse complicaţii medicale, ca de exemplu cheaguri de 
sânge pe creier şi, conform raportului de autopsie, exact 
aceasta fusese cauza morţii. Zăpada din jurul casei lor 
fusese găsită virgină şi neatinsă. Era evident că nimeni nu 
intrase pe nicăieri, cu excepţia uşii, şi că singurii doi 
oameni care veniseră pe-acolo erau cei din echipajul de la 
Urgenţe. Chiar şi aşa, mama Ylvei era convinsă de faptul 
că aceasta spunea adevărul pentru că, deşi ştia că Ylva 
era în stare să mai toarne câte o minciunică nevinovată, în 
cazul acela îi credea pe deplin relatarea. 


Familia lor îşi făcea griji legate de modul în care aveau 
să se descurce Ylva şi mama ei în perioada dificilă de după 
moartea lui Geir. Ştiau că Mary are o minte delicată, iar 
când verii Ylvei le-au invitat să stea la ei, în Lovozero, să-şi 
plângă tatăl pierdut, Mary a acceptat invitaţia. Acest lucru 
îi oferise şi ei ceva nou de explorat şi de învăţat. Nepoata 
ei se măritase cu un sâmi care păştea turme de reni şi, 
datorită glasnostului şi frontierelor deschise între Norvegia 
şi Rusia, izbutiseră în cele din urmă să se viziteze reciproc. 
In curând, Mary devenise pasionată de istoria şi drepturile 
etnicilor sâmi din Rusia. Avea în jur material din belşug. 

Mary şi-a găsit liniştea în compania rudelor ei şi, 
pentru o vreme, a părut aproape normală. După zilele 
lungi petrecute pe câmp împreună cu turma de reni, 
dormea până dimineaţa fără mari intervenţii farmaceutice. 
A devenit mai meditativă şi mai introspectivă, dar zâmbea 
mai des, chit că zâmbetul îi era indescifrabil. De 
asemenea, pentru prima oară, era dispusă să asculte, mai 
mult decât să vorbească, ceea ce din punctul de vedere al 
YlIvei era o schimbare binevenită. 

Dar după ce s-au întors la Bodø, starea psihică a lui 
Mary s-a deteriorat iar şi, în curând, şi-a pierdut complet 
conexiunea la realitate. A început să bată câmpii. Turuia 
despre faptul că tatăl Ylvei era victima unei conspirații 
geopolitice, pretinzând că el ştia ceva care îl transformase 
în ţinta unui asasinat. In timp, teoriile conspirației pe care 
le construia au devenit atât de exaltate şi acuzaţiile ei atât 
de neruşinate încât poliţia a renunţat s-o mai sune înapoi. 
In schimb, i s-au prescris medicamente mai puternice şi a 
fost, ca atâţia alţi oameni care refuză să se conformeze, 
anihilată chimic. Şi de-abia atunci, nu înainte, a devenit 
tăcută. Cu adevărat tăcută. 

Tăcerea ei o călca pe nervi pe Ylva. A început să ducă 
dorul flecărelilor nesfârşite ale mamei sale despre mituri, 


spiritualitate, spirite, etimologie, literatură, politică, 
metafizică,  epigenetică, muzică, cultură, ritualuri, 
psihologie, pictură, filme şi istorie, condimentate cu 
diverse fapte ştiinţifice despre... ei, bine, despre orice. În 
mod special îi era dor de prelegerile ei „cvasi-ştiinţifice” 
despre fizică cuantică şi interconectare. Pentru că, atunci 
când Ylva a făcut efortul de a se documenta pe cont 
propriu, studiind latura ştiinţifică pe care se bazau diverse 
subiecte pe care le argumentase mama ei, s-a dovedit că 
aceasta avusese de multe ori dreptate. Cunoştea foarte 
bine datele concrete şi ţinea pasul cu ultimele descoperiri 
într-o varietate de domenii. 

De-a lungul zilei, Mary obişnuia să citească sau să 
urmărească ştirile fără încetare, iar în timpul nopţii citea 
cărţi şi naviga pe internet - şi nu pentru a căuta filmuleţe 
drăgălaşe cu pisici. Dimpotrivă, urmărea cele mai 
avansate prelegeri ştiinţifice şi politice pe care le putea 
găsi. Dar care era scopul acumulării tuturor acestor 
informaţii? In fond, nu avea pe nimeni cu care să le 
împărtăşească. Şi tocmai pentru că studia totul din 
multiple puncte de vedere, tocmai pentru că se avântase 
cu atâta dăruire în fiecare subiect şi pentru că era în 
căutarea legăturilor şi conspiraţiilor chiar şi acolo unde 
acestea nu existau, se pierduse în acest şuvoi constant de 
informaţie şi fusese declarată nebună. Nu era de mirare că 
pierduse firul, îşi zicea Ylva, niciun creier nu poate 
gestiona un asemenea volum de informaţii. 

In timp ce-şi croia drum prin frig, Ylva s-a pomenit că 
tânjeşte după vocea luminoasă şi plină de viaţă a mamei 
sale, care, cu viteza unei arme automate, descria universul 
într-o revărsare de cunoaştere constantă, necenzurată, 
poveşti colorate, observaţii pline de umor, explicaţii 
ştiinţifice şi teorii fabuloase ale conspirației. 


Cu un junghi, Ylva s-a gândit că, dacă ar fi fost acum în 
locul fiorosului şi posomorâtului maior, mama ei i-ar fi dat 
înainte despre compoziţia permafrostului şi despre caii 
Yakut arctici care pot supravieţui unor temperaturi de -50 
de grade - bineînţeles că ea călărise unul. Mai presus de 
toate, îi plăcea să cuvânteze despre sastrugi, coamele 
lungi de gheaţă în formă de valuri pe care vântul le sculpta 
gradat într-un peisaj acoperit de zăpezi. Era un coşmar să 
mergi pe un sastrugi, s-a gândit Ylva, dar mamei sale îi 
plăcea faptul că se unduiau ca nişte dune de nisip 
mătăsoase în direcţia dominantă a vântului. Sastrugi 
combina toate temele de interes ale mamei sale, modelele 
estetice ale crustei de gheaţă erau ca nişte instrucţiuni 
sculpturale Şi, totodată, dezvăluiau aspectele 
meteorologice locale. Faptul că ştiai asta putea însemna în 
tundră diferenţa dintre viaţă şi moarte. 

Apoi, mama ei ar fi trecut fără niciun motiv la un 
subiect aleatoriu cum ar fi... hiperboreenii, uriaşii din ţara 
aflată mai la nord de vântul de nord, cum îi descria nimeni 
altul decât Herodot, cu mult înainte de naşterea lui Hristos 
şi de ocheadele aruncate de Cleopatra lui lulius Cezar. 
Mama ei prefera mitologia greacă teologiei şi istoriei 
romanilor. Probabil că ar fi descris relatările lui Herodot 
despre  hiperboreenii mitici cu intensă pasiune şi 
dramatism, pentru că, dacă un lucru era vechi şi înconjurat 
de mituri, el devenea întotdeauna plin de semnificaţii 
ascunse pentru ea. Şi, aşa cum o cunoştea Ylva pe mama 
ei, o astfel de prelegere ar fi dus în curând spre un discurs 
filozofic prelungit despre cum etnicii sâmi erau originari 
din Peninsula Iberică - cine-ar fi crezut? Din punct de 
vedere genetic ne tragem, de fapt, din berberii nord- 
africani, s-ar fi lăudat ea. Şi da, bineînţeles, mama ei 
locuise într-un cort din deşert cu berberii mai multe luni, 
nu o dată, ci de două ori. li plăceau berberii. Cu toate că 


berberii nu se denumeau pe sine folosind acest cuvânt, îşi 
spuneau „imazighen”, ceea ce însemna ceva de genul 
„bărbaţi liberi”, şi probabil că acesta era lucrul pe care îl 
aprecia la ei. Bărbaţi liberi - cui nu-i plac bărbaţii liberi, s-a 
gândit Ylva. Şi, încă o dată, i s-a făcut dor de Storm. A 
zâmbit în sinea ei şi s-a gândit la ochii lui, mâinile lui, 
buzele lui. Era, pur şi simplu, superb. 


John a observat că Ylva zâmbea în timp ce mergea. 
„Ce dracu', fata asta râde? Şi-a pierdut minţile?” A hotărât 
să stea cu ochii pe starea ei mentală. Depindea teribil de 
mult de discernământul ei dacă voia să scape de aici viu. 
lar discernământul cuiva care chicoteşte de unul singur la 
vederea mizeriei în care se aflau era îndoielnic. La dracu’, 
de ce trebuia să fie totul atât de dificil? 

Mergeau prin noaptea îngheţată, limpede şi fără lună. 
Contururile munţilor fuseseră treptat şterse de pe cerul 
întunecat. John simţea cum începe să-l cuprindă o senzaţie 
rece şi stranie. In sfârşit urma să experimenteze 
întunericul absolut la care visase. Bezna era exact atât de 
învăluitoare şi impenetrabilă pe cât se temuse şi sperase 
că va fi. John avea multe regrete în viaţă, în calitatea lui de 
călău al celei mai mari şi agresive puteri din istoria lumii 
avea nenumărate motive să simtă regrete, dar în 
momentul acela, în timp ce întunericul era pe cale să-l 
înghită, a simţit o certitudine nou-izvorâtă că, în cele din 
urmă, făcuse ceea ce trebuia. Cei pe care voise să-i 
protejeze, cei pe care fusese nevoit să-i protejeze erau în 
siguranţă acum. Datorită lui. Făcuse doar ceea ce trebuia, 
după puterile lui. 

John a încercat să-şi amintească momentul în care ar fi 
trebuit să-şi încheie cariera militară. Dintre cele cincizeci şi 
ceva de conflicte armate în care se implicase SUA după Al 
Doilea Război Mondial - majoritatea războaie din umbră 


relativ necunoscute, de care nu-i păsa nimănui -, John 
participase la şase. Începând cu Afganistan, apoi în Irak şi 
Somalia, şi după o scurtă perioadă în care se întorsese 
acasă, în State, fusese expediat în Uganda, după care întâi 
în Siria, apoi în Libia. John călătorise prin toată lumea. Dar, 
în ultima vreme, fusese cuprins de îndoieli. Merita? Oare 
chiar transforma SUA într-un loc mai sigur? Işi proteja cu 
adevărat ţara şi concetăţenii cu toate aceste intervenţii 
militare în alte colţuri ale lumii? Existase odată ca 
niciodată un moment când intenţiile lui John erau bune, 
dar drumul spre lad este, cum se ştie, pavat cu bune 
intenţii. 

Tăcerea s-a întrerupt când John a auzit un bâzâit şters 
în depărtare. A recunoscut sunetul şi a scos un oftat. 

— Sunt aici. 

— Cine? 

— Avioanele de recunoaştere ruseşti. 

Ylva a reacţionat de îndată. Repede ca fulgerul, s-au 
strecurat sub un afloriment uriaş din calcar. Câteva 
secunde mai târziu, avionul imens de spionaj a trecut în 
zbor pe deasupra lor. Paravanul de calcar a împiedicat 
dispozitivul de filmare cu senzor de căldură să-i detecteze. 
Avionul a zburat mai departe. 

John s-a uitat la Ylva. 

— Şi-au dat seama că nu ne-am prăbuşit cu F-16. 

Ylva a dat din cap. 

Vânătoarea începuse, iar ei erau prada. 

Când plecase la serviciu cu optsprezece ore în urmă, 
Igor Serkin era un nimeni. Până să ajungă acasă, devenise 
un mare erou rus. Igor era disperat. 


Ziua fusese un dezastru absolut. Începuse promiţător 
cu o alergare, micul dejun împreună cu familia şi o misiune 
care nu ar fi trebuit să fie decât un simplu incident de 
hărţuire, dar care se terminase cu o catastrofa pe care 
Igor nu şi-ar fi putut-o imagina nici măcar în cele mai 
sinistre coşmaruri. Valul de adrenalină care îi năvălise prin 
tot corpul în timp ce dobora avionul NATO se terminase 
abrupt când văzuse aeronava prăvălindu-se spre sol şi 
explodând în mijlocul oraşului Apatiti. Igor ştia că aproape 
65.000 de suflete locuiau în oraşul minier situat la vest de 
Munţii Hibini. Se uitase la explozie când corpul avionului 
izbise troienele de zăpadă într-un jet de lumină violent ca 
un fulger, apoi urmase sfera imensă de foc care se ridicase 
spre cer. Incandescenţa exploziei şi focul izvorât de acolo 
topiseră zăpada dimprejur, iar Igor îşi dăduse seama că 
incendiul începea să se extindă. 

Din momentul în care a aterizat, a fost convocat la 
raport, iar Igor le-a spus totul, inclusiv partea în care, în 
timpul hărţuirii, atinsese avionul NATO şi probabil că îl 
defectase. Se aşteptase la o mustrare urmată de o 
anchetă minuțioasă, dar superiorii lui au părut a fi în 
controlul poveştii încă dinainte ca Igor să-şi depună 
declaraţia. N-a ştiut dacă să se simtă uşurat sau intimidat 
când i s-a dat ordinul să nu discute cu nimeni despre ceea 
ce s-a întâmplat în timpul hărţuirii. Avea permisiune doar 
să confirme că a executat un ordin atunci când a doborât 
avionul NATO, care se îndrepta spre baza nucleară din 
Murmansk. Aceasta era povestea oficială. Punct. 

Superiorii lui nu s-au arătat câtuşi de puţin surprinşi 
auzind despre incident, iar acest lucru îl tulbura pe Igor cel 
mai tare. 

Tot restul zilei, a avut o senzaţie aproape 
supranaturală că totul se desfăşura conform unui plan 
necunoscut lui, un sentiment care treptat se intensifica. 


Era ca şi cum fusese doar un pion într-un joc mult mai 
mare. Dar care era jocul? Care era rolul lui, şi cine controla 
totul? 

Raportul nu a durat mult, iar când s-a întors în hangar 
a fost întâmpinat cu aplauze. Schimbat în haine de civil, s- 
a dus să se întâlnească cu reporterii care se adunaseră 
deja în faţa bazei aeriene. A urmat ordinele şi le-a relatat 
doar ce i se spusese să le relateze. Încă simțindu-se uşurat 
şi înfricoşat, Igor a remarcat că presa înghiţea povestea pe 
nemestecate. 

Acasă, familia lui stătea pe canapea, uitându-se la 
televizor. Ştirile referitoare la atacul NATO dominau fiecare 
canal, iar declaraţia succintă a lui Igor era difuzată în 
buclă. Era prezentat ca un erou. Igor salvase națiunea. Prin 
faptul că doborâse avionul NATO, mai mult ca sigur 
prevenise un atac asupra bazei nucleare. Se spunea că o 
mână de victime din Apatiti erau un preţ mic pentru ceva 
ce ar fi putut deveni cea mai mare catastrofă nucleară din 
Rusia. 

S-a dovedit că avionul NATO se prăbuşise într-o fabrică 
de îngrăşăminte chimice de la periferia oraşului. Pe ecran 
pâlpâiau imagini color ale trupurilor carbonizate care 
zăceau risipite pe pământ ca nişte păpuşi de cârpă 
sfâşiate. Copii şi adulţi răniţi erau îngrijiţi de voluntari şi de 
personal medical din localitate, în timp ce martorii oculari 
înfricoşaţi descriau cum explozia i-a izbit ca un cutremur, 
dar şi cum a izbucnit panica în perioada bulversantă şi 
haotică de după prăbuşire. Vehiculele de la Urgenţe nu 
reuşiseră să ajungă la faţa locului, pentru că porţiuni din 
drum fuseseră făcute praf de explozie, iar traficul de la şi 
până la locul exploziei fusese blocat. Au mai văzut imagini 
cu animale de fermă alergând libere, acolo unde gardurile 
şi grajdurile fuseseră aruncate în aer, şi blocuri cu găuri 
căscate în ele acolo unde pereţii fuseseră smulşi, iar 


locuinţele distruse ale oamenilor erau expuse ca nişte case 
de păpuşi. Numărul morţilor şi răniților încă nu fusese 
confirmat, dar se estima că e mare. Evacuarea zonei 
fusese amânată de autorităţile încă îngrijorate în privinţa 
gazelor periculoase din aer, din jurul fabricii de 
îngrăşăminte. Un spital şi mai multe blocuri fuseseră 
aruncate în aer şi mai rămăseseră doar scheletele lor, ca 
nişte avertismente legate de lucrurile care vor urma. 

Autorităţile ruse speculau că zborul NATO nu izbutise 
să-şi atingă ţinta finală, Baza Aeriană Monciogorsk şi, în 
schimb, se orientase spre centrala nucleară Poliarnie Zori, 
aflată la 160 de kilometri sud de Monciogorsk. Era o 
binecuvântare faptul că locotenentul Igor Serkin izbutise 
să doboare avionul NATO înainte ca acesta să se 
prăbuşească în centrala nucleară. 

Igor a simţit un fior straniu strecurându-i-se pe sub 
piele. Povestea cu avionul NATO care venise aici să arunce 
în aer baza nucleară din Monciogorsk era luată de bună, 
prezentată ca un fapt. Dar nu era adevărată. De unde 
puteau să ştie ceva despre misiunea avionului NATO dacă 
nu-i interogaseră pe piloţi? Sau înainte ca NATO s-o 
confirme? Erau nişte presupuneri prezentate drept fapte. 
Igor a ascultat interviul cu Preşedintele, difuzat printr-o 
rotaţie ameţitoare de orice sursă de ştiri. Rusia va 
răspunde tentativei de atac, NATO putea fi sigură de asta, 
spunea el. Şi Igor era sigur. Era singurul lucru de care era 
într-adevăr sigur. 

La baza aeriană, maiorul Hodrokovski a izbutit, spre 
uşurarea ei, să evite tot tărăboiul, şi a avut şi norocul de a 
fi cruţată de interacţiunea cu reporteri şi de întrebările lor. 
Un ofiţer superior mult mai ambițios şi ahtiat după 
publicitate s-a asigurat că devine el imaginea publică a 
succesului. Maiorul Hodrokovski stătea singură în hangar, 
uitându-se la avionul pe care îl condusese Igor. L-a 


inspectat minuţios şi, în curând, a descoperit o zgârietură 
urâtă pe aripa lui dreaptă. La o inspecţie mai amănunţită, 
a descoperit urme de vopsea kaki. O crăpătură adâncă 
indica o coliziune brutală. Maiorul Hodrokovski a adus un 
cuţit ascuţit şi un tub pentru teste, apoi a râcâit în tub 
cojiţe de vopsea de pe aripa avionului lui Igor. Trebuia să 
le trimită la laborator. 


Capitolul 19 


Ylva a avut grijă să o ia pe latura nordică a munţilor, 
înspre vest. Era conştientă de faptul că maiorul Evans 
ducea o luptă tăcută cu durerea din picior. Ştia şi faptul că 
extenuarea începea să-şi spună cuvântul, o resimțea şi ea. 
A aruncat rapid o privire peste umăr, a văzut contururile 
feţei aspre a maiorului Evans şi s-a oprit. Noaptea se 
lăsase pe furiş şi acoperise complet peisajul. 

— Domnule, aveţi nevoie de o pauză? 

Răspunsul a venit de îndată: 

— Nu! 

Ylva s-a uitat la piciorul lui. O pată de un roşu-închis i 
se întrezărea deasupra bocancului. Era sângele care se 
revărsa prin pantalonii uniformei. Mersul prin zăpadă 
adâncă, la -30 de grade Celsius, într-un vânt insuportabil 
care venea din faţă, te storcea de puteri, iar Ylva ştia că va 
fi un chin să se orienteze prin noapte. Pe lângă asta, şi ea 
avea nevoie de odihnă. 

— Am face mai bine să ne oprim acum, pentru a... 

Maiorul Evans a ignorat-o. A refuzat să cedeze şi s-a 
holbat rigid înainte, continuând să se târască peste culme. 
Ylva şi-a muşcat limba ca să se abţină de la a mormăi 
câteva înjurături bine alese, pentru că nemernicul bătrân 
şi încăpățânat nu conştientiza faptul că-şi făcea rău de 


unul singur, iar continuarea drumului era ceva incredibil 
de stupid. S-a oprit. 

— Domnule, nu sunt sigură de traseu şi nu mă pot 
orienta în întuneric. Riscăm să ne facem mai mult rău 
decât bine dacă mergem mai departe. 

Maiorul Evans a auzit-o cât se poate de clar pe Ylva, 
dar, cu toate astea, a continuat să meargă. Ea s-a 
îndreptat de spate şi s-a uitat împrejur. Nori denşi 
acopereau luna şi o împiedicau să vadă peisajul. 
Contururile munţilor îmbrăcaţi în zăpadă se reliefau foarte 
şterse pe cerul negru al nopţii, spre est. L-a auzit pe 
maiorul Evans că se opreşte şi s-a aşteptat la un ordin 
brutal, dar el n-a spus nimic, stătea doar pe loc, uitându-se 
la ea. 

— Domnule, cred... 

S-a întrerupt. Din stânca aflată chiar în spatele lui se 
ivea o proeminenţă de piatră. 

Era perfectă. Cu picioare de plumb, ea s-a târât până 
acolo şi, fără să spună un cuvânt, a început să sape în 
zăpada de dedesubt. 


John a continuat să o privească. Încă de când trecuseră 
de uriaşul de piatră de pe versantul de est al muntelui se 
tot întrebase: cine era ea? Era cazul să fie îngrijorat? Era 
posibil ca ea să fie o ameninţare? De ce nu exista nicio 
informaţie despre faptul că fata locuise în Rusia? Era oare 
relevant lucrul ăsta? Era oare o înscenare? 

John se obişnuise deja cu această stare constantă de 
alertă, de agresiune mocnită. Inamicul putea fi oriunde şi 
putea fi oricine. Oare Ylva era inamicul? Nu avea energia 
să se gândească la asta acum. Voia doar să se 
concentreze asupra singurei persoane în care a putut 
întotdeauna să aibă încredere. Voia să se gândească la ea. 
La nimeni altcineva. 


Toată lumea ştia că John o iubeşte pe soţia lui, 
Kathryn, pe fiica lui, Leah, şi casa pe care o construiseră 
împreună la Willow Springs, în Texas. Petrecuse mai multe 
luni într-o garnizoană din apropiere de locuinţa lor după ce 
el şi Kathryn se căsătoriseră şi se născuse fiica lor. Fusese 
cea mai fericită perioadă a vieţii lui. Dar, în cele din urmă, 
John a trebuit să se întoarcă la serviciul activ şi a acceptat 
o misiune operaţională standard în Siria. A simţit că, din 
momentul în care a plecat, ceva s-a schimbat, viaţa în 
timpul serviciului activ îşi pierduse farmecul. Acum, că 
avea o locuinţă şi o familie a lui, a început să privească 
populaţia locală cu alţi ochi. l-a devenit mai dificil să 
menţină distanţa emoţională necesară, pentru că se 
întreba în sinea lui din ce în ce mai frecvent: de ce facem 
asta? De ce bombardăm ţări aflate la sute de kilometri 
distanţă de SUA? 

Astfel de gânduri nu erau o noutate, fiecare soldat le 
avea din când în când, dar John a ajuns treptat sub 
imperiul lor. A început să se schimbe. De câte ori era pe 
teren, îi era dor de casă şi ducea lipsa familiei, dar de câte 
ori era acasă, cu familia lui, îi era dor de energia şi de 
sentimentul camaraderiei de pe teren. A devenit un fel de 
rutină să facă naveta între viaţa lui liniştită din Texas şi 
trăirile lui intense din diferite zone de conflict din 
străinătate. 

În momentul când a fost trimis în Libia, în 2011, John 
acceptase deja că munca şi misiunea lui în viaţă erau să 
asigure pâinea familiei sale şi să-şi slujească ţara - numai 
că toate astea urmau să se schimbe. După cele opt luni 
chinuitoare, în timpul cărora fusese ţinut ostatic de rebelii 
libieni, viaţa lui nu a mai fost niciodată aceeaşi. După cea 
fost salvat din Libia şi s-a întors în siguranţă la familia lui 
din Texas, au început coşmarurile. Războiul lui John nu se 


termina niciodată, tortura a continuat în interiorul său, în 
fiecare zi şi în fiecare noapte. 

S-a apucat de băutură, iar asta a înrăutățit lucrurile. S- 
a apucat de antidepresive, care l-au făcut impotent, gras, 
letargic şi cu tendinţe sinucigaşe. Când furia a cedat, s-au 
instalat lipsa de speranţă şi apatia. Memoria nu-l mai 
ajuta. În punctul cel mai grav al decăderii abia îşi putea 
aminti cum îl cheamă. Pentru John, amorţeala emoţională 
a devenit obiectivul principal. Zilele când nu putea să mai 
simtă absolut nimic erau cele mai bune. 

În linii mari, luase hotărârea să termine cu tot. Nu mai 
avea puterea să stea cu garda ridicată tot timpul. Nu mai 
avea energia necesară să-şi continue comportamentul 
degradant, autodistructiv, ca să îndure vinovăția, să nu fie 
capabil să aibă parte de măcar o singură noapte de somn 
neîntrerupt. Era bine înarmat şi bine pregătit, tot ce mai 
avea de făcut era să găsească momentul potrivit. 

Numai că o tot amâna, ezita, nu-i era frică de moarte, 
dar ceva rămăsese nerezolvat. Incă mai avea socoteală de 
dat. Timpul trecea, iar John era în cădere liberă, cu un 
creier care părea de catran, când deodată i se oferise un 
post de instructor pentru un exerciţiu NATO care urma să 
înceapă. Nu mai auzise de mult veşti din partea Forţelor 
Aeriene. Oare putea postul acela să fie un nou început 
pentru el? Ultima lui şansă să scape de decădere şi să 
revină în serviciul militar? Numai că, în adâncul sufletului, 
John ştia, de fapt, adevărul. Postul era, în cel mai bun caz, 
o amânare de scurtă durată a sfârşitului inevitabil. 

John şi-a alungat gândurile şi s-a holbat încruntat, 
suspicios, la Ylva, care, cu braţe extenuate, săpa o peşteră 
în zăpadă, ca să aibă amândoi unde să doarmă. Avea 
nevoie de ea acum, iar ea va trebui să-i dea, în cele din 
urmă, răspunsurile pe care le căuta. Dar, înainte de toate, 
aveau nevoie de somn, a acceptat acest lucru, şi a 


şchiopătat spre ea. Fără să mai adauge un cuvânt, a 
îngenuncheat şi a început să sape. 


Capitolul 20 


— Tata, o să înceapă războiul? 

Micul Serghei s-a ghemuit sub cuvertură şi s-a uitat 
îngrijorat la tatăl lui. Igor a zâmbit încordat şi a strecurat 
cu multă grijă cuvertura sub degetele de la picioarele mici 
şi reci ale fiului său. Ce putea să-i spună? Să încerce oare 
să-i explice? Sau să-i spună că nici el nu ştie şi că, la 
rândul lui, e speriat? 

— Nu-ţi face griji pe tema asta, fiule, a răspuns el. 

Era un răspuns tâmpit, de parcă Serghei putea să se 
oprească aşa, pur şi simplu, să se gândească la asta, după 
ce toată seara nu vorbise despre nimic altceva. 

— Or să ne bombardeze? 

Igor a scos un oftat greu. li era groază de răspuns. 

— Nu vom da voie nimănui să ne bombardeze, fiule. 
Suntem în siguranţă. Îţi promit. Acum, treci la somn. 

Putea să-şi dea seama că Serghei nu fusese convins, 
picioruşele lui mici se agitau neliniştite sub cuvertură. 
Băiatul şi-a aşezat mâna mică peste pumnul mare şi 
puternic al tatălui său. 

— Dar la televizor au spus că America ar putea să ne 
bombardeze. 

Igor i-a ciufulit părul. Privirea deschisă a băiatului 
căuta siguranţă şi garanţia absolută a faptului că 
duşmanul, indiferent cine era acesta, nu îi va răni 
niciodată. 

— Ştii ceva, cred că lucrul cel mai bun pe care-l putem 
face noi acum e să avem grijă unii de alţii şi să avem 


încredere în conducătorii noştri. Ei vor rezolva problema, 
sunt sigur de asta. 

Totuşi, micul Serghei a refuzat să se lase convins. Frica 
pusese stăpânire pe el. 

— Tu o să ai grijă de noi, nu-i aşa, tati? 

Ochii lui Igor s-au umplut de lacrimi şi şi-a ferit 
privirea. Putea el să facă această promisiune? Ştia că 
haosul, odată început, îşi are propria dinamică prin care 
să-şi impună iar şi iar dominaţia. 

Ce ar fi putut să facă diferit? Totul se întâmplase atât 
de repede, iar el nu fusese în stare să se gândească la 
nimic altceva decât la datoria de a executa un ordin. 
Pentru asta fusese antrenat, era meseria lui. Şi mai era şi 
valul de adrenalină, îi plăcuse dintotdeauna acel val de 
adrenalină, dar în ceața unui atac nu gândeşti pe termen 
lung. 

După zece ani petrecuţi în valea umbrelor, sub 
glasnostul lui Gorbaciov şi liberalismul haotic al lui Elțîn, 
lumea îşi revenise încă o dată la normal şi armata îşi 
recăpătase locul binemeritat în societatea rusă. În Rusia 
de azi, salariile muncitorilor şi pensiile oamenilor erau 
plătite la timp. Şi poate că sumele nu meritau să te lauzi 
cu ele, dar erau suficiente pentru a avea mâncare pe masă 
şi un acoperiş deasupra capului. 

In afara graniţelor Rusiei, totul se prăbuşea, era un 
univers al concurenţei feroce deghizate în libertate. Igor 
călătorise foarte mult în tinereţe şi văzuse cursa de 
şobolani din Occident, lupta neîntreruptă pentru bani şi 
atenţie. Toată lumea se zbătea să avanseze, cu orice preţ. 
Era extrem de trist. Avea prieteni care şi-ar fi dat o mână 
şi-un picior să se mute în SUA, convinşi că vor da lovitura 
acolo. La ce bun? Igor îşi dorea să aibă reguli clare şi 
pământ solid sub picioare. Pentru el, asta era adevărata 
libertate. Şi nici nu-i plăceau lihnitele după bani, disperate 


să se mărite pentru ascensiune socială cu orice preţ. Nu, el 
îşi dorea să fie căsătorit cu o femeie adevărată, ca Nataşa, 
să se trezească sub zâmbetul ei şi să asculte toate 
zgomotele pe care le făcea prin casă înainte să se culce. 
Da, Nataşa făcea multă gălăgie înainte să se bage în pat, 
era iritant, dar lui îi plăcea, erau zgomote bune şi el se 
obişnuise cu ele. 

Igor primise tot ce şi-ar fi dorit vreodată: un 
apartament mic şi confortabil, doi copii pe care îi iubea, un 
tată care-l făcea să turbeze de nervi, dar care era acolo 
când copiii veneau acasă de la şcoală şi care făcea diverse 
lucruri folositoare. Şi pe Nataşa, desigur. O adora pe soţia 
lui puternică şi capricioasă, care era mai deşteaptă decât 
el şi care îl iubea cu adevărat. Aşa cum şi el o iubea cu 
adevărat. Şi, mai presus de toate, avea un avion de luptă 
cu care putea să decoleze la intervale regulate, iar acolo, 
în cabină, el era regele. 

— Tati, răspunde-mi, ce... 

Igor s-a uitat în jos la Serghei şi s-a gândit: e atât de 
inocent şi de încrezător. Obrăjorii lui moi, bucălaţi, corpul 
lui mic şi delicat în pijamaua puţin prea mare pentru el, 
moştenită de la vărul lui, şi mânuţa mică, sprijinită de a lui 
i-au făcut inima lui Igor să ardă de tristeţe. Această etapă 
a vieţii se va termina în curând. Copilăria fiului său va 
avea un final tare abrupt. Igor nu era în stare să înţeleagă 
toate consecinţele acum, dar frica fiului său l-a cuprins şi 
pe el. 

— Vei avea grijă de noi, nu-i aşa, tată? 

Igor s-a îmbărbătat şi, cu o voce sigură, liniştitoare, a 
răspuns: 

— Da, fiule, o să am grijă de tine. Aşa cum bunicul a 
avut grijă de mine şi aşa cum străbunicul a avut grijă de 
bunicul. N-ai de ce să-ţi faci griji, mami şi tati sunt aici şi 
vor avea grijă de tine. 


Şi chiar credea ceea ce spunea. 

Micul Serghei a zâmbit uşurat. Pleoapele lui au devenit 
mai grele, iar respiraţia i s-a liniştit, în timp ce vocea 
tatălui său s-a aşternut asupra lui ca o cuvertură comodă 
şi călduroasă. 

— Lumea spune că eşti erou, tati. Că tu ne-ai salvat. 

Igor s-a uitat cu inima strânsă la fiul său care, în ciuda 
mai multor încercări de a ţine ochii deschişi, adormea. 

— Tati, când o să mă fac mare, vreau să mă fac pilot, 
şi o să-i bombardez pe toţi oamenii răi şi o să-i protejez pe 
cei buni. Exact aşa cum o faci tu. 

Igor a simţit nevoia să zâmbească. ŞI-l putea imagina 
foarte bine pe micul Serghei drept un bărbat tânăr şi 
mândru în uniformă. 

— Aşa e, fiule, o să-i protejăm pe cei buni. 

Pentru că ăsta fusese şi visul lui Igor în copilărie: că 
urma să-i protejeze pe oameni şi să îndrepte lucrurile, că 
oamenii se vor putea baza pe el. Micul Serghei a căscat şi 
s-a ghemuit pe-o parte. În sfârşit, se liniştise complet. 
Tăticul lui va avea grijă de el. 

Micuţul visa adeseori să devină ca tatăl său. Îşi 
imaginase totul atât de limpede: el şi tatăl lui zburând prin 
aer şi alungându-i pe tipii cei răi. Observase cum toată 
lumea de la şcoală era speriată de bătăuşi, cum nu 
îndrăznea nimeni niciodată să intervină când aceştia 
căşunau pe o victimă oarecare. Toţi se uitau în altă parte, 
se purtau ca şi cum nu se întâmpla nimic şi aveau grijă să 
nu stârnească ei înşişi antipatia bătăuşului. Serghei nu 
avusese nevoie de prea mult timp să se prindă de asta, 
pentru că era unul dintre cei bătuţi, hărţuiţi şi abandonaţi 
la şcoală. Nu voia să discute cu nimeni despre asta. Era 
umilitor. Dar poate că bătăuşii aveau să-l lase acum în 
pace, pentru că tatăl lui era un erou şi fusese la televizor. 


Micul Serghei a zâmbit în timp ce adormea. Era cazul 
ca bătăuşii să fie atenţi. Acum, el şi tatăl lui erau băieţii 
duri, şi or să le arate ei lor. Un sentiment cald şi furnicător 
s-a răspândit prin trupul subţirel al băiatului. Era 
entuziasmat de treaba asta şi abia aştepta. Acum era 
rândul bătăuşilor să se teamă de el. 

Igor a privit în linişte cum ochii fiului său se închid, 
până când, în cele din urmă, micuțul a adormit cu umbra 
unui zâmbet pe buze. În timp ce Igor stingea lumina, a 
auzit mobilul sunând în camera de zi. L-a sărutat cu 
gingăşie pe cap pe micul Serghei. 

— Noapte bună, fiule. 

Apoi a ieşit tiptil din încăpere. 


În camera de zi, tatăl lui Igor stătea ca lipit de 
televizor. Nataşa era în bucătărie şi spăla vasele. Igor a 
luat mobilul şi a văzut pe ecran că îl suna maiorul 
Hodrokovski. De ce îl suna acum? 

Avea ordine ferme din partea superiorilor săi să nu 
vorbească cu oameni din afară. Niciun cuvânt, nici cu 
colegii, nici cu familia, nici cu prietenii şi cu atât mai puţin 
cu jurnaliştii. A simţit privirea neliniştită a Nataşei aţintită 
asupra lui în timp ce şi-a îmbrăcat paltonul şi a ieşit pe 
balcon să vorbească. 

— Serkin. 

— Bună seara, Serkin, aici Hodrokovski. 

— Bună seara. 

Maiorul Hodrokovski nu pierdea niciodată timp cu 
formalităţi, prefera să fie directă. 

— Ai omis ceva în raportul pe care mi l-ai prezentat? 

Igor s-a alertat de îndată. Şi-a aprins o ţigară şi a făcut 
o pauză lungă ca să câştige timp înainte să răspundă. 

— Vă referiţi la ceva anume? 


— A existat vreun contact fizic între Fullback şi avionul 
NATO în timpul hărţuirii? 

Igor n-a spus nimic. Nu era sigur dacă avea permisiune 
să răspundă. 

— Serkin, ai auzit întrebarea? 

Igor auzise întrebarea şi, de asemenea, auzise şi 
iritarea maiorului Hodrokovski, provocată de lipsa lui de 
cooperare. Ştia de coliziune, şi-a spus el, dar, în mod 
evident, nu face parte din cercul interior, dacă mă întreabă 
despre eveniment. Igor a rămas mut. 

— Ai provocat tu accidentul în timp ce hărţuiai avionul? 

Igor a mai tras un fum în ţigară. Era clar că ea nu făcea 
parte dintre iniţiaţi. A spus cu o voce blândă, dar fermă: 

— Am urmat ordine. 

— Lucrul ăsta trebuie raportat. 

Igor s-a uitat la propria lui imagine în fereastră. Avea 
două reflexii. Familia lui era înăuntru, la căldură, Igor era 
afară, în frig. 

— Le-am oferit un raport detaliat superiorilor noştri din 
Moscova, va trebui să-i întrebaţi pe ei dacă ceva e neclar. 

— Dar ei nu mi-au spus nimic despre... 

Maiorul Hodrokovski s-a întrerupt, nu voia să spună 
mai multe sau să dezvăluie faptul că nu fusese pusă în 
temă. Igor şi-a dat seama că ea bănuia ce anume se 
întâmplase între Fullback şi avionul NATO şi-şi dorea 
instinctiv să discute dilema cu ea, dar, în mod evident, nu 
putea face asta. Primise ordine clare să-şi ţină gura. Pe 
lângă asta, dacă maiorul nu era deja în temă, probabil că 
exista un motiv bun pentru asta. 

— Mai e ceva, doamnă maior Hodrokovski? 

A adoptat cea mai neutră şi profesionistă voce de care 
era în stare, sperând ca aceasta să nu-i trădeze 
disconfortul. Maiorul Hodrokovski şi-a dat seama că nu va 


ajunge nicăieri şi a încheiat conversaţia politicos şi 
protocolar. 

Igor a mai rămas afară în frig, uitându-se la luminile 
apartamentelor de bloc din jurul lui. În depărtare se auzea 
gălăgia oraşului. Şi-a dat seama că le-am ciobit avionul, s- 
a gândit el, dar n-a fost informată oficial de acest lucru. 
Oare era cazul să avertizeze echipa din Moscova? 

Dacă ea începea să-şi vâre nasul şi să investigheze 
accidentul pe cont propriu, întreaga strategie de a păstra 
secretul se ducea de râpă, iar el trebuia să-şi asume 
responsabilitatea pentru greşeala lui. Igor s-a cutremurat, 
starea de disconfort îl rodea. Nu, ea va trebui să-şi 
formeze propria părere şi eventual să o prezinte 
autorităţilor competente. El nu urma să se implice. 

Pe lângă asta, nu-şi dorea să spună ceva care să-i 
creeze probleme maiorului Hodrokovski cu cei din 
Moscova, nu era o chestie pe care să vrei s-o răscoleşti, 
toată lumea ştia asta. Igor a tras un ultim fum din ţigară, 
apoi a stins-o şi şi-a pus chiştocul în buzunar, înainte să se 
întoarcă la căldură. 


Capitolul 21 


Rove nu putea să înţeleagă de ce şi-ar alege cineva să 
locuiască atât de departe la nord de Cercul Arctic. Dinspre 
mare venea o zloată rece şi udă, iar la doar ora patru 
după-amiaza deja se făcea întuneric. După aproape 24 de 
ore de management intens al crizei, trecuse pe la hotelul 
unde era cazat pentru câteva ore de somn binemeritat. 
Era un talent cu adevărat special de-al lui: Rove putea să 
doarmă oriunde, oricând, indiferent de împrejurări. Un 
soldat doarme când poate, iar zilele şi nopţile următoare 
aveau să fie lungi. 


Miza era înaltă, iar Rove simţea presiunea, acum nu-şi 
putea permite nicio greşeală. Prioritatea lui era să se 
asigure că Rusia nu ataca Norvegia, declanşând astfel 
Articolul 5, piatra de temelie a strategiei de apărare NATO. 
Un atac împotriva unei ţări echivala cu un atac la adresa 
tuturor celor 29 de state membre, iar acest lucru ar fi 
pornit un război mondial căruia Rusia n-ar fi fost vreodată 
în stare să-i supravieţuiască decât dacă folosea arme 
nucleare. Sau, mai bine zis, ea nu ar putea spera să-i 
supravieţuiască unui război mondial, dar, în calitatea lor 
de putere nucleară, ruşii puteau trage restul lumii în jos 
după ei. 

Rove şi-a amintit că, obiectiv, SUA nu lupta niciodată 
pentru nimeni decât dacă propriile ei interese erau 
amenințate şi, din acest motiv, apărarea colectivă a NATO 
fusese pusă în aplicare o singură dată în istoria 
organizaţiei - ca să apere SUA după atacurile teroriste din 
11 septembrie 2001. Anarhia care urmase după acel 
război încă devasta Orientul Mijlociu, iar azi, la 20 de ani 
după invazia Afganistanului, SUA se lupta în continuare cu 
afganii. Forţele formidabile ale NATO puteau face orice 
ţară să îngenuncheze, dar nu mai puteau câştiga un 
război. Jocul se schimbase. 

S-a uitat afară, la vremea mohorâtă de iarnă, în timp 
ce maşina lui condusă de şofer ieşea din zona centrală a 
oraşului Bodø, conştient în tot acest timp că, ceva mai 
departe spre nord-est, forţe militare imense se adunaseră 
de ambele părţi ale graniţei, pregătite de luptă. 

E adevărat, graniţa norvegiano-rusă era una dintre 
cele mai vechi şi mai paşnice graniţe terestre ale lumii, dar 
cât de puternică ar fi fost încrederea dintre poporul 
norvegian şi cel rus dacă, în cele din urmă, între ele s-ar fi 
născut un conflict militar? 


Detectase o atitudine prorusă mult mai pronunţată în 
regiunile din apropierea graniţei de nord decât printre 
elitele atotputernice şi tehnocraţii din Oslo. 

Porțiunea estică din Finnmark avea o relaţie specială 
cu vecinii săi. Mai mult, regiunea fusese eliberată de 
forţele ruse pe la finalul celui de-Al Doilea Război Mondial. 
Cea mai stranie poveste de război pe care o cunoştea 
Rove se referea la ceea ce se întâmplase după ce ruşii îi 
alungaseră pe nemti din zona de nord a Norvegiei. În loc 
să revendice teritoriile pe care le cuceriseră, ruşii se 
retrăseseră galant şi le  înapoiaseră pământurile 
norvegienilor. Cine face una ca asta? Nu-şi amintea să fi 
auzit vreodată de vreun gest similar făcut de o ţară pentru 
alta. 

Totul clocotea de activitate când s-a întors la Cartierul 
General Reunit Norvegian. În drum spre şedinţa lui, Rove a 
observat că trăsnitul de la CYFOR era şi acum la muncă. S- 
a oprit să-l studieze. Cu umerii cocoşaţi şi ochii roşii, tipul 
cel înalt stătea holbându-se la ecranele din faţa lui. Alături 
de el erau şase cutii de Red Bull şi o baghetă pe jumătate 
mâncată. Rove a zâmbit. Aprecia implicarea şi simţea 
intuitiv că omul ştia ce face. 

Storm era pe undeva prin spaţiul cibernetic când Rove 
s-a apropiat şi s-a oprit în spatele lui. Rove n-a spus nimic, 
dar a observat că Storm spărsese sistemul nervos central 
al mai multor sateliți ruseşti şi, în acel moment, urmărea 
un satelit aflat la 67,49 grade latitudine nordică şi 34,51 
grade longitudine estică, deasupra lacului Seidozero din 
Rusia. Rove s-a încruntat - ce se întâmpla pe acolo? 
Avionul NATO se prăbuşise peste Apatiti, iar echipa lui 
trăsese concluzia că piloţii se catapultaseră ceva mai 
departe, înspre nord-est. Oare locotenentul Storm Bure 
ştia ceva ce nu ajunsese la el? 


Rove şi-a dres vocea, iar Storm a fost luat prin 
surprindere şi a sărit în picioare când şi-a dat seama cine 
era în spatele lui. L-a salutat pe general. 

Rove a dat din cap în semn de răspuns şi i-a făcut un 
semn lui Storm să se aşeze. 

— Cum merge treaba? 

S-a auzit un pocnet sec când degetele lui Storm au 
zburat pe deasupra tastaturii. S-a deconectat de la 
satelitul rusesc şi a intrat pe o schemă tehnică General 
Dynamics a unui F-16. 

— Ei, bine, domnule, această secţiune controlează 
avionul F-16, a indicat el spre un loc aflat sub aripa stângă 
a avionului. Poate că s-au rătăcit prea departe spre est din 
cauza unei erori a sistemului de navigaţie. 

Rove a dat din cap îngândurat. Storm a continuat: 

— Totuşi, avionul a trecut recent printr-o verificare 
tehnică multilaterală şi totul era în regulă. In plus, o eroare 
tehnică a sistemului de navigaţie n-ar fi explicat de ce nu 
am putut contacta avionul. 

Rove s-a uitat peste simulările 3D în mişcare rapidă ale 
diverselor scenarii pe care le crease Storm. 

— Se poate ca cineva să le fi spart sistemul? 

Storm s-a încruntat, apoi a clătinat din cap. 

— E imposibil să spargi şi să distrugi şi comunicarea, şi 
funcţiile de navigaţie ale unei aeronave F-16. Sunt pe 
circuite separate. 

Rove s-a uitat la hartă. 

— De ce cauţi în regiunea din vestul lacului Seidozero? 

Storm a ridicat din umeri. 

— Cea mai logică opţiune ar fi fost să se catapulteze 
cât mai aproape de masivul Koaşva. 

Rove l-a privit. Era stupefiat. 

— Logică? În mod cert nu există niciun fel de logică în 
mizeria asta. 


Storm a continuat să tasteze. 

— Totul are logică, dacă ştii cauzele care au declanşat- 
o, variabilele relevante şi ordinea inerentă a acţiunilor. 

Rove a murmurat în sinea lui, îi plăceau ciberneticienii 
ăştia duşi cu capul, aveau o atitudine constructivă faţă de 
majoritatea lucrurilor. 

Apoi şi-a tras un scaun liber şi s-a aşezat lângă Storm. 

— În regulă, explică-mi logica. 

Storm s-a întins, iar Rove a tras concluzia că pe individ 
îl dureau gâtul şi spatele, iar ochii lui erau roşii din cauza 
lipsei de somn. 

— Dat fiind că NATO nu i-a dat ordin avionului nostru F- 
16 să zboare în Rusia... 

Storm i-a aruncat o privire scurtă lui Rove, dar acesta 
n-a făcut decât să-l aştepte să continue, fără să afişeze 
vreo reacţie. 

— „factorul declanşator trebuie să fi fost 
neintenționat, din punctul de vedere al avionului NATO. 

Rove a dat din cap. 

— De atâta lucru ne-am dat seama şi noi. 

Storm a dat din umeri. Gândea cu voce tare. 

— Prin urmare, ei aveau o misiune de escortă din 
regiunea Hoop şi până în Kirkenes, când Fullback-ul a 
interacționat cu ei. Probabil s-a întâmplat ceva în timp ce 
erau hărţuiţi. 

S-a scărpinat în barbă. 

— Ceva ce a defectat computerul central plasat sub 
aripa stângă. E punctul vulnerabil al avionului, şi probabil 
că tot echipamentul electronic a fost închis. Tot 
echipamentul electronic din avion. 

Rove a continuat să se uite îngândurat la Storm, care 
şi-a dezvoltat mai departe teoria: 

— Dacă au pierdut controlul asupra avionului şi au 
încercat să-l dirijeze spre sud-vest cu ajutorul unei busole 


analogice, există o posibilitate mare să fi fost deturnaţi 
prea mult înspre est, din pricina vântului. Era o furtună 
dezlănţuită, care bătea dinspre nord-est. Teoretic, e posibil 
să fi intrat în spaţiul aerian rus din greşeală. lar dacă au 
făcut acest lucru şi şi-au dat seama unde erau, 
identificând puncte de referinţă terestre în timp ce ruşii îi 
urmăreau, singura mişcare logică ar fi fost să încerce să 
meargă în direcţia vântului şi să ajungă cât mai aproape 
de masivul Koaşva. De asta avionul s-a prăbuşit aici. 

A arătat spre oraşul Apatiti. 

— Dacă s-au catapultat cu zece-douăzeci de secunde 
înainte ca avionul să fie doborât, direcţia vântului din 
regiune şi viteza de 51 de kilometri pe oră a acestuia 
urmau să le împingă  paraşutele spre sud-vest. 
Locotenentul Nordahl are 1,74 metri înălţime, cântăreşte 
55 de kilograme şi are un indice de masă corporală de 
18,2. Maiorul John Evans are 1,85 metri înălţime, 
cântăreşte 84 de kilograme şi indicele lui de masă 
corporală este 24,5. 

Rove l-a întrerupt: 

— De unde ştii asta? 

Storm s-a foit agitat în scaunul lui, un pic stânjenit. 

— Păi, am spart dosarul medical al maiorului Evans, iar 
pe locotenentul Nordahl am ridicat-o în brațe de câteva 
ori, dar i-am spart şi ei dosarul medical. Doar ca să fiu 
sigur. 

Rove a zâmbit, iar Storm a continuat: 

— În orice caz, am calculat traiectoria a două corpuri 
care se catapultează la o altitudine de 10.000 de metri, 
ultima altitudine măsurabilă pe care o am în ceea ce-i 
priveşte. 

Storm i-a arătat lui Rove calculele lui, iar Rove s-a 
aplecat în față, fascinat, să se uite mai îndeaproape. 


— Două corpuri la altitudinea, greutatea şi indicele de 
masă corporală pe care tocmai le-am menţionat, cu 
direcţia şi viteza vântului date, ar putea, dacă au noroc, să 
izbutească să aterizeze în această regiune, în apropierea 
masivului Hibini. 

Rove a examinat informaţia de pe ecran şi de pe harta 
lanţului muntos rusesc, pe care Storm o printase. Avea 
sens. Rove era impresionat. 

— Dar de ce ar încerca să aterizeze într-o zonă 
montană? 

— Pentru că e mai dificil de cercetat. Munţii sunt plini 
de peşteri în care se pot ascunde, iar regiunea 
înconjurătoare e un pustiu arctic interminabil. Poate că 
speră să traverseze masivul Hibini şi să se îndrepte spre 
vest pe acest traseu. 

Storm i l-a arătat pe hartă. Rove s-a uitat la el 
neîncrezător. 

— Dar cu siguranţă piloţii nu aveau acces la astfel de 
cunoştinţe de la faţa locului, în momentul când s-au 
catapultat. 

Storm a rămas cu privirea pierdută în lumina albastră 
care venea dinspre monitorul computerului. A scos un 
oftat trist. 

— Locotenentul Nordahl le are. A locuit o vreme acolo. 

Ylva şi John şi-au folosit toată energia pe care o mai 
aveau ca să scoată zăpada care se îngrămădise până la 
refuz. Ylva simţea cum transpiraţia i se scurge ca un lichid 
neplăcut în jurul gâtului, sub braţe şi în jos, pe spate. S-a 
oprit calmă din săpat, şi-a desfăcut costumul de pilot şi s-a 
dezbrăcat de hainele care-i acopereau partea superioară a 
corpului. John s-a uitat la ea înspăimântat. 


— Ce faci, Nordahl? 

— Domnule, munca în haine umede nu face decât să 
crească riscul să murim îngheţaţi. 

John a oftat din greu, trebuia să recunoască faptul că 
instinctul ei de supravieţuire era de primă mână. Apoi şi-a 
desfăcut şi el costumul de pilot şi s-a dezbrăcat. Au rămas 
în frig, la bustul gol, apoi şi-au şters rapid propriile corpuri, 
apoi unul pe celălalt. Fricţiunea le-a stimulat circulaţia 
sângelui, iar senzaţia înţepătoare i-a făcut să se trezească 
puţin. Ylva s-a uitat la John. Acesta avea cicatrici hidoase 
pe tot corpul. Ştia cum le căpătase şi nu a spus nimic, dar 
el era conştient de privirea ei. John, la rândul lui, a 
observat tatuajele Ylvei. Nu ura nimic mai mult decât 
femeile cu tatuaje. 

După ce şi-au şters toată umezeala şi transpiraţia, Ylva 
şi-a întors hainele pe cealaltă parte şi le-a îmbrăcat cu 
partea uscată a materialului lipită de piele. John a 
procedat la fel. Apoi s-au oprit pentru un moment, 
dârdâind. 

Pe John l-a cuprins o tristeţe bruscă după ce Ylva s-a 
strecurat în peşteră ca să sape în continuare din interior. li 
amintea de fiica lui, Leah, în timpul uneia dintre 
nenumăratele lor excursii cu cortul în zona lacurilor din 
Michigan. Totul era incitant şi totul era minunat. 
Seriozitatea şi abilitatea de a conştientiza situaţii, pe care 
el încerca să i le inoculeze prin practică, erau doar o 
aventură, probabil, din punctul ei de vedere. Era 
conştientă, cu veselie, de faptul că tatăl ei ştia ce face şi 
că totul va fi în regulă. 

Cu excepţia faptului că fata trăia într-un pericol 
permanent. Cel mai cumplit, cu siguranţă cel mai cumplit 
moment din viaţa lui John Evans a fost atunci când a văzut 
în ochii fiicei sale că încrederea ei în el a murit. Expresia ei 
oripilată, în timp ce lumea ei sigură se descompunea, iar 


tăticul ei se transforma într-un monstru, aveau să-l bântuie 
pentru totdeauna. Dopat cu medicamente prescrise de 
doctor, marijuana, LSD şi alcool, venise acasă şi o atacase 
pe mama ei, iubirea vieţii lui, femeia pentru care ar fi fost 
fericit să moară. 


O izbise, ea căzuse, el se aruncase asupra ei şi, până 
ca ea să aibă timp să reacționeze, o lovise, iar, şi iar şi iar. 
Ea ţipase: „leşi afară, o să ne omori!” Chipul ei blând, pe 
care îl iubise şi pentru care luptase, femeia tânără şi 
frumoasă pe care o văzuse cu ochii minţii în fiecare 
noapte... Buzele ei jucăuşe şi ochii  sclipitori, 
neastâmpăraţi... Toate astea nu mai ajunseseră la el. Nu-i 
mai văzuse decât pe mincinoşi, pe linguşitori, pe cei care-l 
torturaseră, pe politicieni, pe birocraţi... A văzut un 
duşman batjocoritor şi s-a dezlănţuit. A auzit oase care se 
rupeau, a văzut sângele ţâşnind, a simţit adrenalina şi 
furia ca pe un gust metalic greţos în gură. Şi a continuat 
să lovească. Ochii lui nu vedeau nimic, a continuat să 
lovească, ea a dispărut, iar el a continuat să lovească. A 
lovit cu toată puterea şi cu pumni de oţel. A lovit-o iar şi 
iar, până când ea a zăcut liniştită, cu privirea întoarsă spre 
sine. Invinsese, el lovise primul şi tot el lovise ultimul. El 
era cel mai puternic, ea nu avusese nicio şansă, era de 
acord cu el pe orice temă, nu mai existau întrebări. Ea era 
complet moale. El era cel mai tare. Ea zăcea nemişcată. 

De-abia în acel moment şi-a revenit. De-abia în acel 
moment şi-a dat seama că ea, nu duşmanul, era persoana 
care zăcea sângerând, neînsufleţită, în braţele lui. În 
cadrul uşii a văzut-o pe fiica lui holbându-se la el, cu ochi 
sălbatici şi înfricoşaţi. Copilul s-a prăbuşit pe podea, cu 
gura căscându-se în ţipete tăcute: „Mami! Mami! Mami!” 

A fost ultima dată când le-a văzut. 


John şi-a alungat gândurile şi s-a aplecat spre intrare. 
Peştera era atât de mică încât abia exista spaţiu pentru 
amândoi, dar trebuiau să se mulţumească cu ce aveau. 
Ylva n-a spus nimic când el s-a întins cât putea mai 
departe. Îi convenea de minune. Întunericul şi pereţii reci 
de zăpadă îi stimulau claustrofobia, era ca şi cum ar fi fost 
îngropaţi într-un sicriu de gheaţă. 

— Imi cer scuze pentru condiţii, domnule, a murmurat 
ea. 

John n-a spus nimic, s-a ghemuit în poziţie fetală, cu 
faţa la perete. Il dureau muşchii şi dârdâia de frig. 

Ylva, la rândul ei, simţea că frigul pune stăpânire pe 
ea. Acum, că nu se mai mişcau, temperatura corpului le 
scădea rapid. S-a zbătut să iasă din peşteră, afară în 
noaptea fără lună. 

— Domnule, ninge tare, am putea face un mic foc în 
peşteră, fumul nu va fi foarte vizibil în întuneric. 

John a murmurat ceva, ea nu a înţeles foarte bine ce, 
dar a interpretat-o ca pe o aprobare. Tremurând, a pornit 
să scotocească după nişte bețe uscate şi un pic de muşchi. 

In scurt timp, cu câteva bețe şi o scânteie, au izbutit să 
aprindă un foc mic, care le-a oferit alinare imediată. Când 
John şi-a ridicat mâinile îngheţate spre flacără, acestea au 
început să-l furnice, de parcă mii de insecte mişunau prin 
venele lui. Treptat, sângele i s-a întors în degete; îl durea, 
dar într-un mod binevenit. Ylva s-a aşezat lângă 
deschizătura peşterii şi şi-a examinat propriile degete 
amorţite de la mâini şi picioare în strălucirea focului. După 
ce extremităţile i s-au încălzit, pielea a devenit roşie, iar ea 
a început să şi le simtă din nou. Apoi şi-a îndreptat atenţia 
spre maiorul Evans şi a început să-l examineze şi pe el. 
Degetele de la mâini erau în regulă, la fel şi degetele de la 
piciorul stâng, dar când i-a văzut piciorul drept, s-a 
alarmat. Pielea avea o culoare cenuşiu-deschis, era rece şi 


înţepenită. A apăsat cu delicateţe ca să vadă dacă era 
elastică prin comparaţie cu restul ţesuturilor. John a 
tresărit de durere. 

— Domnule, în cazul degerăturilor în piele se formează 
cristale de gheaţă, acestea sparg celulele şi vasele de 
sânge şi provoacă moartea celulelor. Trebuie să verific. 

— Şi ce dacă am degerături? Nu e ca şi cum aş putea 
face ceva în privinţa asta, a mormăit John. 

Ylva nu a spus nimic, dar a continuat să-i apese pielea, 
care îşi revenea, cu greu, la forma iniţială. 

— V-au apărut degerături, dar nu cred că țesutul e 
mort. 

Şi-a desfăcut din nou costumul de aviaţie şi i-a lipit cu 
delicateţe tălpile de pielea goală de pe abdomenul ei. John 
s-a holbat la ea. Căldura pielii era binevenită. Respirația i 
s-a liniştit pe loc şi a devenit mai adâncă. 

— Trebuie să ne asigurăm că nu rămâneţi cu răni 
permanente în urma degerăturilor, domnule. 

El a înclinat din cap. A simţit furnicături în picior în 
timp ce acesta se încălzea, senzaţia era de gâdilătură şi de 
usturime deopotrivă când sângele a izbutit să curgă din 
nou liber spre degetele de la picior. John s-a întins pe 
spate. Ylva a rămas nemişcată, pentru ca picioarele lui 
John să se poată încălzi lacome la contactul cu pielea ei. 

A observat, de asemenea, că din rana de pe gamba lui 
John se prelingea sângele, iar asta era o altă problemă. 
Orice umezeală accentua semnificativ impactul dăunător 
al frigului, iar ea ştia sigur că John urma să facă în curând 
cangrenă din cauza urmelor de combustibil de pe schija 
care îi pătrunsese în gambă. În plus, şi-a dat seama că 
rana de la gambă urma să crească riscul de degerătură pe 
piciorul respectiv şi, din păcate, ştia mult prea bine ce 
însemna asta. 


John a scos un baton cu proteine din rucsac şi au 
mâncat în tăcere. Focul cel mic din interiorul peşterii 
strălucea cald. Fumul plutea afară, spre noaptea siberiană, 
şi se amesteca în zăpada care se aşternea în troiene grele. 
Corpul lui John începea să se încălzească, iar el s-a simţit 
mai bine. S-a uitat la Ylva. Chipul ei căpătase o expresie 
contemplativă în timp ce-şi trecea mâna, absentă, peste 
tatuajele verzi de pe antebraţ. El a zâmbit crispat. 

— Eşti o enciclopedie ambulantă de clişee. 

Ylva s-a încruntat. 

— Poftim? 

John s-a îndreptat puţin. 

— „Marcet sine adversario virtus”... Ce înseamnă asta? 

Îi citise cuvintele tatuate pe partea inferioară a 
abdomenului atunci când se dezbrăcaseră de haine să-şi 
şteargă transpiraţia. Ylva n-a răspuns imediat - ce putea 
să spună? S-a uitat în jos la degetele ei, furnicăturile 
începeau să dispară, iar mâinile îi deveniseră grele şi 
incandescente. 

— „Nu există onoare fără rezistenţă”, a murmurat ea. 

John a făcut ochii mari. 

— lisuse! 

— Altfel spus, nu există câştig fără durere, a scăpărat 
ea un zâmbet strâmb pe întuneric. 

El a simţit nevoia să râdă. Era un sentiment ciudat. A 
râs din nou. Nu avusese de mult timp vreun motiv să râdă 
şi, dat fiind contextul prezent, la drept vorbind nici acum 
nu avea vreunul. 

— Alo! Ai 30 de ani, de ce atâta melodramă? 

Ylva i-a aruncat maiorului Evans o privire iritată. Ştia 
destule despre el. Storm o ajutase cu informaţii care, 
obiectiv vorbind, nu erau destinate publicului larg, însă ea 
se documentase în legătură cu mentorul ei. Cândva, John 
Evans fusese exact ca ea, crezuse în mituri eroice şi visase 


la fapte măreţe, dar asta înainte să se prăbuşească de pe 
tronul lui din panteonul forţelor aeriene. Ea ştia că el ştie, 
dar nu avea energie să-l provoace şi a schimbat subiectul. 

— Am picioarele reci. 

John s-a uitat la ea nedumerit, ea şi-a scuturat 
picioarele, iar el a prins aluzia. Cu degete amorţite, şi-a 
desfăcut costumul de pilot, iar Ylva şi-a scos cizmele şi 
şosetele, apoi şi-a strecurat degetele îngheţate de la 
picioare sub cămaşa lui termică şi le-a încălzit pe 
abdomenul lui John. Degetele ei reci l-au făcut să tresară, 
iar Ylva a zâmbit. A savurat căldura corpului lui, iar John a 
început să se relaxeze. Situaţia era intimă într-un mod 
straniu. S-au întins în direcţii opuse, cu tălpile picioarelor 
pe abdomenul celuilalt, cu picioarele goale, cu pielea lipită 
de a celuilalt. John şi-a spus în gând că trecuse mult timp 
de când avusese ultima dată contact fizic cu o femeie - de 
fapt, trecuse mult timp de când avusese orice fel de 
contact cu oricine, dacă era să fie sincer. 

— Ce alte proverbe înțelepte ţi-ai mai tatuat pe corp? 

Ylva s-a gândit un pic, apoi a zâmbit. 

— „Trăieşte liber sau mori!” 

John a fluierat şi a ridicat sprâncenele, apoi, fără să-şi 
dea seama ce face, a început să-i mângâie picioarele. Era 
un gest reflex, obişnuia să-i maseze picioarele soţiei lui 
când se uitau la seriale la televizor. Le găsea de obicei 
plictisitoare, gusturile ei erau chinuitor de siropoase, dar 
lui John îi plăcea să-i maseze picioarele. Ba nu, adora să-i 
maseze picioarele. 

— „Moartea nu e cel mai cumplit dintre rele”, a zis 
generalul Stark după bătălia de la Bennington, a dat el din 
cap. 

Ylva a clătinat din cap, prefăcându-se indignată de 
ignoranţa lui John. 


— Nu, Stark a şterpelit-o, tipic american. Vivre libre ou 
mourir e originalul. Revoluţia Franceză. 

John a chicotit, şi-a încordat pumnul şi l-a ridicat în aer, 
de parcă ar fi încurajat o bătălie. 

— Vive la R&volution! 

— Da, domnule, trăieşte liber sau mori, vive la 
Revolution! 

Zâmbetul lui John s-a stins la fel de rapid precum 
apăruse. Se uita fix spre flăcările în scădere ale focului. 

— Dar e mai uşor de zis decât de făcut, a mormăit el. 

— Ce anume? 

— Să trăieşti liber. _ 

Ylva a pufnit batjocoritor. In ceea ce o privea, 
libertatea era singurul ei scop. Nevoia ei de a fi liberă era 
dominantă. Cea mai slabă sugestie că altcineva intenţiona 
să o controleze sau să o constrângă la ceva era ca o 
cămaşă de forţă şi întregul corp i se răzvrătea. 

— Sunt pregătită să mor pentru libertatea mea, a spus 
ea. 

Şi vorbea serios. 

John a pufnit în râs fără veselie. 

— Tu chiar habar n-ai despre ce vorbeşti, nu-i aşa? Eşti 
doar un copil mic şi speriat care trăieşte într-o fantezie 
romantică. 

Ylva n-a răspuns. Vedea că focul se stinge, dar era 
prea obosită să iasă şi să mai adune lemne. 

— Când am fost ţinut captiv, rebelii libieni mi-au răpit 
libertatea şi le-ar fi făcut mare plăcere să-mi răpească şi 
viaţa. Doar perspectiva de a câştiga nişte bani în schimbul 
meu i-a motivat să mă ţină în viaţă. Şi niciodată de când 
mă ştiu nu mi-am dorit cu mai multă ardoare să trăiesc 
decât în zilele alea. Chiar dacă asta presupunea să trăiesc 
în captivitate. 

— Acolo aţi căpătat cicatricile? 


Era o întrebare stupidă, ştia deja răspunsul. John a dat 
din cap. 

— Hai s-o spunem aşa: ospitalitatea lor era influenţată 
de faptul că tocmai le bombardasem satul până-l dusesem 
înapoi în Epoca de Piatră. 

— Trebuie să fi fost absolut groaznic. _ 

John n-a răspuns, dar a continuat să se uite la Ylva. In 
lumina neclară a focului care se stingea, a părut brusc mai 
în vârstă. Avea o faţă care ascundea o durere profundă, s- 
a gândit el. Era o bătrână în corpul unei tinere. 

John a închis ochii. 

—A fost ladul în formă pură, locotenente, dar 
întoarcerea acasă, la libertate, a fost încă mai cumplită. 

Ylva l-a privit pe John, ar fi vrut să afle mai multe, dar 
ochii lui au rămas închişi şi, când l-a auzit respirând adânc, 
şi-a dat seama că discuţia se terminase. 


Capitolul 23 


Rusia îşi ţinea respiraţia. Oamenii aşteptau un semn, 
un semn care să le pecetluiască soarta, aşa cum se 
întâmplase de atâtea ori în trecut. Toată lumea urma să fie 
afectată de ceea ce se întâmpla de acum încolo. Oamenii 
s-au aşezat în faţa televizoarelor, calculatoarelor şi 
radiourilor şi au aşteptat. Îl aşteptau pe el, pe Preşedinte. 
Sperau supuşi că le va spune ce era bine şi ce era rău, ce 
era adevărat şi ce era o minciună. Il aşteptau acum, aşa 
cum îi aşteptase şi el pe ei. Pentru că tânjise după acest 
moment, după ocazia de a lumina calea pentru oameni, 
pentru întreaga lume şi pentru el însuşi. Acum sosise 
momentul când totul depindea de el, dar era el pregătit? 

Călătoria începuse într-un întuneric beznă. 

Odată, pe când era un băieţel cu picioruşe subţiri, 
alergase pe după faţade verzi-cenuşii perforate de gloanţe 


şi obuze, după nenorocirile din Al Doilea Război Mondial. 
Cartierele de săraci ale Leningradului erau spaţii agresive 
şi abandonate, fără viitor. Într-un apartament prăpădit pe 
care îl împărțeau cu alte două familii locuiau ei doi, părinţii 
Preşedintelui. Amândoi zdrobiţi după nu unul, ci două 
războaie mondiale şi pierderea celor doi copii mult-iubiţi. 
Condamnaţi la soarta lor mizerabilă, produsul ticăloşiei 
groteşti a regimului comunist şi a inutilităţii sale profunde, 
singurul aspect pozitiv al vieţii lor era el, miracolul lor. Ei 
erau de vârstă mijlocie, extenuaţi şi fără copii, atunci când 
a fost conceput el şi, în ciuda sărăciei, mama lui l-a purtat 
cu optimism pentru noua viaţă care avea să le umple 
lumea de speranţă. 

A crescut în umbra ruinelor războiului şi în sărăcia 
dezumanizantă a străzilor lăturalnice, a văzut cât de mult 
au suferit părinţii lui şi a suferit alături de ei, pentru că a 
fost lipsit de putere, în copilărie - dar nu pentru totdeauna. 
Revanşa pentru durerea părinţilor săi şi umilirea Rusiei au 
devenit chemarea lui, scopul lui în viaţă. 

Copiii nu prea aveau multe de făcut în cartierul acela 
sărăcăcios, dar el se obişnuise să se distreze fugărind 
şobolani cu bețe. Odată observase un şobolan uriaş, de 
mărimea unei pisici mari, un monstru în adevăratul sens al 
cuvântului. L-a urmărit cu băţul prin curtea din spate şi pe 
scări în jos până în pivniţă, până când a încolţit rozătoarea 
uriaşă. Şobolanul nu putea să scape, copilul era în avantaj 
şi a început să-l lovească tare cu băţul, iar şi iar. Şobolanul 
s-a ghemuit, schelălăind şi scâncind, s-a făcut mic şi şi-a 
protejat capul cu lăbuţele minuscule. Era sigur de victoria 
lui, când, deodată, şobolanul s-a întors şi s-a năpustit 
asupra lui. Confuz şi înfricoşat, a căzut pe spate, iar 
şobolanul a început să-l atace. Şocat, el s-a zbătut să se 
ridice în picioare şi a rupt-o la fugă prin pivniţa întunecată, 
labirintică. Il putea auzi pe şobolanul şuierător cum 


aleargă chiar în urma lui, cum câştigă distanţă faţă de el, 
putea să simtă cum puterea fiarei creşte proporţional cu 
propria lui teroare şi neputinţă. In cele din urmă a ajuns la 
scările care urcau din pivniţă şi, cu un strigăt 
înspăimântat, a izbutit să iasă şi să trântească uşa chiar în 
nasul şobolanului furios. A putut să audă cum de cealaltă 
parte animalul urlă de furie şi zgârie uşa, dar nu-l mai 
putea atinge, era în siguranţă. li plăcea să spună această 
poveste, deşi nici el nu mai era sigur dacă era adevărată. 
Cu toate astea, relatarea conţinea un adevăr poetic, s-a 
gândit el, pentru că învățase mai multe lucruri de la acel 
şobolan. Nimeni nu avea să-l mai bage vreodată la colţ. El 
avea să fie mereu cel care ataca, indiferent de 
circumstanţe. 

Acum, oamenii îl aşteptau pe el, aceiaşi oameni pe 
care a visat atât de mult să-i conducă. Populaţia, oamenii, 
mame şi taţi, fii şi fiice, toţi pregătiseră terenul pentru 
apoteoza lui - pentru deificarea lui. 

Acum, după o viaţă de pregătire, momentul sosise. 
Crescuse de la condiţia de copilaş costeliv care trebuia să 
se bată şi să îndure tot soiul de hărţuiri şi umilinţe pe 
străduţele lăturalnice împuţite din Leningrad, devenind un 
agent KGB exilat în cel mai insignifiant pustiu din istoria 
mondială. Dresda, din Germania de Est, nu inspirase pe 
nimeni să atingă măreţia, dimpotrivă. Înţepenit de 
plictiseală, a trebuit să îndure intrigile mediocrităţii care 
duseseră la decăderea inevitabilă sau, în cel mai bun caz, 
să le îndure căutarea disperată de lucruri care să-i distragă 
de la propria lor neînsemnătate. Dar nu şi el - el nu era 
insignifiant şi nu accepta decăderea. 

În miezul irelevanţei monotone a învăţat să nu renunţe 
niciodată, să nu se abandoneze niciodată în voia capriciilor 
destinului şi să nu-şi accepte locul. Dimpotrivă, urma să 


atace, chiar şi atunci când se declanşa iadul pe pământ, 
când domnea haosul şi lumea se dezintegra. 

lar în toamna lui 1989 universul ruşilor exact asta a 
făcut şi, spre groaza lui, Moscova a rămas mută, aşa cum 
şi Dumnezeu avea obiceiul să rămână mut atunci când 
suferinţele omenirii se accentuau prea mult. Dumnezeu nu 
apare decât în încăperi frumoase şi solemne, în momente 
de măreție eroică şi de iubire profundă. Dar cine are 
nevoie de un Dumnezeu în acele momente? Cine are 
nevoie de un Dumnezeu atunci când viaţa îi zâmbeşte, 
când e insuportabil de uşoară şi de frumoasă? Nimeni. Şi 
aşa stătea treaba şi cu Moscova. Dumnezeu şi Moscova se 
dovediseră slabi, ipocriţi şi irelevanţi atunci când valul 
neoliberal al lui Gorbaciov destrămase lumea rusească şi 
atunci când Elțîn, beţiv şi lipsit de viziune, vânduse ţara 
celor mai josnici oligarhi şi unei clici de hoţi pentru a-şi 
cimenta poziţia. Atât Preşedintele, cât şi patria mamă erau 
încolţiţi, el văzuse inamicul acaparându-i din toate 
direcţiile. Fusese nevoit să atace. 

lar acum era din nou cu spatele la perete. NATO îl 
înconjurase, iar el trebuia să se apere pe sine şi ţara lui. 
Preşedintele a avut un sentiment adânc de disconfort. In 
încăperile din „dacea” tapetate cu catifea s-a oprit în faţa 
echipei sale şi i-a privit, unul câte unul. Erau toţi prezenţi, 
lipsiţi de voinţă, linguşitori pasivi care aşteptau ordine, şi 
niciunul nu îndrăznea să aibă vreun fel de opinie înainte ca 
el să vorbească. Dar, desigur, întâmplător, aceasta era şi 
singura poziţie corectă şi rezonabilă pe care o puteau 
adopta. 

Oamenii erau ca nişte găini fără cap: preferau să se 
ciupească unii pe alţii până se omorau în loc să formeze un 
front unit împotriva vulpii care îşi făcuse cuib în coteţ. Le 
ura pălăvrăgeala, bârfa, lăcomia, modul în care se flatau 
reciproc, ipocrizia şi promptitudinea în a se ofensa, tot 


traficul şi toată poluarea pe care le generau, tot 
hedonismul lor fără rost. Toate astea îi făceau slabi. Nicio 
formă de rațiune nu putea ajunge la găini odată ce creierul 
lor reptilian era activat. 

Patronul unei companii, cu care cinase în urmă cu 
câţiva ani, îi povestise despre un psihiatru norvegian care 
adoptase o pisică fără stăpân, abuzată şi înfricoşată. 
Psihiatrul îi dăduse pisicii numele Amigdala. Incercase s-o 
îmblânzească, s-o convingă că îi era prieten, că ea, pisica, 
era în siguranţă alături de el. N-a funcţionat. Amigdala, 
pisica, continua să muşte mâna care o hrănea, iar 
psihiatrul a fost forţat în cele din urmă să renunţe. Cel mai 
uman lucru ar fi fost s-o eutanasieze, dar el n-a făcut asta. 
l-a oferit animalului autodistructiv un destin mai crunt 
decât moartea: i-a permis pisicii să-şi trăiască viaţa într-o 
frică perpetuă de întreaga lume şi de sine însăşi. 

Preşedintele crezuse întotdeauna că orice om care 
poate să activeze şi să dezactiveze amigdala cerebrală a 
celorlalţi după propria lui voinţă, poate să conducă lumea. 
Era cea mai eficientă armă a fiecărui lider. Aşa se explica 
de ce citea cu atenţie presa tabloidă în fiecare dimineaţă. 
Era seismograful lui riguros, care măsura emoţiile volatile 
ale oamenilor cu mult înainte ca sondajele de opinie 
realizate de experţi să-i aterizeze pe birou. Creierul 
reptilian minuscul al umanităţii era infinit de previzibil, iar 
lui îi plăcea previzibilitatea. Totul era cauză şi efect, nimic 
nu se întâmpla din proprie iniţiativă. Diferenţa dintre 
învingători şi perdanţi consta doar în faptul că prima 
categorie îşi dăduse seama de faptul că nu vine nimeni să- 
i salveze, că nu pot avea încredere în nimeni, că sunt 
întotdeauna nevoiţi să ia iniţiativa, să atace primii şi apoi 
să lupte până în pânzele albe. 

Învăţase aspectele fasciste ale manipulării emoţionale 
de la înalții prelați ai liberalismului şi pieţei libere încă de 


la începutul anilor '90. Veniseră în zbor de la New York, 
Los Angeles şi Londra până la Moscova, în avioanele lor 
private exorbitante, purtând adeseori haine la modă şi 
ochelari de fiţe. Ştiau cum să arate că se pricep să 
construiască un brand. Era un semn vizibil de slăbiciune în 
sine, îşi spusese el. Din punctul lui de vedere, hainele 
scumpe şi avioanele de lux erau o dovadă clară a orgoliilor 
vulnerabile, bazate pe indicii externe ale identităţii, într-o 
economie a tendinţelor schimbătoare. Dar nu şi-a 
dezvăluit disprețul faţă de ei, evident că nu, pentru că voia 
să le studieze trucurile. 

Pentru o sumă indecentă de bani, l-au învăţat de 
bunăvoie meseria lor. Prin dezvoltarea mijloacelor de 
comunicare în masă, oamenii din toată lumea au devenit 
conştienţi de ei înşişi, în calitate de indivizi, au spus ei şi, 
cu toate că majoritatea oamenilor tânjeau să-şi dizolve 
responsabilitatea individuală într-o masă lipsită de 
identitate, îşi doreau să simtă, totuşi, că sunt unici într-un 
mod glorios. Fiecare tendinţă şi modă erau dovezi ale 
faptului că sclavii lor aveau nevoie să menţină iluzia 
faptului că erau diferiţi, că aveau propriul lor stil personal 
şi că puteau ieşi în evidenţă din mulţime - exact ca toţi 
ceilalţi. Toţi îşi doreau să aibă libertate individuală şi priviri 
pline de admiraţie din partea restului lumii, dar fără să fie 
nevoiţi să le merite, fără să-şi asume vreodată 
responsabilitatea individuală. 

Preşedintele s-a uitat la echipa lui. Ştia că îl vor urma 
la bine şi la rău, pentru că nu-şi doreau libertate, era prea 
împovărătoare, nu, îşi doreau un conducător care să le 
ridice povara responsabilităţii de pe umeri, în timp ce ei îşi 
permiteau să se distreze şi să se reproducă. Işi doreau o 
figură paternă, fie ea statul, conducerea sau însuşi 
Dumnezeu, care să-şi asume responsabilitatea. Işi doreau 
să fie copii la Disneyland. 


Arta era să-ţi flatezi publicul: sunteţi unici, aţi suferit 
destul şi meritaţi doar ceea ce e mai bun în viaţă, iar eu vă 
pot oferi acest lucru! De fapt, chiar şi pe cei mai 
individualişti intelectuali era ridicol de simplu să-i distragi 
şi să-i amuzi cu sex, complimente, lux şi celebrităţi fără 
creier care erau încântate să joace rolurile de idoli pentru 
ei. Dumnezeu, care înainte se mulţumise să arate 
asemenea celor din clasa conducătoare, trebuia să se 
reflecte acum în mulţimea de rând. Prin adoraţia faţă de 
vedete mediocre din reality show-uri, se adorau, în cele 
din urmă, pe ei înşişi. Pentru că masele urâseră 
dintotdeauna orice presupusese efort - sublimul, excelența 
şi autenticitatea. Acestea îi făceau să se simtă leneşi, 
banali şi proşti. Goana constantă după plăcere şi validări 
false era caracteristica de bază a oamenilor. Nu putea fi 
mai simplu. 

Acesta fusese principiul de bază pe care i-l predicaseră 
consilierii de imagine, maeştrii anilor '90, iar lecţiile se 
dovediseră folositoare. 

Astfel, îşi  amuzase, îşi flatase şi îşi  elevase 
compatrioţii. Ei aparţineau unei rase superioare unice, 
erau un popor merituos... Rusia înainte de toate, să facem 
Rusia măreaţă din nou! Şterpelise lozincile de la geniul de 
marketing Adolf Hitler - sau fusese oare Mussolini? 

Dar o naţiune hrănită doar cu sloganuri ieftine şi cu 
hedonism se plictiseşte repede. Devine nerecunoscătoare 
şi neliniştită. Trebuia să introducă un pic de emotie, 
trebuia să le creeze un ţap ispăşitor. Să-i uneşti pe oameni 
împotriva unui inamic comun era un truc vechi, prin 
urmare a arătat cu degetul spre Occident şi spre SUA, în 
calitate de duşmani. Sau, mai degrabă, acestea au arătat 
spre ele înseşi, în cele din urmă. 

Din momentul când s-au simţit ameninţaţi de un 
adversar extern, oamenii, masele, au renunţat de îndată la 


libertatea lor individuală, au abdicat de la capacitatea de a 
gândi critic şi de la responsabilitatea personală. La fel ca 
majoritatea copiilor, oamenii iubeau o poveste bună cu 
fantome, îşi doreau să tragă o sperietură pe cinste, numai 
pentru a fi consolaţi de o figură părintească: EL. 

Această dorinţă instinctivă de a evita neplăcerile şi 
pierderile, urmată de impulsul de a alege calea de minimă 
rezistenţă, a fost un lucru pe care îl înţelesese încă de la 
grădiniţă. La vârsta de aproape 70 de ani, încă nu văzuse 
vreo situaţie care să-i contrazică această convingere. 
Foarte puţini oameni erau în stare să-şi lase deoparte 
atracţia instinctivă pentru satisfacţie imediată şi plăceri 
trecătoare. 

Al doilea lucru pe care-l învățase de la maeştrii săi 
occidentali plătiţi prea scump era faptul că trebuia să se 
prezinte drept întruparea veridică a imaginii despre sine 
pe care o proiecta. Trebuia să le ofere oamenilor o 
poveste. Aceasta era o informaţie nouă pentru el, pe care 
o îmbrăţişase cu deosebit entuziasm. Fusese antrenat să 
fie cât mai invizibil cu putinţă, să se piardă în mulţime, să 
nu atragă atenţia nimănui şi să nu solicite spaţiu personal, 
dacă îşi dorea să ajungă mai sus în KGB. Acum, 
instrucţiunile erau în sens opus. Trebuia să se promoveze 
pe sine, au spus ei, trebuia să fie dispus să relateze cum 
se autoeducase să-şi depăşească momentele copilăriei 
tragice şi cum, în pofida adversităţii de neimaginat, 
luptase împotriva oricăror forme de rău. Poetica 
aristotelică şi structura călătoriei clasice a eroului 
funcționau la fel de bine azi ca şi atunci. 

În regulă, urma să se reinventeze în calitate de lup 
singuratic, de protagonist arhetipal smuls direct din zorii 
mitologiei. Fiecare brand personal trebuia construit pe 
baza aceluiaşi prototip, spuneau ei, indiferent dacă vindeai 
computere, fripturi, religie, muzică pop sau conducere 


politică. Oamenii adorau acest prototip. Şi-a dat seama că 
devenise ca emblema Coca-Cola lipită pe o sticlă de apă 
cu zahăr, iar acest lucru nu-l deranja câtuşi de puţin, 
pentru că funcţiona. 

lar acum se afla aici, înconjurat de personalul său 
obedient, şi îşi dădea seama că era momentul când efortul 
lui meticulos de a se impune drept marele lor conducător 
urma să-şi atingă punctul culminant. 


Preşedintele s-a ridicat în poziţie de drepţi. Ochii 
tuturor şi fiecare aparat de filmat erau aţintiţi asupra lui. 
Transpira. Cu gesturi calme, a rostit cuvântarea pe care o 
scrisese încă din tinereţe, cuvântarea prin care îşi instiga 
oamenii să înceapă un război pentru Maica Rusie. 
Monstrul, inamicul, balaurul trebuia nimicit încă o dată: 

— „Confraţii mei ruşi”... i 

Şi-a reprimat un tremur uşor al vocii. Incă de când 
aeronava NATO invadase spaţiul aerian al Rusiei, o 
tensiune insuportabilă se formase în rândurile populaţiei, 
iar națiunea pretinsese un debuşeu pentru aceasta, cât 
mai urgent cu putinţă. Oamenii considerau că indecizia şi 
nesiguranța erau insuportabile, iar el înţelegea acest lucru. 

O linişte glacială s-a aşternut asupra lui. Dacă urma să 
declare război acum, o NATO unită ar fi făcut front comun 
împotriva Rusiei, iar într-o astfel de confruntare n-ar fi avut 
sorţi de izbândă. Avea nevoie de timp şi de inventivitate. 
Inventivitate avea suficientă, dar timp? Îl avea, oare? 

Poate că şobolanul şi-a dat seama că, pentru el, atacul 
era cea mai bună apărare, dar ce s-a întâmplat în cele din 
urmă cu acel şobolan? A fost prins într-o capcană sau l-a 
înhăţat pisica: asta li se întâmplă şobolanilor. Nu apucă să 
îmbătrânească.  Înţelegea că  depăşise metafora 
şobolanului. Era mai bună ca legendă urbană decât ca 
mantră după care să-şi ghideze viaţa. 


— Rusia este pregătită, am mobilizat 65.000 de soldaţi 
pregătiţi de luptă la graniţa cu Norvegia, iar armele 
noastre sunt încărcate. Nu ne e teamă de nimic. Dacă vor 
un război, îl vor avea. 

Preşedintele şi-a scrutat publicul. Şobolanii erau 
impulsivi şi proşti; el nu era nimic din toate astea. 

— Nimeni nu poate învinge într-un război între 
superputeri, toate taberele vor fi anihilate. 

Liniştea şi tensiunea din încăpere accentuau fiecare 
sunet, fiecare mişcare. S-a auzit foşnetul răsunător al 
hârtiilor când a pus pe masă foaia pe care se afla discursul 
său. 

— Rusia va acorda NATO trei zile în care să-şi 
demonstreze nevinovăția în ceea ce priveşte incidentul 
F16, iar după aceea vor avea parte de consecinţe. Suntem 
aici şi suntem pregătiţi. 

Liniştea a continuat. Echipa nu ştia dacă e cazul să 
aplaude sau să huiduie. Preşedintele luase o decizie 
controversată şi a simţit pe loc atmosfera decepţionantă 
din încăpere. Ştia că acest răspuns putea fi interpretat ca 
slăbiciune, că prădătorii din propriile lui rânduri puteau 
acum să adulmece sânge - sângele lui. Dar era în regulă, 
verdictul istoriei urma să fie mai important decât o victorie 
scurtă care ducea spre distrugerea tuturor. Atunci, demult, 
când trântise uşa pivniţei, auzise furia şobolanului şi 
dezamăgirea de cealaltă parte, şi acest lucru se întâmpla 
şi acum. Cea mai mare victorie era să învingă fără să 
lupte. Mănuşa fusese aruncată. Următoarele câteva zile 
aveau să dovedească dacă adversarul era dispus s-o 
ridice. 

Trebuia să facă ceva în privinţa asta, nu putea s-o 
muşamalizeze pur şi simplu. Maiorul Hodrokovski tremura 
de frig şi a aruncat o privire în jos. Zăpada uscată, cu 
granulaţie fină, se aşternuse pe un strat dur de gheaţă 
compactă. Locotenentul Serkin minţea, şi numai ea nu ştia 
de ce. 

Terenul îngheţat pe care stătea nu era decât o 
membrană subţire între ea şi infernul dezlănţuit care 
clocotea sub faţada controlului. Se alimenta o bătălie 
continuă între latura ferventă, emoţională, a fiinţei umane 
şi cea stăpână pe sine; latura primitivă care se opunea 
celei civilizate. Deşi pământul pe care stătea părea solid şi 
etern, într-un pustiu al frigului controlat, ea ştia că acesta 
ardea înăbuşit chiar în apropiere de suprafaţă. Ceva se 
profila la orizont; disconfortul pe care-l simţise după apelul 
fatal din Moscova se transformase în frică nediluată, iar 
aceasta putea erupe în orice clipă. lubea tundra îngheţată 
şi căldura oamenilor care locuiau aici, alături de ea. 
Învelişul de gheaţă al pământului reflecta stoicismul şi 
stăpânirea de sine a oamenilor din regiunea arctică. Şi, cu 
toate acestea, răceala limpede, de cristal, putea fi învinsă 
în cele din urmă deoarece adânc sub pământul îngheţat 
fierbea o supă magnetică, iar într-o bună zi aceasta putea 
topi orice inimă îngheţată. Pus faţă în faţă cu 
temperaturile de peste 5000 de grade Celsius din nucleul 
Pământului, nici măcar îngheţul veşnic nu avea vreo 
şansă. Era doar o chestiune de timp. 

Vântul rece se năpustea pe după colţurile clădirilor, 
năpădind aerul cu vuiete fantomatice. Maiorul Hodrokovski 
dârdâia de frig, dar a continuat să fixeze cerul cu privirea. 
Locul în care se afla Baza Aeriană Monciogorsk era perfect, 
mult deasupra Cercului Arctic, iar aici aurora boreală 
străbătea cerul cu o forţă aproape supranaturală. Arăta ca 
o revărsare de lumini de neon. 


Maiorului Hodrokovski îi plăcea să se uite la stele şi la 
aurora boreală. Când era mică, credea că luminile acelea 
erau fantome, spirite blestemate să bântuie cerul, 
hălăduind pe vecie după eliberare şi iertare. Aşa i le 
explicase bunica ei, iar Ivana adorase poveştile amuzante 
cu fantome, cu care îşi populase noaptea arctică. „Trebuie 
să respecţi aurora boreală”, îi spusese bunica ei, „dacă nu 
cinsteşti sufletele pierdute, într-o bună zi o să ajungi unul 
dintre ele.” 

Limbile verzi ale luminilor care pulsau deasupra cerului 
arctic o umpleau pe Ivana de admiraţie, chiar şi într-o 
noapte dezastruoasă ca aceasta. 

In secret, i se păruse că viziunea de coşmar a bunicii 
ei, cum că ea va ajunge un suflet bântuit, condamnat să 
plutească pe deasupra cerului nopţii pentru totdeauna, 
suna atrăgător. lar când închidea ochii încă îşi putea 
imagina cum îşi ia zborul din tundră şi pluteşte, uşoară ca 
un nor de chiciură, în sus spre eternitate. Ivana a zâmbit în 
sinea ei în timp ce-şi imagina casele minuscule şi râul Liţa, 
care şerpuia în jos la vale înainte să se verse în Marea 
Barents, sub ea. Şi-ar fi dorit să se aventureze în sus, 
departe de aici, dar rămânea lipită de pământ, 
schimbându-şi greutatea de pe un picior pe celălalt, 
cuprinsă deopotrivă de frig şi de ezitări. Nu era o decizie 
înţeleaptă să-ţi ignori instinctul şi să urmezi ordine 
orbeşte. Ar fi trebuit să aştepte până când ar fi aflat de la 
cine provin ele. Nu ar fi trebuit să-şi permită să ajungă la 
acest nivel de stres sau să-şi minimalizeze bănuielile. În 
cel mai rău caz, consecinţele slăbiciunii ei şi ale lipsei de 
profesionalism puteau duce la suferinţe cumplite pentru 
oameni de ambele părţi ale graniţei. S-a cutremurat la 
acest gând. O făcea să-i vină rău. Dar nu putea face prea 
multe acum, pentru că raportul fusese întocmit şi Moscova 
îl aprobase fără obiecţii. Ivana era absolvită de toată vina. 


Sau nu de toată - mai rămâneau reproşurile pe care şi le 
adresa de una singură. 

O uşă a scârţăit în spatele ei, iar maiorul Hodrokovski a 
tresărit, surprinsă. S-a întors. Prin uşa de sticlă a văzut că 
sosise încă o delegaţie din Moscova, obosită după o lungă 
călătorie. Cei din schimbul de noapte al bazei aeriene erau 
deja la posturi, prizonieri în lumina care venea din 
monitoarele computerelor. Arătau ca nişte strigoi. Ivana şi- 
a aranjat părul acolo unde vântul de iarnă îi smulsese 
şuviţe din cocul strâns de la baza capului. A adoptat o 
expresie lipsită de emotie, profesională, iar când a intrat în 
încăpere ştia că, pentru colegii ei, era imaginea 
conducătorului de bază aeriană previzibil, ceremonios şi 
categoric. Devenise rolul vieţii ei. 

A trecut printre birouri şi, cincisprezece minute mai 
târziu, era aşezată în încăperea kaki destinată întâlnirilor 
ca să mai discute o dată incidentul. Era prea obosită 
pentru formalităţi suplimentare şi a trecut direct la 
subiect: 

— Am fost la laborator. 

Generalul Svetla şi echipa de consilieri a Preşedintelui 
au privit-o uimiţi. 

— Aha? 

Maiorul  Hodrokovski a rămas cât a putut de 
profesională şi de neutră. 

— Le-am predat mostre din urmele de vopsea pe care 
le-am găsit pe Fullback-ul lui Serkin. 

— Urme de vopsea? 

Maiorul Hodrokovski a dat din cap. 

— E posibil să fi existat o coliziune. Poate că avioanele 
s-au atins reciproc. 

Generalul Svetla s-a foit pe scaun. S-a uitat sever la 
maiorul Hodrokovski, care a continuat: 


— Dauna provocată Fullback-ului nu apare în raportul 
locotenentului Serkin. 

A remarcat de îndată că ochii generalului Svetla s-au 
îngustat. Un bărbat rotofei din echipa de la Moscova a 
început să vorbească piţigăiat: 

— Dar locotenentul Serkin nu ne-a spus niciodată nimic 
despre o coliziune. Vreţi să spuneţi că ne-a dezinformat? 

Maiorul Hodrokovski era în stare să simtă schimbarea 
atmosferei din încăpere. A detectat ostilitatea din ce în ce 
mai accentuată şi şi-a dat seama imediat că va trebui să 
acţioneze cu băgare de seamă. 

— Ei bine, am găsit incizii şi urme de vopsea pe aripa 
stângă a Fullback-ului, şi m-am gândit că această 
stricăciune ar putea indica faptul că... 

— Şi de ce era avionul NATO în spaţiul aerian rusesc, şi 
de ce se îndrepta spre baza nucleară? 

Generalul Svetla, iritat, a întrerupt raţionamentul 
Ivanei. 

Maiorul Hodrokovski nu ştia răspunsul, dar avea o 
teorie. Părea implauzibilă, ba chiar deplasată, dar se 
gândise la ea toată noaptea, iar altă explicaţie nu exista. 

— Ei, bine, e posibil ca sistemul de navigaţie al lui F-16 
să fi fost scos din funcţiune în urma coliziunii. 

Generalul Svetla a părut neliniştit auzind ipoteza 
maiorului. Le contrazicea versiunea oficială. Şi-a adunat 
hârtiile, semnalând astfel foarte clar că întâlnirea luase 
sfârşit. 

— Mulţumim pentru raportul dumneavoastră, maior 
Hodrokovski, vă voi verifica personal afirmaţiile. 

— Dar nu ar trebui ca această informaţie să le fie 
disponibilă celor de la NATO? s-a hazardat ea. 

Generalul şi echipa lui de consilieri au schimbat mai 
multe priviri. 

— Îi vom lăsa pe conducătorii noştri să decidă. 


Maiorul Hodrokovski se înfuria din ce în ce mai tare. Și- 
a dat seama că era în interesul personal al generalului să 
muşamalizeze eventuale concluzii eronate ale părţii 
ruseşti. 

— Tot ce avem de făcut e să aruncăm o privire asupra 
avionului, a spus ea. Asta ar putea să schimbe situaţia cu 
totul. 

Bărbatul rotofei se uita întrebător la generalul Svetla în 
loc s-o privească pe ea. 

— Nimeni nu mi-a spus că inginerii au descoperit vreo 
stricăciune, a murmurat el. 

Maiorul Hodrokovski s-a ridicat. 

— Pot să vă arăt. 

Generalul Svetla s-a uitat la ea cu un oftat. Lucra cu 
maiorul Hodrokovski de şapte ani şi ştia că e extrem de 
tipicară şi de insistentă. Odată ce-şi punea mintea, trebuia 
s-o laşi să-şi facă numărul până la capăt. 

Zece minute mai târziu, maiorul  Hodrokovski, 
generalul Svetla şi consilierii Preşedintelui se aflau în 
hangar. Maiorul Hodrokovski a păşit hotărâtă spre avionul 
lui Igor. 

— Uitaţi, aici... 

Maiorul Hodrokovski a rămas încremenită, holbându-se 
la aripă. Era întreagă şi intactă, fără urmă de incizie sau 
zgârietură. 

Ylva s-a trezit brusc. Habar n-avea unde este şi a durat 
mai multe secunde până când şi-a adus aminte că lucrurile 
care se întâmplaseră nu fuseseră doar un vis extrem de 
neplăcut. Ea şi John dormiseră în peşteră, încolăciţi ca doi 
pui de pisică nou-născuţi. Focul se stinsese şi singura 
căldură pe care puteau spera s-o găsească era în 


apropierea celuilalt. S-a strecurat afară în lumina zorilor şi 
a tras concluzia că trebuie să fie aproximativ nouă 
dimineaţa. Dormiseră mult timp. A început să tremure. 
Pentru prima oară, a izbutit să vadă clar peisajul prin care 
se împleticiseră cu o seară în urmă. 

Fusese o noapte agonizant de friguroasă şi ninsese 
abundent, dar orele timpurii ale dimineţii aduseseră o 
schimbare a vremii, iar acum priveliştea se întindea 
învăluită în plăpumi moi de zăpadă fină, ca o pulbere albă. 
Nuanţe de lumină arctică albastru-intens, violet şi purpuriu 
învăluiau tundra siberiană, iar pe cer nu exista nici urmă 
de nor. Îndărătul lor, munţii se conturau în lumina zorilor 
care venea dinspre nord-est, iar în sud-vest Ylva putea 
vedea peisajul stâncos prăbuşindu-se spre câmpiile care îi 
despărţeau de Norvegia. S-a plimbat spre marginea râpei 
de-a lungul căreia veniseră şi a fost uşurată să constate că 
marşul de ieri îi adusese mai departe decât îndrăznise ea 
să spere. Puteau parcurge restul distanţei în cinci sau şase 
zile, dacă John nu se prăbuşea. 

Adormise înaintea lui John. Somnul ei fusese minunat 
de lipsit de vise şi de profund, până când o treziseră 
gemetele şi mişcările lui spasmodice. La început bănuise 
că era treaz, dar după ce continuase să mormăie în sinea 
lui ea îşi dăduse seama că are un coşmar. Ylva ştia exact 
cum era, de aceea se strecurase mai aproape de el, îl 
luase în braţe şi îl mângâiase cu blândeţe pe cap. El se 
eliberase brutal din braţele ei, înfricoşat şi furios ca un 
animal rănit. De-abia după ce ea a început să fredoneze 
cântece de leagăn pe un ton şoptit şi moale s-a calmat şi 
el. L-a legănat pe John până în punctul unui somn iertător 
şi fără vise, aşa cum o mamă îşi alină copilul înfricoşat. 
Expresia lui mereu încruntată s-a liniştit, muşchii 
maxilarului i s-au relaxat şi ridul adânc dintre sprâncene i 


s-a netezit. A părut mai bătrân şi mai tânăr, în acelaşi 
timp. 

Masca lui agresivă s-a dizolvat într-o altă expresie, mai 
blândă şi decepţionată, de om care nu mai poate primi 
ajutor. In curând a început să sforăie şi de-abia atunci a 
putut dormi şi ea. 


John s-a trezit imediat după Ylva. Fără să-şi spună prea 
multe, şi-au strâns lucrurile şi şi-au continuat drumul spre 
Norvegia. 

Un pas, încă unul... şi apoi încă unul. Cu privirea fixată 
pe spatele Ylvei, John îşi târşâia picioarele prin zăpada 
adâncă în timp ce înaintau greoi, se agăţau şi coborau 
versantul stâng al muntelui. Ylva nu mai fusese prin 
această regiune şi făcea eforturi să-şi amintească traseul 
prin trecătoarea dintre Angvundaschorr şi 
Kedykvampakhk. Nu l-a întrebat pe John cum se simte, nu 
avea nevoie, ştia că se sforţează din răsputeri. 

Când au ajuns în cel mai abrupt punct, Ylva s-a oprit şi 
a aruncat o privire peste valea adâncă şi îngustă care se 
deschidea sub ei. Dedesubt, în stânga lor, se auzea 
zgomotul unei ape curgătoare, iar Ylva şi-a dat seama că 
ajunseseră la cascada care năvăleşte spre vale şi se varsă 
în râul Tavajok. Înconjurată de munţi înalţi, apa săpase o 
trecătoare adâncă prin vale de-a lungul miilor de ani. Râul 
curgea spre vest şi şerpuia spre taigaua bogată, al cărei 
desiş urma să le ofere adăpost. Acolo puteau să adune 
lemne şi să-şi aprindă un foc. Un firicel subţire de fum 
putea fi ascuns de copaci şi ar fi fost greu de detectat în 
timpul nopţii. Dacă ajungeau acolo, cea mai dificilă parte a 
călătoriei lor se termina, dar drumul era lung şi extrem de 
anevoios. Mai întâi trebuia să găsească un traseu care să-i 
aducă jos în vale cât mai rapid cu putinţă. 


Ylva s-a uitat în jur. Zona muntoasă din dreapta ei era 
abruptă şi printre fragmentele de gheaţă putea să vadă 
pietriş. Cea mai bună opţiune era să continue pe versantul 
ceva mai oblic, spre sud. A început să meargă, iar John a 
urmat-o fără să spună vreun cuvânt. 


Şi-au târât picioarele prin stratul gros de zăpadă care 
căzuse în timpul nopţii, iar lui John îi era extrem de greu să 
meargă pe pământ denivelat şi pe pietre fără să-şi 
lovească şi mai mult piciorul afectat. Pe cealaltă parte a 
muntelui au fost uşuraţi să descopere că versantul oblic îi 
ducea până în vale pe o pantă uşoară şi au început să 
coboare. Deodată, au auzit un zgomot ciudat. Ylva s-a 
oprit de îndată şi a ciulit urechile, John s-a uitat la ea 
nedumerit. 

— Nordahl? 

Şi-a ridicat mâna ca să-l liniştească şi s-a uitat în 
spate, spre munţi, încruntată. Auzea rafale şuierând 
printre crestele munţilor şi pârâitul stins al crengilor 
acoperite de gheaţă şi al copacilor îndoiţi de vânt, dar 
munţii în sine erau cuprinşi de linişte. 

Ylva s-a lăsat pe vine şi a examinat zăpada. Era 
poroasă, uşoară şi delicată. Cu cuțitul, a tăiat cu grijă o 
secţiune transversală şi a studiat straturile de zăpadă. Un 
strat de aproximativ 50 de centimetri de zăpadă fină ca 
pudra se odihnea pe o crustă groasă de gheaţă compactă. 
Era exact ce se aşteptase să fie - în fond, noaptea trecută 
ninsese din greu. A înţepat cu cuțitul punctul de contact 
dintre straturi ca să evalueze textura zăpezii. Apoi şi-a 
întors atenţia spre versantul muntelui: 

— Presupun că azi-noapte viteza vântului a fost între 
cincisprezece şi douăzeci de metri de secundă. Posibil mai 
mult. 


John a dat din cap să confirme că viteza vântului 
fusese într-adevăr ridicată, dar a simţit că Ylva era 
îngrijorată de mai mult decât de vremea din noaptea 
precedentă. A stat nemişcată, cu urechile ciulite. Fără să-şi 
ia ochii de la versantul alb al muntelui, a murmurat pentru 
sine: 

— ...O înclinaţie de 35 până la 45 de grade. 

— Nordahl, ce faci? 

— Ar fi fost ideal să coborâm pe aici, dar... 

Din nou, s-a oprit şi s-a uitat îngândurată în sus şi de-a 
lungul povârnişului. 

— Vântul a mutat zăpada virgină de acolo şi a 
depozitat-o în zonele ferite dinspre nord-est. 

Ea a indicat o zonă mare, măturată de vânt, din zona 
de sud-vest a munţilor. 

— Asta adaugă mai multă presiune asupra zăpezii care 
se află chiar deasupra noastră, unde nu a avut timp să se 
ataşeze. 

Au auzit iarăşi vuiete adânci. Ylva a sărit în sus. De 
această dată era extrem de îngrijorată, dar apoi s-a 
îndreptat lent. John i-a urmărit privirea până la valurile 
uşoare, de-abia vizibile, de zăpadă ca pudra albă care se 
întindeau spre râpă. A sesizat atunci că de-a lungul stâncii 
de deasupra lor erau mai multe spărturi orizontale, 
înguste, şi mai multe spărturi verticale pe întinderea 
crestei muntelui. 

— S-ar putea produce o avalanşă, a tras Ylva 
concluzia. 

John a simţit un fior pe şira spinării, realizând că erau 
chiar în mijlocul unei zone cu un risc ridicat de avalanşă. 

— Bun. Ce propui? 

Ylva şi-a scos cu grijă paraşuta din rucsac şi o tăiat o 
fâşie lungă. Mişcările îi erau controlate, nu şi-a luat nicio 
clipă privirea dinspre munţi şi troienele de zăpadă care 


atârnau deasupra lor. Cu multă grijă, s-a îndreptat spre un 
copac înalt şi singuratic aflat la mică distanţă de ei. A 
întins bucata lungă din materialul paraşutei între copacul 
aflat de o parte şi un bolovan aflat de cealaltă parte. Apoi 
s-a asigurat că acoperă atât materialul, cât şi propriile ei 
urme cu zăpadă, ca să fie imposibil de detectat. După 
aceea s-a îndreptat de spate şi s-a uitat la John. 

— Trebuie să ne urmăm proprii paşi înapoi până la 
râpă. 

— Aşa... 

— Mai mult ca sigur trupele Speţnaz sunt pe urmele 
noastre. 

John a dat din cap, era o presupunere rezonabilă. 

— Şi dacă ne urmăresc paşii până aici... 

A indicat spre materialul de paraşută pe care îl 
întinsese ca pe pânza unei corăbii de-a lungul potecii 
create cu urmele cizmelor şi a mormăit. John a prins ideea 
şi a rânjit la rândul lui. Şi-i putea imagina pe soldaţii 
Speţnaz pe snowmobilele lor puternice urmărindu-le paşii 
până la marginea muntelui. S-ar fi izbit direct de 
dispozitivul dibaci al Ylvei care, la rândul lui, ar fi dislocat 
bolovanul de deasupra lor, iar acesta s-ar fi rostogolit în 
jos pe versantul muntelui. Sau, altfel, copacul s-ar fi îndoit 
şi s-ar fi rupt, sau ar fi revenit înapoi în mare forţă dacă 
materialul s-ar fi sfâşiat. Dacă şi-ar fi păstrat viteza, 
urmăritorii lor ar fi fost aruncaţi de pe snowmobile, în timp 
ce acestea ar fi mers mai departe pe versantul muntelui. 
Vibraţiile ar fi declanşat o avalanşă. 

— O să provoace un tărăboi al dracului, a rânjit ea 
mergând cu spatele, călcând cu grijă pe propriile urme. 

John a făcut acelaşi lucru. Simţea cum anxietatea îşi 
desface treptat strânsoarea din jurul lui pe măsură ce 
ajungeau mai aproape de marginea sigură a versantului 
larg. 


A durat destul de mult şi ambii aveau respiraţia 
întretăiată când au ajuns în cele din urmă înapoi în locul 
de unde porniseră. Prin urmare, erau din nou în punctul 
iniţial. Ylva s-a dus să arunce o privire spre canionul 
abrupt, unde râul pe jumătate îngheţat se arunca peste 
buza stâncii ascuţite. 

Privirea ei a urmărit creasta. Mai în faţă era şi mai 
abruptă, şi se termina cu o linie aproape verticală, 
acoperită cu gheaţă şi grohotiş. 

Ylva a scos un oftat. Putea dura prea mult să meargă 
până la capătul crestei şi să coboare în canion. In plus, 
grohotişul putea fi letal. În orice moment se putea isca o 
avalanşă de pietre. Cea mai simplă cale era să coboare de- 
a lungul râului îngheţat. Le-ar fi luat cam o oră. Era 
varianta evidentă. 

A făcut un pas mai aproape de marginea hăului şi s-a 
uitat în jos. Un perete de gheaţă vertical cobora spre 
fundul văii. Gheaţa era zgrunţuroasă şi în mai multe locuri 
se iveau porţiuni de stâncă solidă, oferindu-le puncte de 
sprijin. 

— Ştiţi să vă căţăraţi, domnule? 

John s-a holbat la ea, nevenindu-i să creadă. 

— Nordahl, doar nu sugerezi serios ca noi să...? 

Nu şi-a terminat propoziţia, ştia deja răspunsul, iar Ylva 
începuse deja să încalece marginea. 


Capitolul 26 


Ali coborâse după încă o doză de cofeină, lăsându-l 
singur pe Storm în sala computerelor. Acesta se uita la 
înregistrări ale diverselor camere de supraveghere, atât 
din Baza Aeriană Bodø, cât şi din alte destinaţii 
importante, din timpul Exerciţiului Arctic Blizzard. Şi-a 
înghiţit un căscat. Era atât de obosit, că de-abia mai putea 


să vadă limpede. Căuta meticulos ceva, o situaţie sau o 
persoană care să-i stârnească suspiciuni, ceva care 
scârţâia, ceva ce devia de la normă. Era ca şi cum ar fi 
căutat acul proverbial în carul cu fân, dar trebuia să 
înceapă de undeva. Şi-a închis ochii o clipă ca să le ofere 
un strop de odihnă - îl dureau şi-l usturau din cauza 
extenuării. Cu toate astea, scurta pauză n-a izbutit decât 
să-l facă să se simtă ametit. Era mai bine să-i dea înainte. 
În timp ce-şi răsucea şi-şi întindea gâtul înţepenit, s-a 
apucat din nou să tasteze în timp ce se afunda în infinitul 
spaţiului virtual. 

Imaginile i-au scăpărat pe ecran: oameni, soldaţi, 
politicieni adunaţi în grupuri, apoi dispersându-se ca 
furnicile, ca roiurile de lăcuste. Vorbeau, râdeau, se 
certau, veneau, stăteau, se aşezau şi alergau. Erau atât de 
mulţi! Brusc, a căscat ochii şi s-a ridicat în poziţie de 
drepţi. Uite-o pe ea, într-o înregistrare din foaierul 
Centrului de Arte Bodø. Camera de la intrare surprinsese 
imagini cu generalul Rove şi cu Ylva stând de vorbă. Părea 
că se cunosc. Trebuia să investigheze chestia asta. Dintr- 
un anumit motiv, ea părea mică şi precaută. Storm a 
urmărit filmarea cu atenţie. După ce conversaţia a luat 
sfârşit, Rove a pornit spre sala de conferinţe, iar Ylva a 
rămas singură. Era ora 18:37 - numai cu un minut înainte 
s-o întâlnească el în piaţă. Storm a oprit înregistrarea pe 
imaginea Ylvei şi a căzut pe gânduri. Cât de bine o 
cunoştea pe femeia asta, pe care îşi dădea seama că, 
probabil că o iubea, în ciuda a ce-i spunea raţiunea? Avea 
atâtea fațete, atâtea secrete... li era dor de ea. Văzând-o 
cum stă acolo, singură, uitându-se în direcţia lui Rove, l-a 
cuprins o disperare în care nu-şi putea permite să se 
scufunde acum. 

Storm a pornit din nou filmuleţul. În timp ce generalul 
Rove se îndrepta spre sala de conferinţe, Ylva s-a prăbuşit 


în mod vizibil, iar expresia ei mândră, prietenoasă, a 
dispărut. Părea însingurată, aproape tristă. Oare asta era 
ea? Asta era adevărata Ylva? Ea s-a uitat de jur-împrejurul 
foaierului, s-a uitat la ferestrele mari şi afară, la Marea 
Barents, apoi s-a ridicat şi a pornit spre ieşire. 

Storm l-a observat şi pe maiorul John Evans care venea 
dinspre coridorul din dreapta. Acesta s-a întâlnit cu Rove 
în uşa sălii de conferinţe. Storm s-a întins din nou şi a fost 
surprins să-i observe pe cei doi salutându-se înainte să 
intre împreună pe uşile imense ale auditoriului. 


Capitolul 27 


— Ascultaţi-vă unul pe altul! Simţiţi-vă unul pe altul! 

Alexei Galba gesticula absorbit, în timp ce striga într- 
un amestec de norvegiană şi rusă: 

— Nu gândiţi - simţiţi! Nu faceţi - fiţi! 

Muzicienii din Ansamblul Norvegian-Rus se concentrau 
să cânte. Concertul tradiţional de prietenie dintre Norvegia 
şi Rusia, din cadrul Festivalului Riddu Riddu, urma să aibă 
loc peste numai patru luni, şi fiecare repetiţie cu maestrul 
compozitor din Rusia era esenţială. 

— Nu executaţi - dăruiţi! Bucuraţi-vă! 

Mette Wang a trecut cu privirea peste cei din 
ansamblu: doi tipi tehno dubioşi, unul din Murmansk şi 
unul din Tromsø, doi vocalişti din Tuva care cântau difonic, 
un violonist şi un violoncelist din Harstad, doi percuţionişti 
sámi, un interpret sámi de joik... şi nu putea să-şi 
amintească de unde venea femeia cu clopotele, talgerele 
şi cupele tibetane. Oare era chiar din Tibet? Sau din 
Mongolia. După aspectul fizic, putea fi de acolo. 

Muzica lui Galba era o stare de spirit; ca o meditaţie 
sau o rugăciune. Ritmurile monotone creau un vârtej al 


visurilor. Ea experimentase de multe ori modul în care 
muzica atrăgea publicul într-o simfonie a inimilor care 
băteau la unison. 

— Da, aşa mai merge... aşa... 

Chipul lui rotund se încreţea în mii de riduri de 
concentrare, iar ochii lui străluceau. Era a cincea oară 
când Galba venea să-şi repete şi să-şi dirijeze lucrările cu 
ansamblul din Finnmark şi, cu toate că era un artist 
sofisticat şi cosmopolit din Moscova, se simţea exact ca 
acasă în micul oraş arctic. 

Locuitorii din nordul Norvegiei erau tulburaţi şi 
entuziasmați de muzica lui, iar el era invitat înapoi iar şi 
iar. Întâlnirea cu publicul din Kirkenes era atât de 
eliberatoare, atât de diferită de recunoaşterea mai 
rezervată şi mai cerebrală de care avea parte în Moscova 
şi în restul lumii! Fusese întâmpinat cu deosebită căldură 
şi interes de Mette Wang, o jurnalistă locală. Ea îl 
intervievase prima oară când venise în vizită şi în scurtă 
vreme între ei se legase o prietenie foarte apropiată. 
Foarte apropiată, într-adevăr. Mette era, fără îndoială, un 
factor important în ceea ce privea ataşamentul lui 
neîntrerupt faţă de orchestră şi de festival, pentru că 
recompensa financiară şi cea artistică pe care le primea 
erau relativ modeste. 

Prima oară când se întâlniseră, ea fusese în mod 
evident emoţionată. Nu din admiraţie faţă de geniul lui, ca 
o fană sedusă de o vedetă, ci mai degrabă pentru că 
acceptase să preia interviul pe ultima sută de metri, când 
jurnalistul programat să-l facă îşi rupsese piciorul în timpul 
unei excursii la schi. Habar nu avea cine era compozitorul 
recunoscut pe plan internaţional Alexei Alexeievici Galba 
sau cum suna muzica lui, iar acest lucru nu i se mai 
întâmplase niciodată maestrului. 


După ce soţul ei murise de cancer cu cincisprezece ani 
în urmă, Mette locuise singură, cu două pisici arogante, în 
Tromsø. Din când în când mai scria câte un articol pe teme 
artistice pentru ziarul local, deşi se pensionase cu mulţi ani 
în urmă. Erau mai ales reportaje artistice de nişă, pe care 
nimeni altcineva de la ziar nu s-ar fi deranjat să le trateze 
şi care îi erau repartizate ei. Îi convenea acest lucru. Nu 
avea energie să scrie despre vedete pop, despre 
câştigători ai emisiunilor de talente sau despre încă o 
expoziţie a lui Melgaard - se săturase de asta. 


Alexei a fost surprins când a vizitat Kirkenes pentru 
prima oară. Micul oraş era ca o bucăţică din Rusia mutată 
în Norvegia. Inscripţiile chirilice pe plăcuţele cu numele 
străzilor, radioul şi ziarul local în limba rusă erau dovezi că 
naţiunea-soră dinspre est era apropiată de inimile 
oamenilor de la graniţa cea mai de nord-est a Europei 
Occidentale. Fusese uimit să descopere că exista o 
bibliotecă în limba rusă, o biserică a marinarilor ruşi, 
precum şi de faptul că toate firmele magazinelor erau 
bilingve, în norvegiană şi rusă. Ca rus, puteai trăi cu 
uşurinţă în Kirkenes fără să înveţi vreodată norvegiana. 
Deşi nu acesta era scopul său. Alexei învățase suficientă 
norvegiană în cei cinci ani în care vizitase oraşul. Şi îşi 
dorea să înţeleagă mult mai bine această ţară mică şi pe 
adorabila Mette. 

Niciunul dintre ei nu se aşteptase să găsească o 
asemenea iubire magnifică în toamna vieţii. Dar o găsiseră 
şi ştiau cum să se bucure de ea. Dragostea e risipită pe cei 
tineri, se gândea el. Ei nu ştiu ce miracol e să-ţi găseşti 
sufletul pereche. Dar Mette şi Alexei ştiau, erau bătrâni şi 
preţuiau cadoul remarcabil care le fusese oferit. 


După repetiţie, toată lumea s-a îmbrăcat călduros ca 
să se ducă la masă. Muzicienii, sunetiştii, Mette şi Alexei, 
care mergeau braţ la braţ, parcurgeau cu grijă strada 
acoperită de gheaţă spre restaurantul pescăresc local. 

Un trecător întâmplător a filmat ceea ce s-a întâmplat 
în momentele următoare, iar clipul a devenit viral. Trei 
norvegieni beţi au apărut brusc de pe o alee şi au arătat 
spre ruşii din grup, apoi au început să strige spre ei: 

— Căraţi-vă dracului înapoi în Rusia, nemernici ruşi! 

Derbedeii i-au împins şi i-au lovit pe membrii ruşi ai 
ansamblului, iar când mai mulţi norvegieni au încercat să 
intervină în ajutorul lui Alexei Galba şi al concetăţenilor săi 
ruşi situaţia s-a agravat rapid. Brusc, norvegienii 
scandalagii au scos cuțite şi au început să-şi înjunghie 
victimele. Câteva minute cumplite mai târziu, Alexei Galba 
şi cei trei compatrioți ai săi zăceau sângerând pe zăpadă. 
Rusia îşi pierduse unul dintre cei mai celebri compozitori 
contemporani, iar Mette Wang îşi pierduse iubirea vieţii ei. 

Filmarea cu cei trei bărbaţi norvegieni care arătau spre 
compozitor şi apoi îl asasinau a fost difuzată pe toate 
ecranele lumii. La Bruxelles, Secretarul General NATO şi 
echipa lui au vizionat imaginile înfricoşătoare. 

Secretarul General şi-a dat seama pe loc cum va fi 
receptat acest clip în Moscova. Îi era teamă că va încuraja 
dreptul autoproclamat al Preşedintelui rus să apere 
concetăţenii aflaţi în orice colţ al lumii. Se putea 
presupune că diverse forme de răzbunare erau deja în 
curs de aplicare, pentru că sistemul prin satelit care 
controla tot traficul aerian al Norvegiei era deja spart şi 
dezactivat de mai mult de o oră, la scurt timp după ce 
videoul realizat de un amator fusese încărcat pe Internet. 

De asemenea, filmarea atacului brutal a ajuns pe 
Internet cu puţin timp înainte ca reprezentanţii NATO şi 
comisarii de frontieră norvegieni şi ruşi să se întâlnească 


şi, câtuşi de puţin surprinzător, a provocat suferinţă şi 
indignare în cadrul delegaţiei ruse. Întâlnirea a fost un 
dezastru. Ruşii au refuzat să permită Norvegiei sau NATO 
să participe la căutarea piloților pe teritoriu rusesc şi, 
luând în considerare crima, acum priveau incidentul cu 
avionul NATO drept o acţiune ostilă. 


Secretarul General s-a dus până la fereastra imensă şi 
s-a uitat afară. Lumina cenușie a zilei atârna mohorâtă pe 
deasupra capitalei. Bruxelles nu era vreo frumuseţe în 
timpul iernii. Link-ul video spre Cartierul General Reunit 
din Boda era deschis, dar şi acolo moralul era la pământ. 

Ministrul norvegian al Apărării s-a uitat înspre aparatul 
de filmat. 

— Domnule Secretar General, care sunt opţiunile 
NATO? 

Inainte ca oricine altcineva să izbutească să propună 
un răspuns, s-a auzit o bătaie la uşă şi a intrat generalul 
George Rove. Ministrul Apărării s-a încruntat. Nu-l invitase 
pe Rove la întâlnire. 

Generalul Bale, conducătorul american al exerciţiului 
Arctic Blizzard, i-a zâmbit prietenos. 

— Ne-am luat libertatea de a-l invita pe unul dintre cei 
mai importanţi consilieri strategici ai noştri, îl cunoaşteţi 
cu toţii pe Rove. 

Ministrul Apărării l-a salutat scurt şi tăios pe Rove. 

— Nu cred că un reprezentant al unei companii private 
poate avea permisiunea să participe la această şedinţă. 
Norvegia a contrasemnat Convenţia împotriva 
mercenarilor iniţiată de Naţiunile Unite. 

A aruncat o privire către Secretarul General, pe 
ecranul cel mare, şi a remarcat că şi el, la rândul lui, părea 
luat prin surprindere de apariţia lui Rove, dar, de vreme ce 
îl cunoştea bine pe acesta, a ales să aştepte. Rove, care 


anticipase obiecţia ministrului, a înclinat politicos din cap 
şi a făcut câţiva paşi spre uşă, dar, în acelaşi timp, n-a fost 
câtuşi de puţin surprins când generalul Bale a luat 
cuvântul. 

— Statele Unite nu au contrasemnat niciodată acea 
convenţie, iar generalul Rove a fost un membru important 
al echipei de strategie a SUA şi a NATO încă din 2016. In 
această calitate se află el aici. 

Ministrul Apărării a ridicat privirea spre ecran, sperând 
încă o dată că Secretarul General va interveni, dar când de 
la Bruxelles n-a venit nicio obiecţie a început să aibă 
îndoieli legate de sine. Care era protocolul aici? Reputația 
excelentă a lui George Rove era bine stabilită, avea o 
carieră strălucită de militar în urma lui şi, după câţiva ani 
petrecuţi la Washington, se alăturase uneia dintre cele mai 
mari companii private de securitate din SUA. Sub 
conducerea lui, compania respectivă crescuse şi acum se 
putea lăuda cu o trupă impresionantă de soldaţi de elită. 
În anumite zone din Afganistan şi Somalia nu reuşise să 
opereze decât Titans Security, pentru că organizaţiile 
militare naţionale se mişcau prea greu, erau prea 
împotmolite în birocraţie şi pierduseră controlul. 

Prezenţa lui la şedinţă putea fi chiar în avantajul lor. 
Rove înţelegea strategiile paramilitare şi mijloacele 
asimetrice de război mai bine decât oricine altcineva şi era 
o resursă valoroasă, luând în considerare isteria care 
urmase după asasinarea compozitorului rus la Kirkenes. Ea 
a ezitat. De ce oare Secretarul General de la Bruxelles nu 
spunea nimic? Sau poate că nu era nimic ciudat în asta? 
Dacă NATO urma să implementeze Articolul 5 şi întreaga 
Alianţă venea în ajutorul Norvegiei, NATO urma să preia 
conducerea, ceea ce însemna că, în cele din urmă, nu-i 
puteai sări pe americani. A ridicat privirea spre Rove, care 
i-a adresat un zâmbet dezarmant. Avea cea mai înaltă 


preţuire pentru el. Cu câţiva ani în urmă îl auzise susţinând 
o prelegere bine argumentată la un summit NATO din 
Bruxelles şi îi plăcuse modul în care îi provocase pe ofiţerii 
de Stat Major. 

„De ce au pierdut Statele Unite şi Occidentul fiecare 
război în care au luptat, după Al Doilea Război Mondial?” 

Intrebarea le fusese adresată conducătorilor aroganţi 
din sala de conferinţe, iar tăcerea asurzitoare care urmase 
era singurul răspuns de care aveai nevoie. Deşi NATO, 
condus de SUA, era incontestabil cea mai puternică forţă 
militară a lumii, având aproape 3,5 milioane de angajaţi 
pregătiţi de luptă şi un buget anual care se apropia deo 
mie de miliarde de dolari, eforturile de război ale alianţei 
nu avuseseră succese notabile. Puterea şi aroganţa 
conducătorilor săi erau proporţionale cu capacitatea 
militară şi bugetul pe care-l aveau la dispoziţie - dar nu 
neapărat cu rezultatele pe care le puteau prezenta. 

Rove îi demontase minuţios cu prelegerea lui, care 
păruse mai degrabă o muştruluială pe cinste: 

„NATO suferă de atrofiere strategică”, spusese el. 
„Armatele imense staționate şi avioanele de luptă cu 
preţuri exorbitante sunt inutile, când războaiele de azi 
sunt purtate în media, în spaţiul virtual, în străduţe 
lăturalnice întunecoase şi în privelişti pustii interminabile. 
Să ai o armată de rezervă imensă, împovărătoare, când 
rebelii se ascund la vedere în rândurile populaţiei locale, 
adeseori timp de mai mulţi ani, e prea scump, neproductiv 
şi ineficient.” 

În sinea ei, ministrul Apărării era de acord cu el. Dar, 
deşi Rove avea în mod evident dreptate, bărbaţii din 
încăpere erau implicaţi prea personal în starea de fapt a 
lucrurilor pentru a-l asculta. Rove îşi continuase tirada: 

„Apărarea aeriană a viitorului nu va mai avea nevoie 
de avioane F35 şi AWACS scumpe, ci de avioane de luptă 


fără pilot. În războaiele viitorului, roboții controlaţi de 
inteligenţa artificială ne vor duce bătăliile, nu soldaţii 
vulnerabili care au nevoie de antrenamente costisitoare, 
îngrijiri şi echipament. Ştiu că pentru mulţi dintre voi e o 
perspectivă îngrozitoare, dar avioanele fără pilot şi roboții 
de luptă execută atacuri mult mai precise şi mai eficiente 
din punct de vedere al costurilor în termeni de pagube 
colaterale, personal şi bani.” 

Această afirmaţie atinsese coarda sensibilă, se gândise 
în timp ce simţea cum atmosfera din sala de conferinţe 
devine din ce în ce mai puţin arogantă. Foarte puţini aveau 
curajul să spună că împăratul din acea încăpere era gol, 
iar onestitatea directă a lui Rove insufla respect. 

Conversaţiile de după discursul lui te puneau pe 
gânduri. S-a scos în faţă ideea că, în prezent, convențiile 
care  reglementau conduita în cadrul războaielor 
internaţionale se aplicau doar statelor naţionale, nu şi 
persoanelor private. Acest lucru însemna că mercenarii 
profesionişti, roboții şi dronele puteau face tot ce le trecea 
prin cap fără să poată fi vreodată trase la răspundere 
politic. Ministrului Apărării nu i-a fost clar dacă Rove 
considera acest aspect un avantaj. 


Acum, ea stătea nemişcată şi se uita îngândurată la 
Rove în timp ce el îi aştepta politicos decizia. 

— Dat fiind că nu există obiecţii legale sau formale, 
generalul Rove poate, în mod evident, să rămână, a 
declarat ea. 

Rove a înclinat din cap şi s-a aşezat alături de 
generalul Bale. Ministrul Apărării era nedumerită, cine 
urma să prezideze întâlnirea, ea sau Secretarul General? 
Odată ce intra în funcţiune Articolul 5 al NATO, Alianţa 
urma să preia conducerea şi, dat fiind faptul că SUA era 
forţa motrice a NATO, totul avea să decurgă conform 


voinţei americanilor, mai devreme sau mai târziu. Prin 
urmare, ar trebui ca generalul Bale să prezideze 
întâlnirea? 

Participanţii din încăpere s-au aşezat. Toată lumea a 
ridicat privirea spre ecranul imens de pe perete, unde 
Secretarul General stătea acum la o masă de conferinţe. 

— Ce căi neoficiale avem acum, când căile diplomatice 
oficiale au fost demolate? a întrebat el. 

Tăcerea consilierilor era rău-prevestitoare. Rove şi-a 
dres vocea ca să testeze sala, apoi, adresându-se în egală 
măsură celor întruniţi în încăpere şi Secretarului General 
de pe ecran, a spus: 

— Ei, bine, scenariul cel mai probabil este că situaţia 
se va transforma într-un conflict hibrid asimetric, unde 
eforturile diplomatice vor fi relativ imprevizibile. Trebuie să 
ne aşteptăm la o combinaţie de atacuri convenţionale şi 
tactici neconvenționale, ca de exemplu atacurile 
cibernetice, sabotajul, terorismul şi diverse căi de 
dezinformare. 

Secretarul General a înclinat din cap. 

— Principala noastră problemă în acest moment este 
că s-ar putea ca agresorul să ascundă cine se află cu 
adevărat în spatele atacului. Să ne gândim doar la invazia 
din Crimeea, a continuat Rove. 

— Exact asta ne îngrijorează: oare avem aici o nouă 
Crimee? 

Vocea Secretarului General a părut calmă, dar limbajul 
corpului indica faptul că presiunea începea să-l afecteze. 
Rove a luat o pauză. Căzuse pe gânduri. Secretarul 
General şi-a trecut o mână extenuată peste faţă şi a oftat 
adânc. Trebuia să pună cu voce tare întrebarea care se 
afla pe buzele tuturor: 

— Cum evităm escaladarea conflictului? Cum evităm 
ca această situaţie să se transforme într-un război? 


Rove şi-a mutat privirea de la Secretarul General la 
Ministrul Apărării, care stătea palidă şi serioasă la capătul 
mesei. 

— Domnule Secretar General, ce încerc eu să vă spun 
este că, probabil, războiul a început deja! 

Cuvintele lui Rove au plutit mai departe în aer. Oare se 
putea să fie adevărat? Era posibil ca ruşii să fi declarat 
deja război împotriva Norvegiei şi NATO fără să-l anunţe 
direct? 

— Şi atunci ce facem? 

Vocea Secretarului General părea în continuare fermă, 
dar toţi i-au simţit panica provocată de afirmaţia fără 
menajamente a lui Rove. Era cel mai grav scenariu posibil 
pentru NATO şi pentru întreaga lume. 

— Ei, bine, dacă Rusia vrea să destabilizeze NATO nu 
are niciun sens să amenințe cu un conflict armat 
convenţional, aşa cum ar fi făcut vechea Uniune Sovietică. 
Ruşii ne sunt inferiori din punct de vedere militar, un lucru 
de care sunt şi ei conştienţi, deşi îi doare. Am observat 
câteva dintre metodele pe care sunt dispuşi să le 
folosească. În loc să provoace în mod direct NATO, au 
bombardat Siria. Această tactică a trimis zeci de mii de 
refugiaţi în Europa şi a creat o criză a emigrației profund 
destabilizatoare care, la rândul ei, a alimentat 
neofascismul şi politicile antisistem susţinute de Rusia. 
Practic vorbind, criza emigrației a provocat Brexit. Europa 
se destramă în faţa ochilor noştri, în timp ce noi privim de 
pe margine şi nu facem nimic. 

Rove putea simţi disconfortul din încăpere, dar era 
obişnuit cu liderii politici care-şi doreau răspunsuri simple 
şi încurajatoare, nu adevăruri dificile. 

— Dacă ezităm acum, îi lăsăm pe ruşi să-şi adjudece 
avantajul atât din punct de vedere al strategiei, cât şi al 
percepţiei asupra conflictului. Cea mai bună opţiune 


pentru noi este să continuăm negocierea pe căi 
diplomatice neoficiale, în timp ce ne coordonăm tacticile 
cibernetice, operațiunile psihologice şi strategiile de 
informaţii subversive. 

Rove a făcut o pauză retorică. Până acum, toată lumea 
părea să-i urmărească raţionamentul şi nimeni nu era 
surprins de nimic din ceea ce auzise. A continuat: 

— În acelaşi timp, recomand utilizarea companiilor de 
securitate paramilitare pentru a executa operaţiuni fizice 
în spatele liniilor inamicului. Aceste acţiuni pot fi oricând 
negate în mod plauzibil. Nu ne dorim să creăm o 
confruntare directă. 

Ministrul Apărării s-a ridicat în poziţie de drepţi. Era 
împotriva ideii din toate punctele de vedere. Nu aveau nici 
dreptul, nici împuternicirea de a se folosi de forţă militară, 
în afară de ceea ce aveau la dispoziţie ţările membre. 

— Domnule general, vă repet, conform rezoluţiei 44/34 
din Convenţia împotriva mercenarilor lansată de Naţiunile 
Unite, nu putem autoriza utilizarea forţelor militare private 
într-un conflict. 

Rove a dat din cap calm. Putea să-i înţeleagă obiecţia. 

— Aveţi dreptate, dar Rusia, China, Regatul Unit şi 
Statele Unite nu au contrasemnat acea convenţie. Dacă le 
permitem SUA să preia iniţiativa de acum încolo, Norvegia 
nu mai are nicio responsabilitate, chiar dacă va trebui să 
recurgem la forţe paramilitare pentru a recâștiga 
supremaţia. 

— Dar acest lucru nu va da bine în presă, a început ea. 

Chiar şi ea putea să audă superficialitatea acestui 
argument. Rove a dat din cap înţelegător. 

— E important ca o astfel de strategie să nu ajungă 
niciodată în presă. 

— Credeţi că e posibil? 


— Se ştie foarte bine că istoria e scrisă de învingători, 
dar în zilele noastre persoana care scrie istoria devine ea 
însăşi învingătorul. Acum, soarta unui război e decisă în 
egală măsură în biroul de presă şi pe câmpul de luptă. 
Pentru a recâştiga dominaţia, trebuie să controlăm modul 
în care e prezentată povestea la nivel mondial. 

Ministrul Apărării a simţit cum îi tremură uşor mâinile 
şi le-a încleştat ferm în poală, sub masă. 

— Şi cum vă imaginaţi că vom traduce această 
poveste în acţiuni concrete? 

Rove părea că anticipase întrebarea. 

— Cel mai neplăcut lucru care se poate întâmpla acum 
este ca purtătorii de cuvânt ai diferitelor guverne şi 
organizaţii să înceapă să strige unii mai tare decât alţii, fie 
în numele propriilor ministere, fie ca împuterniciţi ai 
propriilor ţări în NATO. Suntem supuşi unui atac hibrid şi 
ceea ce contează va fi care poveste sau versiune a 
realităţii va fi considerată adevărată. Mesajul nostru 
trebuie să fie limpede precum cristalul şi consecvent la 
toate nivelurile. Toată comunicarea de la nivelul fiecărui 
stat membru NATO va trebui să vină dintr-o sursă centrală. 

— Şi care ar trebui să fie aceea? 

Rove s-a întors spre Bale. Parcă discutaseră deja 
această idee în prealabil şi se puseseră de acord asupra 
unei strategii comune. 

— Va trebui să înfiinţăm un consiliu alcătuit din cei mai 
importanţi parteneri NATO. Toată comunicarea trebuie să 
adere la versiunea construită acolo. 

Ministrul Apărării a simţit cum o nouă obiecţie îi 
ţâşneşte de pe buze: 

— Şi cum rămâne cu libertatea presei? Cu libertatea de 
exprimare? 

— De obicei, prima victimă a unui război este adevărul 
şi, din acest motiv, trebuie să ne asigurăm că adevărul 


nostru câştigă cu orice preţ. Starea de război e o situaţie 
extremă, iar bătălia din acest moment se dă asupra 
versiunii pe care lumea va fi predispusă să o preia. 
Secretarul General a intervenit, auzise suficient, sosise 
momentul să acţioneze: 
— Oferiţi-ne un concept pentru o strategie concretă! 
Suntem dispuşi să o implementăm imediat. 


Capitolul 28 


Ylva şi John progresau excelent pe drumul în jos de pe 
stânca de lângă cascadă. Piatra era alunecoasă şi netedă 
din cauza apei curgătoare şi a gheții, mâinile le erau 
îngheţate de frig şi abia dacă-şi mai simțeau degetele. 

Ylva s-a uitat în jos, mai aveau cel mult cinci metri, şi a 
simţit un fior de entuziasm. 

Odată ce ajungeau jos, în siguranţă, însemna că 
gestionaseră partea care fusese, probabil, cea mai dificilă 
din traseul lor, iar acest lucru îi dădea un nou imbold. John 
cobora chiar deasupra ei. Tresărea de durere ori de câte 
ori îşi plasa greutatea pe piciorul rănit. Ylva s-a uitat în jos. 
Sub ea se ivea un bloc imens şi neted de gheaţă, creând 
un obstacol. Trebuia să decidă dacă era cazul să treacă 
peste blocul de gheaţă sau prin jurul lui. A dezbătut în 
sinea ei dacă era mai simplu să coboare ocolind prin 
lateral blocul de gheaţă. Probabil că ar fi fost. Apoi, frigul şi 
nerăbdarea au învins, şi-a scos cuțitul, a străpuns gheaţa, 
şi-a creat un punct de sprijin pentru mână şi a început să 
coboare spre blocul neted. 


John şi-a dat seama ce făcea Ylva şi şi-a scos la rândul 
său cuțitul ca să-i urmeze exemplul, dar gheaţa era 
alunecoasă, iar când a încercat să păşească pe un prag 
îngust de gheaţă cu piciorul rănit şi-a pierdut echilibrul. Ca 


să nu se prăbuşească şi-a pus instinctiv celălalt picior pe 
pragul de care se ţinea mâna Ylvei, iar aceasta a tipat 
când bocancul lui John a călcat-o pe degetele îngheţate, 
albăstrui. Şi-a smuls mâna, mişcarea a dezechilibrat-o şi 
şi-a pierdut sprijinul în picioare. John s-a uitat în jos în timp 
ce, în câteva secunde scurte, dar interminabile, Ylva s-a 
prăbuşit pe blocul neted de gheaţă, apoi s-a izbit de 
stâncă, iar după aceea s-a prăbuşit peste marginea 
acesteia. 

Apoi s-a lăsat liniştea. 

Ylva zăcea pe pietrişul de pe pământ fără să se mişte. 
Pe John l-a cuprins un val de groază şi furie din pricina 
propriei neglijenţe, dar şi-a regăsit rapid controlul asupra 
emoţiilor care îi distrăgeau atenţia şi a redevenit stăpân 
pe sine. Trebuia să-şi continue coborârea pe cont propriu, 
calm şi liniştit. Nu avea timp de pierdut. 


John a izbutit să-şi croiască drum peste blocul de 
gheaţă şi a ajuns până la Ylva fără alte probleme. Ea zăcea 
pe burtă, nemişcată, cu umărul sucit într-un unghi 
nefiresc. 

John s-a ghemuit lângă ea şi a scuturat-o cu grijă. 

— Nordahl! 

Ylva n-a răspuns. Zăcea cu faţa la pământ ca o păpuşă 
de cârpă sfâşiată. Cu blândeţe, a rostogolit-o pe o parte. 
Uşurarea lui a fost enormă când ea a răcnit de durere. 

— Eşti în viaţă, slavă Domnului! 

Ylva i-a aruncat o privire năucă. A încercat să se ridice, 
dar a scâncit de durere când şi-a lăsat greutatea pe umăr. 
De-abia atunci a înţeles că şi-l dislocase şi s-a întins din 
nou pe jos. 

— Căcat! Imi cer scuze, domnule. Căcat... 

S-a întins pe spate şi s-a uitat în sus. Canionul învăluit 
în gheaţă se înălța deasupra ei, iar lumina soarelui era 


descompusă de cristale umede de gheaţă care creau mici 
curcubeie splendide. Fuseseră atât de aproape de izbândă, 
s-a gândit ea. 

— Va trebui să vă continuaţi drumul fără mine, 
domnule. 

— Nici nu se pune problema, Nordahl. 

— Îmi pare rău că am eşuat. 

Ylva se lupta cu lacrimile. John s-a ridicat şi a făcut 
câţiva paşi mai încolo. Avea propriile lui probleme. Şansele 
să supravieţuiască acestei călătorii spre Norvegia erau 
infime, chiar şi având-o pe Ylva Nordahl drept călăuză. 
Depindea teribil de mult de ea, a decis el, şi ura lucrul 
ăsta. John s-a întors şi s-a uitat hotărât la Ylva. 

— Idiotule! 

Apoi a păşit din nou spre ea. Avea o durere atât de 
intensă încât nu-i putea răspunde. John s-a aplecat din 
nou, i-a deschis cu grijă geaca şi uniforma de pilot şi i-a 
examinat umărul. Ylva stătea întinsă, nemişcată, respirând 
calm şi holbându-se posomorâtă în zare. John a observat o 
adâncitură în omoplat şi a simţit capătul osului humerus în 
apropierea subraţului. Mai văzuse dislocări de genul ăsta. 
Omoplatul sărise din articulaţie şi trebuia pus la loc. 

— Trebuie să-l reajustăm. 

Ylva s-a uitat în sus spre el, în tăcere. 

— Intoarce-te pe burtă. 

Ylva şi-a ignorat durerea şi s-a rostogolit înapoi pe 
abdomen. 

Nu se gândea, nu simţea. Cu ochii minţii, vedea munţii 
Lyngsalpene scăldaţi în lumina mov a zorilor, simţea forţa 
gravitaţională şi zâmbea. Nu mai erau decât ea şi sunetul 
propriei respiraţii în cască. 

John i-a lăsat braţul să stea în acel unghi nefiresc, şi-a 
împins genunchiul între omoplaţii ei şi a cuprins-o cu 
delicateţe de articulaţia cotului. Fusese instruit cum să 


pună la loc o articulaţie dislocată, dar trecuseră mulţi ani 
de atunci şi nu încercase niciodată să facă aşa ceva în 
viaţa reală. Ştia că trebuia să smulgă braţul direct din 
încheietură înainte să-l îndoaie înapoi cu putere. Ştia, de 
asemenea, că durerea urma să fie, probabil, insuportabilă. 

— Eşti pregătită? 

Ylva nu răspunse. Se holba în depărtare, avea privirea 
calmă, dar distantă. John a oftat. El, unul, nu stăpânea arta 
detaşării, dar mai văzuse oameni care-şi induceau o transă 
pentru a îndura dureri copleşitoare. Era o chestiune a 
minţii care domina materia. Ylva s-a concentrat pe liniştea 
din interiorul căştii ei, a simţit manşa în mână. Era în 
siguranţă. Lumina dimineţii învăluia întregul orizont. Nimic 
pe lume nu era atât de frumos. Nu şi-a dat voie să simtă 
durerea care a săgetat-o atunci când John i-a smuls braţul 
direct din alveolă şi, cu un pocnet răsunător, i l-a împins 
înapoi în articulaţie. 

A respirat calm pe durata întregii proceduri. Din ce era 
făcută? 

— Nordahl? 

Ea s-a uitat în sus spre el, distantă şi dezorientată la 
început, apoi privirea i-a devenit mai lucidă. 

— Da, domnule. 

— Eşti în stare să-ţi mişti braţul? 

Umărul Ylvei era sensibil la atingere, dar durerea 
insuportabilă dispăruse. A ezitat, apoi a încercat cu grijă 
să-şi îndoaie braţul. A funcţionat, îl putea mişca. Ylva a 
schiţat un zâmbet palid. 

— Aleluia, sunt tămăduită. 

John a clătinat din cap. Chiar îi ardea de glume în clipa 
asta? Serios? 

A improvizat rapid o atelă din materialul paraşutei şi a 
ajutat-o să o fixeze. 

— Eşti pregătită? 


Ylva a dat din cap. Cu braţul prins în atelă, s-a ridicat 
în picioare şi s-a îndepărtat câţiva paşi de lângă grohotiş şi 
cascadă ca să arunce o privire spre râul cel lat. Ştia că le 
va fi dificil să-l traverseze, pentru că arareori îngheţa 
complet. Trebuia să găsească un punct cu îndeajuns de 
multă gheaţă, sau un pod propriu-zis. 

— Nordahl? 

Ylva s-a îndreptat de spate şi a arătat cu degetul spre 
râu. 

— Mergem pe acolo. 


Capitolul 29 


Storm era aşezat în fața monitorului, într-o concentrare 
adâncă. Pe peretele din spatele lui erau o hartă a oraşului 
Murmansk şi, alături de ea, diverse fotografii ale zonei, 
însoţite de posibile desfăşurări ale evenimentelor şi 
potenţiale trasee pe care ar fi putut să le aleagă Ylva. 
Storm a închis ochii. Ce variante fizice, mintale şi 
strategice aveau la dispoziţie? A scos un oftat uşor. Prea 
multe, acesta era răspunsul. 

Ilzbutise să spargă reţeaua internă a Bazei Aeriene 
Monciogorsk şi nu avusese nevoie de prea mult timp să 
descopere cine dăduse ordinul de hărţuire a elicopterului 
de aprovizionare norvegian. Acum, îşi crease acces la 
computerul maiorului Hodrokovski şi, folosindu-se de 
programul de traducere al armatei norvegiene, tocmai 
trăsese concluzia că toată corespondenţa din cutia ei 
poştală era în linii mari inofensivă când, deodată, şi-a 
îndreptat spatele pe scaun. Ceva nu se potrivea cu restul. 


Ali dormita pe o canapea veche când Storm i-a dat un 
ghiont. 
— Ali, uită-te la chestia asta. 


Ali s-a trezit speriat. La început, era amorţit, dar când a 
văzut expresia nerăbdătoare de pe chipul lui Storm s-a 
ridicat şi l-a urmat la computer. 

— Maiorul Hodrokovski a fost blocată de pe mai multe 
linii de corespondenţă. 

Ali s-a holbat la ecran. Storm avea dreptate. Cineva 
crease un grup de corespondenţă pentru ofiţeri cu rang 
superior, maiorul Hodrokovski ar fi trebuit să fie în mod 
evident unul dintre participanţi, dar fusese blocată în mod 
deliberat. Cât de ciudat! 

— Obstrucţionare? 

Storm a dat din cap în timp ce a intrat cu un click într- 
un şir de e-mailuri. 

— Acest e-mail din partea generalului Svetla a fost 
trimis tuturor din grup - cu excepţia ei. 

Ali s-a frecat la ochi în timp ce se aşeza în faţa 
calculatorului. 

— E codat. 

Storm a intrat cu mai multe clickuri în e-mailurile 
maiorului Hodrokovski adresate generalului Svetla, e- 
mailuri la care acesta nu răspunsese. 

— Maiorul Hodrokovski a trimis la analiză mostre ale 
urmelor de vopsea pe care le-a găsit pe Fullback-ul care 
ne-a hărțuit. Urmele de vopsea provin de la un avion 
General Dynamics F-16 Fighting Falcon - 12 F-16-B, 
fabricat între 1968 şi 1988. 

Storm s-a ridicat în picioare. 

— E unul de-al nostru. 


Capitolul 30 


O jerbă albă de scântei crea dâre de-a lungul tundrei 
palide. Pudra de zăpadă ridicată în vârtejuri sclipea ca 


diamantele în lumina rece a zilei. Efectul era spectaculos 
pentru oricine ar fi fost în stare să-l aprecieze. 

Patru tineri stăteau în picioare la marginea râpei. Nu 
observau frumuseţea suprarealistă care-i înconjura, ci se 
uitau la valul impenetrabil al furtunii de zăpadă şi îl 
înjurau. Aveau un singur scop: să-i prindă pe piloţii NATO. 
Preferabil în viaţă, să poată fi interogaţi. Ce se întâmpla cu 
ei după aceea nu mai era treaba lor. 

Grupul Speţnaz A”, în mod incontestabil cei mai letali 
oameni ai Rusiei, erau vânători de oameni, antrenați să 
găsească pe oricine, indiferent unde s-ar fi ascuns. Puteai 
încerca să evadezi din calea lor, puteai să te dai dispărut, 
dar nu aveai cum să scapi. Tundra era habitatul lor 
natural. 

Cu numai patru ore în urmă găsiseră peştera în care 
mai mult ca sigur se adăpostiseră peste noapte piloţii 
NATO şi, exceptând cazul în care erau suficient de 
nesăbuiţi încât să încerce să coboare versantul abrupt al 
muntelui, traseul acela era singura lor opţiune dacă se 
îndreptau spre vest. In plus, vânătorii remarcaseră că unul 
dintre piloţi era probabil rănit, găsiseră sânge proaspăt în 
peşteră. 

Erau siguri că-i vor prinde pe amândoi până la căderea 
nopţii. 

Dar acum stăteau pe buza canionului, scrutând 
materia strălucitoare, densă şi gri. Au ascultat atent în jur, 
dar în afară de vântul care vuia şi de mugetul râului care 
se arunca de pe stâncile din apropiere nu mai erau alte 
zgomote. 

Pe undeva acolo, jos, dincolo de masele de zăpadă, 
ştiau că e o vale adâncă, cea mai evidentă cale de ieşire 
din munţi. Era doar o chestiune de timp şi de rezistenţă. 


7 Speţgruppa A, sau Grupul Speţnaz Alfa, unitate de elită, 
independentă, a Forţelor Speciale Ruseşti din cadrul FSB. (n. red.) 


Soldaţii Speţnaz au dezbătut situaţia. Niciun om cu 
mintea întreagă n-ar fi coborât pe lângă cascada 
îngheţată. Probabil că piloţii îşi croiseră drum prin jurul 
acesteia, au tras ei concluzia. 

După ce au evaluat relieful înconjurător, coordonatele 
GPS şi hărţile digitale, au decis că în mod sigur piloţii se 
îndreptaseră spre panta mai blândă a muntelui. Era 
singura rută spre vest. 

Au urcat înapoi pe snowmobile, au dat scurt din cap 
unii spre alţii, apoi au pornit în direcţia în care merseseră 
Ylva şi John câteva ore mai devreme. În timp ce se 
apropiau de marginea platoului, vânătorii au făcut o 
descoperire interesantă, au zărit urme adânci în zăpadă. 
Omătul proaspăt se aşezase peste ele, dar după ce s-au 
oprit şi au suflat stratul de la suprafaţă au putut distinge 
clar urmele de bocanci a doi oameni. Pe baza adâncimii şi 
a dimensiunii urmelor au tras concluzia că una dintre 
persoane era mai mică şi mai uşoară decât cealaltă. La o 
inspecţie mai atentă, în urmele mai mari şi mai adânci au 
descoperit şi dâre de sânge. Soldaţii s-au uitat împrejur. 
Era logic ca urmele să ducă spre coborârea mai uşoară, iar 
piloţii NATO nu aveau cum să fi avansat prea mult, dacă 
mergeau prin zăpada asta nouă, adâncă. 

Şi-au pornit snowmobilele cu un muget şi au luat-o pe 
urma paşilor, de-a lungul pantei, în mare viteză. 


Capitolul 31 


Storm a ezitat înainte să bată la uşa Centrului de 
Comandă. În drum spre acesta, se întrebase cum ar trebui 
să prezinte informaţia pe care o conţinea e-mailul 
maiorului  Hodrokovski. Încă erau multe semne de 
întrebare la care nici el nu avea un răspuns, ca de 
exemplu de ce ar fi vrut ruşii să muşamalizeze o coliziune 


între avioane. Părea absurd, cu siguranţă ar fi fost în 
interesul tuturor să-şi asume că situaţia prezentă era 
rezultatul unui accident. În cazul unei confruntări armate, 
Rusia ar fi avut mult mai multe de pierdut decât NATO. 
Această nouă informaţie putea reduce în mod semnificativ 
criza. 


A bătut ferm la uşă, a aşteptat un răspuns, apoi a 
intrat în Centrul de Comandă. 

Înăuntru erau George Rove, generalul Blade, ministrul 
Apărării şi echipa ei, adânciţi într-o discuţie. Ministrul 
Apărării a ridicat privirea surprinsă când Storm a intrat. 

— Îmi cer scuze pentru întrerupere, dar am informaţii 
care ar putea fi de interes. 

Rove s-a uitat la Storm. A remarcat că hackerul înalt 
părea neliniştit. Ministrul Apărării a făcut un pas în faţă. 

— Da? 

Storm i-a oferit ministrului o copie imprimată a e- 
mailului maiorului Hodrokovski în care aceasta descria 
urmele de vopsea pe care le găsise pe aripa stângă a 
Fullback-ului. În partea de jos a copiei era o traducere a 
textului scris în litere chirilice. 

Ministrul Apărării l-a citit, s-a încruntat, apoi s-a uitat 
nedumerită la Storm. 

— Se poate ca prăbuşirea să fi fost un accident? 

Rove şi generalul Bale s-au uitat încruntaţi la ministru, 
care le-a explicat rapid conţinutul e-mailului. Rove s-a 
întors spre Storm. 

— Din ce sursă ai chestia asta? 

— Am spart intranetul criptat al Comandamentului 
Forţelor Armate Ruseşti. lar acesta e unul dintre e- 
mailurile pe care maiorul Hodrokovski le-a trimis grupului 
de comandanţi. 


Rove a luat copia şi a examinat e-mailul, iar Storm a 
continuat plin de zel: 

— Şi asta nu e tot, am descoperit că superiorii 
maiorului Hodrokovski au blocat-o dintr-un grup de e- 
mailuri. 

Emoţionat, Storm s-a uitat la Rove, şi apoi din nou la 
ministrul Apărării. 

— E acelaşi maior Hodrokovski care a dat Fullback-ului 
ordinul să ne hărţuiască aeronava. Am verificat de două 
ori, urmele de vopsea sunt de la F-16 al nostru. 

Rove părea stupefiat. l-a înapoiat copia ministrului 
Apărării înainte să-şi îndrepte întreaga atenţie către Storm. 

— Vrei să spui că ruşii muşamalizează o coliziune între 
avionul lor şi al nostru? 

Storm a înclinat din cap. 

— Da, domnule. 

— Şi că e posibil ca această coliziune să fi provocat, în 
cele din urmă, situaţia care a dus la doborârea avionului 
nostru? 

Storm a făcut o pauză. 

— Nu pot dovedi cauzalitatea dintre coliziune şi 
doborârea avionului nostru, dar e o teorie care merită 
testată. 

Ministrul Apărării se făcuse cenuşie la faţă. Asta 
schimba cu totul situaţia. 

— Dar dacă nu a fost un accident... 

Fără să-şi ia ochii de la Storm, Rove l-a întrerupt pe 
ministrul Apărării: 

— Sau poate că ne-au atacat avionul pentru a declanşa 
o ripostă militară? 

Storm a ezitat. Era o explicaţie posibilă, evident. Rove 
a stăruit cu privirea asupra lui Storm, de parcă ar fi căutat 
mai multe detalii, sau de parcă ar fi crezut că Storm 
ascunde ceva. Storm nu ştia ce să spună, corespondenţa 


virtuală nu oferea răspunsuri clare, doar alte piese într-un 
joc de puzzle care era în continuare imens şi derutant. 
Rove i s-a adresat ministrului Apărării. Nu părea câtuşi de 
puţin convins că noile informaţii schimbau situaţia. 

— Mie mi se pare că ne testează. 

Storm s-a încruntat. 

— Care „ei”? 

Rove s-a încruntat nerăbdător spre Storm. 

— Ruşii, evident. Ar fi putut planta această 
corespondenţă ca să ne inducă în eroare. 

Storm a clătinat din cap, era imposibil, spărsese 
serverele ruseşti printr-un proxy. Era convins că nu era o 
tehnică de diversiune. 

— Dar nu are niciun sens. În clipa asta ruşii au totul de 
pierdut dintr-un conflict militar, aşa că dacă am putea... 

Rove l-a întrerupt pe Storm: 

— Mulţumim, locotenente. 

Apoi s-a întors spre ministrul Apărării şi spre generalul 
Bale. 

— Trebuie să rămânem concentrați, dezinformările de 
genul ăsta sunt lucruri pe care le-am tot văzut din partea 
lor. Prioritatea noastră în acest moment este să arătăm 
predictibilitate şi hotărâre de neclintit. E singurul limbaj pe 
care rusul îl înţelege. 

Storm a intervenit, conştient că vorbeşte neîntrebat: 

— Dar asta e exact reacţia la care se aşteaptă şi 
pentru care s-au pregătit, dacă e să luăm în calcul 
posibilitatea că ei au iniţiat totul. 

Ministrul Apărării şi-a dres vocea mustrător. Storm a 
dat din cap şi şi-a ridicat mâinile în semn de resemnare. 

— Îmi cer scuze. 

Rove a dat din cap. Nu era deranjat de întreruperea lui 
Storm, dar nu avea timp de ea. 


— Ai idee cui îi trimitea maiorul Hodrokovski acest 
mesaj? s-a interesat el. 

Storm a dat din cap. 

— Corespondenţa ei cu laboratorul e cifrată printr-o 
altă reţea internă, dar lucrăm la asta. 

Rove a examinat copia imprimată a e-mailului cu 
atenţie, apoi şi-a scărpinat părul scurt şi grizonat. 

— Trebuie să  verificăm mai întâi autenticitatea 
mesajului, să ne convingem că nu a fost plantat ca o 
tactică de diversiune. 

Rove a luat poziţia de drepţi şi a aşezat o mână fermă, 
părintească, pe umărul lui Storm. l-a zâmbit cu căldură. 

— Locotenent Bure, ai făcut o treabă pe cinste. O să 
facem verificări. 

Rove s-a oprit ca să-l lase pe Storm să savureze lauda. 

— E o informaţie importantă şi i se va aloca un nivel 
înalt de prioritate, dar cred că tu ai nevoie de odihnă 
acum, locotenente. Du-te acasă, fa un duş, dormi. Avem 
nevoie de tine odihnit şi într-o formă de zile mari când te 
întorci. Îl vom pune pe colegul tău să verifice 
autenticitatea e-mailului şi să afle cu cine vorbea maiorul 
Hodrokovski. 

Storm a ezitat, nu-şi dorea să ia o pauză, nu acum. 
Dar, din moment ce toată lumea se uita la el, a devenit 
conştient că are ochii injectaţi, că înfăţişarea lui arăta că-i 
lipseşte somnul şi şi-a dat seama ezitant că, probabil, 
Rove avea dreptate. l-a salutat milităreşte pe toţi şi a 
părăsit încăperea. 


Capitolul 32 


După ce au ajuns în vale, Ylva şi John au făcut un 
progres remarcabil, în pofida piciorului rănit al maiorului şi 
durerii de umăr a Ylvei. Au mers în linişte pe ţărmul râului 


Malaia Belaia care, dacă bine îşi amintea Ylva, urma să-i 
ducă până la lacul Imandra. Impunătorii munţi Hibini erau 
acum în urma lor, iar în faţă se întindeau mai mulţi 
kilometri de tundră arctică netedă, fără locuri în care să se 
ascundă sau să caute adăpost. Bolborositul râului parţial 
îngheţat intensifica liniştea, iar Ylva păşea în ritmul 
propriei respiraţii. Apoi a detectat un zgomot rău- 
prevestitor. 

Pământul a tremurat sub picioarele lor, iar după aceea 
din munţi au erupt nişte detunături subsonice. S-au întors 
şi au ridicat privirea spre masiv, unde avalanşe de zăpadă 
se năpusteau spre râpa dinspre latura sudică. Succesiunea 
albă de talazuri zdrobea şi târa după sine vegetaţie, stânci 
şi orice altceva i se nimerea în cale. John a fluierat uşor la 
vederea priveliştii impresionante. Copacii înalţi pocneau ca 
nişte chibrituri pe măsură ce valul de zăpadă şi gheaţă îi 
secera. 

La baza râpei, avalanşa exploda în nori imenşi şi albi 
care se rostogoleau prin toată valea. John s-a uitat 
neliniştit spre Ylva. 

— Cât de departe poate ajunge o avalanşă? 

— La o distanţă cam de trei ori mai mare decât 
înălţimea sa. 

John a scos un suspin de uşurare. Prăbuşirea fusese de 
cel mult 500 de metri, iar ei, acum, se aflau la mai mulţi 
kilometri depărtare. Nori imenşi de zăpadă au continuat să 
plutească prin peisaj cu mult după ce zgomotul se stinsese 
şi avalanşa a pierdut din avânt. Peste câteva momente, 
masele de zăpadă s-au liniştit, iar imaginea muntelui a 
devenit din nou clară din perspectiva lor. Panta dezgolită a 
muntelui părea neatinsă, ca şi cum nimic nu s-ar fi 
întâmplat. 

Ylva i-a făcut cu ochiul lui John. 


— Uimitor, nu-i aşa? Îmi place o avalanşă de zăpadă 
liberă, e atât de pufoasă! 

John a dat ochii peste cap. 

— Cum zici tu, Nordahl. 

Ea a înclinat blând din cap. 

— Mi-ar plăcea să fac surfing pe o avalanşă din aceea. 

S-a şters la nas cu mâneca gecii şi şi-a continuat 
drumul. 

John a rămas nemişcat pentru o clipă şi s-a uitat după 
ea, apoi a clătinat din cap extenuat şi a urmat-o. 

— Fiecare cu ce-i place... 

Zăpada nu era nici pe departe atât de adâncă când şi- 
au început drumul pe ţărmul râului şi, cu toate că pe John 
îl durea piciorul, au avansat destul de repede. Priveliştea 
din faţa lor era nesfârşită, nu existau puncte fixe pe care 
să-şi poată odihni privirea sau pe care să le poată folosi 
pentru a se orienta. Treptat, râul a început să cotească 
spre est, iar Ylva a început să caute un punct în care să-l 
traverseze. Pentru a-şi putea continua drumul spre vest, 
aveau nevoie să ajungă pe celălalt mal. 

Planul era să traverseze lacul Imandra, să continue 
până când ajungeau pe Drumul European E105, apoi să-l 
urmeze spre nord-vest până la Monciogorsk. De acolo 
puteau trece prin tundră până la Valea Pasvik, care forma 
graniţa dintre Rusia şi Norvegia. 

Pe măsură ce masivul montan dispărea la orizont în 
spatele lor, s-a schimbat nu doar topografia - au observat 
şi faptul că zăpada sclipitoare şi albă devine din ce în ce 
mai cenuşie şi au început să adulmece un iz vag de sulfuri. 
Ylva auzise zvonuri despre regiunea sterilă, părăsită şi 
intens poluată în care intrau acum. Monciogorsk era la fel 
de murdar şi contaminat pe cât fuseseră munţii Koaşva de 
magici şi de spectaculoşi. Verii ei din Lovozero îi spuseseră 
că în Monciogorsk ningea cu zăpadă cenuşie, iar dacă 


scoteai limba îi puteai simţi gustul de amoniac. Ylva 
crezuse întotdeauna că exagerează cu povestea asta, cum 
făceau cu atâtea alte lucruri, dar acum nu mai era atât de 
sigură. Priveliştea devenea din ce în ce mai bolnăvicioasă 
şi mai posomorâtă cu cât călătoreau mai mult spre vest. 

Şi John a observat schimbarea mediului, dar nu avea 
energia să comenteze sau să se gândească prea mult. A 
strâmbat doar din nas şi s-a târât mai departe cu paşi grei 
şi obosiţi prin valea murdară. 

Ylva îl putea auzi cum se sforţează şi cum se 
poticneşte în spatele ei. Oare să încetinească, să-i arate 
înţelegere şi, eventual, să-l întrebe cum se simte? El gâfâia 
ca o balenă muribundă în timp ce şchiopăta prin mlaştină, 
la mică distanţă în urma ei. Nu, era mai bine să continue în 
cel mai rapid ritm de care erau în stare, iar el trebuia să 
încerce să ţină pasul. Nu aveau nimic de câştigat dacă 
încetineau acum. Ştia că John are temperatură, probabil 
deoarece cangrena începuse deja să-i atace corpul. Din 
punctul ei de vedere, puteau să mai meargă timp de vreo 
zece ore, ea era dornică să o ţină tot aşa, dar sunetul 
respirației lui chinuite şi mersul împleticit i-au transmis că 
era nevoie de un plan B. 

A zărit o cabană mică pe celălalt mal al râului şi, puţin 
mai încolo, un pod fragil de gheaţă pe care, poate, ar fi 
reuşit să-l traverseze. A studiat cu atenţie cabana în timp 
ce treceau pe lângă ea. Ferestrele erau întunecate, iar 
locul părea abandonat. 

Dar să ia o pauză acum ar fi fost nebunie curată, şi-a 
reamintit ea. Micul avantaj pe care îl câştigaseră coborând 
faţada de stâncă din apropierea cascadei nu le oferea nicio 
garanţie. Să se oprească aici ar fi fost un gest sinucigaş. 

Ylva s-a întors, iar imaginea care a întâmpinat-o era 
mai cumplită decât se aşteptase. 


Ochii lui John se holbau în gol, cuprinşi de febră. Faţa îi 
era complet lipsită de expresie, iar buzele albastre erau 
lipite cu îndârjire. Sângele i se prelingea din gamba rănită. 

Era conştientă în ce măsură durerea din umăr o 
storsese de putere şi nu putea decât să-şi imagineze cum 
îl afecta pe John rana lui. 

A scos un oftat de iritare. 

— Aveţi nevoie de o pauză, domnule? 

John nu a spus nimic, a continuat doar să meargă, cu 
privirea fixată asupra unui punct aflat la distanţă, în faţa 
lui. S-a izbit de ea ca un strigoi. 

— Domnule, dacă putem ajunge până la cabana de pe 
celălalt mal poate găsim ceva de mâncare şi tot acolo v- 
am putea schimba bandajul. 

El a privit-o absent, apoi a continuat să meargă 
clătinându-se. 

— Sângeraţi prin bandaj. 

John nu părea că procesează pe deplin ceea ce-i 
spunea. Creierul lui nu era conectat. Stropi de transpiraţie 
îi apăruseră de-a lungul frunţii şi avea pupilele de mărimea 
unor farfurioare. 

— Domnule, avem nevoie de o pauză scurtă. 

S-a blestemat de una singură în momentul în care a 
spus-o. De ce încerca să prezinte ideea de a lua o pauză 
ca pe un lucru de care avea nevoie ea? Nu ea era 
problema aici - el era. Dar, pentru a-i proteja orgoliul 
masculin, încerca să-l convingă că o oprire pentru o scurtă 
perioadă era un lucru de care puteau beneficia amândoi. 
Însă ea nu avea nevoie de o pauză. Ea putea să meargă 
mai departe ore în şir, putea face faţă frigului, cunoştea 
tundra. Dar nu, ea sugerase curtenitor să se oprească 
pentru ca ei amânaoi să se odihnească. Ylva cunoştea 
mult prea bine oamenii ca John, ştia că ar fi fost mult prea 


mândru şi încăpățânat să accepte faptul că a merge în 
continuare îl putea ucide. 

A strâmbat din nas de iritare. Chestia asta era numită 
intuiţie feminină, dar nu avea nicio legătură cu inteligenţa, 
era doar prostie. Ea ar fi putut să meargă mai departe, pur 
şi simplu, şi să-l lase să se descurce. Era convinsă că el 
asta ar fi făcut dacă rolurile ar fi fost inversate. Gestul 
mărunt de sacrificiu de sine i-a amintit de mama ei şi de 
nevoia disperată a acesteia de a evita cu orice preţ ca alţi 
oameni să se simtă în disconfort sau să-şi dea seama că 
sunt o povară. Nevoia ei cronică de a se face plăcută 
oamenilor se concentra pe a face pe toată lumea să se 
simtă bine în fiecare moment. Desigur, Ylva putea să vadă 
unde o adusese asta pe mama ei. Oamenii empatici erau 
complet inutili, pluteau de  jur-împrejur învăluiţi în 
aureolele lor, mereu cuprinşi de emoţii şi mult prea 
emoţionali să rezolve ceva. Ylva îşi petrecuse întreaga 
viaţă încercând din răsputeri să se dezveţe de bunătatea 
discretă a mamei sale. 

Dar, după ce a meditat asupra chestiunii, a conchis că 
nu-l va lăsa, că erau o echipă, că era ofiţerul ei superior şi 
că el avea nevoie să se odihnească. 

— Domnule, vom lua o pauză scurtă să ne refacem 
puterile. 

John n-a răspuns, s-a poticnit doar şi a căzut pe malul 
râului ca un idiot. Tipic. 

Ylva l-a condus până la podul de gheaţă, apoi s-a oprit. 
A evaluat cu pricepere gheaţa. Era subţire. Râul clocotea 
sub stratul de gheaţă, iar apa nu era adâncă, dar dacă s-ar 
fi prăbuşit în ea frigul i-ar fi cuprins repede şi probabil că 
era dificil să se caţere pe ţărmul lunecos din cealaltă 
parte. Să treacă podul era riscant, dar aveau în mod real 
de ales? Ylva a examinat blocul inegal de gheaţă. Era 


suficient de gros la capete. Ceea ce era greu de estimat 
era rezistenţa suprafeţei lui. 

Ylva s-a întins cu grijă pe burtă, ca să îşi împartă 
greutatea pe o suprafaţă mai mare, apoi s-a târât înainte. 
S-a auzit un pârâit rău-prevestitor, iar ea s-a oprit, a rămas 
nemişcată şi s-a holbat spre apa curgătoare de sub ea. Cu 
delicateţe, cu mişcări abia perceptibile, şi-a condus din 
coate corpul până în capătul superior, apoi a alunecat în 
jos pe celălalt țărm. John încă stătea pe malul opus al 
râului fixând din priviri apa, respirând întretăiat. 

— Domnule, sunteţi pregătit? 

John de-abia a reacţionat. Părea pierdut în lumea lui. 

— Domnule? 

John a ridicat privirea. Avea ochii înceţoşaţi de febră. 
Apoi a dat din cap. S-a întins lent pe gheaţă şi, cu mişcări 
greoaie, spasmodice, s-a târât pe blocul de gheaţă. S-a 
auzit un pocnet uşor, gheaţa s-a sfărâmat sub el şi un 
fragment al podului a căzut în apă. John a încremenit şi a 
rămas pe loc. Acum nu mai era cale de întors, trebuia să 
ajungă de cealaltă parte. Ylva s-a aşezat pe vine şi s-a 
întins spre el. 

— Apucaţi-mă de mână, aproape că aţi ajuns. 

El a privit-o cu o expresie aproape nepăsătoare. O 
rafală a azvârlit o pudră de zăpadă pe deasupra lui, iar el a 
continuat să zacă în mijlocul gheții zgrunţuroase, cu 
privirea pierdută în spaţiu. 

— John, sunt aici. 

Nicio reacţie. 

— Adună-te odată, omule! 

Ylva a urlat la el cu profundă iritare, iar el şi-a întors 
absent privirea spre ea. 

— Vin, Leah..., a murmurat el. 

Şi-a continuat greoi urcarea până dincolo de cocoaşa 
puţin înaltă, apoi a alunecat spre Ylva. Ylva l-a înşfăcat de 


mânecă şi l-a tras mai aproape. El a murmurat blând, mai 
mult pentru sine, în timp ce se prăbuşeau pe malul râului: 

— Totul va fi în regulă, Leah, eşti în siguranţă. 

Cine dracu’ mai e şi Leah? s-a întrebat Ylva în sinea ei, 
dar n-a spus nimic. 

S-a ridicat, s-a scuturat de zăpadă şi a tras cu urechea 
în jur. Tot ce putea auzi era bolborositul râului, răbufniri 
ale vântului care biciuia tundra şi, de pe jos, gâfâitul febril 
al lui John. _ 

Ylva s-a mai uitat o dată la cabană. Incă i se părea 
abandonată, aşa că a păşit mai aproape de el. In zăpadă 
nu erau urme, deci, probabil că era goală, a tras ea 
concluzia, şi nici nu părea să fie cineva prin apropiere. L-a 
auzit pe John ridicându-se şi, când s-a întors, el se îndrepta 
spre apa care curgea pe sub gheaţă. Ylva nu a avut timp 
să-l oprească. Se aplecase deja deasupra şuvoiului. 

John se legăna în timp ce se uita în jos la apa deo 
culoare ciudată, turcoaz. Pe malul râului erau urme de 
egirin, eudialit şi alte minerale din Hibini care fuseseră 
clătite de apă, împreună cu reziduurile provenite de la 
minele aflate ceva mai departe, în nord-est. Ylva se 
pregătea să-l prevină să nu bea, dar apoi s-a gândit mai 
bine, de ce să-şi bată capul, chiar dacă ştia că apa era 
poluată cu substanţe chimice folosite în extracția minieră. 
Probabil că va supravieţui câtorva înghiţituri, a decis ea, în 
timp ce John tuşea şi bolborosea la marginea apei. 

Ylva a mai ridicat o dată privirea spre căsuţa care 
aştepta părăsită şi neglijată, adăpostită de vânt. S-a 
apropiat de ea cu precauţie şi a aruncat o privire înăuntru 
prin fereastră. In afară de o canapea subţire, o sobă, o 
masă şi două scaune, nu mai era nimic înăuntru. Trebuia 
să se mulţumească cu astea. 

Nu a fost nevoită să dărâme uşa, era descuiată, iar ea 
a intrat. 


l-a luat o clipă să se obişnuiască cu întunericul cabanei 
ale cărei geamuri minuscule erau acoperite de zăpadă şi 
abia dacă permiteau să intre o geană de lumină. Ylva s-a 
întors spre John, care stătea în pragul uşii clătinându-se, în 
mod vizibil confuz şi delirând de febră. A împins-o brutal la 
o parte în timp ce ea încerca să-l ajute, iar Ylva l-a lăsat să 
se împleticească în faţă până a căzut pe podea cu o 
bufnitură, chiar înainte să ajungă la canapeaua de la 
capătul opus al încăperii. 

John n-a opus rezistenţă când Ylva l-a tras pe canapea 
şi i-a suflecat cracul pantalonului ca să-i examineze gamba 
rănită. Duhoarea spunea în mod elocvent tot ce trebuia să 
ştie, iar când bandajul a căzut pe jos a putut vedea că 
pielea care înconjura rana se înnegrise, mărginită de o 
porţiune galbenă din pricina inflamării. De-a lungul 
marginilor umflate ale abcesului se formaseră băşici mici, 
purpurii. Duhoarea de carne putrezită şi de infecţie acră 
era corozivă şi dezgustătoare, iar Ylva a trebuit să se 
întoarcă repede ca să nu vomite. John făcuse cangrenă, iar 
infecția se răspândea rapid. 


Capitolul 33 


În timp ce se îndrepta spre casă cu maşina de la 
Cartierul General Reunit norvegian, Storm şi-a amintit din 
nou de ziua în care o întâlnise pe Ylva în faţa Centrului de 
Arte Bodø. O privise de la distanţă şi, în timp ce cobora 
scările, ea îşi desfăcuse cocul strâns de la baza capului, 
lăsându-şi părul blond să curgă. O urmărise în timp ce ea 
traversase prin faţa primăriei, în drum spre casa mamei 
sale, aflată la 20 de minute de mers pe jos pe aceeaşi 
stradă. Părul blond i se înfoia în bătaia vântului, iar ea 
părea mai liberă şi mai puţin timorată când şi-l desfăcea. 
Storm a zâmbit amintindu-şi. | se părea înduioşător faptul 


că încerca să pară atât de dură şi detaşată dar, în acelaşi 
timp, avea grijă de mama ei bolnavă şi se ocupa de ea cu 
conştiinciozitate. Nu o auzise niciodată pe Ylva spunând 
vreun cuvânt bun despre mama ei dar, totodată, nu fusese 
nici răuvoitoare, îl informase doar că mama ei are 
probleme mintale serioase şi trăieşte în haos şi obiecte 
puse claie peste grămadă. Dar era foarte elocvent faptul 
că avusese grijă să treacă pe la ea înainte de începutul 
exerciţiului Arctic Blizzard. Ylva era, de fapt, un suflet 
sensibil. Dacă se gândea mai bine, era chiar un om bun. 

Cum se simţea mama ei acum? 

Avea oare pe cineva care s-o îngrijească? 

Storm a conştientizat faptul că acest lucru îl îngrijora. 
De ce nu se gândise mai devreme la ea? 

Probabil că femeia se simţea îngrozitor. A decis să o 
viziteze pe mama Ylvei în drum spre casă. Nu era prea 
obosit pentru asta. 


Storm a căscat şi ochii îl usturau de nesomn când a 
apăsat pe sonerie. Nu s-a auzit niciun răspuns. A aşteptat, 
apoi a mai încercat o dată, dar casa rămânea tăcută, 
învăluită în întuneric. 

Era pe cale să renunţe şi se întorsese să plece când 
Mary a întredeschis precaută uşa în urma lui. A aruncat o 
privire temătoare prin crăpătura îngustă, apoi s-a uitat la 
el cu ostilitate. 

— Bună ziua, sunt un prieten al Ylvei, a spus el cu un 
zâmbet. 

Expresia ei s-a transformat într-una de speranţă. 

— Ai găsit-o? 

Storm a clătinat din cap. Era extrem de obosit şi îl 
cuprinsese ameţeala. S-a uitat la mama Ylvei, pe care n-o 
întâlnise niciodată până atunci. Mama şi fiica semănau, de 


fapt, destul de mult, aceeaşi privire intensă şi aceiaşi 
pomeţi înalţi. 

— Încă lucrăm la asta. 

Ea a înclinat din cap. Storm a ezitat, apoi a întrebat: 

— Pot să intru? 

Mary nu avea chef de niciun oaspete, ura când oamenii 
apăreau fără să anunţe. Işi dorea să fie lăsată în pace. Nu 
era prezentabilă, nu mai fusese de ani întregi, iar acesta 
era unul dintre multele motive pentru care prefera să stea 
în casă. Dar stilul lui Storm era la fel de prietenos pe cât 
era de insistent. Era evident că are nevoie să discute cu 
ea. 

Mary a oftat şi s-a dat la o parte. 

După ce a deschis larg uşa şi a intrat în hol, Storm a 
remarcat imediat mirosul. Era exact atât de stătut precum 
i-l descrisese Ylva. 

Mary s-a dus în camera de zi, unde s-a oprit, 
înconjurată de o răvăşeală de haine şi cărţi. Storm a văzut 
că tocmai îşi făcea bagajul. 

— Voiam doar să trec pe la dumneavoastră şi să văd 
ce mai faceţi. 

Ea s-a întors spre el rapid. Avea ochii roşii şi umflaţi. 

— Cine eşti? 

— Sunt un prieten al... 

Mama Ylvei l-a întrerupt nerăbdătoare. 

— Nu a pomenit niciodată de tine. 

— Ne cunoaştem doar de câteva săptămâni. Lucrez la 
CYFOR. 

Storm a încercat să pară calm şi relaxat, dar mama 
Ylvei nu s-a lăsat păcălită, dându-şi seama de îndată că 
era neliniştit. S-a uitat în jur agitată, de parcă ar fi crezut 
că în lumina nedesluşită a camerei de zi o urmăreşte 
cineva. Apoi s-a aplecat spre Storm şi i-a şoptit pe un ton 
conspirativ: 


— Ei au luat-o şi pe ea. 

— Ei? 

Mary nu a răspuns, dar ochii îi străluceau de frică şi i-a 
făcut semn că nu poate spune mai multe. 

— Au mai luat şi pe altcineva? 

Ea a răspuns în şoaptă, cu o voce abia perceptibilă: 

— Pe Geir, tatăl ei. 

Storm s-a încruntat. Ylva îi spusese că sănătatea 
mintală a mamei sale era instabilă, dar abia atunci îşi 
dădea seama cât de bolnavă era. 

— Am crezut că a murit din cauza unui cheag de sânge 
pe creier. 

Ea a clătinat din cap. 

— Asta au vrut ei să ne facă să credem. 

— Care ei? 

Din nou, Mary i-a făcut semn lui Storm să vorbească 
mai încet, apoi s-a uitat împrejur suspicioasă. A aşteptat, a 
ascultat şi s-a asigurat că nimeni nu era prezent în camera 
de zi altminteri goală. 

— Nu ştiu, a şoptit şi a rămas mai departe nemişcată, 
cu privirea pierdută în zare. 

Părea prizonieră într-un vârtej de gânduri dureroase. 
Storm a continuat să stea neajutorat în faţa ei, nesigur ce 
ar fi trebuit să spună. Apoi, brusc, ea s-a îndepărtat de 
Storm şi a reînceput să îndese haine, cărţi şi medicamente 
într-o geantă, cu mişcări tremurătoare, frenetice. 

— Unde vă duceţi? 

— Mă duc acasă... 

— Unde e acasă? 

— La Kautokeino. 

— Aveţi rude pe-acolo? 

Mama Ylvei s-a oprit din împachetat şi a ridicat privirea 
spre Storm, sceptică. 

— Cât de bine o cunoşti de fapt? 


Storm a lăsat ochii în jos. 

— Nu îndeajuns de bine. 

Mary a dat din cap extenuată. 

— Nimeni nu o cunoaşte. Ţine lumea la distanţă. 

Storm a observat poze pe peretele sufrageriei, cu Mary 
şi Ylva pe când era fetiţă. 

Mai erau şi multe fotografii cu Ylva şi părinţii ei, 
împreună cu familia mamei sale, şi toţi purtau haine gâkti 
colorate, specifice etniei sámi. Ylva şi părinţii ei păreau 
fericiţi şi liniştiţi. Dacă era să fie sincer, Storm nu o văzuse 
niciodată pe Ylva atât de relaxată şi nici nu ştiuse că era 
pe jumătate sâmi. l-ar fi plăcut să ştie astfel de lucruri 
despre iubita lui. 

— Mă duc acasă, la ai mei, să nu mă omoare şi pe 
mine. 

Storm a văzut-o pe femeia mărunţică şovăind între 
geanta încărcată până la refuz şi hainele de pe podea. 
Părea disperată şi confuză, dar nu era de mirare - cine n- 
ar fi fost, în situaţia ei? Probabil că îşi pierduse şi fiica. 

— Cine vrea să vă omoare? 

Ea s-a scărpinat tulburată pe mână. Îi înţelesese oare 
întrebarea? Unghiile i-au lăsat urme furioase şi roşii. Storm 
a fost cuprins de compătimire. | se părea că e o copilă 
înfricoşată şi traumatizată care-şi căutase refugiu într-o 
fantezie pentru a se proteja de relele lumii. 

Şi-a aşezat cu delicateţe mâna pe a ei. Femeia a 
tresărit şi s-a holbat la el cu un chip lipsit de expresie, apoi 
şi-a tras mâna înapoi. Storm a privit-o cu tandreţe, dar n-a 
spus nimic. Putea să-i simtă frica şi confuzia. Nu s-a 
mişcat, dar a continuat să se uite în sus la bărbatul 
necunoscut care se înălța deasupra ei. Avea ochi frumoşi, 
s-a gândit ea. 

— Cine sunt ei, oamenii care nu trebuie să vă omoare 
şi pe dumneavoastră? 


A ezitat. Simţea nevoia disperată să-i spună, dar nu 
îndrăznea. Viaţa îi era în pericol. Storm a continuat să-i 
susţină privirea, până când ea s-a întors în altă parte. 

— Nu, nu, nu pot... 

A clătinat frenetic din cap. Părul lung şi gri îi dansa în 
jurul umerilor. 

— Sau nu ştiu. Computerul lui a dispărut cu o zi înainte 
ca el să moară. 

Storm a încremenit şi a privit-o atent încă o dată. 
Instinctul îi spunea că informaţia putea fi importantă. 

— Spuneţi că i-a dispărut computerul? 

Ea a dat din cap. 

— Şi-a făcut vreo copie de rezervă la fişiere? 

Mary l-a fixat din priviri pe Storm. Ochii i s-au îngustat 
din nou. A ezitat, dar apoi s-a apucat din nou să facă 
bagaje, cu mai multă frenezie - dacă era posibil. Smulgea 
haine din geantă, apoi îndesa altceva în locul lor. Era 
limpede că nu avea niciun plan şi niciun scop. 

—De ce credeţi că a fost omorât soțul 
dumneavoastră? 

Un pulover a fost smuls din geantă, apoi a fost înlocuit 
cu un singur pantof După aceea a mai pus nişte cărţi. Pe 
care le-a scos imediat. 

— Nu-l mai văzusem pe Geir speriat până atunci. 
Niciodată. Dar atunci era speriat. Se temea pentru viaţa 
lui. 

— V-a spus cumva de cine sau de ce se temea? 

Mary a continuat să-şi facă şi să-şi desfacă bagajul în 
timp ce icnea după aer, tremurând şi mormăind în sinea 
ei. Dacă va continua aşa, o să ajungă la hiperventilaţie şi o 
să leşine, s-a gândit Storm. S-a uitat la cantitatea uriaşă 
de pastile prescrise de medic împrăştiate pe canapea, pe 
măsuţa de cafea şi în geantă. 


— Nu vreau să mă implic, a şuierat ea. Vreau doar ca 
Ylva şi cu mine să fim lăsate în pace. De ce nu vrei s-o laşi 
în pace? 

Storm nu putea zări decât un gol în spatele privirii 
isterice a lui Mary. Respirația i s-a accelerat şi a devenit 
din ce în ce mai agitată. 

— Au luat-o, au omorât-o, da, au făcut-o, au făcut-o, 
nimeni nu mă crede, el a fost omorât, l-au omorât pe el, şi 
acum pe ea! Ei au omorât-o, a murit, fiica mea e moartă! 
Şi nimănui nu-i pasă! 

Vocea ei stridentă, cuprinsă de panică, a devenit un 
țipăt. 

— Nimănuli nu-i pasă! a strigat ea. 

Storm a inspirat adânc. Nu avea voie să se lase 
influenţat de emoţiile ei, în schimb trebuia s-o consoleze şi 
s-o liniştească pe biata femeie înainte ca aceasta să-şi 
piardă complet minţile. l-a adresat un zâmbet dezarmant. 

— Pot să vă îmbrăţişez? 

Întrebarea lui a pătruns prin confuzia ei iraţională. 
Femeia a ridicat privirea spre el, şocată. Storm însuşi a 
rămas surprins de propunerea lui, nu era genul care se 
îmbrăţişa în mod firesc cu alţii. Ea n-a scos niciun cuvânt, 
dar l-a fixat cu ochii larg deschişi. 

Storm a aşteptat. Lacrimi mute s-au adunat în ochii ei, 
apoi, cu o stânjeneală aflată la limita ruşinii, ea a coborât 
privirea de parcă devenise brusc conştientă de propria ei 
stare mizerabilă. Nu a îndrăznit să-şi ridice privirea, dar a 
murmurat încet: 

— Nu, sau vreau să zic... Dacă insişti neapărat... Atunci 
n-o să mă deranjeze... o îmbrăţişare... 

Storm s-a apropiat lent spre ea, cu braţele deschise, 
ea a tresărit uşor, iar el s-a oprit cu mâinile încă întinse. 
Voia ca ea să simtă că e în control, că el nu intenţionează 
s-o prindă în capcană sau s-o imobilizeze. Era important s- 


o lase să facă ea acel ultim pas spre el. Îşi dăduse seama 
că era o mişcare înţeleaptă. Ylva se comporta exact la fel. 

Mary a ezitat, apoi a făcut un pas mic în faţă şi s-a 
oprit foarte aproape de el. A continuat să stea aşa. Storm 
şi-a încolăcit cu tandreţe braţele lungi şi puternice în jurul 
ei. Ea s-a aplecat un pic în spate, dar i-a permis s-o 
îmbrăţişeze. 

Storm a ţinut-o cu gingăşie şi a remarcat că mirosea 
urât. Corpul ei subţire părea plăpând şi, totuşi, era 
tensionat ca o coardă de arc. Nu ştia cât s-o mai ţină în 
braţe. Şi-a relaxat puţin îmbrăţişarea, pentru ca ea să ia o 
decizie. Totuşi, Mary s-a aplecat mai aproape de el, cu 
braţele încrucişate la piept, de parcă ar fi fost îngheţată de 
frig. A rămas nemişcată, odihnindu-şi fruntea pe pieptul lui 
Storm. El a mângâiat-o pe spate. Îi putea simţi coastele 
prin kimono, iar ea tremura. Şi-a muşcat crunt buzele şi s- 
a luptat cu sine, dar în cele din urmă a cedat. Suspinele 
adânci i s-au transformat în plâns. Storm a lăsat-o pe 
femeia măruntă să-şi reverse în plâns toată furia. Pieptul 
cămăşii lui s-a udat tot în timp ce lacrimile smulgeau 
durerea necruțătoare din ea. 

— Sunt aici, suntem împreună în asta, a şoptit el. 

Cuvintele lui răspundeau în ecou unei disperări pe care 
ea pierduse capacitatea s-o articuleze. Necunoscutul ăsta 
parcă ar fi înţeles cu adevărat. 

— Nu sunteţi singură, a spus el din nou cu blândeţe. O 
vom găsi. 

În cele din urmă, angoasa şi lacrimile ei s-au potolit, iar 
el a eliberat-o cu blândeţe din strânsoare. Mary şi-a privit 
tăcută mâinile, tremurul i s-a atenuat, respiraţia i s-a 
liniştit şi şi-a regăsit stăpânirea de sine. 

— Mulţumesc mult, a şoptit. În ultima vreme nu mă 
mai întâlnesc decât cu doctori şi cu psihiatri, dar niciunul 
dintre geniile astea nu prescrie compasiune umană. 


Storm s-a uitat la pastilele de pe canapea, de pe 
măsuţa de cafea şi din geantă. 

— Dar vă dau o grămadă de medicamente minunate, a 
zâmbit el. 

Femeia s-a uitat în sus spre el, surprinsă, privirea ei a 
întâlnit ochii lui zâmbitori, iar ea a izbucnit în râs: 

— Da, şi diagnostice pompoase! De ele nu duc lipsă 
niciodată. 

Au zâmbit, amândoi puţin stânjeniţi de momentul de 
intimitate pe care tocmai îl împărtăşiseră. 

— Mi-e dor de ea, a şoptit Mary. 

Storm a dat din cap şi a simţit un junghi al disperării în 
care chiar nu-şi putea permite să se adâncească acum. 
Trebuia să gândească limpede. Fără să adauge nimic, a 
continuat s-o privească. Într-adevăr, exista o puternică 
asemănare. Ochii verzi ai lui Mary păreau mai vii acum, de 
parcă lacrimile clătiseră puţin din nebunie. 

— Mi-e dor de ei amândoi, a murmurat ea. 

A ridicat privirea spre Storm. De-abia acum l-a 
examinat cu adevărat. Părea devastat. 

— Aşadar, spune-mi, tu cum te simţi? 

Storm a încercat să spună ceva neutru, ceva care s-o 
îmbărbăteze, dar nu a fost în stare s-o facă. Durerea din 
stomac, nodul din piept şi cel din gât erau insuportabile. 
Nu-şi putea permite să-şi dezlănţuie propria disperare şi 
nu avea puterea să vorbească. Mama Ylvei l-a mângâiat 
pe obraz. 

— Când era mică, era ca o frunză de plop tremurător... 
Dar a crescut puternică, mai puternică decât mine şi decât 
tatăl ei. 

lar Storm a izbutit brusc să vadă optimismul şi 
sinceritatea pentru care, după cum îi povestise Ylva, 
fusese cunoscută cândva mama ei. 


— Încă este, a zâmbit ea ca să-l consoleze. Dacă 
cineva poate supravieţui chestiei ăsteia, persoana aceea 
este... 

Cuvintele au dispărut când ochii i s-au umplut din nou 
de lacrimi, şi n-a putut termina propoziţia. Storm a dat din 
cap recunoscător. 

— Pot să fac ceva pentru dumneavoastră? a întrebat 
el. Aveţi nevoie de ceva? 

Ea a clătinat din cap. 

— Pentru mine e o călătorie lungă, a şoptit ea. N-am 
mai văzut-o pe Elle, sora mea, de peste cinci ani. Şi acum, 
că mă gândesc mai bine, nu e ca şi cum am locui prea 
departe una de alta, chiar nu... 

Storm a inspirat adânc. 

— Aveţi nişte copii de rezervă ale fişierelor de pe 
computerul soţului dumneavoastră? 

Mary s-a holbat absentă în spaţiu. 

— Dacă aş putea obţine acces la conţinutul 
computerului său, sau la copiile de rezervă, aş putea să 
găsesc o explicaţie. Sau măcar aş putea vedea la ce lucra 
soţul dumneavoastră în perioada premergătoare decesului 
său. 

Mama Ylvei s-a uitat înfrântă în jur, prin camera 
dezordonată, apoi a clătinat din cap epuizată. 

— Nu mi-a spus nimic. 

Pe măsuţa de cafea se aflau un stilou şi câteva ziare. 
Storm şi-a notat numele şi numărul de mobil. 

— Mă puteţi suna oricând aveţi nevoie de cineva cu 
care să vorbiţi, sau dacă vă pot ajuta cu orice. 

Ea a înclinat din cap în tăcere şi a luat bucăţica de 
hârtie. În încăperea întunecată s-a lăsat linişte. 

— Nu vă mai rețin, a spus Storm. Am vrut doar să trec 
pe aici şi... ei, bine, o să vă ţin la curent. 

Ea a dat din cap. 


— Mulţumesc. 

Storm a auzit-o cotrobăind prin camera de zi în timp ce 
el se îndrepta spre uşă. 

— Stai! 

Tocmai se pregătea să iasă în frig când Mary a venit 
alergând în urma lui. El s-a întors şi a rămas surprins când 
a văzut-o că-i întinde o bijuterie sâmi superbă. 

— la asta. 

Storm s-a uitat la colierul frumos, cu un pandantiv în 
forma unui glob de argint. A auzit un clinchet uşor când l-a 
luat. 

— E globul magic al Ylvei, a spus mama ei. 

Storm s-a uitat la ea curios. Ar fi trebuit să ştie ce 
însemna, mai auzise cuvântul acesta şi înainte, dar nu 
însemnase nimic pentru el. 

— l-a aparţinut bunicii mele şi stră-străbunicii mele şi 
vreau să ajungă la Ylva. 

Storm a dat din cap. Încă nu era sigur ce se 
presupunea că trebuie să facă el cu pandantivul de argint. 

— Mulţumesc. 

— Am purtat pandantivul când am fost însărcinată, iar 
după ce am născut-o pe Ylva clinchetul globului o liniştea. 
E tradiţia noastră. Atârnăm globuri de argint deasupra 
leagănului, să oprim forţele din lumea cealaltă să-i facă 
vreun rău copilului adormit. Toţi copiii sâmi au câte unul... 

Storm şi-a plimbat cu delicateţe degetele peste globul 
de argint frumos decorat. 

— Are vreo semnificaţie? 

Mary a înghiţit în sec, vocea îi tremura. 

— Oferă siel/la - adică protecţie. 

Storm a ţinut pandantivul în mâna lui mare, care 
tremura uşor. 

— O să am grijă de el şi-o să i-l dau Ylvei după ce o 
găsesc, promit. 


Mary a dat din cap nerăbdătoare. 

— Să faci asta. Are puteri protectoare. Îţi va oferi ce ai 
nevoie. 

Storm şi-a pus colierul în buzunar şi s-a uitat la mama 
YIvei. Ochii li s-au întâlnit şi şi-au susţinut reciproc privirea 
pentru un moment. 

— Găseşte-o, a şoptit ea şi a închis hotărâtă uşa. 

Storm a auzit-o cum o încuie în urma lui. 


Când a urcat în maşină, Storm se simţea devastat. S-a 
prăbuşit cu capul pe volan. Vedea cu ochii minţii fotografii 
de familie cu Ylva zâmbind şi râzând. Îi era îngrozitor de 
dor de ea. Şi-a scos colierul din buzunar şi l-a trântit furios 
pe scaunul pasagerului, dar clinchetul globului l-a liniştit. 
Ylva ascultase acest sunet înainte să se nască, iar el o 
proteja. 

Şi-a regăsit stăpânirea de sine, a pornit maşina şi a 
condus până acasă. 

Cincisprezece minute mai târziu, Storm a parcat 
maşina în locul lui obişnuit, în faţa apartamentului din 
centrul oraşului Bodø. În timp ce cobora, a observat 
colierul care zăcea abandonat atât de neprotocolar pe 
scaunul pasagerului. L-a ridicat şi a început să-i studieze 
lucrătura meşteşugită. Globul de argint era decorat cu 
modele complicate, întrerupte, şi avea o închizătoare pe 
lateral. A desfăcut închizătoarea. În interiorul globului 
bogat împodobit era un al doilea glob de argint, cel care 
scotea clinchetul blând. Storm a scos al doilea glob şi 
inima i-a stat pentru o secundă. Era, de fapt, un stick mic 
de memorie deghizat în bijuterie. 


Capitolul 34 


Ylva a examinat rana infectată de pe gamba lui John. 
Din fericire, infecția se extinsese doar prin carne. Odată 
ce-i atingea osul însemna sfârşitul pentru el. 

— Domnule, va trebui să rămâneţi aici. Mă voi duce pe 
jos până la Kirovsk, să fac rost de medicamente şi 
bandaje. A 

Sugestia ei era în mod evident absurdă. In clipa aceea 
erau cei mai căutaţi infractori din Rusia şi amândoi o ştiau. 
Dacă erau descoperiţi, în cel mai bun caz urmau să fie 
ucişi, sau în cel mai rău să fie azvârliţi într-o închisoare 
rusească. Cu toate astea, John nu a avut nimic de obiectat 
la propunerea ei. S-a lăsat pe spate şi a adormit. 

Ylva trebuia să se mişte rapid, nu doar pentru a nu 
pierde infimul avantaj pe care-l câştigaseră, dar şi pentru 
că infecția din gamba lui John se răspândea cu fiecare oră 
care trecea. Urma să facă septicemie până la apusul 
soarelui. 


Ylva a ieşit din cabană şi a scrutat priveliştea. Soarele 
era spre sud, iar dacă mergea pe râu în jos, urmându-l 
până la lac, şi apoi pornea spre nord-est, probabil că ar fi 
ajuns până la Kirovsk într-o oră. 

A pornit-o pe malul râului. Aici, duhoarea din ce în ce 
mai accentuată de chimicale i-a comunicat că se apropia 
de oraşul minier. 

După ce a urmat un drum accidentat, cu o plăcuţă pe 
care se puteau distinge cu greu literele „KWPOBCK”, a 
ajuns în cele din urmă la oraşul industrial dărăpănat. 

Prin periferiile Kirovskului, Ylva a trecut pe lângă şiruri 
de clădiri abandonate care arătau ca nişte pietre de 
mormânt de pe vremea Uniunii Sovietice. Ferestre sparte 
se căscau spre ea şi de peste tot putea adulmeca 
putrefacţia şi degradarea. Casele dărăpănate erau martori 
ai existenţei efemere a omenirii prin lume. Odinioară 


acestea reprezentaseră apogeul modernităţii, al 
funcţionalităţii şi al speranţelor optimiste în viitor. Erau 
martori, aşa cum numai arhitectura sovietică putea fi, ai 
credinţei oarbe într-un progres controlat de stat, într-o 
economie şi o industrie planificate. Un progres care nu 
avea timp pentru nuanțele delicate ale frumuseţii şi 
umanităţii organice. 

Acum, clădirile dezafectate arătau ca nişte moşnegi 
fragili şi ramoliţi, abandonaţi de timp şi de compasiunea 
umană. Blocurile sovietice nu mai erau decât nişte carcase 
cenuşii, golite de viaţa pe care ar fi trebuit s-o 
adăpostească. Natura era în plin proces de recuperare a 
viziunilor grandioase care se prăbuşiseră, devenind 
mormane de mortar şi ciment. O tăcere fantomatică 
învăluia străzile. 

Ylva a luat-o spre est şi, încet, dar sigur, oraşul şi-a 
schimbat personalitatea. La o intersecţie, pe o latură erau 
ruine posomorâte, iar pe cealaltă un motel, câteva 
magazine mici, o cafenea şi o farmacie. Ylva s-a strecurat 
până în apropierea unuia dintre magazine, a zărit primele 
pagini ale ziarelor, care prezentau poze mari ale ei şi ale 
lui John, şi n-a fost surprinsă. S-a uitat în jur neliniştită. 
Trebuia să se asigure că n-o vede nimeni, oamenii erau cu 
siguranţă puşi în gardă. 


Pe o alee, un om beat se uşura pe un perete, iar un sac 
mare zăcea lângă el şi ushanka lui îmblănită îi căzuse de 
pe cap. Perfect. 

Sprintenă ca o pisică, Ylva s-a strecurat în spatele 
bărbatului. În timp ce mergea, a ridicat un drug ruginit de 
fier care căzuse de pe o clădire dărăpănată din apropiere. 
jeturi de durere s-au proiectat prin umărul ei încă sensibil 
când l-a izbit pe individ, făcându-l să-şi piardă cunoştinţa 
cu o lovitură puternică. El s-a prăbuşit, iar sângele roşu şi 


cald i s-a prelins din părul rar. Va avea o durere cumplită 
de cap când se trezeşte, s-a gândit Ylva, şi i-a deschis 
sacul. Spre bucuria ei, acesta conţinea haine. S-a uitat în 
jur. Doi oameni au trecut pe trotuar, chirciţi împotriva 
vântului. Apoi au dispărut. 


Ylva şi-a dezbrăcat uniforma de pilot şi a îndesat-o în 
sac, apoi şi-a pus hainele luate de la bărbatul care zăcea 
fără cunoştinţă. Erau haine bărbătești, îi erau prea mari şi 
îi zgăriau pielea, dar erau călduroase şi urmau să o ajute 
să se piardă mai uşor prin populaţia locală de oameni 
cenuşii şi posomorâţi care, prin capriciile sorții, ajunseseră 
în oraşul acela fără viitor. 

A izbutit să-l dezbrace pe omul întins la pământ de 
haina lui groasă de lână şi să o pună pe ea. l-a înhăţat şi 
portofelul, care conţinea câteva ruble, apoi şi-a pus 
ushanka lui cu apărătoare pentru urechi. Câteva minute 
mai târziu, pe stradă se plimba un „bărbat” aparent 
costeliv, cu un sac de o formă incertă pe umăr. 

Ylva şi-a continuat drumul pe trotuar. La capătul străzii 
a observat o lumină palidă de neon, o farmacie. Lăsându-şi 
capul în jos, gârbovită, a intrat în magazin, unde nu se 
vedea niciun vânzător, iar Ylva n-a sesizat nicio cameră de 
supraveghere. Fără ezitare, a îndesat în sac bandaje, 
produse dezinfectante, paracetamol şi nişte pastile despre 
care a presupus că erau antibiotice. A auzit o uşă 
scârţâind în spatele ei şi s-a întors. O babuşka grasă şi 
scundă venea de la toaletă. S-a uitat la Ylva cu o lipsă 
totală de interes, apoi s-a aşezat pe un scaun de lângă 
casa de marcat şi a dat mai tare sonorul unui televizor 
vechi de pe tejghea. Incăperea s-a umplut de ştiri despre 
un avion NATO care fusese doborât în timp ce se îndrepta 
spre baza nucleară de la Murmansk. Ylva a simţit că i se 


accelerează pulsul, a ridicat gulerul hainei, s-a strecurat 
afară în frig şi a dispărut. 


Mâncare, trebuia să găsească ceva de mâncare. Să 
cumpere alimente era prea riscant. Şi-a continuat drumul 
pe stradă, precaută, şi a simţit miros de gulaş şi de borş în 
timp ce a trecut pe lângă un local obosit. S-a strecurat în 
curtea din spatele ei, unde, exact cum se aştepta, era un 
şir de tomberoane care dădeau pe dinafară. Ca un uliu, a 
cotrobăit prin gunoi căutând rămăşiţe de alimente, orice 
fel de carne sau de legume care fuseseră aruncate. A luat 
câteva muşcături suculente dintr-un şniţel pe jumătate 
mâncat, iar gustul era, chiar dacă nu dumnezeiesc, extrem 
de bine primit. A mai devorat două înghiţituri, apoi a 
umplut sacul cu toată mâncarea pe care a putut-o lua şi s- 
a repezit în linişte înapoi pe stradă. 

Cu umerii sus, cu căciula trasă până peste ochi şi 
gulerul hainei ridicat peste faţă, şi-a târşâit picioarele prin 
oraşul fantomatic, spre tundră. 


La periferia oraşului Kirovsk, civilizaţia era complet 
îngenuncheată. Ylva se strecura printre clădiri când a zărit 
un Black Arctic Cat ZR 9000 parcat într-o curte. S-a uitat 
împrejur, nu era nimeni pe acolo şi, încurajată de linişte, a 
intrat în curte şi s-a apropiat de snowmobil. Aceasta era 
salvarea lor, s-a gândit ea, şi a lăsat sacul jos. Cu degete 
îngheţate, a scos un cablu ca să pornească motorul. 

— Hei, tu! 

Ylva a îngheţat când un individ mare şi gras a intrat în 
curte. 

— Ce crezi că faci? 

A ridicat privirea spre bărbat şi, în deschizătura dintre 
gulerul hainei şi ushanka, l-a văzut venind spre ea. N-a 
răspuns, dar a făcut câţiva paşi în spate, îndepărtându-se 


de snowmobil. Omul a intrat direct în curte şi s-a aplecat 
curios spre ea, apoi a început să râdă. 

— Arăţi ca o femeie. Eşti femeie? 

Ylva s-a uitat în jur. Cum a putut să fie atât de proastă 
încât să intre într-o curte întunecată cu o singură ieşire? 
Individul masiv îi bloca singura rută de scăpare. De parcă 
i-ar fi putut citi gândurile, el a întins mâna şi a înşfăcat-o 
de braţ. Ylva a tipat când durerea i-a erupt din umăr şi 
până în spate. Era puternic, iar ea şi-a dat seama că nu va 
fi în stare să evadeze cu una, cu două. Şi-a evaluat rapid 
adversarul. Era greoi, gras, înalt de aproape doi metri. 
Avea faţa umflată, ochii injectaţi de sânge, iar respiraţia îi 
duhnea a vodcă. Ylva a strâmbat din nas. Ura oamenii beţi. 

Apoi a zâmbit, şi-a ridicat cochet capul şi s-a uitat ţintă 
în ochii lui: _ 

— Da, sunt, a inspirat ea adânc. Asta e snowmobilul 
tău? 

Ylva a fost relativ mulţumită de accentul ei rusesc, deşi 
avea o uşoară urmă de pronunție sámi, pentru că învățase 
rusa de la familia ei din Lovozero. 

Bărbatul n-a părut că-i remarcă accentul, n-a făcut 
decât să se holbeze rânjind la ea, dezvăluind un şir de 
dinţi stricaţi. 

— Da, este. 

El s-a uitat repede în jur, curtea era întunecată şi 
tăcută. Erau singuri. 

— Îţi place? 

Ylva a dat drăgălaş din cap în timp ce şi-a retras cu 
grijă braţul din strânsoarea lui. A încercat să treacă pe 
lângă el cu un aer de inocenţă şi graţie, dar fără succes. 
Rapid ca fulgerul, ca un urs agresiv, el a înhăţat-o din nou 
şi a tras-o mai aproape. 

— Unde te-am mai văzut io? 


Ylva a întors capul. El i-a smuls ushanka din cap, iar 
părul blond i s-a revărsat pe umeri. Bărbatul a rânjit. 

— O, bineînţeles! 

Ea a rămas nemişcată, cu inima bătându-i cu putere în 
piept. Burta lui şi dinţii stricaţi sugerau o sănătate precară 
şi un nivel scăzut de antrenament fizic, dar strânsoarea i-a 
dat de înţeles că avea forţă fizică de la natură. Lupta corp 
la corp nu era ideală, dar era încolţită şi nu avea de ales. A 
ciulit atent urechile, dar n-a mai auzit pe nimeni altcineva, 
nu existau martori ai incidentului din câte îşi dădea ea 
seama. S-a îndreptat şi s-a uitat în ochii mijiţi ai bărbatului, 
apoi a zâmbit seducător. 

— Bineînţeles. 

— Pot face bani buni cu tine, a mormăit el. 

A tras-o şi mai aproape. 

— Dar, mai întâi, o să ne distrăm puţin, nu-i aşa? 

Ylva a încercat să se elibereze, dar el a azvârlit-o 
brutal spre peretele tare şi roşu. Durerea i-a străbătut 
întregul corp şi aproape că a leşinat când s-a izbit cu ceafa 
de beton şi a căzut. El s-a îndoit peste ea, a smucit-o în 
sus şi s-a aplecat asupra ei. Respirația îi era fierbinte şi 
împuţită peste gura ei, când şi-a apăsat burta şi coapsele 
de corpul Ylvei. Când i-a simţit erecţia, i-a venit să vomite. 
A închis ochii. 

Bărbaţii excitaţi şi beţi nu gândesc limpede, îşi 
supraestimează mereu propria inteligenţă şi subestimează 
dezgustul femeii. S-a uitat în ochii lui ceţoşi, injectaţi de 
sânge, şi a zâmbit în timp ce gemea de mama focului. 
Dacă din cauza faptului că aproape o făcuse să-şi piardă 
cunoştinţa sau pentru că era excitată, l-a lăsat să decidă 
de unul singur, dar putea simţi că lui îi plăcea. El a început 
să-i mângâie sânii, iar ea l-a lăsat să savureze momentul şi 
să trăiască valul de triumf care-l făcea neglijent. Cu degete 
lacome a început să tragă de betelia pantalonilor largi pe 


care ea îi furase de curând. A fost cuprinsă de repulsie 
când degetele lui grase, murdare, i-au atins pielea caldă, 
au cotrobăit până la abdomen, apoi au înhăţat-o de zona 
inghinală. Nu s-a mişcat, era forţată să-l lase s-o pipăie. El 
n-a coborât garda până când nu a simţit că respiraţia ei 
caldă se linişteşte. A rânjit, continuând să-i tragă de haine. 
Ea a încercat să se elibereze din strânsoare, dar el a fost 
mai rapid şi şi-a apăsat cotul cu forţă peste gâtul ei, 
blocându-i aerul. Ylva s-a holbat la el înfricoşată, nu mai 
putea să respire. A dat din mâini neputincioasă, iar el a 
rânjit glacial. li plăcea când femeile opuneau rezistenţă. 


Capitolul 35 


Înapoi la CYFOR, Storm şi Ali stăteau cocoşaţi deasupra 
computerelor, absorbiți de călătoria într-un univers virtual 
de informaţii şi date aflat în perpetuă expansiune. 
Universul ăsta avea o metarealitate de sine stătătoare, 
guvernată de legi proprii. Storm naviga cu măiestrie prin 
reţeaua digitală alcătuită din O şi 1 din World Wide Web. 
Tot traficul de date, fiecare căutare prin browser, fiecare 
poză, fiecare status cotidian de Facebook, fiecare postare 
narcisistă de Instagram, fiecare postare inutilă de pe 
Twitter sau mesaj secret cu text între oameni care se urau 
sau se iubeau se întindeau sub degetele lui. Nimeni nu se 
putea ascunde sub cuvertură de Fratele Cel Mare al 
universului. Distopia lui George Orwell era un basm 
încântător în comparaţie cu spionii mereu prezenţi ai zilei 
de azi care, analizându-ne datele meta şi pe cele 
biometrice, înregistrează cu acuratețe înfricoşătoare tot ce 
facem şi tot ce credem. 

Storm căuta un indiciu, un mesaj cu text, o fotografie, 
un algoritm... orice lucru care l-ar putea ajuta s-o găsească 
pe Ylva. In acelaşi timp, stătea cu ochii pe iPad-ul simplu 


din poala lui. Era o precauţie de securitate: nu putea fi 
logat în reţeaua Forţelor Armate Norvegiene când 
deschidea stickul de memorie pe care-l găsise în interiorul 
pandantivului. 

O serie de simboluri de neînțeles au apărut pe ecran. 

— Of, rahat, totul e criptat! 

Ali s-a uitat peste umărul lui Storm la conţinutul 
stickului. 

— Dar poţi citi numele fişierelor, e despre Titans 
Security. 

Storm s-a uitat la Ali, ambii au făcut aceeaşi 
conexiune. Titans Security era numele firmei private de 
securitate pentru care lucra Rove. Ce legătură avea 
chestia asta cu tatăl Ylvei? 

Storm i-a dat lui Ali iPad-ul cu stickul de memorie. 

— Crezi că poţi decripta fişierele de pe chestia asta? 

Ali a zâmbit. 

— Credeam că nu mă mai întrebi. 

Şi, fără să mai adauge un cuvânt, Ali s-a aşezat 
confortabil şi a început să spargă cifrul. 

Storm s-a logat la toate înregistrările realizate de 
camerele de supraveghere ale bazei la care avea acces. 
Voia să descopere cu cine fusese Rove în contact înainte 
de accident. Minuţios, a trecut iar prin filmări interminabile 
cu oameni stând aşezaţi sau în picioare, venind şi plecând. 
Date pe repede înainte, fiinţele umane semănau cu nişte 
roiuri de insecte fără minte. 

Imaginile îi scăpărau prin faţa ochilor. 

Brusc, Storm a izbit butonul de pauză. Pe o filmare 
granulată realizată de o cameră de supraveghere într-unul 
dintre hangare l-a văzut pe Rove ieşind singur în întuneric. 
Filmarea avea data din seara în care fusese lansat 
exerciţiul Arctic Blizzard. 


Nerăbdător, Storm a derulat înapoi înregistrarea cu 
câteva minute şi a pornit-o la viteza normală. Acolo, ca o 
umbră neclară pe fundalul peretelui cenuşiu al hangarului, 
Rove a trecut pe lângă aparatul de filmat şi a ieşit pe pista 
de decolare. Codul de timp arăta că trecuseră două ore şi 
patruzeci de minute de când acesta îi salutase pe Ylva şi 
apoi pe maiorul Evans la Centrul de Arte Bodø. 

Storm a continuat să speculeze. Ce căuta Rove de unul 
singur pe pistă la o oră atât de târzie? Filmarea se derula 
mai departe, şi cu toate că rezoluţia a devenit iritant de 
slabă când a mărit imaginea, a putut distinge clar o altă 
siluetă. lat-o acolo, la capătul pistei de decolare, părând să 
aştepte pe cineva. Storm s-a aplecat în faţă şi a mijit ochii. 
Dar nu cumva era... Imaginea era frustrant de neclară şi, 
în afară de asta, persoana cea nouă stătea cu spatele spre 
cameră, dar când Rove s-a apropiat şi s-a oprit lângă ea, 
silueta s-a întors, iar acum Storm a putut vedea clar că era 
maiorul Evans cel care aştepta în întuneric. Storm avea 
doar filmarea, fără sonor, şi nu putea decât să ghicească 
subiectul conversaţiei lor, dar a putut observa faptul că 
maiorul Evans era încordat la început şi devenea tot mai 
relaxat pe măsură ce conversaţia înainta. Pe la sfârşit, 
interacţiunea dintre cei doi bărbaţi părea prietenoasă şi 
plăcută. Despre ce vorbeau? 

Storm a încercat să mărească imaginea, dar aceasta 
era atât de pixelată încât nu putea distinge nimic din ea. 
Nu avea nicio speranţă să le citească pe buze. 

Brusc, imaginea de pe ecranul computerului a pâlpâit 
de câteva ori înainte să strălucească rece şi clar spre el 
încă o dată. 

Ali a sărit în sus de pe scaun. 

— Ce-a fost asta? 

A venit rapid spre computerul lui Storm. 

— O eroare? 


Ali a dat din cap şi a alergat spre computerul 
mainframe. 

— Rahat! Suntem atacați! 

Storm a reacţionat instinctiv. A început să-l 
urmărească de îndată pe intrus. 

— Opreşte computerul, pentru numele lui Dumnezeu! 
a strigat Ali. 

Storm tasta cu viteza luminii, în timp ce Ali a început 
să delogheze toate sistemele şi, în acelaşi timp, să 
alerteze intranetul legat de breşa de securitate. 

— Nu este Sandworm sau SORM2, este... 

Procesorul a bâzâit, Storm era pe cale să-şi captureze 
prada şi refuza să se delogheze. Ali a smuls cablul din 
aparatul lui Storm iar ecranul a devenit negru. Storm s-a 
ridicat furios, iar scaunul lui s-a prăbuşit pe podea, în 
spatele lui. 

— De ce dracu’ ai făcut asta? Aş fi putut afla cine ne 
spărsese! 

Ali s-a uitat la Storm şi a oftat. 

— Trebuie să iei o pauză, omule. E prea personal. 

Storm s-a holbat la monitorul mort al computerului. 

— Persoana sau persoanele care ne-au spart ne puteau 
conduce la... 

— Storm! 

Ali era mai degrabă disperat decât furios, dar s-a 
poziţionat cu hotărâre între computer şi Storm. L-a obligat 
pe Storm să se uite la el. 

— Dacă îi urmăreşti pe hackerii ăia, o să expui întregul 
CYFOR. Ţi-ai pierdut minţile? 

Storm a aruncat o privire furioasă pe lângă el, spre 
ecranul computerului. 

— Dar trebuie să..., a obiectat el. 

Ali l-a întrerupt cu brutalitate. 


— În calitatea mea de superior al tău, am nevoie să te 
dai la o parte. la-ţi câteva zile libere. 

Storm a clătinat din cap, s-a aplecat în faţă ca să 
conecteze din nou aparatul la curent, dar Ali l-a împins la o 
parte. 

— Locotenente Bure, vom face tot ce putem să-i găsim 
pe Ylva şi pe maiorul Evans. Îți promit. Dar, în acest 
moment, pui în pericol întreaga operaţiune. Ai nevoie să 
iei o pauză, Storm, şi te întorci mâine. În regulă? 

Storm era gata să urle de furie când întreaga încăpere 
s-a scufundat brusc în întuneric. Câteva secunde mai 
târziu generatorul de rezervă s-a activat, iar curentul şi-a 
revenit. Unul dintre ceilalţi tehnicieni IT din grup a strigat 
spre restul încăperii: 

— Toate centrele de computere de la nord de 
Trondheim au fost dezactivate. Equinor, Hydro şi Avinor ne 
raportează acum că sistemele lor s-au prăbuşit. Sistemul 
de radar american Globus Il din Vardø a ridicat scutul de 
rachete american în nord. 

Storm s-a uitat la Ali. 

— Ăsta clar trebuie să fie un nou tip de Sandworm. Ne- 
au luat-o înainte, deja ştiu ce avem de gând să facem. 

Ali l-a privit la Storm nevenindu-i să creadă. 

— Ce vrei să spui? 

— Ne livrează informaţii contradictorii şi piste false. Se 
joacă cu noi. 

Ali şi-a trecut o mână peste faţă în semn de extenuare. 
Ce mizerie ordinară... 

— Cine ne-a luat-o înainte, Storm? Ruşii? 

Storm a ezitat. Nu avea nici un sens ca ruşii să iniţieze 
un astfel de atac, aşa, din senin. Dar dacă nu erau ruşii? 
Părea că atât NATO, cât şi ruşii îşi vânau propria coadă, 
erau mereu în defensivă. Cu siguranţă altcineva conducea 
spectacolul, cineva care era intrat adânc în sistem, de 


ambele părţi ale frontierei. Storm şi-a înşfăcat haina şi s-a 
uitat la Ali. 

— Ali, trebuie să plec. Poţi decripta stickul de 
memorie? 

— Da, lucrăm la asta acum. 

Storm şi-a redus tonul vocii ca să nu-l poată auzi decât 
Ali. 

— Oricine a fost în spatele acestui atac e deja infiltrat 
în reţelele noastre. Trebuie să rezolvăm chestia asta în stil 
analog, fără amprente digitale. 

Ali a făcut un semn de aprobare, dar a continuat să se 
scarpine pe cap în timp ce se uita la spatele lat al lui 
Storm cum dispărea de-a lungul coridorului. Storm Bure 
sugera o soluţie analogică la chestia asta? 

Dumnezeu să ajute pe oricine se ciocnea de el. 


Capitolul 36 


Puncte roşii şi negre îi scăpărau Ylvei în faţa ochilor, 
lipsa de oxigen era acută, iar ea era pe cale să-şi piardă 
cunoştinţa. Îi şuierau urechile. Toate sunetele deveniseră 
înăbuşite şi distante, de parcă era ţinută sub apă. S-a 
holbat la chipul gâfâind, distorsionat şi umflat al bărbatului 
şi, în fulgere scurte, şi-a dat seama că rusul cel gras 
încearcă să-şi descheie propriii pantaloni, dar fermoarul se 
blocase şi îi distrăgea atenţia. Asta i-a dat o ultimă şansă. 
El a izbutit să deschidă fermoarul şi bâjbâia acolo jos. Ea l- 
a pocnit rapid peste urechea stângă, cât a putut de tare, el 
a sărit brusc în spate, slăbind presiunea de pe gâtul ei, în 
timp ce ea a icnit şi a simţit cum oxigenul rece îi năvăleşte 
în corp. El a sărit furios spre ea. Ylva se simţea profund 
neputincioasă, dar a profitat de avântul lui pentru a-l izbi 
cu capul în nas. Durerea extremă l-a făcut să-şi piardă 
concentrarea pentru câteva secunde şi, în timp ce se 


apleca înainte şi-şi ridica mâna spre nasul spart, ea i-a 
întâmpinat mişcarea cu o lovitură cu genunchiul peste 
faţă. El a gemut şi s-a prăbuşit, lovindu-se de peretele de 
beton din spatele ei. Ylva şi-a eliberat braţul drept şi şi-a 
înfipt degetul arătător şi cel mijlociu în ochii lui. A auzit 
gâlgâitul adânc dinăuntrul craniului când ochii lui s-au 
spart, smulşi din găvane. Orbit şi dezorientat, grăsanul s-a 
aruncat spre ea, dar Ylva a izbutit să blocheze loviturile 
înainte să alunece de sub el. Recăpătase controlul asupra 
situaţiei şi a ţintit două şuturi înalte spre mărul lui Adam 
ca să strivească laringele şi traheea bărbatului. S-a auzit 
un şuierat straniu, iar el a căzut în genunchi în faţa ei. 
Perfect, acum aerul nu-i mai trecea prin coardele vocale, 
niciun sunet nu-i mai putea ieşi din gură. Ylva a icnit 
lacomă după aer, avea nevoie de un moment ca să-şi 
revină. Nevăzător, incapabil să respire, îngenuncheat, 
agresorul ei i se clătina în faţă. Ylva a rămas calmă şi l-a 
privit pentru o clipă. Individul arăta ca un personaj grotesc 
dintr-un film horror, s-a gândit ea. 

Apoi l-a eliberat de suferinţă cu o lovitură puternică în 
vertebrele gâtului, strivindu-i-le. Gâtul i s-a rupt, iar 
bărbatul a căzut ca un sac de cartofi. Spasme violente îi 
scuturau corpul greu, apoi, într-un final, a rămas să zacă 
nemişcat în zăpadă, cu penisul flasc la vedere, în frig. 
Două cratere însângerate se holbau oarbe spre ea în timp 
ce-şi ştergea cu grijă mâinile pline de sânge de 
îmbrăcămintea lui. Scăpase mult prea uşor, s-a gândit ea 
şi s-a asigurat că-şi ridică pantalonii şi îi înnoadă strâns în 
jurul taliei. Dar, cel puţin, lumea avea un nemernic în 
minus de care să se îngrijoreze. 

Pentru orice eventualitate, s-a aplecat să verifice dacă 
treaba era terminată. lisuse, încă se mai auzea un scârţâit 
venind dinspre căile lui respiratorii, individul era rezistent. 
Ylva şi-a scos cuțitul şi i l-a înfipt sub coaste, direct în 


inimă. Bărbatul s-a zbătut într-un ultim spasm. Ylva era 
conştientă că sângele lui i se revarsă pe mâneca hainei, 
dar a aşteptat cu răbdare, i-a oferit timpul de care avea 
nevoie ca să moară. Apoi s-a terminat. 

Şi acum - ce? Cadavrul lui mutilat zăcea la picioarele 
ei. Dacă-l lăsa acolo unde era, urma să fie găsit, iar asta ar 
fi stârnit alte suspiciuni. Trebuia să-l ia cu ea când părăsea 
oraşul şi să se descotorosească de el undeva pe drum. Cu 
un efort supraomenesc - Doamne, era atât de gras! - a 
izbutit să-l târască pe individ peste snowmobil. In timp ce-l 
ridica, durerea din umărul ei era agonizantă, dar în cele 
din urmă a izbutit. L-a aşezat peste ghidoane, unde corpul 
lui greoi a rămas atârnat într-o poziţie fixă. 

Ylva s-a aşezat în spatele cadavrului, a apăsat butonul 
de contact şi a desfăcut blocatorul de direcţie. Apoi a pus 
o mână pe accelerator, a conectat cablurile, a înfipt cuțitul 
în contact şi i-a dat drumul. Cu un mârâit răsunător, 
motorul s-a activat, iar ea a accelerat. 

Ylva a condus ca turbată pe drumul care ieşea din oraş 
şi străbătea tundra. Pierduse timp preţios. Pe snowmobil, a 
ieşit rapid din Kirovsk şi, cincisprezece minute mai târziu, 
oprea în faţa micii cabane şi parca snowmobilul cu 
grăsanul prăbuşit în continuare pe ghidon. 

Ylva l-a tras pe individ jos şi l-a târât până în cabană, 
unde l-a dezbrăcat. Umpluse toate hainele de sânge, dar 
putea să le păstreze ca pe un schimb în plus. Din fericire, 
şi el avea asupra lui câteva ruble şi o jumătate de sticlă de 
vodcă, iar acestea îi puteau fi utile. 

John zăcea palid şi liniştit pe canapea. Era clar că 
dormise de la plecarea ei, dar acum se trezise şi mijea 
ochii spre ea. 

— Domnule, avem o livrare. 


El nu a părut că înţelege ce spunea ea, era răvăşit de 
febră şi tremura. Ylva a scos bandajele, vodca şi crema 
dezinfectantă, paracetamolul şi cuțitul. 

l-a ridicat cu grijă cracul pantalonilor, descoperind 
rana. 

Acum duhnea şi mai tare, dacă era posibil. Din carnea 
mov-închis curgea puroi galben. 

— Domnule, trebuie să îndepărtez țesutul infectat. 

John a dat din cap, deşi Ylva se îndoia că înţelesese pe 
deplin ceea ce-i spusese. l-a dat antibiotice şi paracetamol 
şi l-a ajutat să le înghită cu suficientă vodcă. Apoi a 
sterilizat minuţios cuțitul şi rana. 

John se uita la ea, avea privirea sticloasă. 

— Sunteţi pregătit? 

John nu a răspuns. Ea a ţinut cuțitul orizontal, de-a 
lungul gambei lui, şi a inspirat adânc, apoi s-a apucat să 
taie hălci groase de carne moartă de pe os. Abia când a 
atins carnea proaspătă, roşie, John a urlat. Şi-a arcuit 
spatele, cuprins de spasme de durere, apoi s-a prăbuşit şi 
a rămas foarte liniştit. E o binecuvântare că oamenii leşină 
când durerea devine prea intensă, s-a gândit Ylva, asta îi 
permitea să lucreze netulburată. 

Ştia că trebuie să îndepărteze tot țesutul infectat şi că 
era mai bine să ia prea mult decât prea puţin, aşa că a 
tăiat cu generozitate. După aceea a curăţat şi a pansat 
rana, apoi l-a lăsat în pace. Se va trezi când era pregătit. 

Ylva a scos mâncarea pe care izbutise s-o fure şi a 
răsturnat-o pe masă. Era lihnită. După ce a aprins focul cu 
câţiva buşteni şi câteva ziare vechi pe care le-a găsit în 
cabană, a topit zăpadă într-o cană şi a devorat o bucată 
mare de carne. Şi-a permis în sfârşit să ia o înghiţitură de 
vodcă şi a simţit cum o învăluie extenuarea. Avea muşchii 
amorţiţi şi ochii o dureau de epuizare. 


Ylva s-a uitat la cei doi bărbaţi din încăpere. Rusul 
primise ceea ce meritase, dar spera sincer că John o să 
supravieţuiască. În mod straniu, începuse să ţină la 
bătrânul morocănos. lIstovită, s-a prăbuşit pe masă, cu 
capul sprijinit de braţ. 

Şi-a examinat umărul. Încă o durea, dar nu 
insuportabil. De cum şi-a dat voie să se relaxeze puţin, în 
gânduri i-a apărut Storm. Îi era foarte dor de el. Închizând 
ochii, i-a invocat chipul, ochii limpezi, verzi-cenuşii, care 
zâmbeau aproape întotdeauna, de parcă se amuza de o 
glumă numai de el ştiută. Chiar şi atunci când era complet 
absorbit de algoritmi şi calcule complicate ale 
probabilităților îl simţea că zâmbeşte. l-a revenit în minte 
un moment special. Erau împreună de câteva săptămâni, 
era noapte şi făcuseră dragoste. Epuizată, ea se întinsese 
pe pieptul lui lat, ca şi cum se înălţase din adâncuri şi 
ieşea din... sau, mai degrabă, intra într-un vis. El zâmbise 
şi o privise întrebător. Ea se ridicase în capul oaselor. 

— Ce e? 

Storm i-a netezit părul cu tandreţe. 

— Mă întrebam ceva. 

— Ce anume? 

— Unde eşti când ai orgasm? 

Ylva a râs, nu înţelegea întrebarea. Era clar, se 
combinase cu un ciudat, s-a gândit ea. 

— Unde sunt? 

— Da... 

Ea a zâmbit şi l-a sărutat. 

— Aici, presupun. 

El n-a spus nimic. S-a uitat doar enigmatic la ea. 

— Sunt aici. 

— Chiar eşti? 

Ylva a clătinat din cap extenuată, dându-şi seama că 
va trebui să se gândească la asta. Unde era ea cu 


adevărat, unde sunt oamenii atunci când au orgasm? Cine 
şi ce anume suntem noi în acele secunde pierdute, când 
dorinţa sălbatică îşi găseşte eliberarea, iar noi suntem 
transportaţi undeva departe de un val de extaz? 

Nimic şi nicăieri, s-a gândit ea. Asta era lucrul absolut 
minunat: dispărea. 

La petite mort, mica moarte... nu aşa se numea 
momentul orgasmului? Dacă aşa era şi moartea, nu avea 
de ce să se teamă. _ 

Nu-i împărtăşise aceste gânduri lui Storm. In schimb, 
se dusese la bucătărie să aducă o sticlă de Pepsi Max de 
un litru şi jumătate din frigider. Când se întorsese, el era 
adormit. Îl invidia pentru că putea să adoarmă atât de 
adânc în câteva secunde. 


Capitolul 37 


Storm a condus direct de la CYFOR acasă la Mary. Voia 
să afle mai multe detalii despre stickul de memorie şi 
despre ceea ce-i spusese soţul ei despre el, înainte să 
moară. Dar când a ajuns acolo ea plecase deja, ceea ce nu 
era de mirare. După o căutare pe Google, a introdus 
adresa rudelor Ylvei din Kautokeino în sistemul de 
navigaţie prin satelit. Storm a calculat că expediţia pe 
şoselele monotone şi interminabile de la Bodø şi până la 
Kautokeino urma să dureze unsprezece ore, dacă alegea 
traseul cel mai scurt, prin Suedia. De-acum mai avea în 
faţă doar timpul şi drumul. 

În timp ce mergea cu maşina prin peisajul rece din 
nordul Norvegiei l-a sunat pe Ali, care i-a spus că NATO, 
sau mai exact americanii, preluaseră conducerea 
operaţiunii. Rove şi Bale introduseseră reguli stricte pentru 
orice fel de comunicare externă. Ali s-a grăbit să adauge 


că înţelegea foarte bine de ce. În spaţiul virtual izbucnise 
deja un război al cuvintelor. 

— Ai făcut vreun progres cu stickul de memorie codat? 

Ali a căscat obosit. 

— Lucrăm la asta, e o treabă complicată. 

La întrebarea lui Ali legată de cum se simţea, Storm a 
răspuns că, de fapt, fusese o idee foarte bună să-şi ia liber 
şi că bănuia că va reveni la birou peste o zi sau două. Alia 
amuţit, iar Storm a tras concluzia, cu uşurare, că, evident, 
superiorul lui nu credea niciun cuvânt din ceea ce-i 
spusese. Storm a continuat: 

— Ascultă, nu m-ar deranja să mă ţii la curent cu 
noutăţile, cât timp sunt plecat. 

Ali a ezitat. Era îngrijorat de faptul că Storm plecase 
singur la drum, dar, cine ştie, poate că asta avea să se 
dovedească un avantaj. La CYFOR fuseseră impuse 
restricţii severe, atât din punct de vedere al fluxului de 
informaţii care venea spre echipa lui, cât şi asupra a ceea 
ce puteau comunica în afară, şi-i era dificil să improvizeze. 
A scos un oftat greu. 

— Desigur, Storm, ţinem legătura, dacă se întâmplă 
ceva important. 

Storm a dat din cap. Urmau să aibă nevoie unul de 
ajutorul celuilalt ca să se orienteze prin zona cenuşie în 
care se pregăteau să intre. 


După ce a închis apelul, Storm a oprit la o benzinărie şi 
a cumpărat câteva cartele SIM, care erau mai dificil de 
urmărit şi cu greu puteau fi conectate cu el. 

Apoi a sunat-o pe mama Ylvei şi i-a spus că era în 
drum spre Kautokeino. 


Capitolul 38 


Ylva s-a trezit pe neaşteptate. La dracu’, adormise! Un 
val de greață a cuprins-o când l-a văzut pe omul mort de 
pe jos. lisuse, chiar îl făcuse praf şi pulbere. Cuiva îi va fi 
dor de el. 

Tremura. De cât timp dormea, oare? S-a uitat afară. 
Mai rămâneau câteva ore de lumină şi era mai bine să 
profite din plin de ele. S-a ridicat şi a împachetat hainele, 
mâncarea şi medicamentele. Apoi l-a târât afară pe John şi 
l-a aşezat pe snowmobil. El şi-a revenit pentru puţin timp 
din cauza frigului, dar părea în continuare pe altă lume. 

— Unde-ai fost, Nordahl? 

— Ssst, dormiţi acolo, domnule. Am reuşit să fac rost 
de un snowmobil, o să mergem cu el cât mai e lumină. 

Ylva a luat hainele călduroase pe care le furase şi le-a 
îngrămădit cu grijă în jurul lui John. Pe urmă a pornit 
motorul şi au demarat. 


Au înaintat rapid. Vântul îi izbea faţa cu ace minuscule 
de gheaţă, iar acest lucru a revitalizat-o. Ylva şi John au 
trecut în viteză peste lacul Imandra, care era îngheţat, iar 
când au ajuns pe E105 ea a urmat drumul spre vest. li 
plăceau vântul care-i venea din faţă, forţa snowmobilului şi 
temperatura corpului lui John. Febra îl transforma într-un 
calorifer mare. El încetase să tremure, ceea ce era un 
semn bun. Ylva era atât de concentrată să păstreze o 
viteză bună încât aproape că n-a sesizat coloana de 
vehicule militare care se apropia pe banda care ducea 
spre vest. 

În timp ce snowmobilul sărea peste un troian mare de 
zăpadă, Ylva a ridicat privirea şi a zărit în depărtare 
automobilele mari şi verzi. A luat rapid mâna de pe 
accelerator şi a condus pe după troianul de zăpadă ca să 
se ascundă din orizontul lor vizual, apoi l-a oprit. Fuseseră 
oare observați? S-a lipit de John, a rămas nemişcată şi a 


ciulit urechea. Prin apropiere putea auzi zgomotele 
vehiculelor grele care treceau vuind asurzitor, apoi s-a 
aşternut liniştea. Precaută, a aruncat o privire de după 
troian şi a văzut că şirul dispărea spre vest. Probabil se 
îndreptau spre graniţa norvegiană, iar ea a înţeles ce 
însemna asta: că ruşii se mobilizau pentru război. 

Ylva s-a uitat în jur ca să se asigure că nu veneau şi 
alte maşini. Autostrada căpătase parapeţi cenuşii şi albi 
formaţi din zăpada care fusese dată deoparte, şi se 
întindea ca o zgârietură neagră prin infinitul alb. Nu mai 
veneau alte autovehicule, erau în siguranţă să-şi continue 
drumul. A repornit motorul. Era o idee bună să meargă la o 
oarecare distanţă de şosea, pentru că de-acum încolo 
exista posibilitatea să fie mai mult trafic. 

Snowmobilul devora kilometrii şi, în pofida extenuării, 
Ylva era cuprinsă de un val de speranţă. John se lăsase în 
faţă şi dormea ca un bebeluş, sprijinindu-se cu toată 
greutatea de ea. Ea a început să fredoneze în timp ce 
snowmobilul trecea în viteză pe lângă lacuri îngheţate şi 
întinderi albe şi, în cele din urmă, oboseala i-a fost 
înlocuită de un sentiment straniu de euforie. Se simţea ca 
şi cum ar fi plutit pe gheaţă. Plutea, de parcă ar fi fost încă 
în aer, peisajul trecea rapid pe sub ea, iar ritmul motorului 
îi făcea întregul corp să tremure de parcă ar fi trăit o 
experienţă şamanică. La început şi-a încordat muşchii, 
pentru a lupta împotriva acelei stări, dar în cele din urmă, 
aceştia au cedat din pură epuizare, iar ea s-a relaxat. 

Se lăsa întunericul, dar Ylva nu s-a oprit. A intrat în 
pădure şi a fost obligată să-şi reducă viteza printre copacii 
înalţi. S-a uitat în jur la neasemuita taiga arctică de pini 
seculari care nu creşteau decât în nordul nemilos. Ylva şi-a 
simţit pulsul încetinind şi, cu fiecare inspiraţie, puterea 
pinilor maiestuoşi, încărcaţi de zăpadă, se infiltra în ea. O 


cuprinseseră complet, era parte din natură, era pădure şi 
taiga. 

Copacii aceştia văzuseră mulţi războinici venind şi 
plecând şi protejaseră de multe ori până acum oameni 
care fugeau unii de brutalitatea altora. Crescuseră lent, 
aşa cum creşte orice formă de viaţă la nivelul acela, 
deasupra Cercului Arctic. Aici sus, în nord, timpul era cea 
mai importantă resursă. Unii dintre copaci se înălţau cu 20 
sau 30 de metri deasupra pământului. Se aflau aici de mii 
de ani, se aflau aici din Era Glaciară, ducând o viaţă stoică 
şi intensă. Copacii aveau timp. Timp şi dorinţa de a trăi. Se 
întindeau cât puteau ei de sus, spre veşnicie, şi rămâneau 
acolo. 


Acestea erau lucrurile pe care le iubea şi pentru care 
fusese făcută. Natură, numai natură şi... viteză. li plăcea 
ritmul  ameţitor care o obliga să-şi uite angoasa 
neîntreruptă şi, în schimb, să se lase în voia momentului, 
contopindu-se cu ceea ce o înconjura. 

Ylva zbura, iar inima i se umpluse, dacă nu de fericire, 
atunci de o seninătate interioară, tăcută, pe care, în alte 
momente, o găsea numai în cabina pilotului. Aici se 
întorcea întotdeauna: într-un loc departe de oameni şi de 
intrigile lor, de lăcomia şi de nebunia lor. Zbura şi se 
transforma în peisajul din jur. Nu era mai mare, nu era mai 
mică. Copacii erau ca nişte călăuze spirituale, ca nişte 
soldaţi îngheţaţi în timp, înveşmântaţi în mantii grele de 
chiciură albă. Uitase cât de frumoşi erau în pelerinele lor 
albe de iarnă, dar acum îşi amintise. Aici era liberă, 
indiferent de ceea ce urma să-i rezerve destinul. Motorul 
zbârnâia sălbatic şi extatic, ea îi simţea puterea, se simţea 
vie. 

Apoi a tăcut. 


Snowmobilul a bolborosit neajutorat şi s-a oprit, pentru 
că i se terminase combustibilul. Seninătatea Ylvei a fost 
înlocuită de o deprimare de plumb. Era readusă înapoi pe 
pământ. A murmurat în şoaptă câteva înjurături. 

A coborât cu un sentiment de dezamăgire şi s-a uitat 
în jur. Ajunseseră adânc în pădure, dar nu ştia exact unde 
se aflau. In mod ciudat, îi fusese mult mai uşor să se 
orienteze pe câmpiile nesfârşite, fără un punct fix pe care 
să-l urmărească, decât aici, în pădurea deasă. 


John îşi revenise şi s-a ridicat în fund, ameţit. În tufişuri 
a văzut o pisică sălbatică tăind nuiele şi rupând crengi 
grele de pe copaci în timp ce cânta uşor pentru sine. A 
ascultat glasul unic: era ca o incantaţie stranie. John nu a 
recunoscut stilul, dar Ylva cânta joik, aşa cum cântase şi 
mama ei în toate acele nopţi când micuța Ylva nu putea să 
doarmă. Fusese un copil agitat care dormea rareori, 
doctorii intenţionaseră să-i prescrie somnifere dar mama 
ei refuzase, îi cântase în schimb joik fetiţei sale sălbatice. 
Mama Ylvei fusese nesfârşit de răbdătoare cu copila ei 
neliniştită, iar joik fusese singurul limbaj pe care îl 
înţelesese cea mică. Cântecul blând era interpretat cu 
căldură şi cu iubirea unei mame, iar fetiţa-lup adormea în 
cele din urmă odată cu răsăritul zorilor cenuşii. Aşa 
fuseseră nopţile lor. 

Ylva improvizase un adăpost din crengi acoperite cu 
material de paraşută, iar acum întindea pe jos hainele pe 
care le şterpelise de la individul care urina pe alee şi de la 
beţivul care o crezuse o pradă uşoară. Nu i-a spus nimic lui 
John, care a rămas prăbuşit pe snowmobil până când ea a 
terminat. 

— Cred că o să dormim bine aici, domnule. 

John a coborât şi aproape că s-a prăbuşit când şi-a pus 
greutatea pe piciorul rănit. Ylva a venit în fugă şi l-a 


susţinut cu blândeţe până la adăpost. Norii grei atârnau 
deasupra pădurii şi noaptea era neagră când ea a aprins 
un foc mic. La lumina flăcărilor a văzut ochii strălucitori ai 
lui John şi inima i s-a strâns. Încă avea temperatură. 

Ylva a scos restul de carne şi legumele pleoştite. Le-a 
înfăşurat în coaja pe care o tăiase din copaci, apoi a lăsat 
mâncarea să se încălzească la foc. John Evans urma să 
savureze cea mai delicioasă cină de prin gunoaie pe care o 
gustase vreodată. Ylva l-a privit cum devorează cu 
lăcomie, apoi i-a dat vodcă şi medicamente. Sătul şi 
mulţumit, el s-a ghemuit la o margine a adăpostului. Jarul, 
mirosul de mâncare şi vocea feminină blândă care îi cânta 
într-o limbă necunoscută l-au tras cu blândeţe înapoi la 
somn. 

Ylva a ieşit şi a ascuns snowmobilul sub nişte crengi 
grele înainte să se întoarcă la adăpost. Ingheţa de frig şi s- 
a cuibărit lângă John. Erau întinşi, agăţându-se unul de 
altul, aşa cum se întinseseră oamenii de-a lungul mileniilor 
ca să-şi ţină de cald noaptea. Vulnerabili şi cuprinşi de dor, 
oamenii căutaseră compania altora înainte să se relaxeze, 
să se închidă în ei înşişi şi să plece în lumea viselor. 

Respirația profundă şi ritmată a lui John a făcut-o pe 
Ylva să-i fie dor de Storm, de corpul lui cald şi de 
seninătatea lui imperturbabilă. S-a prefăcut că trupul lui 
John transmite acelaşi calm şi s-a ghemuit, plină de 
speranţă, lângă el. Aproape că a funcţionat. 

Noaptea a coborât asupra lor, iar Ylva a adormit în cele 
din urmă. In mod destul de neobişnuit, a visat câmpii şi 
reni, cântece joik şi ochi bătrâni, înţelepţi. A visat ritmuri 
intense, o respiraţie care se plimba pe pielea ei moale şi 
ochi care pătrundeau adânc în ai ei. 

Ylva dormea adânc, dar urletele furioase ale lui John au 
trezit-o din somn şi şi-a dat seama de îndată că avea un 
alt coşmar. Deja ştia cum să le trateze şi l-a îmbrăţişat ca 


să-l consoleze. El s-a zbătut până când s-a eliberat, apoi s- 
a ridicat în şezut smucindu-se violent, holbându-se la ea 
cu ochi care nu vedeau. Ylva s-a apropiat blând de el, a 
încercat să-l mângâie pe cap, era un gest care de obicei îl 
ajuta. 

— John, eu sunt, eşti în siguranţă. 

John a reacţionat instinctiv. A înşfăcat-o şi a trântit-o 
pe jos, imobilizându-i capul într-o încleştare de fier. Ylva a 
luptat să se elibereze, dar John n-a făcut decât să strângă 
mai tare, în timp ce Ylva icnea după aer. 

— Nu pot să respir, nu pot... 

Vocea Ylvei s-a estompat. 


Cu ochii larg deschişi, de parcă ar fi fost în transă, de 
parcă ar fi fost un suflet turbat, bântuit, John a continuat 
să strângă din ce în ce mai tare, până când Ylva a renunţat 
în cele din urmă să se apere şi a rămas întinsă, pasivă şi 
nemişcată. De-abia atunci John şi-a revenit şi a descoperit 
că Ylva zace neînsufleţită în braţele lui. Şocat, i-a dat 
drumul şi a făcut o mişcare bruscă în spate. Cine era ea? 

S-a uitat în jur, a văzut adăpostul, focul şi mâncarea. În 
cele din urmă, şi-a dat seama unde se afla. 

— Nordahl? 

l-a scuturat cu grijă corpul plăpând, dar nu a primit 
nicio reacție. John s-a prăbuşit. Oare o ucisese? 

Cu cât ajungea mai departe spre est, cu atât Storm se 
gândea mai tare la Ylva. Nici măcar nu ştia dacă mai e în 
viaţă, iar inima-l durea la gândul că ar putea să nu-i mai 
fie aproape niciodată. lar dacă era în viaţă, îi era groază să 
se gândească prin ce trecea în clipele acelea. Şi-a adresat 
câteva înjurături în şoaptă. Ochii îl dureau de nesomn şi 


din cauza lacrimilor care se tot adunau. Şi-a trecut dosul 
palmei peste faţă, exagerarea catastrofei nu-i era de folos 
nimănui, trebuia să găsească o cale să ajungă la ea. Nu va 
renunţa niciodată. Niciodată. Spera că ea ştie asta - dacă 
era încă în viaţă... şi dacă se gândea la el. 

Îl ajuta să aibă o ţintă, aşa cum îl ajuta să se 
concentreze asupra lucrurilor pe care le putea face, în loc 
să stea neputincios, la mulţi kilometri distanţă, citind 
mesaje despre dezastre globale şi despre femeia pe care o 
iubea. Privirea i s-a limpezit. O va găsi, pentru că avea 
nevoie de ea şi pentru că trebuia să pună capăt 
conversaţiei inutile şi joculeţelor dintre ei. Fusese un laş, 
îşi dădea seama acum de asta, pentru că-i fusese frică de 
respingere, dar şi pentru că nu îşi dorise s-o sperie şi s-o 
alunge. Găsea extrem de frustrant faptul că ea era mereu 
în gardă, dar şi elementul de neîncredere mereu prezent în 
interacţiunile lor. 


Storm a urmat E10 până a ajuns la graniţa dintre 
Norvegia şi Suedia. Pentru mai multă siguranţă a ales o 
străduţă lăturalnică aflată ceva mai la nord când a 
traversat granița, pentru că se aştepta ca toate 
intersecțiile mari de la frontiere să fie monitorizate. 
Drumurile prin pădurile suedeze erau bizar de pustii, dar 
paşnice, ca şi cum copacii ar fi fost întotdeauna acolo, iar 
lumea gălăgioasă de afară n-ar fi putut să-i atingă 
niciodată. 

Odată ce a ajuns în siguranţă, în Suedia, a intrat din 
nou pe E10 şi a urmat drumul până la oraşul Kiruna, unde 
s-a oprit. Şi-a înşfăcat geanta cu laptopul şi a intrat în 
hotelul Scandic Ferrum. Un grup de bărbaţi era în hol, 
discutând despre avionul NATO doborât în Rusia. Ce 
căutase, de fapt, avionul NATO pe acolo? 


Toată lumea avea o părere proprie despre incident şi 
era o grămadă de teorii conspiraţioniste. Lui Storm i-a 
venit să râdă când l-a auzit pe unul dintre bărbaţi vorbind 
despre proştii din QAnon, care credeau că povestea 
despre avionul NATO era o ştire falsă publicată de un grup 
de marxişti culturali elitişti, pedofili, discipoli ai diavolului, 
care conduceau în secret lumea. Geniile din QAnon nu 
izbutiseră încă să explice de ce marxiştii culturali 
menţionaţi mai sus ar fi minţit în privinţa asta. Starea de 
spirit era tensionată şi plină de anxietate, oamenii erau 
speriaţi, iar Storm a stat cât mai retras. 

S-a aşezat în linişte pe un scaun, în apropierea 
şemineului imens din hol, a comandat un Pepsi Max şi 
nişte tapas spaniole cu influenţe din Norrland. S-a asigurat 
că laptopul lui nu poate fi spart şi s-a conectat la reţeaua 
wireless a hotelului. Apoi s-a adâncit în universul virtual. 

Nu i-a luat mult să descopere cine erau principalii 
investitori ai Titans Security. Erau din SUA, Europa, China, 
Rusia şi Orientul Mijlociu. A descoperit, totodată, că mai 
mulţi dintre acţionarii Titans investiseră şi în Yvas Group, a 
firmă rusească de securitate. Structura patronatului era 
bine ascunsă sub o serie de companii-paravan, cu „sedii” 
în paradisuri fiscale din toată lumea. Intrebarea era „cui 
bono?” Odată ce afli cine profită dintr-o faptă rea, afli în 
scurt timp şi partea vinovată. Storm era obişnuit să 
urmărească bani în spaţiul virtual şi ar fi trebuit să 
descopere de mult cine urma să profite cel mai mult de pe 
urma unui conflict arctic. Printre proprietarii ruşi a apărut 
un nume familiar: generalul Svetla. Prin companii-fantomă, 
acesta deţinea acţiuni atât la Titans, cât şi la Yvas. Asta 
explica multe, generalul rus era partenerul lui Rove. 

Storm luase în calcul ideea de a-l ruga pe Ali să-i arate 
ministrului norvegian al Apărării stickul de memorie pe 
care-l primise el de la mama Ylvei, dar o privire aruncată 


asupra schemei patronatului diverselor companii de 
securitate l-a convins că avusese dreptate să păstreze 
tăcerea. Ministrul Apărării s-ar fi simţit fără îndoială 
obligată să-l implice pe Rove, iar Storm avea o presimţire 
că Rove nu ar fi încasat cu bunăvoință informaţia de pe 
stickul de memorie. 

lronia era că Rove însuşi fusese cel care subliniase că, 
din 2017, din cincizeci de conflicte înregistrate în toată 
lumea, numai unul fusese un război convenţional. Restul 
fuseseră conflicte hibride, asimetrice, unde forţele private 
jucaseră un rol cel puţin la fel de important ca armatele 
naţionale. În acelaşi an, Rove îşi abandonase rolul de 
general cu trei stele pe epoleţi în serviciul forţelor armate 
americane pentru a deveni director-general cu normă 
întreagă al companiei de pază private Titans Security. Dar 
Storm a descoperit şi faptul că Rove devenise acţionar la 
Titans Security încă din 2003, cu câteva săptămâni înainte 
de invazia din Irak. 

În termeni pur economici, războiul din Irak fusese un 
succes major - pentru o mână de profitori de pe urma lui. 
Vicepreşedintele Statelor Unite, Dick Cheney, care a 
condus compania petrolieră Haliburton din 1995 şi până în 
2000, primea o pensie din partea companiei respective 
când a susţinut invazia Statelor Unite în Irak. Războiul din 
lrak, sau operaţiunea Enduring Freedom, cum a fost 
denumită, s-a dovedit foarte profitabilă pentru Haliburton. 
Compania a izbutit să-şi bage în buzunar în jur de 226 de 
miliarde de dolari din cele aproximativ 800 de miliarde 
care s-au revărsat din trezoreria americană în buzunarele 
diverşilor profitori de pe urma războiului. Dar Storm se 
îndoia că Rove încercase o manevră de tip Cheney în 
această situaţie, era prea deştept pentru asta. 

Storm a strâmbat din nas când a dat de un articol 
despre unul dintre cele mai dezgustătoare exemple de 


manipulare a presei din timpul administraţiei Bush. 
Articolul descria cum Naţiunile Unite cedaseră presiunii de 
a acoperi tabloul prin care Picasso protesta împotriva 
războiului, „Guernica”, în spatele steagului albastru 
deschis al instituţiei, când Secretarul Apărării al SUA, Colin 
Powell, a prezentat dovezi măsluite cum că Irakul ar deţine 
arme de distrugere în masă la sediul Naţiunilor Unite din 
New York. Vestita ilustrare a ororilor războiului n-a fost 
considerată un fundal propice pentru  cuvântarea 
instigatoare la război a lui Powell. În cele din urmă, Storm 
nu credea că Rove putea fi atât de grosolan. 


Storm s-a uitat la fotografiile din presă ale generalului 
Rove. Era un bărbat frumos, cu o prezenţă care inspira 
încredere, şi arăta bine în uniformă. Cariera lui Rove nu 
era decât un exemplu al unei tendinţe într-o lume 
modernă, unde resursele şi banii sunt transferați continuu 
din proprietatea statului în sectorul privat. Vidul moral şi 
de autoritate care se năştea odată ce naţiunile se 
prăbuşeau sub dereglementarea neoliberalismului crease 
o nouă elită cu idealuri proprii, care reflectau noua 
ortodoxie. Companiile multinaționale, imune la orice 
legislaţie naţională, şefii cartelurilor de droguri şi teroriştii 
extrem de bogaţi dominau acum lumea. 

Storm s-a întrebat dacă tatăl Ylvei găsise materiale 
compromiţătoare despre Titans Security şi dacă plănuise 
să le dezvăluie public chiar înainte a fi ucis. În barul 
hotelului, discuţia despre avionul NATO devenise într- 
adevăr extrem de sonoră. Părea să fi atras pe toată lumea 
în vâltoarea ei, indiferent de care parte a spectrului politic 
se aflau. Storm a oftat din greu, ştia că Ali muncea din 
răsputeri pentru a decoda conţinutul stickului de memorie, 
dar dura iritant de mult. 


Până acum avea numai dovezi circumstanţiale, nimic 
concludent care să garanteze legătura dintre Rove şi 
soarta avionului F-16. Dacă şi el se transforma într-unul 
dintre conspiraţioniştii aceia paranoici care îl vedeau pe 
Satana peste tot? Bazat pe ceea ce ştia sigur, Rove putea 
pur şi simplu să fie un erou de război cinstit care se afla în 
serviciul NATO şi, totodată, al companiei Titans Security, o 
firmă de securitate bine intenţionată, care respecta în 
totalitate legile. Poate. Dar poate că nu. 


Storm şi-a plătit mâncarea, şi-a strâns laptopul şi a 
ieşit în frigul iernii. Patru ore mai târziu, îşi parca maşina în 
faţa casei Ellei May Hætta. 

Secundele în care Ylva a zăcut inconştientă au fost 
printre cele mai lungi din viaţa lui John, şi nu doar pentru 
că avea nevoie de ea pentru a se salva, ci şi pentru că, 
spre surprinderea lui, începuse să ţină la ea. O plăcea. 
Tremurând din tot corpul a început s-o resusciteze, iar 
când ea şi-a revenit, a simţit un fior de bucurie pură. l-a 
venit s-o îmbrăţişeze şi s-o ţină strâns în braţe, dar, luând 
în considerare ceea ce tocmai se întâmplase, ştia că ar fi 
fost o idee foarte proastă. 

În momentul în care şi-a recăpătat luciditatea, ea a 
explodat de furie. L-a împins la o parte şi a încercat cu 
disperare să iasă din adăpost. Era nebun, un nebun 
periculos. Şi malefic. Trebuia să iasă de acolo şi să-şi 
continue drumul fără el. 

John s-a ridicat să o oprească, dar s-a dovedit o 
greşeală, pentru că Ylva şi-a aţintit întreaga furie asupra 
lui. L-a lovit cu pumnii şi cu picioarele, iar John i-a dat voie 
s-o facă. Era cât se poate de corect ca ea să-şi poată 


descărca furia, iar el n-o învinuia. Şi-a încasat bătaia fără 
să se plângă, chiar dacă îl lovea foarte tare. A evitat-o 
doar când a remarcat un şut spre zona lui inghinală. Aceea 
era limita. Ea aproape că şi-a pierdut echilibrul din cauza 
manevrei lui John şi s-a oprit pentru o clipă, holbându-se la 
el. Era cel puţin la fel de furioasă pe cât era de speriată. 
Apoi l-a atacat din nou. 

— Ai fi putut să mă omori! Asta încercai să faci? Asta 
era? 

John n-a dat niciun răspuns, a stat nemişcat şi a lăsat-o 
pe Ylva să-l bată. 

În cele din urmă, loviturile ei au devenit mai lente şi 
mai mult de formă. 

— Nemernic nebun ce eşti! a gâfâit ea. 


Adrenalina şi furia au început să i se potolească şi a 
simţit cum frigul muşcător, noaptea şi deznădejdea se 
agaţă de ea. Era extrem de epuizată şi făcea un efort prea 
mare să mai dea în el. În afară de asta, umărul o durea ca 
dracu’. Ylva ştia că e prizonieră, era dureros de conştientă 
că e singură într-un adăpost, în mijlocul tundrei siberiene, 
cu un criminal imprevizibil. Oare câţi oameni omorâse? 
Nenumăraţi. Câţi dintre ei pe timp de pace? Ylva nu avea 
idee. Dar era traumatizat, şi ea ştia sigur acest lucru. 


De parcă i-ar fi citit gândurile, John a mârâit agresiv: 

— Dacă te-aş fi vrut moartă acum cinci minute, ai fi 
fost moartă acum cinci minute! 

Ylva l-a crezut. 

A rămas înăuntrul micului adăpost, neştiind ce să facă. 
Nu mai voia să petreacă nicio clipă în apropierea lui John, 
dar nu avea unde altundeva să se ducă. Nu era în stare să 
tragă aer adânc în piept, pur şi simplu nu îndrăznea. Se 
simţea de parcă el încă îi strivea gâtul şi pieptul. A icnit 


disperată după aer şi şi-a atins gâtul. Două tentative de 
strangulare în 24 de ore erau cu adevărat limita ei. Mintea 
i se învârtea. Acum ce-o să mai urmeze? Ce strategie 
putea funcţiona cel mai bine cu cineva ca John? La fel ca 
mulţi alţii prinşi într-o dilemă similară, temători pentru 
viaţa lor, lipsiţi de şansa de a lupta, de a o rupe la fugă sau 
de a se preface că au murit, a ales singura strategie 
raţională disponibilă: a afişat un zâmbet dezarmant, 
aproape linguşitor. 

— Domnule, data viitoare când decideţi să mă atacați, 
sunteţi atât de amabil încât să vă opriţi înainte să leşin? 

John s-a uitat la ea întrebător. 

— Serios, domnule, sunt deschisă la destule lucruri 
perverse, dar strangularea nu e genul meu, dacă înţelegeţi 
ce vreau să zic. 


John s-a holbat la ea şi i-a luat câteva secunde să se 
prindă; ea încerca să glumească pe seama atacului. Ylva a 
continuat să zâmbească, dar zâmbetul nu i-a ajuns şi în 
ochii plini de suspiciune. A privit-o cu un disconfort din ce 
în ce mai accentuat. Chiar nu e stabilă psihic, şi-a spus el 
când Ylva s-a aşezat din nou, apoi a zis: 

— Ai de gând să stai acolo toată noaptea? 

Ea a dat din cap, făcându-i semn lui John să se aşeze şi 
să se relaxeze. El s-a aşezat dar era oricum, numai relaxat 
nu. Şi au rămas în linişte. John nu avea idee ce să spună. 
Chiar aşa, ce ar fi putut să spună? 

Ylva voia să-l înfrunte şi să afle de ce o atacase, dar 
deja intuia răspunsul. Din păcate cunoştea mult prea bine 
demonii insidioşi şi războiul care nu se termina niciodată. 
Aşa se explicau şi maxilarele încleştate ale lui John. 

— Nu ar fi trebuit să mă trezeşti, a mormăit el. Ai venit 
spre mine prea brusc. 


Ylva n-a răspuns. Îl calmase şi îl consolase în acelaşi 
mod după multe coşmaruri şi n-a luat personal observaţia. 

— A fost o acţiune reflexă, a continuat el cu o voce 
scăzută. 

Ylva a zâmbit, încă era speriată şi furioasă în acelaşi 
timp, dar a avut mare grijă să n-o arate. 

— O acţiune reflexă? Să-ţi strangulezi copilotul? 

Intrebarea era conflictuală, deşi glasul îi era calm. John 
s-a holbat absent în spaţiu şi a trebuit să facă un efort ca 
să-şi reprime frica şi ura de sine: 

— Suntem antrenați să atacăm pe oricine ne ia prin 
surprindere, ştii asta. 

Ylva a simţit că frica îi e înlocuită treptat de 
exasperare. Sfinte Dumnezeule, individul ăsta e distrus, 
deşi nu e conştient de asta. Profund distrus. Mai văzuse 
aşa ceva: veterani de război care ajung într-un final acasă, 
în siguranţă, fericiţi să fie cu toate membrele la locul lor, 
ca atunci când plecaseră. Dar, din când în când, se 
dovedesc a nu fi câtuşi de puţin în siguranţă, pentru că 
războiul se poartă în continuare înăuntrul lor. În mai puţin 
de zece ani, aproape 60.000 de veterani de război 
americani s-au sinucis. O medie de douăzeci de oameni pe 
zi. Mult mai mulţi soldaţi mor prin sinucidere decât în 
război, i-a argumentat mama ei obsedată de informaţii 
când Ylva a anunţat-o că vrea să devină pilot. Cel mai 
periculos moment din viaţa unui soldat e acela de după ce 
războiul ia sfârşit. Mulţi spuneau că abia atunci explodează 
iadul. Ylva ştia că e adevărat. Abia fusese în stare să-şi 
recunoască tatăl după ultima lui misiune în Afganistan, în 
2001. 

John trăia în două lumi şi, cu toate că încă mai existau 
fragmente ale persoanei care fusese odată, întunericul şi 
golul îl acaparau treptat. In curând aveau să-l sugrume, 
aşa cum aproape că el o sugrumase pe ea. 


Ylva a tuşit şi şi-a atins gâtul. Corpul ei nu uitase 
senzaţia braţului care strângea şi îi bloca alimentarea cu 
aer. Noroc că fusese în stare să se stăpânească - 
altminteri, John ar fi avut soarta grăsanului din Kirovsk. 

— Domnule, sunt surprinsă că armata vă permite să 
lucraţi pe teren. 

John n-a răspuns. Lumina era scăzută în interiorul 
adăpostului, iar el a devenit conştient de foşnetul copacilor 
care se înclinau ţepeni în vântul îngheţat de afară. Sunetul 
l-a readus la realitate. S-a cutremurat. Cum dracu’ a ajuns 
să se bage în mizeria asta? 

Ylva putea simţi că e în continuare tulburat şi i-a vorbit 
pe o voce liniştitoare: 

— Când a început? În Libia? 

John n-a ridicat privirea, s-a holbat la jarul focului care 
se stingea. 

— Ştii de ce am bombardat Libia? 

Evident că Ylva ştia de ce NATO bombardase Libia. 

— Bineînţeles. Operaţiunea Unified Protector apăra 
civilii libieni împotriva regimului de teroare al lui Gaddafi, a 
ripostat ea. 

John a râs cu amărăciune. 

— Exact. Şi ăsta a fost motivul pentru care Norvegia, o 
ţară atât de paşnică, a aruncat 588 de bombe milostive 
asupra lor. 

Ylva s-a eschivat. 

— În calitate de membru NATO, Norvegia avea 
obligaţia să contribuie. 

— Pentru a proteja civili? 

Ylva s-a ridicat în şezut prudentă. Furia mocnită a lui 
John o îngrijora. Încotro se îndrepta el cu chestia asta? 

— Gaddafi planifica asasinarea în masă a rebelilor care 
doreau să-l dea jos, de aceea a intervenit NATO. 


John a dat din cap, acestei afirmaţii în mod specific i se 
demonstrase netemeinicia în mod elocvent, şi, totuşi, 
tânărul locotenent Nordahl încă o credea. Habar nu 
avusese că era atât de proastă. 

— Gaddafi obținuse deja un armistițiu cu rebelii. 

John a făcut o pauză, apoi a adăugat: 

— Când i-am atacat, în Benghazi abia dacă mai exista 
vreun soldat de-al lui Gaddafi. 

Ylva n-a spus nimic. Nu-şi dădea seama, la modul cel 
mai sincer, unde încerca John să ajungă cu această 
argumentare. El a continuat să vorbească, parcă mai mult 
pentru sine. 

— Rebelii pe care i-am protejat atât de eroic s-au 
dovedit nişte clici însetate de sânge care au continuat să 
măcelărească sute de mii de civili şi să câştige miliarde 
strecurând pe furiş refugiaţi arabi şi africani în Europa, 
folosindu-se de Tripoli ca punct de pornire. Unified 
Protector... Pe cine a protejat? 

Ylva cunoştea dezbaterea despre legitimitatea 
atacurilor din Libia, bineînţeles că o cunoştea, şi da, era 
mai mult ca sigur că acel conflict ar fi putut fi rezolvat într- 
un mod diferit. Dar oare nu era valabil pentru toate 
conflictele? John a refuzat să dea înapoi. Incerca în mod 
evident să obţină o reacţie din partea Ylvei. 

— Cine crezi că a profitat cel mai mult de pe urma 
bombardamentelor NATO? 

Ylva auzise deja acest argument de la pacifişti şi de la 
stângişti „înţelepţi după desfăşurarea faptelor”, dar 
niciodată de la militari. Era obosită şi ce ar mai fi putut 
spune? Era o idioţenie de-a dreptul să-l audă pe nimeni 
altul decât John Evans insinuând că NATO a fost folosită 
pentru a promova interesele economice ale Occidentului. 
Era un erou de război, pentru numele lui Dumnezeu, uitase 
lucrul ăsta? 


— Dar Gaddafi a fost omorât chiar de libieni, a 
contracarat ea. 

John a oftat. Era sătul de discuţie şi ştia genul de 
adevăr pe care îşi dorea ea să-l audă pentru a face munca 
pe care o făcea. 

— Am dezlănţuit iadul pe pământ. Asta am făcut. După 
opt luni de bombardat Libia, am lăsat ţara să se descurce 
singură. 

Ylva simţea că epuizarea o trage în jos, avea ochii grei 
ca plumbul. Ştia că John are dreptate, dar ea era pilot, nu 
politician, iar soldaţii nu aveau de unde să ştie toate 
variabilele unui conflict. Soldaţii executau ordine, pur şi 
simplu. lar acum ea era un soldat obosit, care avea nevoie 
de odihnă ca să adune puteri pentru călătoria de mâine, 
spre vest. 

— Domnule, trebuie să dormim puţin. 

Şi John căsca. Nu mai avea nimic de spus şi bănuia că 
vorbise deja prea mult. 

— Vom dormi pe rând, a spus el. Tu te odihneşti prima. 

În timp ce Ylva dormea convulsiv, John a stat de pază. 
A terminat restul mâncării şi s-a întrebat dacă putea avea 
încredere în Rove şi ce se va întâmpla cu Ylva dacă 
reuşeau să treacă graniţa spre Norvegia. Dacă era să fie 
sincer, ştia deja răspunsul la a doua întrebare. Odată ce nu 
mai aveau nevoie de ea, urmau să şteargă orice dovadă 
că existase vreodată. Păcat, pentru că începuse să ţină la 
fată, chiar dacă era enervantă şi dureros de naivă. 

Cu degete tremurătoare a desfăcut pansamentul pe 
care ea i-l aplicase cu atâta grijă pe picior. A văzut rana 
stacojie acolo unde îi tăiase cangrena, dar țesutul era în 
continuare umflat şi cald, infecția era latentă. 

A curăţat cu grijă suprafaţa rănii cu dezinfectant, a pus 
un bandaj nou şi l-a aruncat pe cel vechi, plin de sânge, în 
afara adăpostului. Când s-a aplecat afară, în aerul limpede 


al nopţii, a simţit că pădurea era nefiresc de tăcută. Parcă 
şi-ar fi ţinut respiraţia în timp ce se pregătea de un atac 
neaşteptat. 

Noaptea era în cel mai întunecat moment, dar o nouă 
zi nemiloasă urma să năvălească în curând printre 
coroanele copacilor. Ylva spusese că i se părea că sunt la 
numai o zi de mers până la graniţă şi că ar trebui să 
pornească înainte să se lumineze, s-a gândit el cu un 
căscat. Putea să mai îndure o zi, o singură zi, apoi 
misiunea se termina, iar el era liber. 


Capitolul 41 


Lumina plăpândă a zorilor învăluia micul apartament 
de la periferia Murmanskului, dar gălăgia oraşului nu 
ajunsese până aici, nu încă. Igor stătea aşezat la masă, la 
micul dejun, cu o ceaşcă de cafea rece, uitându-se afară 
spre pustiul deprimant de beton. indura efectele încă unei 
nopţi nedormite. Alţi oameni dormeau. Cum puteau face 
una ca asta? Nu înțelegeau care era miza? Discursul 
înflăcărat al Preşedintelui către naţiune îi provocase un rău 
fizic. Preşedintele dăduse lumii trei zile, iar acum, după 
două zile şi cincisprezece ore de confuzie, la fel ca în 
Turnul din Babel, lumea se balansa pe buza abisului. Un 
sentiment suprarealist îi înlocuise confuzia iniţială. Ceaţa 
ameţitoare se ridicase şi lumea îi apărea nenatural de 
clară, de neajutorată şi de goală. Lumina era mai intensă, 
întunericul mai adânc, experimenta mai viu toate sunetele 
şi culorile. 

În seara precedentă îşi studiase atent copiii în timp ce 
aceştia stăteau aşezaţi la masa din bucătărie şi îşi făceau 
temele. l-a văzut expresia încruntată de concentrare a lui 
Serghei, creionul ros, mânuţa rotofeie care ciupea 
nerăbdătoare colţurile cărţii de matematică, puloverul de 


lână care îi zgâria gâtul moale, ceaşca ciobită de pe masă, 
scaunul unde stătuse aşezat tatăl său timp de atâţia ani şi 
a cărui tapiserie îi preluase forma. Igor era consumat de o 
disperare turbată şi de o durere pe care n-o putea pune în 
cuvinte. 

Trebuia să plece, poezia vieţii de zi cu zi şi a căldurii 
omeneşti accentua nebunia a ceea ce urma să se 
dezlănţuie. 

A ieşit din apartament ca să-şi descarce frustrarea 
alergând. 

Pe hol a întâlnit un vecin care mergea târşâit, roşu la 
faţă şi beat, şi căruia îi zornăiau sticlele în sacoşă. Omul l-a 
salutat solemn pe locotenentul Serkin. 

După ce a ieşit din bloc, Igor a trecut pe lângă un grup 
de tineri care flirtau şi fumau pe furiş după colţ. Au început 
să se fâstâcească emoţionaţi şi au mimat sfiala. Igor 
fusese şi el ca ei, cândva. Amintirea îl durea, pentru că în 
chipurile lor inocente l-a văzut pe bărbatul care ar fi putut 
să devină. 

Ceva mai încolo, pe stradă, doamna Cekova îşi plimba 
câinele. Fusese bătrână de când o ştia şi, ca de obicei, se 
plimba singură, adresându-i câinelui cu blana zbârlită 
cuvinte dulci ca pentru bebeluşi. Şi ea l-a întâmpinat cu o 
politeţe la limita reverenţei. 

Igor s-a uitat în altă parte. 

Acesta era fundalul animat al vieţii pe care o trăise 
conform planului său. Totul mersese în linii mari aşa cum 
se aşteptase, până în urmă cu trei zile. S-a oprit printre 
blocurile de beton şi s-a uitat în sus spre cerul posomorât. 
Putea fi sfârşitul tuturor lucrurilor. l-au trecut prin faţa 
ochilor imagini cu trupurile carbonizate ale copiilor 
împrăştiate pe drumul de la periferia satului Apatiti, arse 
până în punctul în care nu mai puteau fi recunoscute de 
minciuna lui şi de faptul că-şi încălcase datoria. Era treaba 


lui să ducă această povară şi era soarta lui să îndure 
consecinţele. 

Ştirile îi invadau cu detaliile fizice ale piloților NATO 
care supravieţuiseră după doborârea avionului şi erau 
acum pe fugă. Se credea că vor fi prinşi cât de curând. 
Aceşti piloţi ştiau adevărul, iar Igor dorea ca ei să moară. 
Nenumăratele morminte colective din Rusia erau o dovadă 
alarmantă a faptului că adevărul e arareori prietenul cuiva 
dacă se află în contradicţie cu versiunea oficială. Cu ce te 
ajută, ca om cinstit, să fii declarat erou, când de fapt ştii 
că eşti un laş? Igor nu avea energia să alerge, şi oricum nu 
l-ar fi ajutat să se simtă mai bine. Bucuria şi valul de 
endorfine dispăruseră, iar el s-a dus acasă. 

A observat că tatăl lui intrase în camera de zi şi stătea 
în faţa computerului. Bătrânul morocănos şi-a început de 
îndată comentariile cotidiene asupra mersului lumii. De 
obicei lui Igor i se părea amuzant, dar nu şi astăzi. In scurt 
timp, copiii lui alergau prin casă ca nişte animale sălbatice, 
chiar nu aveau destul loc?, s-a gândit el, nemaiputând să 
respire. Nataşa a intrat şi s-a oprit la bufetul din bucătărie, 
cu ochii încă înceţoşaţi de somn, şi i-a aruncat o privire. 

— Nu te duci la muncă azi? a întrebat ea. 

Igor n-a apucat să răspundă. S-a auzit soneria de la 
uşă. El a fixat tăcut masa cu privirea, în timp ce soţia lui s- 
a dus să deschidă uşa. Lui Igor îi bubuia inima în piept. 

La uşă era chiar maiorul Hodrokovski. 

— Trebuie să vorbesc cu soţul dumneavoastră. 

Înainte ca Nataşa să apuce să spună ceva, maiorul 
mărşăluise deja în bucătărie. Nataşa venea în urma ei, 
evident înmărmurită de acel comportament hotărât. Igor s- 
a ridicat în picioare în clipa în care şi-a văzut superiorul. 
Nu avea ce căuta în apartamentul acela. Ea aparţinea unei 
alte lumi, iar lui nu-i plăcea să le amestece. 


Maiorul Hodrokovski era în mod vizibil supărată. La 
început s-au fixat unul pe altul din priviri cu ostilitate. Igor 
a clipit primul. 

— Haideţi să ieşim în balcon. Am nevoie de o ţigară. 

Maiorul Hodrokovski a dat din cap şi l-a urmat pe Igor 
în balconul îngust. Nataşa, ambii copii şi tatăl lui se uitau 
la ei. Nu puteau să audă ce se discuta afară, dar puteau 
observa că Igor se simţea stresat. Maiorul Hodrokovski a 
trecut direct la subiect. 

— Locotenente Serkin, trebuie să spui adevărul despre 
ce s-a întâmplat. 

Igor a aprins o ţigară, gustul fumului i s-a părut coroziv 
când l-a inhalat adânc în plămâni. 

— Am făcut asta. 

— Dacă avionul NATO a zburat în spaţiul aerian rusesc 
din cauza unui accident, suntem pe cale să începem Al 
Treilea Război Mondial din cauza minciunii tale! 

Igor i-a încasat cuvintele ca pe nişte lovituri în plexul 
solar. A mai tras un fum din ţigară, dar l-a făcut să se 
simtă rău. 

— Am spus tot ce aveam de spus. 

Maiorul Hodrokovski s-a uitat intens la mai tânărul ei 
coleg. Ştia că e un bărbat inteligent şi fundamental sincer, 
dar ştia şi că o minte pe ea, superiorul lui, în faţă. 

— De ce? a dorit ea să ştie. 

Igor n-a scos niciun cuvânt, îi era rău. 

— E vorba de onoare? De loialitate faţă de Moscova? 

Igor era conştient de faptul că întreaga lui familie se 
uita la el din camera de zi şi a stins ţigara. 

— Doamnă maior, mi-aţi ordonat să hărţuiesc avionul. 
Eu am acţionat în urma ordinului dumneavoastră. 

Maiorul Hodrokovski a dat din cap. Se gândise la asta 
toată noaptea, că era vina ei, nu ar fi trebuit să urmeze 


ordinul fără să ştie cine îl dăduse. Jucase un rol în chestia 
asta şi era dispusă să accepte consecinţele. 

— Da, sunt responsabilă, bineînţeles. Şi dacă tu spui 
adevărul despre ceea ce s-a întâmplat, eu voi prelua 
pedeapsa. Tu ai acţionat la ordinul meu în fiecare moment. 

Igor a aruncat o privire spre familia lui. Toţi încercau să 
pretindă că nu urmăresc scena tensionată din balcon. 

— Va pune Rusia într-o situaţie stânjenitoare, a 
murmurat el. 

— Probabil că da, dar oricare versiune e mai bună 
decât un război, nu eşti de acord? 

Igor s-a uitat în jos, dar ordinele lui veniseră de la cel 
mai înalt nivel şi trebuia să li se supună. 

— V-am spus tot ce am avut să vă spun şi trebuie să 
vă rog să plecaţi. 

Maiorul Hodrokovski simţea că Igor e cuprins de 
îndoieli. Şi epuizat. 

— Vino azi la serviciu, dă-mi un raport complet despre 
ce s-a întâmplat, şi îţi vei mulţumi pentru asta. Cu toţii o 
vom face. 

Igor s-a holbat la ea, însă ea n-a clipit. 


Micul Serghei a venit direct la fereastra în dreptul 
căreia stătea el, cu părul ciufulit şi ochii mari, miraţi. Era 
tatăl său trist? Maiorul Hodrokovski a zâmbit şi i-a făcut 
stângaci cu mâna. Igor nu o văzuse niciodată zâmbind 
până atunci. Brusc i s-a părut aproape umană. Când s-a 
întors spre el, Igor era şi mai răvăşit. 

— Îţi înţeleg dilema, locotenente Serkin. Chiar o 
înţeleg. 

Privirea maiorului Hodrokovski s-a oprit cu blândeţe în 
ochii lui. l-a pus mâna pe umăr, maternă şi empatică. Igor 
a făcut un pas în spate, de parcă l-ar fi stigmatizat cu 
bunătatea ei. 


— Şi totuşi, te rog să faci asta. Spune adevărul, Igor, 
eu te voi susţine şi îmi voi asuma răspunderea deplină 
pentru consecinţe. 


Şi Igor o putea înţelege mai clar pe maiorul 
Hodrokovski acum. Era onorabilă şi curajoasă, deşi părea 
la fel de extenuată, de nesigură şi de înfricoşată ca el. 
Face singurul lucru pe care-l poate face, s-a gândit el. 
lvana Hodrokovski, şoricelul gri de vârstă mijlocie, era 
adevărata eroină a acestei poveşti. Igor s-a simţit şi mai 
mult, dacă era posibil, ca un gândac mizerabil. 

A rămas tăcut în frigul iernii. Acum putea auzi gălăgia 
din Murmansk, oraşul banal pe care îl iubea atât de mult. 
Ivana şi-a păstrat atenţia aţintită asupra lui. Remarca 
faptul că el încă se luptă cu sine. Igor şi-a ferit privirea, iar 
ea şi-a dat seama că făcuse tot ce-i stătea în puteri şi că 
restul depindea de el. E o persoană onorabilă, a meditat 
ea. În adâncul sufletului e un om bun. 

Apoi a deschis uşa balconului şi a intrat în camera de 
zi. Şi-a luat politicos rămas-bun de la familia lui Igor, apoi a 
ieşit din apartament. Igor a rămas în urmă, pe balconul 
îngust, în frigul muşcător. 


O oră şi patruzeci şi cinci de minute mai târziu, maiorul 
Hodrokovski a oprit maşina în parcarea din spatele Bazei 
Aeriene Monciogorsk. Era pregătită să spună ce trebuia 
rostit la şedinţa de dimineaţă. Chestia asta mersese mult 
prea departe. Îşi simţea sângele clocotitor şi cald, avea 
fluturi în stomac, era pregătită de luptă. Ştia ce are de 
făcut şi, deşi se temea că preţul pe care îl are de plătit 
pentru că se revoltă împotriva superiorilor ei avea să fie 
mare, era pregătită să-l plătească. Era datoria ei. 


De-abia după ce a încuiat maşina şi a început să 
meargă a remarcat un vehicul rulând la o oarecare 
distanţă în spatele ei. Maiorul Hodrokovski s-a oprit şi, fără 
să se întoarcă, şi-a dat seama că maşina a procedat la fel. 
A mai mers puţin, apoi s-a oprit din nou. S-a întâmplat 
acelaşi lucru. În clipa aceea maiorul Hodrokovski s-a 
întors, dar nu a putut vedea cine era la volanul maşinii 
care o urmărea. Şi-a simţit groaza ca plumbul rece şi a 
început să alerge ca să acopere ultimii 300 de metri până 
la intrarea în bază. Maşina s-a apropiat în spatele ei. 
Maiorul Hodrokovski a alergat mai repede. Câteva secunde 
mai târziu, a fost doborâtă din spate şi târâtă în maşină de 
doi bărbaţi. Nu a izbutit să vadă cine erau. 


Capitolul 42 


Era încă întuneric când şi-au demontat adăpostul şi au 
pornit în ceea ce sperau să fie ultimul interval al călătoriei 
lor. Mersul prin zăpada adâncă din pădure era muncă 
grea. În scurt timp, Ylva a descoperit că nu mai poate 
respira şi a încetinit ritmul, ca să nu transpire excesiv. John 
mergea chiar în spatele ei şi îl putea auzi gâfâind la rândul 
lui. Pieptul o înţepa şi o ardea de fiecare dată când inspira 
şi a încercat în mod voit să-şi încetinească ritmul 
respirației ca să-i dea corpului o şansă să compenseze 
pentru pierderea de căldură. 

A continuat să-l ţină pe John sub observaţie. Incidentul 
din noaptea trecută o făcuse să-l privească într-o lumină 
cu totul nouă: omul nu era în regulă, iar ea simţea în 
acelaşi timp milă şi teamă faţă de el. Era totodată 
nedumerită. De ce mai acceptase maiorul Evans, eroul 
medaliat cu Distinguished Flying Cross şi cu nenumărate 
alte distincţii binemeritate, să antreneze piloţi NATO dacă 


avea o neîncredere atât de evidentă în legitimitatea 
intervențiilor Alianţei? 

leşirea din pădurea claustrofobică şi intrarea în tundra 
deschisă a fost ca incursiunea într-un alt univers. Era încă 
întuneric când porniseră, iar pădurea nu permitea să 
treacă prea mult lumina lunii printre crengile încărcate cu 
zăpadă. Dar afară, în tundră, luna lumina peisajul ca un 
reflector gigantic. Lumina zorilor ardea înăbuşit la orizont, 
iar Ylva putea să vadă limpede peisajul din faţa lor. A tras 
cu coada ochiului spre John, care avea o expresie 
mohorâtă şi privirea închisă în sine. Nimic nu epuizează de 
putere o fiinţă umană aşa cum o fac frigul şi durerea 
constante. 

Ambii aveau degerături pe faţă şi mâini dar, pe 
moment, erau suportabile. Ylva era mult mai îngrijorată în 
privinţa durerii din piciorul lui John şi a minţii lui chinuite. 
„E atât de bine că vom fi în Norvegia în mai puţin de 24 de 
ore”, s-a gândit ea, pentru că se îndoia că John ar fi putut 
să reziste mai mult de atât. 

Erau precauţi şi mergeau într-o tăcere încordată. Deşi 
lumina zorilor era în continuare slabă, ştiau că în tundra 
deschisă sunt complet expuşi. Acum totul se rezuma la a 
rămâne concentrați, pentru că pe această ultimă porţiune 
prin afurisitul de deşert arctic se aflau în punctul cel mai 
vulnerabil. Era nevoie ca ambii să fie pe fază, să se asigure 
că nu sunt detectaţi de soldaţii Speţnaz, de avioane fără 
pilot sau de avioane de supraveghere. 


Ylva s-a oprit. În afară de respiraţia gâfâită a lui John, 
împrejur domnea o linişte absolută. S-a uitat în sus, o 
aureolă sticloasă sclipea în jurul lunii. Ylva a înjurat în 
şoaptă. 

— Domnule, vremea e pe cale să se schimbe. 


John s-a întors spre ea încruntat. Pe cer nu era niciun 
nor, noaptea fusese rece şi clară şi nu exista nici măcar 
vreo adiere. 

— Mie vremea mi se pare în regulă, a mormăit el. 

Ylva a scos un suspin. 

— Uitaţi-vă în sus, e o aureolă în jurul lunii. 

John a urmărit privirea Ylvei. Luna strălucea dezgolită 
pe firmamentul albastru-închis. l-a venit să zâmbească, 
pentru că imaginea l-a transportat înapoi în timp. A simţit 
pe frunte căldura şi ultimele raze de soare. Stătea lângă 
bunicul său într-un Cadillac vechi şi ponosit, se uita la „E.T. 
Extraterestrul”, era un moment minunat din viaţa 
băieţelului. Filmele picau cel mai bine când aveai ocazia să 
stai în aer liber şi te uitai la lumile minunate care ţi se 
dezvăluiau. Trebuie că văzuse filmul de cel puţin douăzeci 
de ori după seara aceea, dar încă anticipa scena 
memorabilă în care băieţelul goneşte pe bicicleta lui, cu 
E.T. în coş, spre cordonul de poliţie. Publicul icneşte, 
convins că cei doi eroi mititei ai filmului sunt pierduţi. Apoi, 
brusc, ca prin magie, bicicleta se desprinde de pământ, iar 
băiatul şi E.T. zboară pe deasupra tuturor obstacolelor. 
Micul John ştia că trebuie să fie un efect special, dar nu 
izbutea să-şi dea seama cum o făcuseră. Şi era deopotrivă 
emoţionat şi impresionat de fiecare dată când băieţelul pe 
bicicletă şi micul extraterestru pluteau prin faţa lunii, de 
parcă atracţia gravitaţională a pământului nu-i putea 
atinge. 

— Domnule, aţi auzit ce v-am spus? 

John s-a uitat confuz la ea. 

— Ce? 

Ylva a clătinat din cap disperată. Individul îşi pierduse 
complet minţile, nu părea să mai înţeleagă nimic. 

— Domnule, priviţi! 

l-a arătat luna cu degetul. 


Acum putea să vadă şi el că luna era înconjurată de un 
inel sticlos. Aşa, şi? 

Departe, în cel mai îndepărtat strat al atmosferei, se 
adunaseră particule mici de gheaţă, creând un văl de nori 
uşori ca fulgul, atât de subţiri încât erau de-abia vizibili cu 
ochiul liber. Cristalele microscopice erau reflectate de 
lumina strălucitoare a lunii şi sclipeau ca o aură de 
borangic în jurul sursei de lumină. Ylva a arătat într-acolo, 
iar John s-a uitat în aceeaşi direcţie. 

— Sunt nori cirrus. 

Abia atunci a înţeles John cu adevărat ce încerca Ylva 
să spună. Norii cirrus sunt precursorii presiunii atmosferice 
scăzute, iar lumina magică a lunii a devenit brusc 
amenințătoare. O furtună era ultimul lucru de care aveau 
nevoie acum. 

In pădurea deasă şi întunecată pe care o lăsaseră în 
urmă, o mică haită de lupi ieşise la vânătoare. Lupoaica 
alfa alerga cu botul apropiat de pământ. Detectase mirosul 
de sânge proaspăt, s-a oprit în locul în care fusese 
adăpostul Ylvei şi al lui John şi a început să sape prin pudra 
de zăpadă. 

Lupoaica a continuat să sape până a găsit bandajul 
îmbibat de sânge. Lacomă, s-a azvârlit spre cârpe şi a 
început să le lingă, dar a obţinut doar câteva picături. A 
ridicat privirea, haita ei era flămândă, iarna fusese brutală. 
A adulmecat prin aer. Şi ea a remarcat schimbarea vremii. 
Dar a remarcat mai mult de atât. Odată ce prindea mirosul 
de sânge proaspăt, nu-l lăsa niciodată să-i scape. Lupoaica 
şi haita ei nu aveau nevoie de urme în zăpadă sau de 
avioane de supraveghere pentru a afla unde erau John şi 
Ylva. 


Capitolul 43 


Storm a scrutat satul Kautokeino cu privirea pe măsură 
ce acesta s-a conturat treptat din întunericul adânc al 
nopţii. În lumina zorilor se iveau siluetele caselor mici, 
îngrămădite de-a lungul râului Kautokeino cel lent şi lat. 

Orizontul părea nesfârşit în peisajul neted care se 
întindea în cele patru zări, iar el s-a simţit brusc incredibil 
de mic şi de izolat de lumea pe care o ştia. Pe de altă 
parte, se simţise dintotdeauna ca un intrus, indiferent 
unde se afla. Până la urmă, câţi ciberneticieni frecventau 
cele mai dure spaţii pentru culturism? Câţi tipi care puteau 
face presă pentru picioare cu 170 de kilograme erau 
prezenţi şi la convenţia anuală Mensa??? Şi câţi 
nonconformişti cu părul lung şi cu barbă găseai în corpul 
ofiţerilor din armată? Nu prea mulţi. Era ca şi cum, pe 
durata întregii sale vieţi, Storm fusese un intrus, indiferent 
unde se afla. Dar, în mod bizar, pe aici, cu 500 de metri 
deasupra nivelului mării, înconjurat de un pustiu arctic 
aparent nesfârşit, se simţea puţin acasă. Era straniu, 
pentru că el prefera de obicei oraşele mari, şi era 
contraintuitiv pentru el să găsească seninătate în această 
întindere plană de gheaţă. 

Priveliştea din jurul satului consta în câmpii întinse, cu 
creste joase de munţi care-şi arcuiau spinările din loc în 
loc, asigurând puncte fixe binevenite pentru privirea 
umană. Regiunea era monotonă, regulile pentru 
supravieţuire erau clare, iar acest lucru inocula calm. Te 
puteai pierde aici, s-a gândit Storm; puteai dispărea cu 
totul. 

Deşi satul Kautokeino avea doar 300 de ani vechime, 
regiunea şi câmpiile ei fuseseră cămin pentru etnicii sâmi 
din timpuri imemoriale. Storm nu fusese niciodată în 


3 Mensa - organizaţie nonprofit pentru persoane cu un IQ mult peste 
medie, membrii ei clasându-se printre primii 2% la testele de 
inteligenţă folosite de organizaţie. (n. red.) 


această parte a Norvegiei până acum, şi nici nu fusese 
interesat să afle lucruri despre etnicii sâmi sau despre 
Finnmark. Ca majoritatea norvegienilor, presupusese că 
sâmi se îndeletnicesc cu păscutul turmelor de reni şi cu 
cântece joik şi că locuiesc într-o parte a lumii în care 
nimeni altcineva nu vrea să locuiască. Dar acum, că era 
aici, le putea simţi prezenţa puternică. 


Storm stătea la masa din bucătărie, în casa surorii lui 
Mary, după încă o noapte nedormită. Dacă n-ar fi fost 
gălăgia radioului care împroşca ştiri prin încăpere, ai fi 
putut crede că era o zi ca oricare alta în Kautokeino, dar ai 
fi greşit. Azi urma să fie o zi hotărâtoare, NATO eşuase în 
a-şi demonstra lipsa de implicare în prăbuşirea avionului 
lor, iar Rusia intenţiona să răspundă la ceea ce considera a 
fi un atac. 

Storm a tresărit când a auzit un vuiet violent afară, în 
apropierea ferestrei. S-a uitat pe geam şi, spre uşurarea 
lui, zgomotul venea de la un snowmobil de zăpadă care 
pornea din casa învecinată şi cobora panta spre râul 
Kautokeino. Pe snowmobil stăteau un tată îmbrăcat în 
costum de schi împreună cu fiica aşezată confortabil în 
faţa lui. Amândoi erau înfăşuraţi cu fulare groase, purtau 
căciuli îmblănite şi cizme din blană de ren. Storm s-a uitat 
la termometru, erau -21 de grade Celsius. A fost 
impresionat. Nimeni din sudul Norvegiei nu ar fi făcut aşa 
ceva. Cei trei reni îmblânziţi ai vecinului stăteau în curtea 
lui şi se uitau stoic unul la celălalt în timp ce ziua începea. 

În camera de zi putea să-i audă pe Elle şi pe soțul ei 
ciondănindu-se. Gălăgia de la ştiri trezise toată casa, dar 
soţul ei refuza să închidă aparatul. Storm a auzit la radio o 
voce feminină monotonă anunțând că fuseseră raportate 
conflicte între trupele ruseşti şi forţele NATO, ambele 
aflate în zona internaţională de pe Marea Barents şi pe 


graniţa dintre Norvegia şi Rusia, în Valea Pasvik. 
Norvegienii care locuiau în regiuni de la graniţa cu Rusia 
se refugiau spre sud şi spre vest, iar ruşii care locuiau în 
Norvegia începuseră să plece înapoi în ţara lor natală. Era 
intervievat un tată din Kirkenes, care auzise împuşcături şi 
lupte toată noaptea. 

— Nu am crezut niciodată că aşa ceva se poate 
întâmpla în Norvegia, spunea omul cu ochii în lacrimi. 

În unele puncte de trecere peste frontieră existaseră 
turbulenţe. Oamenii se temeau că graniţa cu Rusia va fi 
închisă, iar ruşii care locuiau în Norvegia nu vor mai putea 
să se ducă acasă, la ai lor. 

Occidentul era şocat, chiar se întâmpla una ca asta? 
Rusia chiar era dispusă să pornească un război cu NATO? 
Discursul exploziv al preşedintelui rus, susţinut cu trei zile 
în urmă, părea să sugereze că da. 

Storm ştia că Rove primise sarcina de a conduce un 
atac hibrid asupra Rusiei prin intermediul personalului 
Titans Security. Atacul consta în spargerea infrastructurii 
centrale digitale şi în postări provocatoare în media 
rusească, pentru a instiga la lupte interne şi a-l submina 
pe Preşedinte. Şi totuşi, reconstituind traseul banilor spre 
compania de securitate, Storm a descoperit în curând că 
aceasta sponsorizase, de asemenea, numeroase 
organizaţii naţionaliste din Norvegia, inclusiv pe aceea din 
Kirkenes. Cei trei bărbaţi care îl uciseseră pe Alexei Galba, 
compozitorul rus, erau pe ştatul de plată al unei organizaţii 
finanţate de Titans. Crima fusese înscenată. 

Storm şi-a dat seama cu exasperare că, dat fiind 
modul în care evolua situaţia, Ylva se va găsi în curând 
prizonieră în spatele graniţelor închise ale unei ţări care, în 
cel mai bun caz, urmărea să o omoare. Nu putea îndura să 
mai asculte radioul şi şi-a pus căştile, ca să-şi distragă 
atenţia cu ceva muzică. 


Dar nu izbutea să alunge imaginile cu ea, părul ei 
blond care dansa pe spatele gol şi modul cum se gudura 
pe lângă el ca o pisică. Ştia că se joacă cu el, în timp ce 
ochii ei albaştri îi studiau reacţiile. Şi mai era râsul ei 
răguşit. Storm a simţit nevoia să zâmbească - ea se 
implica total când făcea ceva, mai ales când râdea. La 
început i se păruse că e prea bună ca să fie adevărată şi, 
în curând, se dovedise că avea dreptate. Era sălbatică, şi 
la fel de dură pe cât era de onorabilă. În momentul în care 
Storm încerca să o lege de el, ea îl împingea deoparte. Cu 
forţa, dacă trebuia. Nu făcea pe inaccesibila ci mai 
degrabă îl testa, de parcă, înăuntrul ei, ar fi avut nevoie de 
argumente în plus să se asigure că se înşela în privinţa lui. 
Of, de ce nu putea şi ea să fie funcţionară, asistentă 
medicală sau educatoare la grădiniţă, la fel ca majoritatea 
femeilor? De ce trebuia ca femeia de care se îndrăgostise 
să piloteze un F-16, să se prăbuşească în apropiere de 
Murmansk şi să declanşeze Al Treilea Război Mondial? 

Cu privirea aţintită la ecranul laptopului, a încercat să 
urmărească rapoartele interne ale ruşilor legate de locul în 
care credeau că se află piloţii. Era iritant cât de buni 
deveniseră la a zădărnici hackeri. Internetul, un punct de 
pornire pentru ideea de deschidere şi de flux liber al 
informaţiei, iniţiat de Occidentul liberal, se transformase în 
cea mai puternică armă pentru inamicii lumii vestice. 
Revoluţiile de diverse culori din Ucraina şi Georgia, 
nemaivorbind de Primăvara Arabă, nu făcuseră decât să 
consolideze credinţa Rusiei că pentru ea supravegherea 
exhaustivă şi controlul tuturor formelor de comunicare 
digitală erau cea mai bună apărare. Şi, aşa cum 
superputerile lumii se foloseau de asasini şi de mercenari 
să le poarte războaiele din umbră, în spaţiul virtual hackeri 
liber profesionişti erau angajaţi să se atace unul pe altul. 


Acum exista o piaţă privată uriaşă pentru putere şi haos - 
în special în lumea virtuală. 

Un şir de mesaje consemna că ruşii găsiseră o cabană 
de vânătoare în care se aflau bandaje pline de sânge şi 
corpul unui miner mort. Credeau că toate astea puteau 
avea legătură cu piloţii NATO. Storm n-a izbutit să 
găsească mai multe. Era clar că ruşii nu ştiau unde se află 
piloţii şi care dintre ei ar putea fi rănit. Nici măcar nu erau 
siguri dacă piloţii fuseseră în cabană. lritat, Storm a oprit 
muzica, totul părea lipsit de speranţă, nu avea suficient 
pentru a merge mai departe. 


Mama Ylvei, Mary, stătea lângă aragaz şi se uita 
neliniştită la el. 

— Avem rude în Rusia, a spus ea. 

Storm a înclinat din cap, ştia deja asta. 

— Nepoata mea e măritată cu un sámi rus din 
Lovozero. 

Storm de-abia dacă avea energia să asculte acum 
aberaţiile nevrotice ale lui Mary, dar a afişat un zâmbet 
încordat. 

Mary s-a aşezat pe un scaun, în faţa lui. Părea hotărâtă 
să discute cu el. 

— Pasc o turmă de reni. 

Apoi a zâmbit, dar ochii ei nu erau nici veseli, nici 
cuprinşi de nebunie. 

— Aşa...? 

A durat mai multe secunde până când Storm a înţeles 
încotro bătea ea cu această discuţie, iar atunci ideea i s-a 
prezentat ca un răsărit de soare. Desigur. Erau sámi. 
Deodată a întrevăzut o şansă, o speranţă disperată. Işi 
dăduse seama că nu o va găsi pe Ylva spărgând 
computere ruseşti. Dacă i-ar fi găsit pe piloţi, ruşii i-ar fi 
arestat pe loc şi atât. Aveau nevoie să le-o ia înainte. 


— Poţi să-i suni? 

Mary i-a aruncat o privire conspirativă. 

— Bineînţeles. 

Semnalul mobil prin tundră era instabil, iar Mary a 
trebuit să încerce de mai multe ori, dar, într-un final, a dat 
de ei. Deşi cu nepoata ei vorbea limba sâmi, Storm putea 
deduce din context ce spunea. 

— Bună, Inga Marja, sunt mătuşa Mary. Eşti pe câmp 
cu turma? 

A ascultat nerăbdătoare răspunsul. 

— Fii atentă, am nevoie de ajutorul tău. 


Inga Marja s-a oprit în timp ce un şuvoi de mii de reni 
se mişca în jurul ei. Tunetul copitelor izbea tundra, renii 
scoteau nori de aburi pe nas pufnind, iar clopoţeii de la 
gâtul lor sunau vesel. De-abia putea să audă ce-i spunea 
mătuşa ei şi şi-a vârât un deget într-o ureche ca să reducă 
gălăgia făcută de animalele mânate spre locurile de 
păşunat. 

— Ce-ai spus, mătuşică? 

— Nu ştiu dacă ai auzit, Inga Marja, a continuat Mary, 
dar unul dintre piloţii NATO doborâţi peste Murmansk e 
Ylva. 

Ingăi Marja i s-a părut că n-a auzit bine. 

— Cine? 

Mary se pregătea să-i explice, dar Storm i-a înşfăcat 
telefonul şi s-a prezentat pe scurt înainte să treacă direct 
la subiect. 

— Credem că Ylva şi celălalt pilot NATO ar putea fi în 
apropiere de Nyavkyul sau de Ymos, sunteţi departe de 
acele locuri? 

— Nu, suntem lângă Ymos acum. 

Chipul lui Storm s-a luminat. 


— Poţi, te rog frumos, să te uiţi după ei? Probabil că 
sunt prin zona ta. 

Auzind asta, Inga Marja a clătinat din cap. Ca de obicei, 
cei din sud habar nu aveau despre cum era viaţa sus în 
nord. 

— E o regiune imensă şi... 

Storm a întrerupt-o. 

— Îţi pot da informaţii actualizate de la spionii ruşi 
despre locul în care cred ei că se află piloţii. E singura 
noastră speranţă. 

— Dar cum...? 

Inga Marja n-a terminat întrebarea. Ştia că timpul era 
principala problemă, iar ea nu avea nevoie şi nici nu-şi 
dorea să ştie totul. 

— Ce vrei să facem dacă îi găsim? g 

Storm a simţit că i se accelerează pulsul. In sfârşit, 
avea pe cineva pe teren în regiunea în care puteau fi Ylva 
şi maiorul Evans. Treaba asta chiar putea să funcţioneze. 

— Dacă-i găsiți, trebuie să-i duceţi la graniţa 
norvegiană pe la Rayakoski, nu pe la Pasvik. Ruşii cred că 
ei vor încerca să treacă graniţa prin Valea Pasvik. 

Inga Marja a dat din cap ca pentru sine. Inţelegea. 

— Unde să începem? Ce ştii? 

Storm i-a oferit toate detaliile pe care izbutise să le 
descopere, iar Inga Marja i-a confirmat din nou că da, se 
găseau în aceeaşi regiune în care presupuneau ruşii că se 
află piloţii şi se vor apuca să-i caute de îndată. Pentru 
prima oară de când avionul Ylvei fusese doborât peste 
Apatiti, Storm a simțit o speranţă  înmugurind 
nerăbdătoare. 

— O să vin acum cu maşina până la graniţă, la 
Rayakoski, şi o să ajung acolo în aproximativ şase ore. 
Tinem legătura prin telefon. 

Inga Marja a fost de acord. 


Când a terminat convorbirea, Issăht, soţul ei, s-a uitat 
la ea întrebător. Îşi dădea seama că era în neregulă ceva. 
Inga Marja şi-a adunat familia şi tinerii păstori şi le-a 
explicat rapid că unul dintre piloţii care fuseseră doborâţi 
deasupra Rusiei era verişoara ei Ylva. Piloții erau prin zonă 
şi trebuiau să-i găsească. 

Soţul Ingăi Marja părea destul de neîncrezător. 

— Dar e imposibil... 

Inga Marja l-a întrerupt. 

— Nu, nu este, pentru că mi s-a spus unde cred trupele 
Speţnaz că ar putea să fie. 

— Vrei să-i ajutăm pe cei din Speţnaz să-i găsească? 

— Nu, o să-i urmărim pe cei din Speţnaz. 

Toţi s-au întors spre ea şocaţi. 

— Ha? 

— Ylva e de-a noastră. 

Unul dintre păstorii tineri a întrerupt-o. 

— Şi dacă ne prind trupele Speţnaz? 

Inga Marja a pufnit nerăbdătoare. 

— Dacă lăsăm vorbăria şi ne apucăm de căutat, n-o să 
ne prindă nimeni. 


Capitolul 44 


ladul se dezlănţuise prin tundră şi un vânt ameninţător 
începuse să sufle dinspre nord-vest. John îşi simţea 
durerea din picior ca pe o tortură constantă, 
incandescentă. Infecția i se declanşase iar. Vântul era 
muşcător şi cristale mici de gheaţă, fiecare frumos dacă 
era luat individual, dar diabolice în grup, îi înţepau faţa ca 
nişte ace. 

Ylva se chircea din cauza rafalelor violente. Zăpada 
rece îi pătrunsese peste tot, îi alunecase în jos pe gât, în 


sus pe mâneci, îi intrase în bocanci. Buzele îi erau albastre 
iar pe chip avea particule de gheaţă lipite de păr, 
sprâncene şi gene. Frigul absorbea toată speranţa din ea. 

Trupul ei lupta împotriva răcirii nemiloase, muşchii îi 
tremurau necontrolat pentru a produce căldură, iar vasele 
de sânge din piele i se contractau, lăsându-i tenul palid şi 
amorţit. Pulsul şi tensiunea i se acceleraseră brusc, iar ea 
gâfâia ca un câine. Până aici, totul era previzibil. De ce îi 
era groază, dar care ştia că va urma, era etapa când 
frisoanele vor înceta, când pulsul i se va încetini, iar ea va 
începe, lent, să-şi piardă cunoştinţa. 

S-a autoexaminat ca să caute semne ale momentului 
când frisoanele_ vor fi înlocuite mai întâi de indiferenţă, 
apoi de delir. In stadiul final, frigul era perceput ca o 
caniculă insuportabilă, iar de multe ori victimele se 
dezbrăcau şi adormeau în zăpadă goale, transpirate şi 
extenuate, în timp ce sângele lor îngheţa treptat. 

Un pas, doi paşi... Ylva dârdâia, gâfâia şi implora milă, 
deşi ştia că nimeni nu-i aude rugăciunile în tundra aceea 
părăsită de Dumnezeu. Era singură, toată lumea era 
singură, şi unica ei opţiune era să plece capul şi să 
continue să meargă. 

Trei paşi, patru paşi... spre vest. S-a clătinat, cuprinsă 
de ameţeală. Cinci paşi, şase paşi... Nu mai putea să audă 
urletul şi gemetele sălbatice ale vântului, nici nu mai 
simţea cum degerăturile îşi croiseră drum prin pielea 
subţire de pe faţa ei şi sculptaseră răni deschise. Ylva a 
continuat să meargă, şapte paşi, opt paşi. Nu a observat 
că John se oprise, că nu mai putea respira, că vântul şi 
frigul îi zdrobiseră în cele din urmă rezistenţa, că rana 
infectată îi făcuse în cele din urmă piciorul să cedeze, că el 
se prăbuşise iar furtuna de zăpadă se năpustise asupra lui 
ca un demon hămesit. 


El încercase să strige, dar în furtună răcnetele sunt 
inutile. Vântul îi umpluse gura şi pieptul cu grindină şi 
ploaie îngheţată. 

Frigul îi făcea corpul să ardă de febră. Durerea din 
gambă era înnebunitoare. Trebuia să facă ceva, orice, să 
oprească acest coşmar. Tremurând, şi-a ridicat cracul 
pantalonilor şi, în timp ce furtuna de zăpadă îl înfăşură 
într-un cearşaf alb de disperare, şi-a smuls bandajul. Pielea 
piciorului era de un cenuşiu palid, dar în jurul rănii era 
aproape neagră. Puroi galben spumega pe margini. 
Cangrena îl devora din interior, muşcătură cu muşcătură. 
Pielea lui, carnea lui, muşchii lui erau otrăviţi, se lupta cu o 
putere pe care n-o avea împotriva unor forţe pe care 
niciun om nu le putea învinge. Moartea se răspândea de la 
o celulă la alta - şi se întâmpla repede. Febra se 
dezlănţuise, vântul se dezlănţuise, iar John a cedat. S-a 
prăbuşit, plin de amărăciune, singur şi înspăimântat. li 
ajunsese, îşi dorea să se ducă acasă, dar căminul lui nu-l 
dorea pe el. Acesta era adevărul. Nu mai avea niciun 
„acasă” la care să se întoarcă. 

Ylva a continuat să mărşăluiască, punând un picior 
înaintea celuilalt. Era amorţită şi mergea ca în transă, 
alimentată de sfidare. Se ducea spre vest, era singurul 
lucru la care se putea gândi, nu mai avea alte gânduri. 

Niciunul. 

Era o minciună. 

Avea multe gânduri, gânduri la care se tot întorcea ca 
la nişte mantre. În străfulgerări îl vedea pe el, la lumina 
lunii, printre cearşafurile înalte, cu ochii închişi, pierdut în 
lumea lui, cu pieptul urcând şi coborând. Amintirile şi dorul 
de el îi dădeau putere. Revenea constant în spaţiul pe care 
el îl umplea. Îl simţea aproape de corpul ei, cald şi 
adormit. Cine dracu’ zâmbeşte în somn? 


El zâmbea, îşi încolăcea braţele lungi în jurul ei şi o 
trăgea mai aproape. O ţinea în braţe, ea cu spatele lipit de 
pieptul lui. El dormea şi ea era trează, dar se lăsa 
îmbrăţişată. Era atât de obosită, încât îşi dorea să doarmă 
pentru a se putea trezi în visul în care dormea lângă el. 

Vântul gemea, ea mergea mai departe. Nouă paşi, 
zece paşi... 

Şi de-abia atunci a observat. 

John nu era acolo. 

S-a uitat în jur. 

Tot ce a putut să vadă era un tsunami alb care se 
năpustea spre ea din toate direcţiile, doborând-o, 
aruncând-o la pământ. S-a prăbuşit cu capul înainte în 
crusta dură de zăpadă care i-a zgâriat pielea de pe frunte 
şi o înţepa. Ylva nu s-a ridicat. 

Nu izbutea decât să stea acolo, să zacă nemişcată, să 
închidă ochii, să se gândească la altceva, să se gândească 
la el. Era o opţiune, putea bloca toată durerea, putea 
îndura mai mult decât orice bărbat pentru că învățase să- 
şi anuleze toate sentimentele. Dar nu şi acum. Acum nu-şi 
putea bloca simţurile. „Concentrează-te asupra durerii”, şi- 
a zis, „e bine că-ţi poţi simţi corpul, suferinţa e prietena 
ta.” Durerea i-a stârnit un val de adrenalină, şi odată cu ea 
a venit şi furia care o menţinuse în viaţă. Plecând capul 
împotriva vântului, se chinuia să vadă mai clar. 

— John! 

Nu s-a auzit niciun răspuns, tundra era cuprinsă numai 
de şuierul şi bocetele vântului şi lapoviţei. 

— Evans, sunt aici! 


John era întins în poziţie fetală, frigul îl paralizase şi 
preluase controlul. Spasmele îi dispăruseră. Era aproape 
minunat să-şi întâlnească limitele rezistenţei. Nu avea 


nimic pentru care să lupte, nu-l aştepta nimeni, nu era 
eroul nimănui. Sosise momentul să-şi îmbrăţişeze sfârşitul. 

John era pregătit, putea să cedeze acum, îşi făcuse 
treaba, venise momentul să se predea. 

Vuietul din jurul lui şi-a schimbat glasul. 

— John! 

A deschis brusc ochii şi a ciulit urechile. Era vocea unei 
femei, oare era ea? Ce căuta ea aici? 

Îi putea desluşi silueta care părea că se înalţă ca un 
turn pe linia orizontului. În jurul ei pluteau scântei, iar el a 
simţit un val de fericire. Uşurarea, tandreţea erau 
ameţitoare, bucuria lui era fără limite. Doamne, cât de dor 
îi fusese de ea! 

— John! 

Îl voia înapoi? 

Oare putea să se întoarcă acasă, până la urmă? 

| se terminase penitenţa? Fiecare pas dureros pe care-l 
făcuse ca să-i câştige iertarea... Putea în cele din urmă să 
ajungă să îngenuncheze la picioarele ei? 

Salvat, iubit, curăţat de păcate. 

Va muri şi va învia, renăscut în braţele ei. Va şterge tot 
ce a fost, va uita toate trădările şi ticăloşiile - nu mai 
contau în imaginea de ansamblu. El trebuia să moară, ca o 
tumoare canceroasă care trebuie retezată de pe gazda 
muribundă. Trecutul trebuia înlăturat, pentru ca el să 
poată trăi prin ele două, mamă şi copil. 

Rămăsese pe dinafară, dezgolit, privindu-le în timp ce 
ele îşi trăiau viaţa fără el. Acum va fi acolo şi va crede aşa 
cum credeau ele, va iubi aşa cum iubeau ele. John va 
începe viaţa de la zero, eliberat de persoana în care fusese 
transformat. Abrutizat de fiecare moment crunt şi dureros 
pe care-l îndurase, va transforma, ca un alchimist, 
cruzimea în iubire pură, adresată ei, adresată lor. Numai 
asta, şi numai ele. 


Uite, lupt pentru voi. 

Uite, mor pentru voi. 

Uite, am fost înviat pentru voi. 

Din nou şi din nou. 

Împreună experimentaseră apropierea, dar fuseseră 
atât de departe unul de altul, chiar şi atunci când erau 
împreună. lar el se regăsise în ele două, mamă şi copil. Nu 
se va mai zbuciuma şi nu va mai jeli că le-a pierdut, ci va 
găsi un sens în asumarea faptului că ele erau încă în viaţă 
pe undeva. Numai că nu cu el. 


John s-a ridicat. Durerea îl acaparase complet. Era 
singurul lucru care conta, restul lucrurilor şi oamenilor 
deveniseră irelevante. Toate persoanele în care avusese 
încredere şi pentru care se sacrificase - şi pentru care îi 
sacrificase pe alţii - erau ca o otravă în sângele lui şi 
trebuiau eradicate. Ordinea mondială bazată pe lăcomie, 
bani şi putere patologică era un lucru diabolic, ştia asta de 
mult timp. Îşi crea drum prin fiecare suflet inocent precum 
cangrena. Trebuia distrusă ca să poată creşte vise noi şi 
pure. El era mai mult decât suma celor mai întunecate 
momente ale lui şi nu îi mai era frică de ele, pentru că nu 
mai avea nimic şi pe nimeni de pierdut. 

— John! 

Nu avea de gând să o trădeze acum, nu după toate 
chinurile la care o supusese, nu după tot ce-i pricinuise. A 
auzit-o strigând şi i-a mulţumit universului, în sfârşit ea se 
deschisese pentru el, în sfârşit îl primea. 

— Kathryn, a suspinat, sunt aici... Mă vezi? 

— John! 

A ridicat capul şi a ciulit urechile. Ce era cu vocea aia? 
Nu mai era atât de melodioasă şi de pură cum şi îşi aducea 
aminte, nu mai era atât caldă şi deschisă cum şi-o amintea 
pe ea, cândva, demult. 


— John! 

O auzea chemându-l iar şi iar. Nu conta, putea fi 
oricum ar fi fost ea acum. Nu avea nevoie de tinereţea, 
inocenţa şi naivitatea ei. Nu exista nici maturitate şi nici 
evoluţie într-o femeie care nu-şi permitea să fie atinsă sau 
afectată de viaţă. Detesta femeile infantile care se 
mândreau cu ignoranta lor laşă, în acelaşi timp măritându- 
se cu lăcomie pentru banii şi statutul social pe care le 
cuceriseră bărbaţii lor. Erau nişte paraziți, iar tinereţea şi 
frumuseţea lor era o mască pentru oportunismul bolnav şi 
calculat care le definea în realitate pe acele tinere. Insă 
bărbaţii bogaţi şi puternici erau şi mai cumpliţi, dacă asta 
era cu putinţă. li ura pe toţi cei în stare să rămână 
ignoranţi într-o ipocrizie confortabilă, în timp ce le lipsea 
capacitatea de a empatiza cu suferinţa altora. Îi ura pe 
oamenii care puteau să-i judece glacial pe cei care erau 
siliţi, de fapt, să lupte, fie în mină, fie pe câmpul de 
bătălie, fie în bordeluri, fie pe străzi murdare, pe cei ce 
luptau fără vreo speranţă la demnitate, în timp ce alţii, 
agenţii de bursă, birocraţii şi îngeraşii Gucci erau clone 
care locuiau în propria lor realitate virtuală şi nu se 
murdăreau niciodată pe mâini. Nu sacrificau nimic pentru 
nimeni, nu făceau decât să ia. Erau ca nişte copii 
înfricoşaţi, calculaţi, având corpuri prea mari pentru vârsta 
lor. Dansau peste cadavre în goana lor eternă după 
siguranţă, ignoranță rău intenţionată, bani, sex şi lux. 
Făceau gălăgie pentru a-şi umple vidul care li se căsca sub 
picioare cu statut social şi amuzament. John îi considera 
pe aceşti oameni drept întruchiparea  laşităţii. 
Putreziciunea le era mascată într-o eschivă malefică şi 
deliberată a responsabilităţii. 

Pentru paraziţii ăştia luptase şi murise? De ce meritau 
aceste reptile  decăzute, aflate în poziţia lor de 
superioritate morală şi hedonism, să se bucure de 


libertatea şi securitatea pe care le-o asigurau bărbaţi ca 
el? Pentru oameni ca ei comisese cele mai cumplite 
atrocități? Pentru a cocoloşi obrăznicături răsfăţate şi 
sperioase din toată lumea se transformase el într-un 
monstru sadic? John îşi simţea furia devorându-l şi, 
totodată, radiind spre exterior, o furie mai cumplită decât 
cangrena, un frig mai crunt decât Arctica. Ucisese şi 
murise pentru ca jigodiile astea, sugătorii ăştia de sânge 
ignoranţi, să poată lua ca pe un drept continuarea vieţii lor 
de poveste, o viaţă pentru care el nu va fi niciodată 
îndeajuns de bun încât să fie inclus. 

„Kathryn nu era câtuşi de puţin aşa”, s-a gândit el. Nu 
era o femeie incapabilă, care mima infantilismul prin botox 
şi cu o voce de bebeluş. Era matură, o FEMEIE adevărată. 
Reprezenta viaţa şi se uita la el cu tandreţe. Ea putea să-l 
stăpânească. Era în siguranţă cu ea. Ea nu-l judeca, ci îl 
înţelegea. Nu-i aşa? 

— John! 

S-a încruntat, inima i-a stat în piept, vocea era 
disperată şi răguşită de extenuare. 

— John. 

Sentimentul de prăbuşire a continuat, speranţa care 
crescuse în el pentru scurt timp când se gândise la soţia şi 
la fiica lui s-a stins. 

— John, sunt aici! 

Cu ultima fărâmă de putere s-a uitat în jur. Vuietul gol 
al furtunii de zăpadă îl înconjura, uneori într-un crescendo 
sălbatic, alteori scăzând rău-prevestitor. S-a concentrat să 
urmărească sunetul. 

— Jooooohn! 

El a ridicat privirea prin zăpada densă şi cenuşie. Din 
când în când era străbătută de câte o rază de soare şi, ca 
într-un miraj, sau într-un vis, putea distinge siluete 
plutitoare, strigoi, năluci şi demoni care dansau în faţa lui. 


Păreau transparenţi. Îi tăiau respiraţia. Nu văzuse 
niciodată creaturi atât de frumoase. A văzut eternitatea 
reflectată în fiecare fulg de zăpadă. Formele stranii, 
unduitoare, erau creaturi ale luminii născute din cea mai 
profundă durere, cea mai sinceră speranţă şi cele mai 
imposibile vise. Işi dorea să le guste şi a scos limba, l-au 
întâmpinat sărutările reci ale cristalelor transparente de 
gheaţă. John nu s-a putut abţine să râdă în timp ce stătea 
acolo învăluit într-un nor de praf de stele învolburat. Era ca 
şi cum se dizolva o membrană dintre el şi eternitate. 


Durerea şi frigul camuflau frumuseţea. Trebuia să 
sufere pentru a merita acest moment de binecuvântare 
când se va putea cufunda iarăşi în ea. Numai şi numai din 
acest motiv se ridica din nou şi din nou. 

— John! 

Cu fiecare pas, cu fiecare mişcare, sesiza nuanţe în 
zăpadă. Ceea ce i se păruse cândva o entitate nemiloasă 
şi monotonă prinsese brusc viaţă pentru el. Cuprins de 
fascinaţie, a simţit cum crusta de gheaţă subţire şi 
înţepenită se sparge şi îl lasă să se scufunde între perne 
din pudră de zăpadă moale, care se afla chiar sub 
picioarele lui. Cu fiecare pas străpungea suprafaţa 
virginală. Un scârţâit proaspăt se auzea când crusta îi ceda 
sub paşi. Era aproape ca atunci când loveşti lingura de 
stratul de zahăr ars deasupra unei creme brilee, s-a 
gândit el şi a râs. 

— John! 

Ea apăruse din nou. L-au năpădit valuri de nerăbdare 
caldă. 

— Kathryn, sunt aici! 

— Domnule maior Evans! 

— Poftim? 

— Domnule maior Evans! 


S-a prăbuşit din nou. Trist, dar uşurat, şi-a dat seama 
că vocea răguşită şi spartă care îl striga era a Ylvei. 
Bineînţeles. Nimeni altcineva nu-l va mai striga. 

S-a târât încet în direcţia vocii ei. Fiecare mişcare era 
un gest de căinţă, fiecare pas îl durea mai mult decât cel 
dinainte. 

— John, unde eşti? Domnule maior Evans! 

A zărit-o printre troienele de zăpadă. Înconjurată de 
haosul alb, părea un copil obosit, palid şi înfrânt. 

— John, unde eşti? 

A continuat să se târască spre ea. 

— Nordahl, sunt aici. 

Când l-a văzut pe John, Ylva s-a aruncat spre el, iar el 
şi-a deschis braţele. 

S-au îmbrăţişat. 

Vântul îi biciuia cu zăpadă, dar ei au continuat să se 
agaţe unul de celălalt. 

— M-ai găsit! M-ai găsit! 

Ţinându-se strâns, au căutat refugiu în căldura 
celuilalt. 

Valuri peste valuri de zăpadă uşoară ca fulgul s-au 
depus peste ei, până când au fost acoperiţi de o cuvertură 
groasă. 


Capitolul 45 


Inga Marja şi familia ei îşi instalaseră /avvu-ul? ca să se 
adăpostească de furtună. Vântul izbea toate laturile 
cortului, dar înăuntru era cald şi confortabil. Împrăştiaseră 
crengi de mesteacăn pe pământ şi le acoperiseră cu piei 
de ren. Asta îi izola de pământul rece şi transforma cortul 


? Cort folosit de populaţia sámi, asemănător cortului amerindian tipi, 
dar mai scund şi mai stabil la vânt. (n. red.) 


într-un loc agreabil. Pietrele de vatră din mijloc înconjurau 
un foc care trosnea - inima /awu-ului. 

Deasupra pietrelor atârna un lanţ lung care susţinea 
un cazan mare cu bidos care fierbea promiţător. Inga 
Marja amesteca în mâncare şi se uita îngândurată la 
familia ei. Aburul tocanei de ren hrănitoare se combina cu 
fumul care venea dinspre foc şi cu sunetul plăcut al 
clocotului. Confortul din cort, o masă caldă şi o companie 
plăcută erau întotdeauna binevenite când afară se 
dezlănţuiau furtunile de iarnă. 

Inga Marja şi-o amintea pe Ylva ca pe o obrăznicătură 
mică şi prost crescută. O iubise cu adevărat pe fetiţa 
aceea. În perioada când Ylva şi mama ei veniseră să 
locuiască la ei, îşi petrecuse o grămadă de timp cu 
verişoara ei. Toată lumea era de părere că Ylva şi mama ei 
aveau ceva exotic pentru că locuiseră în străinătate, erau 
mai cosmopolite şi mai experimentate decât ei, ceilalţi. 
Dar nu se dovediseră a fi de cine ştie ce folos, pentru că 
erau fete de la oraş. Inga Marja se simţea tulburată şi avea 
îndoieli. O va căuta pe Ylva cât va putea, dar regiunea era 
enormă. lar dacă soldaţii Speţnaz nu-i înhăţau primii, cu 
siguranţă că avea s-o facă vântul arctic nemilos. 

Le spusese păstorilor şi copiilor ei despre Ylva, 
verişoara ei care conducea avioane F-16, iar ei fuseseră 
impresionați de îndată. Fiica ei cea mai mică o privise cu o 
expresie visătoare şi declarase că şi ea vrea să fie pilot 
când se face mare. Atunci trebuie să mănânci tot de pe 
farfurie şi să-ţi faci temele, zâmbise Inga Marja. Asta 
trebuie să faci dacă vrei să pilotezi un avion. Fetiţa dăduse 
din cap cu seriozitate şi devorase toată mâncarea. 


Furtuna a clocotit şi a urlat ore în şir, apoi, în cele din 
urmă, s-a liniştit şi s-a transformat într-un şuierat subţire... 
Apoi s-a făcut linişte. 


Au tras cu urechea. Da, părea că e sfârşitul acelei 
furtuni. 

Issâht a ieşit din cort să arunce un ochi afară. 

Pauza de după vuietul neîntrerupt era binevenită. Nu-ţi 
dădeai seama de gălăgia infernală pe care o stârnea o 
furtună decât după ce se oprea. 

Issâht s-a oprit tăcut la intrarea în cort şi a ascultat 
atent. În depărtare auzea un huruit. Sunetul s-a apropiat 
din ce în ce mai mult şi a devenit inconfundabil. Se 
apropiau mai multe snowmobile. Soldații  Speţnaz 
umblaseră prin furtună, căutându-i fără succes pe piloţi, şi 
acum erau sub presiune şi nerăbdători. 

În scurtă vreme cortul lor a fost înconjurat de 
snowmobile voluminoase şi nu mai era scăpare. Lui Issàht 
i s-a făcut teamă de ceea ce putea să urmeze şi s-a 
poziţionat protector între soldaţi şi intrarea în cort. 

— Bores bouton, cu ce pot să vă ajut? i-a întâmpinat. 

l-a privit pe bărbaţii care se apropiau de ei, dar 
zâmbetul lui prietenos ascundea o viaţă întreagă de 
neîncredere în genul acela de oaspeţi. Comandantul - era 
cel mai tânăr, dar avea în priviri o răceală care garanta că 
nimeni nu-i contestă autoritatea - l-a privit pe Issàht. 

— l-aţi văzut pe aceştia doi? 

l-a arătat lui Issàht pozele Ylvei şi a lui John pe telefon. 
Issăht a clătinat din cap. În clipa aceea, din spatele lui a 
apărut Inga Marja. A mijit ochii la contactul cu lumina 
intensă a zilei şi s-a oprit calmă alături de el. Şi ea s-a uitat 
la fotografii, a schimbat o privire cu Issâht, apoi s-a mai 
uitat o dată la ele. După aceea a zâmbit inocent şi a ridicat 
din umeri. 

— Nu, nu i-am văzut. N-am văzut pe nimeni pe-aici. Nu 
pe o vreme ca asta. 


Comandantul Speţnaz a fixat-o din priviri pe Inga 
Marja. Detectase un oarecare disconfort şi nu era un 
bărbat uşor de păcălit. 

— Pot să vă ofer nişte b'dos, domnilor? De-abia l-am 
încălzit, a spus ea. 

Comandantul le-a făcut un semn oamenilor lui, iar 
chipul Ingăi Marja s-a înăsprit când soldaţii au împins-o la o 
parte şi au smucit intrarea în cort. 


l-au târât cu brutalitate pe păstori şi pe copii afară din 
cort şi i-au forţat pe Issàht şi pe Inga Marja să se întindă 
pe jos, apoi au aţintit mitraliere spre ei. Inga Marja a 
rămas nemişcată. Il auzea pe unul dintre păstori cum 
suspină de frică. Era un puştan, iar aceea era prima lui 
iarnă în tundră. Urâse şcoala şi iubise renii, fuseseră visul 
lui. Acum, zăcea cu faţa afundată în zăpadă şi cu ţeava 
unei arme lipită de ceafă. 

Soldaţii au întors cu susul în jos tot ce aveau etnicii 
sámi. Au urlat şi au zbierat unii la alţii şi la sámi întinşi pe 
jos. 

Sunetul s-a dus până departe pe câmpii. 

Inga Marja spera că, dacă era undeva prin apropiere, 
Ylva putea să audă tărăboiul şi să păstreze distanţa. 

După ce n-au găsit ce căutau, soldaţii au început să 
discute între ei. Probabil că sâmi văzuseră ceva şi nu voiau 
să le spună, nu poţi avea niciodată încredere în oamenii 
ăştia. Au decis să facă o percheziţie corporală. 

Issâht a tuşit pentru a le atrage atenţia soldaţilor şi, în 
acel moment, Inga Marja a pescuit discret mobilul din 
buzunar, a săpat o mică groapă în zăpadă şi a azvârnlit 
mobilul în ea. Apoi, s-a rostogolit deasupra, acoperind 
mobilul cu zăpadă. După aceea a rămas din nou 
nemişcată. l-a privit îngrijorată pe bărbaţii cu mitraliere. 


Unul dintre soldaţi observase că s-a mişcat şi că părea 
neliniştită. 

A venit până la ea şi i-a administrat un şut brutal în 
coaste, iar ea a icnit. Clocotea de furie, dar a izbutit să 
rămână tăcută şi docilă. A început să o percheziţioneze. 
Apăsându-şi genunchiul de gâtul ei, i-a smuls hainele. Inga 
Marja a continuat să stea nemişcată, îi era greu să respire 
şi era înspăimântată. Unul dintre păstorii tineri a sărit în 
sus şi a alergat spre ea s-o ajute, dar a fost izbit şi lăsat 
fără suflare. Patul puştii l-a pocnit pe băiat în tâmplă, iar el 
s-a prăbuşit. Sângele lui a pictat zăpada în roşu. 

Soldaţii Speţnaz au fost meticuloşi, ca de fiecare dată, 
dar n-au găsit nimic. 

Au dispărut la fel de repede cum au apărut. 


Un pic mai departe spre vest, trei mercenari de la 
Titans Security au traversat graniţa dintre Norvegia şi 
Rusia. Captaseră un semnal. Era stins, dar inconfundabil, 
şi acum traversau tundra rusească spre Ymos. 
Conducătorul grupului avea un ecran conectat la un 
receptor GPS. A văzut un punct roşu pâlpâitor care creştea 
din ce în ce mai mult. Erau aproape, foarte aproape. 


Capitolul 46 


Ylva şi John erau înghesuiți într-un adăpost mic pe care 
izbutiseră să-l sape în zăpadă. John era ghemuit în poziţie 
fetală. Tremura. Vocea îi era răguşită şi avea din nou 
halucinaţii. 

Ylva îl ţinea în braţe şi căuta să-l ţină treaz. Acum, 
somnul i-ar fi fost fatal. Cu o voce liniştitoare, îi spunea 
poveşti despre hiperboreeni, oamenii mitici din tărâmul 
unde soarele nu răsare niciodată iarna şi nu apune 
niciodată vara. 


— Îl mai ţii minte pe Kuiva, uriaşul de piatră, pe care l- 
am văzut de cealaltă parte a munţilor? 

John a ridicat absent privirea spre ea. Se chinuia să-i 
asculte povestea - ce voia de la el? De ce nu putea să-l 
lase pur şi simplu în pace, să doarmă? 

— Mai ţii minte Seidozero, lacul pe care l-am traversat 
înainte să ajungem la munţi? 

John a dat din cap, îşi amintea munţii. 

— Kuiva a fost un uriaş care a trăit în munţii de lângă 
lacul Seidozero. Era menit să-i protejeze pe oamenii din 
nord, dar când l-a jefuit şi l-a omorât pe unul dintre ei, zeii 
locali au intervenit şi l-au ars cu fulgere venite din apa 
lacului. Se spune că uriaşul de piatră din munţi e trupul 
carbonizat al lui Kuiva. 

John a ascultat sunetul blând al vocii Ylvei. Era ca şi 
cum ar fi fost din nou copil şi putea, în sfârşit, să se 
liniştească. Nimeni nu făcuse asta pentru John până acum, 
nimeni nu-i spusese o poveste. 

— Dar de ce a omorât un om dacă sarcina lui era să-i 
protejeze? a şoptit el. 

Glasul îi era aproape imperceptibil. 

Ylva s-a gândit la asta, a ezitat, apoi a râs. 

— Nu mai ţin minte, era... un motiv sau altul... Nu, nu 
mai ţin minte. 

John era recunoscător pentru că Ylva făcea efortul să-i 
distragă atenţia, pentru că era conştient că ea ştia că el nu 
va ajunge niciodată la graniţă. Gândurile lui şi legăturile 
dintre ele începeau să dispară. Gândurile lui îşi luau zborul 
ca nişte cocostârci cu aripi mari când se ridica ceața 
dimineţii. Pluteau de colo-colo printr-o harababură de 
imagini ale unor momente pe care nu ştia dacă le trăise cu 
adevărat sau numai le visase. 

— John, o să reuşeşti. Nu mai avem mult de mers, o să 
ajungem la graniţă. 


John a dat din cap. Se gândea la o furtună de nisip în 
Libia, la o fată pe care o sărutase la balul de absolvire al 
unei şcoli şi la un sat pe care-l bombardase. Se gândea la 
oraşe care ardeau, la oameni care ardeau, la ură care 
ardea. Nu mai simţea frigul, îi era cald, simţea o căldură 
fluidă  învăluindu-i întregul corp. Vocea Ylvei se 
întrerupsese, iar el a ridicat privirea spre ea. 

— Mai spune-mi, ce s-a întâmplat după aceea? 

Ea n-a răspuns, expresia din privirea ei era vigilentă. 

— Eşti un pilot bun, zbori bine din punct de vedere 
tehnic şi... Intuiţie, eşti bună... 

John şi-a pierdut şirul gândurilor, dar Ylva nu-l mai 
asculta. 

— Imi pare rău că am... 

— Sst! 

Ylva s-a uitat sever la John şi i-a făcut semn să tacă, 
apoi a alunecat lent spre deschiderea adăpostului, care 
acum era acoperită de zăpadă. John a întins mâna spre ea. 

— Ar fi trebuit să las avionul să se prăbuşească. 

Ylva i-a făcut lui John semn să tacă şi şi-a încordat 
auzul. 

În faţa peşterii se auzea scârţâitul unor paşi uşori în 
zăpada proaspătă. Cineva era afară. Apoi s-a lăsat liniştea. 

Au ascultat ţinându-şi răsuflarea, dar liniştea a 
continuat, ceea ce era şi mai tulburător, dacă era cu 
putinţă. În mod sigur auziseră ceva sau pe cineva, nu-i 
aşa? 

Au aşteptat, dar liniştea a continuat. Bolnavă de frică, 
Ylva a îndepărtat cu grijă zăpada care acoperea 
deschizătura şi, în curând, lumina strălucitoare a zilei s-a 
revărsat înăuntru. Ea a scrutat priveliştea albă, tundra 
tăcută care se întindea până la linia orizontului, şi a 
inspirat adânc aerul limpede al iernii. Nu era nimeni pe 
acolo. 


Exact când se simţea mai sigură că erau doar ei doi, o 
făptură uriaşă a umplut întreaga deschidere a adăpostului. 
Ylva a dat înapoi, dar nu avea încotro să fugă. S-a uitat 
încordată la doi ochi galbeni şi strălucitori de prădător şi la 
o mandibulă roşie ca focul. Lupoaica şi-a împins capul în 
deschizătură, iar Ylva s-a lipit de peretele îndepărtat al 
adăpostului. 

Chiar deasupra capetelor au auzit sunetele multor labe 
în timp ce haita de lupi îi înconjura. Conducătoarea lor şi-a 
vârât capul şi mai adânc în adăpost şi, cu ghearele, a 
zgâriat peretele acestuia, împrăştiind zăpadă albă 
împrejur. Ylva i-a simţit căldura respirației când botul 
negru s-a legănat spre ea. A văzut strălucirea când 
animalul de pradă a mârâit şi şi-a arătat colții. Apoi a 
atacat. Ylva a ţipat şi şi-a tras picioarele sub ea. 

john a încercat să se concentreze, trebuia să 
gândească limpede, trebuia să reacționeze. 

Lupul a mârâit ameninţător. 

Ylva i-a administrat un şut, disperată, iar animalul s-a 
retras. John şi Ylva şi-au ţinut amândoi respiraţia, dar 
câteva secunde mai târziu fiara s-a întors şi i-a atacat din 
nou. 

John nu mai avea nevoie să gândească, ce rost mai 
avea se gândească? Reflexele i s-au activat. Cu un răget, 
şi-a scos cuțitul şi s-a aruncat spre deschizătură. Lupoaica 
s-a smucit înapoi, iar John s-a târât afară din adăpost în 
căutarea sălbăticiunii. 

Orbit complet de lumina albă, la început doar a simţit 
siluetele care-l înconjurau. Se strecuraseră în jurul lui ca 
umbrele întunecate ale celor care-l înhăţaseră de lângă 
rămăşiţele avionului său în Libia. John a ridicat cuțitul. 

— John, stai pe loc! Nu-i provoca! 

Din interiorul adăpostului, Ylva îi şoptea lui John cât 
putea ea de calm, spunându-i să nu se mai mişte. 


El însă nu o auzea, nu mai auzea pe nimeni. Cu un 
urlet furios, s-a aruncat spre lup. 

— Mori! 

Dar animalul a evadat sprinten din calea lui John şi s-a 
oprit la o mică distanţă de el, privindu-l nemişcat. John a 
dat disperat din braţe spre lupi şi a urlat la ei, dar aceştia 
au refuzat să se lase intimidaţi. Puteau adulmeca 
adrenalina, slăbiciunea şi frica pe care le transmitea. 
Ameninţători, şi-au coborât capetele şi s-au apropiat încet 
spre el. Ochii lor galben-verzui îl citeau ca pe o carte 
deschisă. Îi sorbeau cu nesaţ frica, disperarea şi neputinţa. 
Le activa instinctul de vânători. 

John s-a oprit. Braţele îi atârnau moleşite pe lângă 
corp. Nu putea să-i prindă, erau prea rapizi. 

Conducătoarea  haitei şi-a coborât capul. Sosise 
momentul să omoare, prada era pregătită. A scos un urlet 
răsunător şi, dintr-un singur salt, s-a azvârlit peste John şi 
şi-a înfipt dinţii în braţul lui. El a străpuns-o disperat cu 
cuțitul şi a izbutit să taie adânc în umărul ei stâng. 
Scheunând, lupoaica i-a dat drumul şi s-a retras, dar un alt 
lup i-a luat curând locul, un lup tânăr, pregătit să-şi 
găsească locul în haită. Acesta s-a aruncat fioros spre 
John, dându-l pe spate şi provocându-i o rană suculentă pe 
gât. 
Ylva a reuşit să se târască afară din adăpost şi l-a 
văzut pe John cum zăcea sângerând pe jos, înconjurat de 
lupi. 

— Stai nemişcat, John, a şoptit ea, lasă-i să te 
adulmece şi poate că vor pleca. 

John a încercat să se ridice în timp ce se holba ţintă la 
agresorii care-l înconjurau şi mai îndeaproape. 

— John, stai calm, dacă te mişti, o să-i provoci să te 
atace. 

John s-a zbătut să se ridice în genunchi. 


— Lupii nu atacă de obicei oameni, John, decât dacă... 


— Mori! 

Cu un urlet dement s-a azvârlit asupra celui mai 
apropiat lup, atacându-l cu cuțitul. Lupul l-a răsturnat cu 
uşurinţă. 

John s-a împleticit, auzea paşi uşori în timp ce lupii se 
strecurau din ce în ce mai aproape. A încercat să se ridice 
o ultimă oară, dar piciorul său rănit a cedat, iar el a căzut. 
A zăcut nemişcat, uitându-se în sus la fălcile care se 
năpusteau spre el, la şirurile de dinţi care înhăţau fâşii de 
carne roşie. 

Cuprinsă de panică, Ylva a scos pistolul semnalizator 
din vesta ei antiglonţ şi a tras spre lupi. O dată, de două 
ori, de trei ori. Mingile de foc roşii ca sângele au zbârnâit 
prin rândurile haitei, iar lupii s-au retras. Scâncind, şi-au 
băgat coada între picioare şi au rupt-o la fugă. 

John a continuat să zacă nemişcat printre mingile de 
foc. Ameţit, se uita la cerul straniu care se arcuia acum 
deasupra tundrei. Ploua cu flăcări. 

Agenţii Speţnaz ruşi şi mercenarii Titans Security au 
privit la rândul lor flăcările de semnalizare care se 
dispersau la orizont. Era simplu să descoperi sursa 
luminilor. 


Inga Marja, Issàht şi păstorii au văzut şi ei lumina. Le-a 
stârnit speranţa. Au sărit de îndată pe snowmobile şi s-au 
îndreptat spre flăcările de semnalizare. 


Ylva s-a târât în faţă şi s-a ridicat în genunchi. Tremura 
în timp ce-l îmbrăţişa pe John. Acesta avea corpul străpuns 
de colții lupilor şi sângera intens. In depărtare, a auzit un 
băzâit care devenea tot mai puternic. Ylva a ridicat 
privirea, era un avion rusesc de supraveghere. Probabil că 


ruşii primiseră rapoarte despre lumina din tundră şi 
trimiseseră un avion de supraveghere cu o cameră 
detectoare de căldură. 

John a deschis ochii şi s-a uitat implorator la Ylva. 

— Intră înapoi în adăpost! 

Ylva a început să-l tragă pe John ca să ajungă amândoi 
în siguranţă. John a urlat de durere şi de furie. 

— Lasă-mă pe mine! Intră tu în adăpost! 

Ylva a refuzat să-l asculte, a încercat să-l ajute să se 
ridice. 

— John, trebuie să... 

John a întrerupt-o imediat, privirea lui era calmă. 

— E un ordin, Nordahl. Intră în adăpost. 

Hotărârea din vocea lui John a captat atenţia Ylvei. l-a 
dat drumul şi a apucat să se strecoare înăuntru chiar 
înainte ca avionul de supraveghere să zboare deasupra lor 
şi să-l surprindă doar pe John zăcând în zăpadă. 

Ruşii au dat imediat raportul la Cartierul general. 

O singură persoană fusese înregistrată de camera cu 
senzor de căldură, iar imaginea era surprinzător de clară. 

— L-am identificat pe unul dintre piloţii NATO. 

După ce avionul de supraveghere rusesc a plecat, Ylva 
s-a târât înapoi la John. El respira chinuit. 

— Domnule, trebuie să mergem! 

Vocea îi era stridentă şi disperată, însă John abia dacă 
a reacţionat. Tremurând, şi-a scos ceasul de mână şi i l-a 
dat Ylvei. Ea s-a uitat absentă la ceasul pătat de sânge pe 
care John i-l îndesa în palmă. 

— Dă-i-l lui Kathryn, a şoptit el. 

— Domnule, de ce insistaţi acum cu un ceas vechi şi 
stupid? 

Ylva a încercat să-l ajute pe John să se ridice, să-l facă 
să lupte în continuare. Urmau să ajungă acolo în curând, 
erau atât de aproape. John i-a strâns mâna Ylvei. 


— Promite-mi că-i dai ceasul lui Kathryn... 

Ylva s-a uitat în jos spre el, confuză. 

— Ridică-te, John! Trebuie să mergem! 

John nu a făcut niciun efort să se ridice, în schimb, a 
tras-o pe Ylva mai aproape şi i-a întors ceasul în mână, să-i 
arate spatele obiectului. Ylva a văzut un număr care 
fusese gravat în metal. 

— Asigură-te că fetele mele au acces la acest cont. L- 
am deschis pe numele lui Kathryn. 

Ylva s-a uitat din nou la el. Lacrimile îi şiroiau pe obraji. 
Înţelesese, dar nu era pregătită să accepte ceea ce sugera 
John, ceea ce îşi dorea. A tras de el exasperată. 

— Hai, omule, ridică-te! 

Dar un sentiment de hotărâre şi seninătate se 
pogorâse peste John, care s-a lăsat să alunece înapoi în 
zăpadă. 

— Nordahl, nu tu ai pierdut controlul asupra avionului, 
a şoptit el. 

— Ce? 

— Eu am preluat controlul şi am redus viteza pentru că 
am văzut că Fullback-ul accelera. Ştiam că o să ne 
prăbuşim. Am făcut-o intenţionat. 

— Dar...? 

— Trebuia să ne ciocnim şi să ne prăbuşim în mare, 
asta era misiunea. 

Ylva s-a uitat la John nevenindu-i să creadă. 

— Ce misiune? 

— Misiunea mea. 

— Dar nu ne-am prăbuşit, am mai zburat încă aproape 
zece minute, înainte să fim doborâţi! 

John a dat din cap extenuat. 

— Aceea a fost vina mea, instinctul meu de 
supravieţuire s-a activat. N-ar fi trebuit să... 


Ylva i-a dat drumul. Îşi tot pusese întrebări despre 
accident. Reconstruise în minte momentele de dinaintea 
ciocnirii de nenumărate ori, dar indiferent cât de mult se 
gândise, indiferent de claritatea cu care încercase să 
retrăiască incidentul, nu izbutise să-şi dea seama cum de-l 
provocase. 

— De ce? 

Vocea lui John de-abia se auzea. 

— Cui bono? 

— Ce? 

— Cine profită de pe urma războiului? 

Ylva l-a privit nevenindu-i să creadă. Părea cu douăzeci 
de ani mai bătrân decât în ziua când îl întâlnise pentru 
prima oară, cu mai puţin de o săptămână în urmă. Era 
prea extenuată să răspundă. 

— Sunt cumpărat şi plătit de George Rove. Aveau 
nevoie de un război în regiunea arctică... iar eu i l-am 
oferit... 

Ylva a clătinat din cap, dar n-a mai pus alte întrebări. 
Avea sens. Asta explica tot. 

— Mi-am îndeplinit misiunea, a şoptit John. 

Ylva s-a uitat în jos, spre el, până când tremuratul şi 
respiraţia chinuită au încetat. John Evans se predase şi nu 
mai simţea nici durere, nici frică. 

— John! 

Ylva a scuturat corpul neînsufleţit. 

— John! 

El n-o mai putea auzi, nu mai era acolo. Corpul lui 
extenuat zăcea nemişcat în zăpadă, grimasa de durere îi 
dispăruse de pe faţă şi se uita prin ea cu o privire lipsită de 
viaţă. Părea aproape uşurat. Ylva i-a închis cu delicateţe 
ochii, i-a dat drumul şi l-a lăsat pe John acolo unde era. 
Apoi a strecurat vechiul ceas de mână pe propria ei 
încheietură. Acum totul depindea de ea. 


Faptul că fuseseră văzute rachete de semnalizare în 
tundră era strict secret, toată lumea ştia lucrul ăsta, chiar 
şi Storm, care aflase de la Ali. 

De-abia ajunsese la Raiakoski şi se îndrepta spre 
punctul de frontieră dintre Rusia şi Norvegia când a sosit 
mesajul criptat. Storm şi-a sunat imediat superiorul. 

— Ali, spune-i ministrului Apărării să trimită o echipă 
de salvare la graniţă, la Raiakoski. 

Ali a fost surprins. 

— Raiakoski? 

— Informaţiile  confidenţiale ruseşti pe care le-am 
obţinut spun că piloţii încearcă să treacă prin Valea Pasvik. 
E incorect! 

Ali a protestat, dar Storm nu avea timp de explicaţii. 

— Trebuie să ai încredere în mine, trimite o echipă de 
salvare la Raiakoski acum. 

L-a auzit pe Ali foşnind nişte hârtii, lua notițe. 

— Trebuie să obţin aprobarea unui superior. 

Storm a clătinat din cap şi a zis: 

— Nu, du-te direct la ministru şi asigură-te că nu-i 
spune nimic nici lui Rove, nici altcuiva care are legătură cu 
el că am găsit-o pe Ylva. Vorbeşte doar cu ministrul 
Apărării şi cu oamenii în care are cea mai mare încredere. 

Ali n-a mai pus alte întrebări. 


Capitolul 47 


În drum spre hangar, Igor s-a gândit la conversaţia pe 
care o avusese cu maiorul Hodrokovski mai devreme în 
dimineaţa aceea. Cuvintele ei i se imprimaseră în 
conştiinţă. 

„Spune adevărul, Igor. Pentru ţara noastră, pentru 
copiii tăi şi pentru tine.” 


Cuvintele ei îl consumau ca o otravă amară, îl făceau 
să-i fie rău. Spre uşurarea lui, a văzut că ea încă nu venise 
la muncă. 

Dar de ce era, oare, atât de uşurat? 

Unde era ea? Vorbise cu cineva? Care îi erau planurile? 
Acum, că se gândea la asta, nu-şi putea aminti măcar o 
singură zi în care maiorul Hodrokovski să nu fi venit la 
muncă. 

Era mereu acolo, practic ajunsese să facă parte din 
mobilier. Igor a simţit un disconfort din ce în ce mai 
accentuat. Ceva trebuie că i se întâmplase dacă nu era 
acolo, iar el avea toate motivele să fie îngrijorat. 

Când a intrat în clădire, i-a salutat pe mecanicii de 
bord ca de obicei, dar a observat că modul în care se uitau 
la el se schimbase. Piloții militari impuneau întotdeauna un 
nivel considerabil de respect, dar de data asta ceva era 
diferit, vedea în ochii lor admiraţie şi recunoştinţă, şi s-a 
uitat în altă direcţie, ruşinat. Nu putea să suporte gândul 
că era eroul cuiva, asta îl făcea să se chinuie şi mai mult. 

Inspecţia avionului fusese dintotdeauna cea mai 
importantă şi plăcută activitate a zilei, era ca şi cum ar fi 
revăzut un prieten vechi. Ştia fiecare piuliţă, fiecare şurub, 
iar mâna lui a atins metalul cu venerație. In tăcere, i-a 
absorbit forţa mocnită în corp. 

Prima oară când s-a aşezat într-un avion militar, a 
simţit cum forţa pură a acestuia îl face şi pe el puternic, 
aproape atotputernic. Dar azi nu mai simţea nimic. Avionul 
nu mai era decât un morman de metal greoi şi gol. Nu ştia 
dacă va mai simţi vreodată extazul de a zbura, iar asta îl 
umplea de tristeţe. 


Fullback-ul era, ca de obicei, într-o condiţie impecabilă, 
nu avea niciun motiv să conteste asta, şi totuşi s-a simţit 
cuprins de disconfort când a aruncat o privire în cabina 


pilotului. În străfulgerări scurte, a retrăit momentul când 
avionul lui s-a ciocnit de aeronava NATO, secundele în 
care a doborât-o şi imaginile sinistre cu copiii şi oamenii 
nevinovaţi arşi de vii la marginea satului Apatiti. Igor 
acceptase că suferinţa omenească făcea parte din daunele 
colaterale ale războiului. Era o tragedie, desigur, şi nu-l 
lăsa indiferent chinul provocat în război de ploaia de 
bombe, dar era un sacrificiu care uneori trebuia făcut 
pentru a preveni un rău mai mare. Înţelegea şi faptul că 
piloţii militari pot primi ordinele greşite, sau că ar putea 
chiar ei să facă erori operaţionale, era de aşteptat în timp 
de război. Suferinţa şi responsabilitatea pe care o 
presupunea aceasta erau ceva ce-şi asumase cu multă 
onestitate. Găsise linişte în gândul că face lucrurile pe care 
trebuia să le facă pentru o cauză mai mare decât propria 
persoană: lupta pentru ţara lui şi pentru poporul lui. Dar 
situaţia aceea era diferită, nu erau în război, iar el ştia că 
justificarea ordinului de a dobori avionul NATO se bazase 
pe faptul că el nu comunicase adevărul despre ceea ce se 
întâmplase de fapt. 

Ştia ce făcuse, iar acum vedea consecinţele pentru 
întreaga lume. Faptul că maiorul Hodrokovski se declarase 
dispusă să-şi asume toată vinovăția dacă el spunea 
adevărul îl impresionase. Ea se comportase onorabil - el, 
Igor, era cel care greşea. 


După plecarea maiorului Hodrokovski, Igor rămăsese 
afară, pe balcon, singur şi îngheţat. Greaţa refuzase să 
cedeze, nu putea îndura să intre în casă şi să suporte 
privirile inocente ale familiei lui. Încrederea lor neclintită în 
el îi făcea ruşinea şi mai greu de suportat. In cele din 
urmă, Nataşa venise pe balcon cu un palton. 

— Vrei să vorbim? îl întrebase ea întinzându-i paltonul. 


Igor a clătinat din cap tăcut, pierdut şi neajutorat. A 
continuat să stea acolo, tremurând fără să simtă frigul. 
Nataşa a ezitat. Să intre înapoi în casă şi să-l lase singur? 
Sau să rămână şi să-i ofere ocazia să-i spună ce se 
întâmpla? 

Pentru că, până la urmă, ce se întâmpla, de fapt? 


În ultimele câteva zile abia dacă-l recunoscuse. 
Bărbatul ei era o umbră a ceea ce fusese înainte. Se ştiau 
din copilărie şi se căsătoriseră după liceu. Il cunoştea bine 
pe soţul ei, era cea mai stabilă şi mai puţin capricioasă 
persoană pe care o întâlnise vreodată. Indiferent ce se 
întâmpla, indiferent ce anume îl îngrijora, nu-i arătase 
niciodată semne de angoasă sau de tristeţe. Avusese 
lacrimi în ochi când li se născuseră copiii, în rest nu-l 
văzuse niciodată pe Igor atât de cuprins de emoţii, dar 
acum afişa o tulburare şi o deznădejde care-i frângeau 
inima. 

Igor nu era în stare să se uite în ochii ei. 

Nataşa a oftat disperată şi s-a aplecat spre el. 

— Vorbeşte cu mine, iubitule, sunt aici pentru tine. 

Exact în clipa aceea el era aproape, atât de aproape, 
să-i povestească ce se întâmplase. Ea a părut să simtă 
asta şi a rămas pe loc, privirile li s-au întâlnit, iar Igor a 
şoptit: 

— Ştiu. 

A fost tot ce-a izbutit să murmure. 

Ştia că poate avea încredere în Nataşa, ea era punctul 
stabil din viaţa lui. Da, poate că era înflăcărată şi zăpăcită, 
şi destul de dezordonată, dar mai presus de toate era 
loială. Nataşa l-a privit tandru pe Igor şi a aşteptat, dar el 
era incapabil să-i înapoieze căldura pe care i-o arăta. A 
înţeles că nu poate ajunge până la el acum şi că, indiferent 


ce era, trebuia să îndure şi să treacă prin situaţia aceea de 
unul singur. 

— Ştiu că o să faci ce e corect, Igor. Noi te iubim şi 
avem încredere în tine. Întotdeauna. 

L-a sărutat uşor şi s-a întors în casă. 


În timp ce ea închidea uşa, Igor a simţit frigul, care 
acum venea din interiorul lui. Povara unui secret ca ăsta 
era cea mai singuratică experienţă pe care o putea avea o 
fiinţă omenească, dar el era condamnat s-o îndure pentru 
tot restul vieţii. Va trebui s-o încaseze ca un bărbat şi s-o 
îndure şi pe asta, era datoria lui. 


În interiorul hangarului a pornit alarma, iar ţârâitul 
răsunător l-a smuls pe Igor din gândurile lui întunecate. La 
scurt timp după aceea a fost dat ordinul, iar el s-a pregătit 
să decoleze. 

În timp ce strălucirea focurilor de semnalizare se 
estompa peste tundră, trei snowmobile de la Titans 
Security au ajuns la faţa locului. Urmăriseră luminile şi 
semnalul GPS şi ambele îi aduseseră în punctul acela. 
Siguri de informaţia că Speţnaz primiseră coordonatele 
greşite de la cârtiţa celor de la Titans din cadrul FSB, 
mercenarii aveau un avantaj de câteva minute. Era 
suficient, erau antrenați pentru asta, printre altele pentru 
că ei înşişi erau foşti soldaţi Speţnaz, cunoşteau atât 
tundra cât şi metodele de operare ale forţelor ruse. Titans 
Security era o companie globală şi lucra cu mercenari din 
toată lumea. Uneori putea fi complicat, dar prezenţa aici, 
în tundră, presupunea un set specific de abilităţi pe care 
puţini oameni le aveau şi de aceea, pentru această ocazie, 


compania de securitate angajase numai foşti ofiţeri 
Speţnaz. Bărbaţii nu aveau la ei nimic care să divulge cine 
erau, de unde veneau şi cine îi trimisese în misiune. Dacă 
mergea ceva rău, prezenţa lor nu putea fi investigată într- 
un mod care să ducă la angajatorul lor. Trebuiau să fie 
invizibili, să-şi facă treaba şi să plece. Asta era misiunea 
lor. lar dacă o ratau ştiau că sunt pe cont propriu, că 
nimănui nu-i va fi dor de ei şi că nimeni nu-şi va asuma 
responsabilitatea. lar aceste lucruri se reflectau în salariul 
lor generos. 


Operaţiunea de recuperare a piloților părea simplă, 
ţinând cont de faptul că omul celor de la Titans avea un 
detector de GPS la el. Faptul că semnalul fusese captat 
atât de aproape de graniţă îi convinsese că extragerea se 
va întâmpla rapid şi conform planului. Puteau intra, 
îndeplini misiunea şi ieşi în câteva ore. Ce se întâmpla cu 
John Evans după aceea nu era treaba lor, presupuneau că 
„echipa de gestionare a activelor” din cadrul Titans va 
prelua problema şi îl va trimite la o destinaţie secretă, 
unde va primi o nouă identitate şi un nou job. Devenise 
unul dintre ei. 

Locotenentul Nordahl trebuia executată pe loc, iar 
corpul ei trebuia lăsat acolo. Îşi servise scopul, acela de a-l 
ghida pe maiorul Evans până la frontieră. Misiunea era 
simplă, iar mercenarii erau convinşi de succes. Acum, că îi 
localizaseră pe piloţi, puteau prelua controlul asupra 
situaţiei. 

Dar nu i-au găsit nici pe Ylva Nordahl, nici pe John 
Evans. Vântul ştersese orice urme superficiale, dar puteau 
să mai vadă pete din sângele maiorului pe zăpadă şi 
gheaţă, acolo unde îl atacaseră lupii. Unul dintre 
mercenari a găsit o legătură de haine, un costum de pilot 
american mărimea 44. Pe eticheta de pe piept scria 


„Maiorul John Evans, US Air Force”, şi când au tăiat gulerul 
costumului, au găsit cipul cusut în interior ca să trimită 
semnale GPS echipei de urmărire Titans Security. 


Mercenarii s-au ridicat în picioare. Oare se dezbrăcase? 
Se ştia că oamenii care mor de hipotermie au obiceiul să 
facă asta. În cazul ăsta trebuia să fie mort, un om în pielea 
goală poate supravieţui frigului muşcător al tundrei cel 
mult patru sau cinci minute. Au căutat pe raza pe care 
John Evans ar fi putut să o parcurgă în cinci minute, 
convinşi că-l vor găsi decedat în urma îngheţului pe 
undeva prin zăpadă. Dar nu l-au găsit. Dispăruse. 

Vulturul auriu zbura prin tundră în cercuri 
descendente. Vântul îi mângâia penele moi în timp ce 
luneca prin aer. 

Ylva a ridicat privirea şi a zâmbit, pasărea maiestuoasă 
transporta întreaga tundră pe aripile ei. Işi dorea să zboare 
ca ea, să se sprijine de vânt şi să dea târcoale prăzii în 
linişte. Toate legăturile ei cu pământul trebuiau retezate, 
deoarece aici, jos, toată lumea murea, toate fiinţele vii 
erau în cele din urmă mâncate sau putrezeau. Ylva simţea 
o greutate şi un întuneric care se infiltrau în ea, nu putea 
să mai suporte, voia să-şi ia zborul. 


Inga Marja şi Issàht se opriseră nu departe, însă nu 
puteau să se apropie prea mult de lumina focurilor de 
semnalizare pentru că observaseră că mercenarii Titans 
Security le-o luaseră deja înainte şi erau la faţa locului, iar 
Speţnaz nu aveau cum să fie nici ei prea în urmă. 

Inga Marja şi-a pierdut speranţa, sosiseră mult prea 
târziu, nu avea cum să mai facă ceva pentru Ylva. A 


cuprins-o groaza gândindu-se la soarta care o aştepta pe 
fata-lup, nimic nu o putea salva odată ce încăpea în 
ghearele animalelor de pradă bipede. Issâht a aruncat o 
privire pe deasupra câmpiilor. Lumina scădea. În curând se 
lăsa întunericul. 

La orizont a văzut o pasăre de pradă făcând cercuri din 
ce în ce mai joase. Transmitea un mesaj tăcut despre 
moarte şi despre legea naturii. 

El s-a îndreptat de spate. 


Ylva se uita la vulturul auriu care plutea deasupra ei. 
Ochii săi sălbatici, de culoarea chihlimbarului, erau 
hipnotizanţi, şi, ca într-o transă, s-a văzut pe ea însăşi prin 
ochii păsării de pradă. Plana calmă pe deasupra siluetei 
neajutorate de pe pământ, dându-şi seama că viaţa se 
stinge încet în ea. A închis ochii. 


Ylva, un vultur poate zbura mai sus decât oricare altă 
pasăre, el cercetează lumea cu ochi care pot vedea în 
întuneric, ochi care se pot uita direct la soare. Nu cedează, 
dar observă tot şi pe toată lumea. De aceea e ajutor de 
şaman. Dacă priveşti vulturul în ochi, îi va da sufletului tău 
putere, curaj şi claritate. 


Aşa l-ar fi descris mama ei. Vulturul auriu simboliza 
fericirea în locul de unde venea ea, cel puţin pentru unii. 

Când, în cele din urmă, vulturul a atacat-o, Ylva a 
reacţionat din instinct, dar fără forţă sau scop. Odată, în 
copilărie, văzuse un vultur prinzând un ren tânăr, un pui. 
Cu o brutalitate controlată, îşi izbise prada cu ciocul lung şi 
curbat, continuase să-l străpungă, până când puiul de ren 
încetase să se mai zbată. Apoi, pasărea de pradă îşi 
desfăcuse aripile măreţe, care se întinseseră ca un evantai 


gigantic, şi, cu o smucitură, îşi ridicase prada şi îşi luase 
zborul cu ea. 

Din nu se ştie ce motiv straniu, maiorul Hodrokovski nu 
simţea frica. Parcă ar fi privit totul din exterior, ca şi cum 
ar fi plutit deasupra tuturor. Făcuse tot ce-i stătuse în 
putere, iar ceea ce se întâmpla acum nu avea nicio 
legătură cu ea. Corpul ei era ciudat de amorţit, aproape 
străin, iar sunetele veneau de la foarte mare distanţă. 
Portiera s-a deschis, iar un bărbat îmbrăcat în negru a 
tras-o afară, în zăpadă. În maşină, îl auzise pe unul dintre 
bărbaţi spunând că îi găsiseră pe piloţi. Maiorul 
Hodrokovski i-a compătimit. Nimic din toate astea nu era 
vina lor. 


Pasivă, s-a lăsat condusă prin zăpadă ca un miel la 
tăiere. Nu a implorat milă, nu a încercat să le explice care 
era miza. Bărbaţii ca ei nu vor înţelege niciodată. Urmau 
ordine şi îşi primeau răsplata, nu era nimic personal. S-a 
prăbuşit în genunchi şi, în timp ce ţeava pistolului i se 
lipea de ceafa, a început să se întrebe: de ce îi împuşcă 
mereu pe oameni din spate? De ce nu sunt suficient de 
bărbaţi încât să-şi privească victimele în ochi? Oare le-ar fi 
făcut prea umane? Oare totul ar fi devenit prea personal? 

Cunoştea mult prea bine genul ăsta de bărbaţi. Işi 
purtau răceala şi brutalitatea ca pe o carapace, ca pe un 
scut, ca să-şi apere inimile zdrobite şi tremurătoare de 
băieţei mici. Cine le zdrobise inimile? Cine îi rănise atât de 
profund încât îşi pierduseră toată omenia? Adânc sub 
întregul spectru al violenţei şi al armelor utilizate se aflau 
cu siguranţă doar recuzită şi ritualuri folosite de copii 
înspăimântați, dezamăgiţi, care cerşeau atenţie. Dacă nu 


pot avea dragostea ta, dacă nu pot să-ţi câştig respectul 
sau să-ţi stârnesc compasiunea, atunci trebuie să-ţi fie 
frică de mine! Uită-te la mine, uită-te la mine! Dacă nu vrei 
să te uiţi la mine, atunci trebuie să mă simţi, eu sunt frica 
ta, iar tu trebuie să fii conştient de mine. Dacă viaţa ta 
depinde de voinţa mea, dacă îţi e cu adevărat frică de 
mine, atunci eşti obligat să mă asculţi, să mă vezi, să mă 
simţi, iar eu voi fi în interiorul tău pentru totdeauna. 
Pentru că până atunci nu exist. Pentru că atunci când tu 
suferi, eu am toată puterea, iar acesta e substitutul meu 
pentru iubirea pe care nu am capacitatea să o câştig. Mă 
vezi acum? 


Maiorul Hodrokovski a închis ochii, nu mai putea face 
nimic. Împuşcătura a răsunat cu ecou prin peisaj, iar 
corpul ei a căzut în faţă în timp ce ea îl părăsea. Femeia 
care fusese cu câteva secunde în urmă maiorul Ivana 
Hodrokovski zăcea neînsufleţită pe pământ. Privise totul 
din exterior, de parcă ar fi fost ridicată în sus spre univers. 
Ştia calea. 

Spre deosebire de maiorul Hodrokovski, care îşi 
acceptase stoic destinul, Ylva continua să lupte, deşi nu 
mai avea nicio şansă. Vulturul continua s-o străpungă. Şi-a 
protejat instinctiv faţa, dar ciocul lui i-a perforat pielea de 
pe mână, iar ea şi-a ferit-o. Ylva s-a uitat în sus şi a izbutit 
chiar atunci să-i surprindă privirea sălbatică, demonică, o 
ultimă oară. Vulturul şi-a ridicat capul, a adulmecat aerul, 
pupilele i s-au îngustat. Apoi, brusc, a lăsat-o în pace şi s-a 
îndepărtat în zbor. 

Ylva nu putea înţelege de ce vulturul nu dusese la bun 
sfârşit atacul. Păsările prădătoare ca el nu-şi puteau 


permite prea multe atacuri în tundră, frigul însemna că 
fiecare calorie conta. 

Ce se întâmplase cu el? 

Apoi a învăluit-o un zgomot puternic, ca tunetul unor 
tobe de război. Ylva a închis ochii. Era obosită. Mai 
aproape, mai aproape, acum se auzeau bufnituri, 
pământul se clătina, aerul tremura şi, în cele din urmă, a 
fost înconjurată de haos şi purtată de el. 

Ylva îşi pierduse cunoştinţa când turma de reni a venit 
în fugă, s-a despărţit ca un râu şi s-a ondulat în stânga şi 
în dreapta ei. Era înconjurată de animale calde, care 
pufneau şi alergau sincron de parcă ar fi fost un stol de 
păsări sau un banc de heringi, organizate intuitiv de forţe 
necunoscute. Inga Marja şi Issàht îşi conduceau sania în 
mijlocul turmei, iar păstorii mergeau pe snowmobile în 
exterior, pentru a ţine animalele împreună. 

Vulturul îi călăuzise în locul potrivit. Când o pasăre de 
pradă face cercuri din ce în ce mai apropiate de pământ, e 
un semn sigur că a pus ochii pe o pradă, e un semn pe 
care-l ştiu toate popoarele indigene. In cele din urmă, 
natura e pe deplin comprehensibilă, chiar dacă oamenii nu 
sunt. Dacă eşti atent şi înţelegi semnele, poţi avea 
întotdeauna încredere în natură. 

Ylva zăcea întinsă, ca un pui de lup adormit, iar Issâht 
a ridicat-o şi a aşezat-o cu grijă pe sanie. A acoperit-o cu 
blană de ren înainte să mâne rapid sania înainte. Renii şi- 
au continuat galopul sălbatic prin peisajul îngheţat, aşa 
cum transportaseră suflete de om spre casă încă din cele 
mai vechi timpuri. 

Storm îi avertizase şi erau pregătiţi pentru avionul de 
supraveghere rusesc care a zburat pe deasupra turmei cu 
ochiul lui de ciclop. Camera detectoare de căldură n-a 
văzut-o pe Ylva, pe monitorul ei a apărut doar căldura a 
mai mult de trei mii de reni. Nu era o privelişte neobişnuită 


pe aici, prin nord, în această perioadă a anului. Etnicii sámi 
obişnuiau să-şi adune turmele pentru a marca şi a separa 
renii. Unii aveau să fie duşi spre pajiştile de vară, alţii 
aveau să fie sacrificați. 

Avionul de supraveghere a zburat mai departe, 
vânându-l în continuare pe ultimul pilot NATO. Ruşii ştiau 
că trebuie să fie prin zonă. 


Dincolo de graniţă, Storm se uita spre est. Pe măsură 
ce întunericul se lăsa, i se stingea ultima urmă de 
speranţă. Ar fi fost practic imposibil s-o găsească pe Ylva 
afară, pe câmpii, în timpul nopţii. Extenuat, s-a lăsat pe 
spate în scaunul şoferului şi a închis ochii. Domnea 
liniştea. 

Brusc, mobilul lui a început să sune, iar zgomotul 
strident l-a smuls pe Storm din somn. 

— E cu noi! 

Inima lui Storm s-a oprit pentru o secundă. 

— Ce? 

— E cu noi. 

Erau cele mai fericite trei cuvinte pe care le auzise 
Storm în viaţa lui. S-a ridicat în capul oaselor, trebuia să 
rămână concentrat, încă nu erau în siguranţă. Cea mai 
periculoasă etapă de-abia acum urma. 


Capitolul 52 


Nicio expresie n-a apărut pe chipul ministrului Apărării 
când Ali i-a transmis solicitarea lui Storm. 

L-a ascultat atentă, fără să-l întrerupă, când el a 
implorat-o să trimită întăriri la punctul de frontieră 
norvegian-rus de la Raiakoski, fără să-i informeze pe Rove 
şi pe NATO. Când l-a întrebat de ce n-ar trebui să le spună, 


el i-a menţionat stickul de memorie pe care încă încercau 
să-l decodeze. 

— Ce stick de memorie? 

Ali a şovăit. Putea să simtă ezitarea şi îndoielile 
ministrului Apărării, dar a mers mai departe oricum. 

— N-am reuşit încă să deschidem toate documentele, 
dar sunt multe detalii care sugerează că maiorului 
Nordahl, tatăl Ylvei, i s-a oferit un loc de muncă la Titans 
Security. 

Ministrul Apărării l-a provocat pe Ali: 

— Şi de când a devenit o infracţiune ca personalul 
militar să caute locuri de muncă civile? 

Ali şi-a muşcat buza, apoi a continuat cu tot soiul de 
ambiguităţi: 

— Cum am spus, n-am reuşit încă să deschidem tot, 
dar se pare că maiorul Nordahl şi-a realizat propria 
investigaţie privată legată de activităţile celor de la Titans. 

Ministrul Apărării a fremătat de nerăbdare, îi pierdea 
timpul. 

— Ei, bine, mie mi se pare de bun-simţ să verifici un 
potenţial angajator înainte... 

— Da, dar... se pare că el a descoperit o conexiune 
între Titans Security şi anumite organizaţii teroriste. 

Ministrul Apărării s-a încruntat la Ali. Nu i-a plăcut ce 
auzise. 


— Când? 

Ali i-a remarcat reacţia şi s-a oprit. Apoi a spus: 

— În 2001. 

Ministrul nici măcar nu a încercat să-şi ascundă 
exasperarea: 


— Dacă aş avea o coroană pentru fiecare teorie 
pretențioasă a conspirației pe care am auzit-o în legătură 
cu anul 2001, aş fi o femeie bogată. 


Avea dreptate, s-a gândit Ali, în timp ce situaţia 
devenea din ce în ce mai suprarealistă. Ce încerca el, de 
fapt, să spună? Ministrul Apărării a aruncat o privire la 
ceas, urma să aibă o şedinţă în curând şi abia aştepta să 
termine cu chestia asta. 

— A găsit vreo dovadă incriminatorie? 

Ali a clătinat neliniştit din cap. 

— Încă nu. Unul dintre cei mai buni hackeri ai noştri se 
ocupă de caz, dar până acum am reuşit doar să accesăm 
câteva fişiere. 

— Şi nu are lucruri mai importante de făcut? 

— Da, dar... Persoana care a păstrat aceste documente 
credea în mod evident că viaţa ei e în pericol în cazul în 
care conţinutul e descoperit. 

Ministrul Apărării a oftat, apoi s-a ridicat ca să indice 
că audiența se terminase. 

— Va trebui să-l rogi pe maiorul Nordahl să mă 
contacteze şi vom putea discuta. 

Ochii lui Ali s-au căscat în timp ce se uita la ministrul 
Apărării. Nu ştia? 

— Va fi complicat. 

— De ce? 

— Maiorul Nordahl a murit de la un cheag de sânge pe 
creier chiar cu o zi înainte să-şi predea toate dovezile 
Comandamentului de Apărare Norvegian. 

Ministrul Apărării s-a uitat la Ali cu neîncredere, 
povestea suna cusută cu aţă albă, dar omul din faţa ei 
părea cât se poate de sincer. 

— Cât de mult va dura să decodezi stickul acela de 
memorie? 

— Nu aş putea să zic sigur, dar lucrăm la asta. După 
cum v-am spus. 

— Ei, bine, în momentul ăsta sunt convinsă că oamenii 
tăi au alte priorităţi. Va trebui să discutăm asta mai târziu. 


Ali s-a ridicat să plece. 

— Mulţumesc, doamnă ministru. 

S-a oprit, apoi a privit-o cu speranţă. 

— Şi Raiakoski? Veţi trimite o echipă de salvare acolo? 
Ministrul Apărării a zâmbit încordată. 

— O să mă gândesc. 


După plecarea lui Ali, ministrul Apărării a meditat la 
dilemă. Cu o săptămână în urmă nici măcar nu i-ar fi dat 
prin cap să ia în serios fanteziile lui Ali, nemaivorbind să-i 
pună sfatul în aplicare, dar între timp se schimbaseră 
multe, iar acum, avea îndoieli. 

Care erau posibilele consecinţe pentru Norvegia? 

Dacă trimitea o echipă fără să-şi informeze aliaţii şi 
misiunea întâmpina o problemă, incidentul ar fi scăzut 
încrederea Statelor Unite şi a NATO în Norvegia şi în 
angajamentul lor s-o protejeze. Ea personal risca să fie 
pusă la colţul scenei politice pe o perioadă nedefinită, iar 
acest lucru se putea dovedi stânjenitor. Dacă trimitea 
trupe fără să-şi anunţe aliaţii şi misiunea era un succes, ar 
fi fost în continuare o palmă peste faţă la adresa reputației 
NATO, iar inamicii Occidentului şi-ar fi adjudecat o victorie 
în interminabilul joc de „dezbină şi cucereşte”. Dar dacă le 
spunea celor de la NATO, iar fanteziile lui Ali se dovedeau 
corecte şi în cadrul grupului de comandă al Aliaților 
existau într-adevăr forţe dispuse să saboteze misiunea din 
interes personal, ar fi irosit singura şansă pe care o mai 
aveau să prevină un război mondial în al doisprezecelea 
ceas. Ceasul Apocalipsei era la numai câteva secunde de 
miezul nopţii, iar ea avea o alegere de făcut. 

In mod ideal, pentru a salva piloţii care lipseau, 
adevărul şi lumea întreagă, trupele ar fi trebuit trimise de 
către conducerea NATO. Această opţiune ar fi fost într- 
adevăr cea mai dezirabilă, dar... Ministrul Apărării avea un 


presentiment neplăcut legat de modul în care evoluau 
lucrurile, deciziile erau luate într-un ritm infernal, 
prevederi importante de securitate erau ignorate sau 
anulate, iar ea era sigură că ceva nu se leagă. Şi totuşi, i 
se părea de neimaginat ca generalul Rove să fie implicat 
în asta. În definitiv, el afişase cea mai multă stăpânire de 
sine şi disponibilitate să trimită Rusiei un răspuns moderat. 
Chiar propusese ca Titans Security să trimită foşti soldaţi 
de elită ruşi anonimi să-i caute pe piloţi, soldaţi a căror 
legătură cu Norvegia sau NATO nu ar fi putut fi 
demonstrată nicicum. Norvegia şi NATO nu puteau 
autoriza astfel de misiuni. Ceea ce le oferise el era 
abilitatea de a nega plauzibil, cea mai iscusită armă a 
arsenalului modern. 

Situaţia îi amintea de 2011, când Norvegia cea 
tradiţional iubitoare de pace luase decizia să bombardeze 
Libia prin intermediul unui mesaj scris. Argumentarea 
pripitei şi neglijentei decizii era că fusese luată într-o după- 
amiază de vineri şi nu existase timp să se discute soluţii 
alternative, înainte ca toată lumea să se ducă la băut! Pe 
atunci, ea lucra la sediul din New York al Naţiunilor Unite şi 
urmărise acţiunile celor de acasă cu şoc şi groază. Cum 
putea Norvegia să împace reputaţia de ţară pacifistă cu 
faptul că se dusese la război pe un asemenea temei? Un 
indignat activist african pentru drepturile omului, pe care îl 
cunoscuse în timpul unei conferinţe despre ajutor 
umanitar versus comerţ, spusese că politica externă a 
Norvegiei era ca şi cum i-ar fi ajutat pe agresori să-l bată 
măr pe cel mai slab băiat din clasă, apoi i-ar fi dat victimei 
nişte bani să-şi cumpere dulciuri, în semn de consolare. Pe 
de altă parte, e uşor să fii înţelept în retrospectivă, s-a 
gândit ministrul în sinea ei, în cele din urmă, trebuie să 
acţionezi în baza informaţiilor care îţi sunt disponibile în 


momentul respectiv. Sau, mai rău, în baza informaţiilor pe 
care ştii că nu le ai. 

Dacă fusese orbire deliberată sau ignoranță pură, nu 
ştia - dar lucrurile făcute nu pot fi desfăcute. 

Pe atunci fusese deopotrivă indignată şi furioasă, dar 
acum ea însăşi se înfrunta cu o dilemă similară. Trebuia să 
dezlege nodul gordian aparent inextricabil, iar timpul era 
esenţial. 

„Prioritatea e să ţinem alianţa de apărare a 
Occidentului unită”, s-a gândit ea, „trebuie să rămânem 
împreună, atât la nivel naţional, cât şi internaţional.” 
Centrul de comandă al operaţiunii fusese transferat acum 
la NATO, în Bruxelles, dar ea era în continuare membră a 
echipei, şi era un jucător bun de echipă. Intotdeauna. 
Aşadar, de ce avea îndoieli acum? Brusc, a înţeles setea 
de sânge, furia care te consumă în timp ce eşti absorbit în 
vârtejul unui conflict care se alimentează de la sine. Dara 
rămas calmă. Ştia ce are de făcut. 


Capitolul 53 


„Teren minat” - semnul era clar vizibil în spatele 
gardului electric de sârmă ghimpată de pe partea rusească 
a frontierei. Pe Storm nu-l surprindea faptul că zona dintre 
graniţa norvegiană şi cea rusească era minată. Era 
complicat să treci ilegal hotarul de 196 de kilometri dintre 
Norvegia şi Rusia, râul Jakob şi Valea Pasvik creau două 
obstacole naturale, iar graniţa terestră consta dintr-o 
porţiune lată de securitate, fortificată cu gard electric. 
Zona de securitate dintre gardurile de frontieră de la sud- 
vest de Valea Pasvik fusese minată. 

Storm şi Ali îşi folosiseră toate abilităţile de hackeri 
pentru a obţine o estimare a numărului de mine aflate 
acolo şi a afla dacă fuseseră plasate într-un model 


previzibil. Din nefericire, în afară de a descoperi că 
întreaga zonă era ticsită cu explozibil, nu mai erau alte 
informaţii disponibile. Nu ştiau nici măcar dacă terenul 
minat era o reminiscență din Al Doilea Război Mondial, 
când ruşii au pus mine pe zona de frontieră ca un ultim 
adio adresat forţelor germane în timp ce le alungau din 
Peninsula Kola şi din estul provinciei Finnmark în 1945, sau 
dacă zona fusese minată ceva mai recent. Tot ce ştiau 
sigur era faptul că Ylva trebuia să treacă peste un teren 
minat pentru a ajunge înapoi în siguranţă, în Norvegia. 

O altă provocare consta în faptul că gardurile din 
ambele părţi ale frontierei erau dotate cu senzori, care, 
dacă erau atinse, ar fi declanşat alarma şi ar fi atras 
atenţia ambelor părţi. Asta însemna că, din momentul în 
care tăiau gardul pentru ca Ylva să poată intra în zona de 
securitate, ea avea mai puţin de trei minute să parcurgă 
distanţa de 600 -700 de metri dintre garduri. Nu va avea 
timp să se gândească sau să facă nici măcar o singură 
greşeală, şi orice eroare putea fi fatală. 

Storm ştia că apărarea graniţei ruseşti era 
responsabilitatea serviciului lor de securitate, FSB, iar 
aceştia patrulau zona cu regularitate. Izbutise să intre în 
posesia unui program care arăta ce santinele patrulau 
fiecare secţiune şi când. Singurul ajutor pe care îl putuse 
oferi Ylvei era cel mai bun moment pentru a trece graniţa. 

Dar nu era suficient, recordul mondial de alergare pe 
600 de metri pentru femei era de puţin peste un minut şi 
douăzeci de secunde, şi asta în condiţii favorabile. Ylva 
avea la dispoziţie cel mult trei minute, dacă avea noroc, 
dar trebuia adăugat faptul că era grav rănită, condiţiile 
erau cele mai nefavorabile cu putinţă, şi urma să 
traverseze un teren minat. Nu aveau cum să izbutească. 
Storm nu era sigur că Ylva ar trebui să încerce măcar. 
După aproape cinci zile în infernul gheții arctice, puţini 


oameni ar fi în stare să se mişte, nemaivorbind să alerge 
600 de metri în timp ce evitau mine. 

Deznădejdea l-a învăluit ca o pelerină, nu mai exista 
speranţă, nu putea s-o lase pe Ylva să alerge distanţa 
dintre garduri, era echivalentul sinuciderii. Dar la fel era şi 
prezenţa ei pe teritoriul rusesc. Era doar o chestiune de 
timp până când avea să fie prinsă. Storm primea constant 
pe iPad noutăţi de la soldaţii ruşi Speţnaz cărora le 
spărsese sistemele de comunicare. Se îndreptau spre zona 
de frontieră de la sud de Valea Pasvik, îşi făcuseră 
socotelile şi îşi dăduseră seama pe unde era cel mai 
probabil să traverseze Ylva. Timpul ezitărilor se scursese, 
erau forţaţi să acţioneze. 

Şase sute de metri, şase sute de metri nenorociţi se 
întindeau între el şi Ylva, şi nu putea schimba asta în 
niciun fel. Tot ce putea face era să se uite, în timp ce ea 
era fie prinsă de Speţnaz, fie călca pe o mină. Nu ştia care 
variantă era mai rea. 

De cealaltă parte a frontierei, Inga Marja o resuscitase 
pe Ylva. Acum era acoperită cu o haină călduroasă din 
blană de ren şi devora bidos ca şi cum ar fi fost ultima ei 
masă de pe pământ. Ceea ce probabil că şi era, s-a gândit 
Inga Marja posomorâtă. O îmbrăcaseră pe Ylva în costum 
popular sâmi - dacă erau opriţi, ar fi putut să-i convingă pe 
ruşi că era una de-a lor. Pentru că era într-adevăr, şi 
pentru că vorbea fluent şi rusă, şi sâmi. Pe de altă parte, 
chipul Ylvei era printre cele mai căutate din Rusia, iar 
soldaţii erau hotărâți s-o recunoască, aşa că Inga Marja 
ştia că Ylva nu ar fi supravieţuit prea mult dacă rămânea 
cu ei. 

YIvei îi era din nou cald, iar mâncarea îi făcea bine. A 
trebuit să-şi reţină lacrimile când Inga Marja i-a dat mobilul 
şi a auzit vocea lui Storm. Le era greu amândurora, nu 
aveau timp să-şi spună ce doreau să-şi spună şi au devenit 


ciudat de stingheri şi protocolari. Storm părea calm când i- 
a prezentat opţiunile pe care le avea: 

— Ylva, va trebui să treci de pe teritoriul rusesc pe cel 
norvegian de una singură. 

A dat din cap. Putea face asta. 

— Suntem lângă zona de securitate, sunt pregătită. 

Storm n-a zis nimic. Ylva a ezitat, simţea că el evită să- 
i spună ceva. 

— Vei fi acolo? 

Lui Storm i s-au umplut ochii de lacrimi. 

— Da, Ylva, sunt aici. 

Ylva a răsuflat uşurată. Era acolo, o aştepta. Putea face 
asta, şase sute de metri erau o nimica toată, era pregătită. 
La celălalt capăt s-a lăsat o tăcere stranie. 

— Dar...? 

Storm purta o luptă interioară. Cum îi spui iubitei tale 
că e condamnată la moarte? 

— Ylva, trebuie să ştii ceva. 

— Aşa? 

— Zona dintre gardurile frontierelor e minată. 

— Minată! 

Cu asta cum s-ar fi putut descurca? Şocul, furia şi frica 
s-au revărsat asupra ei, dar şi-a păstrat vocea neutră. 

— Ştii unde sunt minele? 

Storm a tuşit ca să-şi dreagă glasul. 

— Nu, nu ştim. 

Ylva şi-a pierdut speranţa. Nu putea să alerge ţintă 
spre un teren minat. Era sinucidere curată, era o nebunie 
ca orice altceva în viaţă, de altfel. 

— În regulă, a spus ea. Sunt pregătită. 


Storm nu i-a putut îndura descurajarea şi a închis 
şovăielnic. 


De cealaltă parte a frontierei, Ylva a rămas tăcută. 
Pământul părea instabil sub picioarele ei, îşi simţea 
muşchii slăbiţi şi grei ca plumbul, iar inima îi bătea intens. 
Era atât de aproape încât putea să-l vadă... 

Storm a sunat-o pe mama Ylvei. Simţea că-i e dator să- 
i spună că-i găsiseră copila. 

— Cum aveţi de gând s-o treceţi peste graniţă? a dorit 
ea să ştie de îndată. 

Storm a amuţit, dar Mary a refuzat să dea înapoi. 

— Ştii că graniţa e minată. 

— Da. 

Mary a trebuit să se aşeze pentru o clipă. leşise în 
fiecare zi pe câmp cu Elle, îngrijind turma, pentru a-şi 
muta gândurile de la tot ce se întâmpla în jurul ei. 
Gândurile i se limpeziseră după ce descoperise calmul 
ancestral al naturii. Era în stare să-şi liniştească 
sentimentele şi să fie prezentă în ele. 

— Pe timpul războiului se foloseau reni, a spus ea. 

— Poftim? 

— În timpul războiului, când oamenii aveau de 
traversat terenuri minate, puneau reni să alerge înaintea 
lor pentru a detona minele. 

Storm a ridicat privirea. Inima a părut că i se opreşte 
pentru o clipă înainte să înceapă să-i bată nebunește. 

De-abia a avut timp să-i mulţumească pentru sugestie 
înainte să închidă. Putea să funcţioneze - dacă Inga Marja 
şi Issàht erau de acord. A sunat-o imediat pe Inga Marja. 

Ea i-a răspuns la apel şi l-a ascultat, a simţit că i se 
sfâşie inima. Renii? Să trimită renii pe un teren minat, doar 
ca aceştia să moară în groază şi durere? Storm i-a explicat 
că era singura lor speranţă. 

În timp ce-l asculta, Inga Marja s-a uitat la turmă. 
Fiecare animal era parte din fiinţa ei, iar instinctul îi 
spunea să-i protejeze. Deşi turma le aparţinea lor, şi ei, la 


rândul lor, aparţineau turmei, erau o parte din ciclul vieţii, 
nu omorai un ren decât pentru a opri o suferinţă 
insuportabilă sau pentru mâncare. | se părea imposibil să 
trimită fiinţele acelea sfioase, pline de suflet, într-o zonă 
de război infernală. Nu puteau face una ca asta. 

S-a uitat la Ylva, care se holba cu chipul pământiu la 
gardul frontierei. Un întuneric se aşternuse peste ea, era 
pe punctul să renunţe. 

Issâht s-a apropiat de ea, a cuprins-o pe după umeri, 
iar Ylva s-a sprijinit cu toată greutatea pe el. Inga Marja 
ştia că acest lucru avea să-i frângă inima soţului ei, dar 
ştia, de asemenea, că trebuia să se întâmple. 

Trebuiau s-o ajute pe Ylva să treacă graniţa. 


Câteva minute mai târziu, Ylva era pregătită împreună 
cu familia ei sâmi de o parte a frontierei şi se uita în 
direcţia lui Storm, care o aştepta de cealaltă parte. Nu 
primise nicio veste de la Ali, ceea ce indica faptul că 
acesta nu reuşise să-l convingă pe ministrul Apărării să 
trimită trupe. Ylva a păşit spre gard, cu privirea aţintită 
spre terenul minat care îi separa. Zăpada groasă acoperea 
pământul, iar terenul se întindea aparent virgin la 
picioarele lor. A aruncat o privire pe deasupra lui către 
Storm. Şase sute de metri şi gata. Inga Marja i-a dat 
mobilul ei, îl avea pe Storm la telefon. 

— Pregătită? 

Ylva a dat din cap, nu avea de ales. 

Fără ezitare, Storm a tăiat gardul pe latura norvegiană, 
în timp ce Issâht a făcut acelaşi lucru în partea rusească. 
Inga Marja şi păstorii au început să mâne câţiva reni pe 
terenul minat. Animalele înspăimântate au rupt-o la fugă 
în zona dintre garduri, cu Ylva venind în urma lor. 

Era în zona de frontieră. La început a fost linişte, nu 
putea auzi nimic în afară de copitele uşoare pe zăpadă. 


Apoi a avut loc prima explozie. 

Un ren călcase pe o mină, iar aceasta a explodat cu un 
bubuit. Ylva a fost aruncată pe pământ de suflu. Fumul, 
sângele şi zăpada se amestecau în aer înainte să cadă lent 
pe pământ, acoperind zăpada şi pe ea. A auzit un ţiuit 
infernal în urechi, iar ochii au început s-o usture din cauza 
fumului. Câţiva dintre ceilalţi reni s-au panicat şi au 
alergat înapoi. Ylva s-a ghemuit şi şi-a acoperit capul în 
timp ce animalele au detonat alte câteva mine. Pământul 
era scuturat de explozii, iar peste Ylva s-au revărsat mai 
mult sânge, funingine şi fum. S-a ridicat în picioare, 
dezorientată. Ţiuitul din urechi refuza să dispară, s-a 
agravat şi s-a transformat în urlet. 

A văzut unde alergase primul ren şi i-a urmat paşii în 
zăpadă până când a ajuns la crater. 

Primii cincisprezece metri erau în urma ei. 

Inga Marja a mânat mai mulţi reni între garduri. 

Altă mină a explodat chiar lângă Ylva, care a avut timp 
doar să se arunce pe jos, să evite suflul violent. Fumul s-a 
ridicat în valuri, fâşii însângerate de carne s-au împrăştiat 
înainte să se aştearnă peste ea ca o pătură, şi o tăcere 
stranie a adiat spre ea. Minele explodau chiar lângă ea 
fără să scoată vreun zgomot, simţea doar vibraţiile din 
pământ, dar nu putea auzi nimic, cu excepţia unui fluierat 
intens în cap. 

In scăpărări furioase îi vedea pe reni fugind panicaţi, la 
fel de dezorientaţi cum era şi ea. li era imposibil să-şi dea 
seama unde se află în tot acel haos, flăcările exploziilor 
luminau prin perdeaua densă de fum negru, dar ea îşi 
pierduse simţul orientării. Pe unde să fugă? 

Aşa este, s-a gândit ea. Asta e războiul. 

După moartea tatălui ei, Ylva şi mama îi făcuseră 
ordine în lucruri şi, în fundul unui sertar încuiat, găsiseră 
dosare cu mărturiile unor martori oculari din Kosovo. El 


adunase, bineînţeles, rapoarte şi înregistrări video din 
Războiul din Bosnia, la câştigarea căruia contribuise. Ylva 
nu şi-l amintea vorbind vreodată despre acel război, într- 
adevăr, nu spusese mai nimic după Kosovo, iar ea 
înţelesese că acela era un punct de cotitură pentru el. 
Până atunci, totul avusese sens, dar în 1999 se întâmplase 
ceva. 

Ylva se uitase la fotografii şi citise descrierile brutale 
ale războiului. Erau cutremurătoare, dar nu aveau nimic 
de-a face cu tatăl ei, sau cu ea, erau străine, se 
întâmplaseră într-o altă lume, în realitatea altcuiva. Nu ştia 
prin ce trecuse el, era doar ceva de la ştiri, şi era ca orice 
altă relatare jurnalistică a războiului şi a suferinţei. 

A explodat încă o mină. Ylva a tipat. 

Se simţea paralizată. Putea face faţă durerii, dar nu 
caracterului ei aleatoriu şi faptului că nu ştia ce consecinţe 
putea avea următorul pas. Cu fiecare răsuflare se afla cu 
un pas mai aproape de ultima. Era cel mai cumplit coşmar 
al ei, urâse mereu să fie la cheremul toanelor sucite ale 
celorlalţi şi al nestatorniciei lor. Voia să evite neputinţa şi 
imprevizibilul mai mult decât orice pe lume. 

Ar fi mai uşor să moară, s-a gândit Ylva, pentru că 
atunci lupta s-ar termina. Se putea opri aici. Putea să facă 
această alegere acum, dacă dorea. 

Care ar fi diferenţa, până la urmă, dacă se ridica şi 
trecea peste câmpul minat şi nu făcea decât să meargă 
până când pământul exploda, iar peste zăpadă ar fi plouat 
cu sângele ei? 

Storm stătea de cealaltă parte, urmărind infernul din 
zona de frontieră. A văzut-o pe Ylva prăbuşindu-se în 
genunchi în mijlocul haosului. Disperat, şi-a luat privirea 
de la ea şi a început să studieze configuraţia minelor care 
explodau. A observat că erau şi locuri în care nu aveau loc 
explozii. Incepea să se contureze un tipar, nu? 


Nu prea departe, un avion militar zbura la altitudine 
scăzută deasupra solului. Era Fullback-ul lui Igor, care se 
apropia de zona de frontieră din partea rusească. Simţea 
că-i creşte pulsul, piloţii NATO erau la punctul de frontieră 
norvegian-rus de la Raiakoski, iar ordinul lui era să-i 
lichideze. Nu aveau voie să ajungă în Norvegia. 

Storm a auzit avionul înainte să-l vadă, dar chiar şi aşa 
şi-a concentrat din nou atenţia pe minele care explodau 
între el şi Ylva. Nu putea fi sigur dacă tiparul se întindea 
până la graniţa norvegiană, pentru că niciun ren nu 
supravieţuise până acum goanei cuprinse de panică, prin 
urmare trebuia să aibă încrede în calculele lui. A făcut 
primul pas. Nicio explozie. A mai făcut un pas. Nimic. 

Igor i-a observat pe Ylva şi pe Storm în câmpul minat 
în timp ce zbura pe deasupra lor. Inima i s-a frânt când a 
văzut-o, deci, asta era ea, pilotul care participase la lupta 
aeriană, cea care îi stârnise setea de sânge. Spre ea 
mergea un bărbat înalt, oare era celălalt pilot? Venise 
până aici cu ea? Igor şi-a raportat observaţiile şi a primit 
ordin să tragă imediat. 

Cu un vuiet, a zburat pe deasupra lor. Storm a încercat 
să-i facă semne Ylvei pe unde să calce, dar ea nu putea 
să-l audă. Cu toate astea, putea să vadă craterele din solul 
învolburat care se întindea între ei. S-a uitat în sus în timp 
ce Storm continua să traverseze terenul minat spre ea şi s- 
a ridicat în picioare. Disperată, a început să se arunce 
dintr-un crater în următorul. 

Igor a întors avionul. Era şansa lui, putea pune capăt 
coşmarului acum. Adrenalina îl liniştise complet, ţinta era 
în câmpul lui vizual şi o avea în vizor. 

S-a pregătit să tragă. 


Ylva se clătina de extenuare. În străfulgerări scurte, 
pâlpâitoare, de parcă ar fi fost învăluită într-o lumină 
turbată de stroboscop, l-a auzit pe Storm strigând şi 
indicând spre graniţa norvegiană în timp ce alerga spre ea. 

„A venit”, s-a gândit ea, „a venit.” 

O mină a explodat şi a acoperit zona dintre ei cu fum. 
Totul a devenit negru. 

Igor a înjurat, nu putea să vadă nimic. Va trebui să dea 
o roată pe deasupra terenului. A întors avionul şi a zburat 
înapoi. Tinta urma să fie în continuare tangibilă după ce se 
risipea fumul. 

Storm a mers la risc şi a alergat ultimii câţiva metri 
spre Ylva. A găsit-o stând în picioare, în mijlocul fumului. 
Se holba şocată în sus, în aer. Oare auzise un avion? 

A luat-o pe Ylva de mână şi, în ciuda fumului gros, a 
fost în stare să-şi desluşească propriile urme în zăpadă, 
urmele care aveau să-i ghideze înapoi spre graniţa 
norvegiană. 

Ylva era cuprinsă de un infern al nehotărârii. Nu-şi 
dorea să meargă mai departe. Storm a fixat-o cu privirea. 

— Ai încredere în mine. 

Ea îşi simţea propria şovăială. Nu voia să facă asta. 

— Ai încredere în mine, a repetat el. 

Ea a dat din cap. 

Fără alte ezitări, s-au agăţat unul de celălalt şi au 
alergat înapoi pe urmele pe care Storm le făcuse în zăpadă 
în drumul lui prin terenul minat. 


Igor şi-a ţinut degetul pe trăgaci. l-a văzut pe Ylva şi pe 
Storm alergând ca nişte umbre în fumul care acoperea 
terenul minat, acum erau în partea norvegiană a zonei de 
graniţă, dar până acum niciun ren nu supravieţuise 
îndeajuns de mult pentru a detona şi minele de acolo. 


Şi-a lăsat degetul să lunece de-a lungul trăgaciului... 
Acum, îi avea în vizor, era şansa lui să-şi salveze onoarea 
şi să-şi îngroape minciuna, odată pentru totdeauna. 

O nouă seninătate l-a cuprins pe Igor, o certitudine 
clară, ca de cristal. Dar era mai mult de atât. Simţea 
bucurie, un sentiment profund de bucurie. A inspirat 
adânc. Cât de minunat. Pentru prima oară de la începutul 
coşmarului, putea să inspire adânc şi să lase aerul să-l 
umple complet. 

Minele încă explodau la sol, dar putea desluşi conturul 
Ylvei, acum era a lui. Valurile de uşurare s-au transformat 
într-un calm concentrat. 

„Ştiu că o să faci ce e corect, Igor. Noi te iubim şi avem 
încredere în tine. Întotdeauna.” 

Vocea Nataşei de mai devreme, din acea dimineaţă, l-a 
învăluit pe Igor. Îi simţea prezenţa. 

Ştia că vorbise serios, că aveau încredere în el, aşa 
cum şi el avea încredere în ei. Gândul era infinit de 
limpede: desigur, despre asta era vorba. Despre încredere. 
De aceea îl izbise atât de grav coşmarul acela. Le trădase 
încrederea. 

Dar acum puteau să creadă în el, era un om demn de 
încredere şi era singurul lucru pe care avea nevoie să-l 
ştie. Igor şi-a împins ferm degetul departe de trăgaci şi a 
lăsat avionul să treacă peste Ylva şi Storm în timp ce 
aceştia străbăteau panicaţi terenul minat. 

Storm şi Ylva au mai auzit o dată vuietul adânc al 
avionului de luptă rusesc care zbura la altitudine mică 
deasupra lor, apoi acesta a dispărut în fum şi a pornit în 
zbor pe deasupra tundrei ruseşti. 


Igor zbura departe de haos, în întunericul albastru al 
nopţii. Nu mai era speriat, pentru că nu mai avea nimic de 


ascuns, nu mai avea niciun motiv să se teamă. Igor era în 
drum spre casă. 


Capitolul 54 


Fusese la limită, dar, în sfârşit, Rove putea să răsufle 
uşurat. Criza fusese evitată şi lumea începuse să se 
liniştească. Avusese câteva zile extrem de grele după 
întoarcerea locotenentului Nordahl, raportul ei fusese 
extrem de - cum să-i spună? - nefolositor. Faptul că 
elucubraţiile confuze al maiorului Evans fuseseră date 
publicităţii nu făcuse nimănui vreun bine, iar Rove fusese 
silit să investească resurse şi capital politic din plin pentru 
a pune batista peste toate acuzaţiile, în special cele legate 
de Titans Security şi propriul lui rol în incidentul F-16. 

Era, de asemenea, un ghinion faptul că baza de clienţi 
relativ neconvenţională a lui Titans Security fusese dată 
publicităţii. Publicul refuza să înţeleagă faptul că lumea nu 
e un loc corect, iar în domeniul lui de activitate nu puteai 
face afaceri numai cu băieţii buni. In lumea reală, totul se 
reducea la dominație şi la acces la resurse, toată lumea 
lupta pentru propriul loc în lanţul trofic, oamenii erau 
animale de pradă şi, ca oriunde altundeva în regatul 
animalelor, trebuia să alegi între a mânca şi a fi mâncat. 
Era prea târziu să mai fii un liberal cu inima sângerândă. 
Trenul ăla plecase încă din 1961, când Dwight D. 
Eisenhower avertizase împotriva influenţei nejustificate a 
complexului militar-industrial. Un George Rove tânăr şi 
idealist ascultase avertismentul preşedintelui aflat la final 
de mandat dar, privind cum oamenii se jefuiesc şi se 
măcelăresc unii pe alţii în timp ce spoliază resursele 
pământului, a ajuns la concluzia că viaţa e un joc cu sumă 
zero. Existau doar învingători şi perdanţi. El alesese să fie 
un învingător. 


Puterea urmăreşte banii, iar banii urmăresc puterea; 
era un sistem închis care făcea loc unui număr din ce în ce 
mai mic de oameni. Rove nu făcea regulile, dar era al 
dracului de bun la a manipula jocul. Informaţiile despre 
fluxul de bani dinspre diverse paradisuri fiscale spre Titans 
Security şi spre buzunarul lui personal fuseseră făcute 
publice. Mii de documente care legau compania şi pe el 
personal de grupuri teroriste şi reţele infracţionale 
fuseseră expuse online. Situaţia nu arăta bine. Fuseseră 
nevoiţi să întreprindă un exerciţiu complet de limitare a 
daunelor, desigur. Apăruse în faţa presei şi conducătorilor 
de state ca un şcolar ruşinat şi promisese că procedurile 
interne ale companiei pentru verificarea activității 
potenţialilor clienţi vor fi revizuite. Titans Security trebuia 
să transmită imaginea că e în favoarea transparenţei 
depline. Climatul politic de azi o impunea. 

Ori de câte ori protestele moralizatoare şi vocile 
gălăgioase pretindeau dovezi cum că băieţii cei mari luau 
situaţia în serios, cineva trebuia să fie sacrificat. Capete 
trebuiau să se rostogolească la orice nivel, iar vânătoarea 
de tapi ispăşitori începuse deja. 

„Ucide-i cu confesiuni” - singura strategie care 
funcţiona era dominaţia informaţiei. Aşadar, o parte din 
personal fusese concediată şi apăruseră detalii despre cine 
făcuse greşeli şi unde. Media devoraseră subiectul, iar 
lumina reflectoarelor fusese mutată prompt de pe el, de 
pe acţionarii şi clienţii lui, asupra erorilor din sistem şi a 
câtorva manageri corupți de nivel mediu care păreau să 
nu fi fost pe fază la panoul de control. 

Acum stătea în primul rând la conferinţa de presă şi îl 
aştepta pe Secretarul General NATO să urce pe podium. A 
remarcat că omul avea broboane de transpiraţie deasupra 
buzei superioare şi că era în mod evident afectat de 
situaţie în timp ce a citit pe un ton încordat o declaraţie pe 


care George Rove îl ajutase s-o formuleze. Războiul fusese 
evitat şi pacea fusese cucerită, iar uşurarea din încăpere a 
fost tangibilă. 


Capitolul 55 


Ylva urmărise de la spital conferinţa de presă şi 
consemnările aferente din media, cu un sentiment din ce 
în ce mai acut de neîncredere. După conferinţa de presă, 
povestea lui John Evans a fost difuzată prin rotaţie pe 
fiecare canal. F-16 al celor de la NATO şi Fullback-ul rusesc 
se ciocniseră în timpul unui accident de hărţuire, iar 
personajul negativ era John Evans, un pilot instabil psihic, 
care făcuse o greşeală. 

Cum puteau suci povestea aşa? 

Cui bono? Cine are de câştigat? 

Nimănui nu părea să-i pese de adevăr. Storm găsise 
dovezi că atât incidentul F-16, cât şi atacul cibernetic 
asupra Norvegiei şi asasinatul lui Galba fuseseră executate 
de subcontractanţii lui Titans Security. Strategia fusese pe 
cât de genială, pe atât de clasică: înscenează un spectacol 
înfiorător al violenţei pentru a determina publicul să ceară 
ca statul să-şi demonstreze puterea absolută şi 
disponibilitatea de a acţiona. 

Oamenii aveau nevoie de siguranţă. În acelaşi timp, 
toţi conducătorii politici ştiau că nimeni nu putea spera să 
câştige un Al Treilea Război Mondial. Capacitatea de a 
anihila adversarul era totală de ambele părţi. Noul trend 
era să delegi nişte terţi să ducă războiul. 

Problema era că, în momentul când Storm a încercat 
să demonstreze rolul lui Rove şi celor de la Titans în toată 
povestea, muşamalizarea era deja în desfăşurare. Ministrul 
norvegian al Apărării îi oferise lui Rove acces la toate 
informaţiile obţinute de la Ali şi, hodoronc-tronc, fişierele 


de pe stickul de memorie pe care mama Ylvei i-l dăduse lui 
Storm dispăruseră. Ce nu dispăruse, dar fusese exagerat, 
era povestea nefericitului John Evans şi a căderii sale 
psihice.  Doborârea şi captivitatea lui în Libia, 
diagnosticarea cu sindrom de stres posttraumatic, 
problemele generate de dependenţele lui grave şi atacul 
violent la care o supusese pe soţia lui erau disecate în 
văzul publicului. Chinul experienţelor din Libia se dovedise 
prea mult pentru el, se spunea, NATO n-ar fi trebuit să-i 
permită niciodată să lucreze ca instructor. Afirmațiile lui 
nedovedite cum că „cineva” l-ar fi plătit să provoace 
incidentul cu ruşii erau prea absurde să merite promovate. 
Se sfărâmau sub propria lor neverosimilitate. 

Atât Preşedintele rus, cât şi Secretarul General NATO 
păreau satisfăcuţi de această concluzie a crizei. Ambii 
ieşiseră din episod mult mai puternici. Îşi păstraseră 
calmul şi contribuiseră la un deznodământ memorabil. 
Lumea va continua să se rotească pe propria axă - 
deocamdată. 


EPILOG 


Aerul fremăta de caniculă când Ylva şi Storm au 
coborât din maşina lor închiriată, în Texas. Mama şi fiica îi 
aşteptau în faţa casei, uitându-se după ei, când opriseră în 
faţa micii căsuțe izolate. 

Fiica lui John Evans a recunoscut-o de îndată pe Ylva 
când ea s-a dat jos din maşină însoţită de un bărbat înalt. 
O văzuse la televizor şi pe internet. Toată lumea ştia cine 
e Ylva Nordahl şi, în egală măsură, toată lumea ştia, din 
păcate, cine fusese tatăl fetei. O ruşine. 

Câteva clipe mai târziu, ceasul de mână vechi şi spart 
se afla în palma delicată a fetiţei, cu acele lui îngheţate în 
timp. Ylva a privit-o pe fată în timp ce ea îşi închidea cu 


gingăşie degetele în jurul ceasului vechi şi îl strângea la 
piept. Buzele îi tremurau şi ochii i se umpluseră de lacrimi 
curajoase. 

Inima zdrobită a fetei bătea nebuneşte, dar ea nu 
spunea nimic, nu reuşea să rostească nicio vorbă, toate îi 
înţepeniseră în gât. Îşi înghiţea suferinţa în linişte, nu voia 
să plângă de faţă cu mama ei şi cu nişte necunoscuţi. 
Acele se opriseră la ora 9 şi 13 minute, iar Leah a făcut 
calculul. Tocmai terminase şcoala în ziua aceea când 
avionul tatălui ei se prăbuşise în Siberia, era o diferenţă de 
fus orar de opt ore între Siberia şi Texas, chit că nu mai 
conta. Ceasul spunea adevărul, îi indica limpede ceea ce 
ştia deja. Tatăl ei era plecat pentru totdeauna, nu avea să 
se mai întoarcă niciodată. Timpul se oprise în acel 
moment. Viaţa nu avea să mai fie niciodată la fel, deşi 
totul mergea înainte ca de obicei. 

Leah şi Kathryn au ascultat-o pe Ylva povestindu-le cât 
de mult luptase John să ajungă înapoi în Norvegia ca să se 
întoarcă la ele. Mama ei a plâns, dar Leah a continuat să 
stea nemişcată. 

| se părea că trecuse atât de mult timp de când îl 
întâlnise ultima oară pe omul pe care îl descria Ylva, încât 
trebuia să facă eforturi să şi-l amintească pe tatăl ei. lar 
acum, el era mort. Ylva a rugat-o pe mama ei să-şi noteze 
numărul gravat pe spatele ceasului de mână. Credea că e 
un cont bancar. Banii aveau să le ajungă, a spus ea, John 
se ocupase de asta. Avusese grijă de ele până la capăt. 

Ylva s-a uitat la Leah de parcă ar fi cunoscut-o, de 
parcă ele două ar fi împărtăşit un secret imposibil de 
rostit. 

— Tatăl meu a murit când eram de vârsta ta, i-a spus 
Ylva. Au murit din acelaşi motiv, dar în moduri diferite. 

Leah a simţit cum o cuprinde un vid rece. Refuza să 
creadă. Nu era adevărat, tatăl ei nu era mort, putea s-o 


simtă, va veni acasă la ele cât de curând. Va păşi pe uşă, 
va râde cu poftă şi o va roti până când corpul îi va fi 
pătruns de furnicături până în degetele de la picioare. 

— Îmi pare foarte rău pentru pierderea voastră, a zis 
Ylva. 

Ce altceva putea să zică? 

Leah nu suporta s-o mai asculte. Zâmbetul şi cuvintele 
blânde veneau cu intenţia de a le consola, înţelegea asta, 
dar nu reuşeau decât s-o înfurie. 


Leah a strâns şi mai tare la piept ceasul vechi. Era rece 
şi străin în mâna ei. În străfulgerări, şi-a amintit de tatăl ei: 
alerga prin pădure, tăia lemne şi căra buşteni în casă 
pentru şemineu, amesteca în mâncarea de pe aragaz, îi 
masa picioarele mamei când se uitau la televizor, repara 
chiuveta, o supraveghea când făcea baie, asambla o 
undiţă pentru pescuit. Îşi amintea mâinile lui, ochii lui, 
vocea lui. 

Dar zâmbetul lui cald, când o învelea grijuliu înainte de 
culcare, şi îmbrăţişările lui de urs imens - pe acelea 
trebuia să le uite. Dacă nu le uita, n-ar mai fi fost fericită 
niciodată. 

Kathryn şi-a recăpătat stăpânirea de sine, apoi a adus 
o carafă mare cu limonadă şi patru pahare. Şi aşa au stat 
pe verandă, în timp ce aerul vibra fierbinte pe deasupra 
deşertului neînsufleţit care se strecura spre casa în care 
John nu se va mai întoarce niciodată. 

Povestea Ylvei despre cum John se gândise la ele, 
vorbise despre ele şi tânjise la ele până în ultima clipă le-a 
ţinut de cald mult după apusul soarelui. Au rămas pe 
verandă după ce cuvintele au secat şi nu mai era nimic de 
spus. Tăcut, cerul întunecat de deasupra casei a fost 
presărat cu puncte minuscule de lumină. 


Nisipul deşertului strălucea alb în lumina palidă a lunii, 
iar gândurile Ylvei s-au întors în tundră. Mă voi ocupa de 
asta, John, s-a gândit ea, şi nu voi uita niciodată. Acesta nu 
e sfârşitul - e doar începutul. 


CONFESIUNILE UNEI AUTOARE 


După ce am scris şi am regizat filme şi emisiuni de 
televiziune mai mult de douăzeci de ani, tranziţia spre 
literatură s-a dovedit foarte reconfortantă. Cred că 
Hemingway a fost cel care a afirmat că, dacă un film e un 
cub de concentrat de supă, atunci cartea e boul din care 
provine. Subscriu la asta, pentru că o carte poate conţine 
mult mai multe niveluri de ficţiune decât un scenariu de 
film. 

Mayday are ca punct de pornire riscul din ce în ce mai 
mare al unui conflict geopolitic în regiunea arctică între 
Rusia şi NATO. Ideea mi-a venit în timp ce turnam filmul 
„Operation Arctic”. Stăteam pe o pistă a aeroportului din 
Bodø, unde filmam, în timpul unui exerciţiu NATO, şi, prin 
apropiere, o serie de avioane F-16 se înălţau unul după 
altul. Boda era plin de piloţi militari care participau la 
exerciţiu şi am ajuns să stau de vorbă cu câţiva dintre ei. 
Mi-au povestit despre incidente tensionate de hărţuire cu 
avioane de luptă ruseşti la graniţa dintre Norvegia şi 
Rusia, iar eu m-am gândit - şi dacă ar avea loc o coliziune? 

In timp ce scriam această carte, am primit ajutor de 
nepreţuit din partea mai multor oameni şi a fost o 
aventură în sine să-i ascult şi să învăţ de la câţiva dintre 
cei mai valoroşi experţi norvegieni în respectivele domenii. 

In primul rând, aş dori să-i adresez un imens 
„mMulţumesc” editorului meu, Knut Garvell, care a urmărit 
manuscrisul cu răbdare stoică de la începutul lui şovăielnic 
şi până la cartea pe care o ţineţi acum în mână. 


După conversațiile mele scurte cu piloţii NATO din 
Boda, de ale căror nume, din păcate, nu îmi aduc aminte, 
au intrat în scenă cei doi fraţi eminenţi, Ulf şi Bjørn 
Sverdrup. Ambii sunt înţelepţi şi experimentați exact în 
domeniile în care aveam cel mai mult de învăţat şi mi-au 
oferit inspiraţie şi sugestii care au pus cartea pe drumul 
cel bun. Geir Hanre, fostul comandant al Departamentului 
de Elicoptere din cadrul Secţiei de control a traficului 
norvegian şi pilot de elicoptere în cadrul Forţelor Armate 
Norvegiene, a contribuit şi el ca partener de discuţii încă 
de la începutul procesului. Geir a avut o contribuţie majoră 
şi în cazul filmului „Operation Arctic” şi a fost generos cu 
sfaturile lui bune şi faţă de Mayday. 

Când Knut Garvell m-a prezentat unuia dintre marii 
mei eroi printre autori, Torkil Damhaug, care urma să fie 
consultantul meu literar, trebuie să recunosc că am fost 
onorată şi emoţionată. Dar bunăvoința şi călăuzirea 
înţeleaptă a lui Torkil, atât la începutul delicat al cărţii, cât 
şi acum, după ce am terminat-o, a sporit în mod 
considerabil calitatea rezultatului final. Sunt un novice în 
materie de literatură şi nici că puteam avea un mentor mai 
bun. li mulţumesc şi redactorului meu şef, Mariann Fugelsa 
Nilssen, editorului de la Krimklubben, Anja Râlm, şefei 
Departamentului de Design Miriam Edmunds şi întregii 
echipe de la Cappelen Damm Publishing pentru că m-au 
susţinut din toată inima şi pentru că au avut încredere. 

Mai departe, aş vrea să-i mulţumesc unuia dintre cei 
mai importanţi experţi norvegieni în materie de Rusia şi 
Putin, Bernhard Moth. Lectura meticuloasă a manuscrisului 
şi comentariile lui constructive au fost de un ajutor 
inestimabil. In al doisprezecelea ceas am beneficiat şi de 
contribuţii pătrunzătoare din partea lui Hans-Wilhelm 
Steinfeld, în egală măsură. El m-a inspirat să subliniez 
riscul ca o simplă neînțelegere să poată duce la un război 


nuclear. Un exemplu cutremurător în acest sens a fost 
incidentul prevenit într-un mod atât de înţelept de 
Stanislav Petrov în 1983, descris cu atâta subtilitate în 
cartea lui Steinfeld, Putin, şi la care fac trimitere în Mayday 
la paginile 111-112. 

Mi-a plăcut extrem de mult să filmez în satul sâmi 
Kautokeino de-a lungul anilor, atât pentru NRK, cât şi 
pentru companii de producţie cinematografică străine. 
Peisajul, cultura şi personalitatea celor din Sâpmi mi-au 
lăsat o impresie de neuitat, şi cred că trebuie să protejăm 
şi să acordăm atenţie înţelepciunii pe care o păstrează 
popoarele indigene ale lumii. Aş dori să-i mulţumesc 
prietenei mele bune, Mary Sarre, care mi-a împărtăşit 
propriile ei experienţe legate de viaţa comunităţii sâmi şi 
m-a invitat la o serie de spectacole care mi-au fost sursă 
de inspiraţie, la Beaivvâs, Teatrul Naţional Sámi. Aş vrea 
să adresez un mare „mulţumesc” şi uneia dintre cele mai 
remarcabile interprete de joik şi ambasador cultural a 
Sâpmi şi a Norvegiei, Sara Marielle Gau Beaska, pentru 
perspectiva pe care mi-a oferit-o. 

Eroina mea, Ylva Nordahl, este o raritate, un pilot F-16 
femeie, şi, în decursul documentării, am avut o imensă 
bucurie să stau de vorbă cu una dintre cele două femei 
pilot F-16 ale Norvegiei, maiorul Marianne Mjelde Knutsen. 
Trebuie să recunosc că am fost foarte impresionată, 
pentru că ea e o legendă. De asemenea, am primit ajutor 
suplimentar despre avioanele F-16 din partea Forţelor 
Armate Norvegiene, însă dacă s-a strecurat, totuşi, vreo 
eroare tehnică în carte, e în întregime vina mea. 

Deşi intenţiile mele au fost ca intriga cărţii să reflecte 
realitatea zilelor noastre, mi-am acordat şi licenţă artistică 
acolo unde am considerat că e necesar. În arta relatării 
poveştilor, relaţia dintre fapt şi ficţiune este dezbătută 
constant, dar eu sunt de partea licenţei poetice a ficţiunii, 


care îi dă autorului spaţiu să se aventureze dincolo de 
aspectele strict documentare. 

În ultimul rând, dar nu în cea mai mică măsură, aş vrea 
să-i mulţumesc iubitului meu, Torben Snekkestad, care a 
citit nenumărate versiuni ale manuscrisului. Cu ochi de 
vultur, a comentat şi m-a corectat până-n pânzele albe. 
Torben a trăit cu Ylva, cu John, cu condiţiile arctice brutale 
- şi cu mine - destul de mult. li admir răbdarea şi atenţia 
la detalii şi îi sunt veşnic recunoscătoare pentru susţinerea 
lui din toată inima. Sper că nu va dori să scape de noi în 
viitorul apropiat. 

Sunt încântată şi onorată că voi toţi mi-aţi acordat 
timpul şi cunoştinţele voastre. Datorită ajutorului vostru, 
precum şi susţinerii din partea familiei şi prietenilor, 
Mayday va vedea în sfârşit lumina tiparului. Se spune că 
„a scrie un scenariu de film e ca şi cum ai înota într-o 
cadă, iar a scrie un roman e ca şi cum ai înota în mare”. 
Cu Mayday, mă declar acum lansată oficial în larg! 

Grethe Bøe, 6 decembrie, 2020 


Grethe Bøe 
mayday 


„Înainte ca Ylva să aibă timp să răspundă, John a preluat controlul 
avionului F-16. Igor n-a izbutit să anticipeze schimbarea de ritm când 
John a redus viteza cu frânele şi a avut mai puţin de o secundă să 
reacționeze. lute ca fulgerul, a virat pentru a evita avionul NATO, dar 
nu suficient de repede. Fullback-ul s-a smucit, iar aripa lui a retezat 
partea de dedesubt a aripii stângi a avionului NATO. Sunetul a fost 
strident şi intens, iar John l-a simţit ca pe o gheară rece în stomac. 
Exact acest loc, cel de sub aripa stângă a lui F-16, era călcâiul lui 
Ahile, singurul punct vulnerabil dintr-un blindaj aproape perfect în 
rest.” 

Grethe Bøe - Mayday 


„Grethe Bøe s-a consacrat în topul scriitorilor norvegieni de 
suspans din prima încercare. E cel mai bun debut în acest gen pe care 
l-am citit vreodată.” 

Nettavisen 

